
það er kunnugra en frá þurfi að seg 
hafa verið síðan þær komu út í Kaupmann 
Meðal alþýðu og allra lærðra manna hjer 
margra vísindamanna erlendis, er unna nor 
hjer á landi er fyrir löngu síðan orðinn 
alþýðumaður á þær, en að eins sárfáir Í 
þær í bóksöfnum sínum sem dýrgrip, eða 

Áskrifendur (en eigi aðrir) fá sögurnar eptir 14 aura verði fyrir 
, Sem hefur rúmi. fimmtungi meira letur en í Rafns útgáfu. 
Nýjum áskrifendum verður sent 1. bindi jafnskjótt og pantanir um 
ma, á meðan það hrökkur til, sem nú er óselt af því. Ef flein 
idur fást verður það undir eins prentað af nýju. 

Annað bindi sagnanna, sem kemur út í 2—3 heptum, verður al- 
ð í vetur og sent kaupendum, hvar á landi sem eru, jafnskjótt og 
ir prentuninni á hverju hepti fyrir sig. 

Jeg leyfi mjer, heiðraði herra, að senda yður boðsbrjef þetta með 
arfyllstu ósk um, að þjer fáið svo marga nýja kaupendur að þess- 
óðvinsælu sögum sem yður er mögulegt. — Fyrir kaupenda-söfnun 
virðis-ábyrgð fáið þjer fimmta part verðupphæðarinnar. 


Reykjavík, 25. júlí 1885. 
Virðingarfyllst. 


Sigwður Kristjánsson. 

Útgáfa sú af 1. bindi af Fornaldarsögum Norðrlanda, 
sem prentuð var á kostnað Sigm. Guðmundssonar 1885 
og Sigurðr bóksali Kristjánsson varð síðar eigandi að, 
er nú löngu uppseld, og með því að mikil eftirspurn 
hefir verið eftir sögum þessum, hafa þær verið prent- 
aðar aftr í þessari útgáfu, sem hér kemr. 

Þessi útgáfa er ekki annað enn endrprentun af út- 
gáfunni frá 1885, og hafa að eins verið lagfærðar í 
henni einstöku stafvillur eða orðvillur, er vóru í hinni út- 
gáfunni. Vísunum í Ragnars sögu loðbrókar og í Kráku- 
málum hefir þó verið breytt að því leyti, að í þær hafa 
verið teknar tilgátur dr. Jóns Þorkelssonar rektors, hin- 
ar Sömu, sem standa í formálanum fyrir útg. frá 1885, 
og eru þessar tilgátur auðkendar með skáletri. Á sama 
hátt eru þau orð í sögunum auðkend með skáletri, sem 
inn Í er bætt sem tilgátum. 

Útgáfa "sú af 1. bindi af Fornaldarsögum Norðrlanda, 
sem prentuð var á kostnað Sigm. Guðmundssonar 1885 
og Sigurðr bóksali Kristjánsson varð síðar eigandi að, 
er nú löngu uppseld, og með því að mikil eftirspurn 
hefir verið eftir sögum þessum, hafa þær verið prent- 
aðar aftr í þessari útgáfu, sem hér kemr. 

Þessi útgáfa er ekki annað enn endrprentun af út- 
gáfunni frá 1885, og hafa að eins verið lagfærðar í 
henni einstöku stafvillur eða orðvillur, er vóru í hinni út- 
gáfunni. Vísunum í Ragnars sögu loðbrókar og í Kráku- 
málum hefir þó verið breytt að;því leyti, að í þær hafa 
verið teknar tilgátur dr. Jóns Þorkelssonar rektors, hin- 
ar sömu, sem standa í formálanum fyrir útg. frá 1885, 
og eru þessar tilgátur auðkendar með skáletri. Á sama 
hátt eru þau orð í sögunum auðkend með skáletri, sem 
inn í er bætt sem tilgátum. 

Hrólfs saga kraka ok kappa hans. 


Fróða þáttr. 


(DD. hét Hálfdan, enn annarr Fróði, bræðr 
tveir ok konungasynir, ok stýrði sínu ríki hvárr 
þeira; Hálfdan konungr var hýrr ok hægr ok góð- 
lyndr, enn Fróði konungr var enn mesti ribbaldi. 
Hálfdan konungr átti þrjú börn, tvá syni ok eina 
dóttur; hét hun Signý; hun var elzt ok gift Sævil 
jarli. Þetta bar til tíðinda, er synir hans vóru þá 
ungir; hét annarr Hróarr, enn annarr Helgi. Reginn 
hét fóstri þeira, ok unni hann sveinunum mikit. Ein 
ey lá þar skamt frá borginni; bjó þar í einn karl, er 
Vífill hét; hann var aldavinr Hálfdanar konungs: 
hunda tvá átti Vífill karl; hét annarr Hoppr, enn 
annarr Hó. Karl var gagnauðigr, ok kunni margt 
í fornum fræðum, ef á hann var leitað. Nú er þar 
til at taka, at Fróði konungr sitr í ríki sínu, ok öf- 


undar hann fastlega bróður sinn Hálfdan konung, at 

hann skyldi stýra Danmörk einn, enn þótti sinn 
hluti ekki hafa orðit svá góðr; því safnar hann saman 
múg ok margmenni, ok heldr til Danmerkr, ok kemr 
þar á náttar þeli, brennir þar alt ok bælir. Hálfdan 
konungr kemr lítilli vörn við; er hann höndum tekinn 
ok drepinn, enn þeir flýja, sem því við kómu; enn allr 
borgarmúgrinn varð at sverja trúnaðareiða Fróða kon- 
ungi, ellegar lét hann pína þá ýmislegum píningum. 
Reginn fóstri Helga ok Hróars kom þeim undan ok út 
í ey til Vífils karls; hörmuðu þeir mjök skaðann; sagði 
Reginn þá mundi fokit í flest skjól, ef Vífill gæti eigi 
geymt þá fyrir Fróða konungi. Vífill segir: Hér er 
við ramman reip at draga, enn kvað skyldu mikla til, 
at hjálpa sveinunum; svá tók hann við þeim, ok lét í 
eitt jarðhús, ok vóru þar oftast á nætr, enn á daginn 
viðruðu þeir út um skógarrunna karls, því eyin var 
hálf skógi vaxin, ok skiljast þeir svá við Regin. Reg- 
inn átti miklar eignir í Danmörk, börn ok konu, ok sá 
Reginn sér eigi annat sýnna, enn ganga til handa 
Fróða konungi, ok sverja honum trúnaðareiða. Lagði 
Fróði konungr nú alt Danmerkr ríki undir sik með 
sköttum ok skyldum; gengu þar flestir nauðigir til, því 
Fróði konungr var allra manna óvinsælastr, ok svá líka 
skattgildi hann Sævil jarl. Eftir alt þetta unnit hæg- 
ist Fróða konungi lítit, at hann finnr ekki sveinana 
Helga ok Hróar; setr hann nú geislung fyrir þá á all- 
ar síður, nærri ok fjarri, norðr ok suðr, austr ok vestr; 
heitr þeim stórgjöfum, sem sér kann nokkut segja til 
þeirra, enn þeim, sem þeim leyna, ýmislegum píningum, 
ef þat verðr uppvíst, ok þykist enginn kunna at segja 
konungi til þeira. Þá lætr hann sækja völvur ok vís- 
indamenn um alt landit, ok lætr þá kanna landit upp 
og ofan, eyjar ok útsker, ok finnast þeir eigi; ok nú 

lætr hann sækja galdramenn, sem eftir öllu geta rýnt, 
því sem þeir vilja, enn þeir segja honum, at eigi muni 
þeir á landi fæddir, enn þó muni þeir eigi fjarri kon- 
unginum. Fróði konungr segir: Víða höfum vér þeira 
leitat, ok þyki mér þat sízt ván, at þeir sé hér nærri, 
enn ey er hér nálægt, þar er vér höfum ekki þrátt um 
leitat, ok nærri engin bygð í, nema einn fátækr karl 
býr þar. Leitið þangat fyrst, sögðu galdramennirnir, 
því mikil þoka ok hulda liggr yfir eyju þeiri, ok verðr 
oss ekki þangat auðsét um hýbýli karls þess, ok ætlum 
um vér hann forvitra, ok eigi allan þar hann er sénn. 
Konungr sagði:  Þangat skal enn þá leita, ok þyki 
mér undr, at fiskikarl einn fátækr skal halda sveina 
þessa, ok þora svá at halda mönnum fyrir oss. 

II. Þat var einn morgin snemma, at karlinn Vífill 
vaknar við og mælir: Margt er kynlegt á ferð ok flug, 
ok miklar fylgjur ok máttigar eru hingat komnar í 
eyna; standið upp Hálfdanar synir, Hróarr ok Helgi, 
ok haldið ykkr í skógarrunnum mínum í dag. Þeir 
hlupu í skóginn. Nú fór þetta eftir þvi, sem karl 
gat til, at sendimenn Fróða konungs kómu á eyna, ok 
leita þeira hvarvetna, sem þeim kemr í hug, ok finna 
hvergi sveinana. Þeim sýnist karl vera heldr skugga- 
legr, fara þó í burtu við svá búit, og segja konungi, 
at þeir kunni þá ekki at finna. Illa munu þér leitat 
hafa, segir konungr, ok er karl þessi margkunnigr, 
ok farið nú í stað aftr sömu leið, svá at karl verði 
sízt viðbúinn til at bregða þeim undan, ef þeir eru þar. 
Þeir verða nú at gera svá, sem konungr bauð, fara nú 
aftr í annat sinn til eyjarinnar. Karl mælti við svein- 
ana: Ekki er ykkr.til setu búit, haldið til skógar 
sem skjótast; sveinarnir gerðu svá. Eftir þat þustu 
konungsmenn at, ok báðust rannsóknar, ok lætr karl 

alt opit fyrir þeim standa, ok finna þá hvergi um eyna, 
hvar sem þeir leita, ok fara svá aftr við svá búit 
ok segja konungi. Fróði konungur segir: Nú skal 
ekki með laufsegli lengr fara at við þenna karl; skal 
ek fara sjálfr til eyjarinnar þegar á morgin; ok svá 
var nú gert, at konungr fór sjálfr. Karl vaknar ok 
heldr mæðilega, ok sér nú enn, at skjótt muni verða til 
ráða að taka; hann mælti við þá bræðr: Þit skuluð 
kannast við ef ek kalla hátt Hopp ok Hó, hunda mína; 
hlaupið þá til jarðarhúss ykkar, og hafið þat at marki, 
at þá mun ekki friðr kominn í eyna, ok forðið þit 
ykkr þar, því Fróði frændi ykkar er nú sjálfr í leit- 
inni, enn hann leitar eftir lífi ykkar með allskyns vig- 
vélum og brögðum, ok sé ek nú ekki hvárt ek mun 
geta haldit ykkr. Karl fer þá til strandar, ok er þá 
komit konungsskipit; hann lætr sem hann sjái þat eigi, 
ok læzt skima at fé sínu svá hvatlega, at hann lítr 
aldri til konungs né manna hans. Konungr býðr mönn- 
um sínum at handtaka karl, ok svá var gert, ok var 
hann leiddr fyrir konung. Konungr mælti: Þú ert 
mikill bragðakarl, ok mjök slæglegr; segðu mér, hvar 
konungssynir eru, því þat veiztu. Karl segir: Heilir 
svá, herra, haldið mér ekki, því vargrinn vill rífa í 
sundr fé mitt. Karl kallar þá hátt: Hoppr ok Hó, 
hjálpið fénu, fyrst ek má ekki forða þvi. Konungr 
mælti: Hvat kallar þú nú? Karl segir: Hundar mínir 
heita svá, enn leiti þér nú, herra, sem yðr líkar, enn 
ekki vænti ek þess, at konungssynir finnist hér, 
ok mjök undrar mik, at þér ætlið at ek muni halda 
mönnum fyrir yðr. Konungr sagði: Þú ert víst bragða- 
karl, enn ekki munu þeir þó í öðru hirðast mega upp 
frá þessu, þótt þeir hafi hér áðr verið, ok væri mak- 
legt, at þú værir af lífi tekinn. Karl segir: Þér eig- 

ið þat nú undir yðr; hafi þér þá heldr eyrindi átt í eyna, 
heldr enn at fara svá búnir. Konungr sagði: Eigi 
kann ek at láta drepa þik, enn þó ætla ek, at þat sé 
misráðit; ferr konungr nú heim við svá búit. Karl 
hittir nú sveinana, ok segir nú, at þeir megi eigi 
lengr þar vera: Vil ek senda ykkr til Sævils mágs 
ykkar, ok munuð þit verða frægir menn ef þit lifið 
lengi. 

III. Hróarr var þá tólf vetra, enn Helgi tín; hann 
var þó þeira meiri ok fræknari. Þeir fara nú í burt, 
ok nefndist annarr þeira Hamr, enn annarr Hrani, 
hvar sem þeir kómu eða fundu menn at máli. Sveinar 
þessir kómu til Sævils jarls, ok vóru þar viku, áðr enn 
þeir ræddu um þarvist sína við jarl. Hann sagði: Lít- 
it mannkaup ætla ek í ykkr vera, enn ekki spara ek 
mat við ykkr um stundarsakir. Þar eru þeir um hríð, 
ok eru heldr ódælir; ekki verðr þat vitat, hvaða mönn- 
um þeir eru, eða ætt þeira, ekki grunar jarl þá, enda 
gera þeir honum engan kunnigleika um hagi sína. Þat 
segja sumir menn, at þeir muni með geitum vera fædd- 
ir, ok dára þá, því þeir vóru jafnan í kuflum, ok tóku 
aldri ofan kuflhöttuna, ok ætluðu þat margir, at þeir 
mundu hafa geitr; þeir eru þar upp á þriðja vetr. Ok 
eitthvert sinn býðr Fróði konungr Sævil jarli til veizlu, 
ok er honum þar helzt grunr á, at hann muni halda 
sveinana fyrir tengda sakir. Jarl býst nú til ferðar, 
ok er fjölmennr; sveinarnir bjóðast til at fara með hon- 
um; jarl kvað þá eigi fara skyldu. Signý kona jarls 
var ok í ferðinni. Hamr fær sér eitt ótamit trippi at 
ríða, er Helgi var reyndar; hleypir nú eftir liðinu, ok 
horfir aftr til hala, ok lætr sér alla vega heimsklega. 
Hrani bróðir hans fær sér reiðskjóta annan eins, ok 
horfir réttleiðis. Jarlinn sá nú til, at þeir fara eftir 

sér, ok fá eigi ráðit við reiðskjótana; hlupu flókatripp- 
in aftr ok fram undir þeim, ok rekr ofan kuflhöttinn 
af Hrana. Þetta getr at líta Signý systir þeira, ok 
kennir hún þá þegar, ok grætr mjök sárt. Jarl spyrr 
því hun gráti. Hun kvað vísu: 

Öll er orðin 

ætt skjöldunga 

lofðungs lundar 

at limum einum; 

bræðr sá ek mína 

á berum sitja, 

enn Sævils rekka 

á söðluðum. 
Jarl sagði: Mikil tíðindi, ok lát eigi upp koma; hann 
reið þá aftr til þeira, ok bað þá aftr dragast; segir 
mikla smán að þeim í góðra manna föruneyti; vóru þá 
sveinarnir báðir gangandi. Enn því mælti hann svá, 
at hann sá við, svá eigi mátti af hans orðum ráða, 
hvaða sveinar þeir væri. Þeir skotta nú við utan, ok 
vilja ekki aftr snúa at heldr, ok ríða nú í síðara lagi; 
koma þeir nú til veizlunnar, ok hlaupa aftr ok fram 
eftir höllinni; ok eitt sinn berr þá þar at, sem Signý 
systir þeira var. Hun mælti til þeira heldrlágt: Verið 
ekki í höllinni, því lítill er þroski (ykkarr); þeir gefa 
ekki gaum at þvi. Fróði konungr hefr upp þat mál, 
at hann vill láta leita at sonum Hálfdanar konungs, ok 
segist þeim munu mikinn sóma veita, sem sér kann at 
segja til þeira. Völva ein var komin, sem Heiðr hét; 
hana bað Fróði konungr at neyta listar sinnar ok vita, 
hvat hun kynni at segja til sveinanna; gerði hann þá 
gilda veizlu í móti henni, ok setti hana á seiðhjall einn 
háan. Konungr spyrr þá, hvat hun sæi til tíðinda, því 
ek veit, sagði hann, at nú mun margt fyrir þig bera, 
ok sé ek nú mikla gæfu á þér, ok svara mér sem skjót- 

ast. seiðkona. Hun slær þá í sundr kjöftunum ok geisp- 
ar mjök, ok varð henni þá ljóð af munni; 

Tveir eru inni, 

trúi ek hvárigum, 

þeir er við elda 

ítrir sitja. 
Konungr mælti: Hvárt eru þat sveinarnir, eða þeir, 
sem þeim hafa bjargat? Hun svarar: 

Þeir er í Vífilsey 

váru lengi, 

ok hétu þar 

hunda nöfnum, 

Hoppr ok Hó. 
Ok í því kastaði Signý til hennar gullhringi; hun varð 
glöð við sendinguna, ok vill nú af bregða. Því varð 
nú svá? sagði hun, ok er þetta lygð ein, er ek segi, 
og villist nú mjög spádómr minn allr. Konungr mælti: 
Þik skal pína til sagna, ef þú vilt eigi þiggja et bezta, 
ok veit ek nú eigi gerr enn áðr í svá miklu fjölmenni, 
hvat þú segir, eða því er Signý ekki í sæti sínu, ok 
kann vera, at hér ráði vargar með úlfum. Konungi 
var sagt, at Signý væri sjúk orðin af reyk þeim, sem 
af ofninum legði. Sævill jarl biðr hana sitja upp ok 
bera sik hraustlega. því margt kann at verða sveinun- 
um til lífs, ef þat á til að vilja, ok láttu sem sígt finna 
á þér, hvat sem þér þykkir, því vér megum ekki at 
hafast at svá búnu at hjálpa þeim. Fróði konungr 
herðir nú at seiðkonu fast, ok biðr hana segja et sanna, 
ef hun skuli ekki pínd verða; hun gapir þá mjök, ok 
verðr erfiðr seiðrinn, ok nú kvað hun vísu: 

Sé ek hvar sitja 

synir Hálfdanar, 


Hróarr ok Helgi, 
heilir báðir; 

þeir munn Fróða 

fjörvi ræna, 
nema þeim sé fljótt fyrirfarit, enn þat mun eigi verða, 
sagði hun; ok eftir þetta stiklar hun ofan af seiðhjall- 
inum, ok kvað: 

Ötul eru augu 

Hams ok Hrana, 


eru öðlingar 
undra djarfir. 


Eftir þat hlupu sveinarnir út, ok til skógar með mik- 
illi hræðslu; kendi Reginn fóstri þeirra þá, ok þótti 
mikit um. Enn þat heilræði kendi völvan þeim, at 
þeir skyldi forða sér, þá hún hljóp utar eftir höllinni; 
ok nú biðr konungr menn upp spretta, ok leita eftir 
þeim. Reginn slökkvir nú öll ljós í höllinni, ok heldr 
nú máðr á manni, því at sumir vildu, at þeir kæmist 
undan, ok með þetta kómust þeir til skógar. Konungr 
mælti: Nærri gengu þeir nú, ok munu hér vera 
margir Í ráðum ok brögðum með þeim, ok grimmilega 
skal þessa hefna, þegar tóm er til; enn drekka mun- 
um vér nú mega kveldlangt, því þeir munu því hafa 
fegnir orðit, at þeir hafa í burt komizt, ok munu nú 
fyrst leita at forða sér. Reginn gengr at byrla mönn- 
um, ok bar á þá ölit með ákafa, ok margir aðrir með 
honum vinir hans, svá at þar fell hvárr um þveran 
annan niðr sofandi. | 


IV. Þeir bræðr sitja nú í skóginum, sem áðr er 
sagt, ok er þeir höfðu verit þar um hrið, gera þeir at 
líta, at maðr ríðr þangað at þeim heiman frá höllinni; 
þat kenna þeir all-glögt. at þar er kominn Reginn fóstri 
þeira; verða þeir honum fegnir, ok heilsa honum vel. 
Hann tekr ekki kveðju þeira, enn víkr hesti sínum 
heim aftr þaðan at höllinni; þeir undra þetta, ok 

ræða um með sér, hverju þetta muni gegna. Nú snýr 
Reginn til þeira hestinum í annat sinn, ok lætr ófrýn- 
lega, sem þá ok þá muni hann at þeim vinna. Helgi 
segir: Skynja þykist ek, hvat er hann vill. Fór hann 
nú heim til hallar, enn þeir eftir. Því lætr fóstri minn 
svá, segir Helgi, at hann vill ekki rjúfa eiða sína við 
Fróða konung, ok vill því ekki vit okkr mæla, enn 
þó vill hann gjarna hjálpa okkr. Lundr einn stóð 
nærri höllinni, er konungr átti, ok sem þeir kómu þar, 
þá mælti Reginn við sjálfan sik: Ef ek ætti stórar 
sakir við Fróða konung, skyldi ek brenna upp lundinn. 
Ekki mælti hann fleira. Hróarr mælti: Hvat mun 
þetta? Þat vill hann, segir Helgi, at vit förum heim 
til hallarinnar, ok berum at eld nema at einni útgöngu. 
Hvat munum við þat mega, ungmenni tvau (segir Hró- 
arr), slíkt ofrefli sem fyrir er. Svá skal vera þó, sagði 
Helgi, ok munum vit eitthvert sinn verða til at hætta, 
ef vit skulum hefnt geta harma okkarra; ok svá gera 
þeir. Þessu næst er Sævill jarl út kominn ok allir 
hans menn. Hann mælti þá: Aukum nú eldana, ok 
veitum lið sveinum þessum; er mér enginn vandi við 
Fróða konung. Fróði konungr átti tvá smiði, er 
völundar vóru at hagleik; hétu báðir Varr. Reginn 
heiinti út lið sitt at hallardyrum, vini sína ok tengda- 
menn. 

V. Fróði konungr vaknar nú í höllinni, blés við 
hátt ok mælti: Draum hefir mig dreymdan, sveinar, 
ok ekki byrlegan; mun ek segja yðr hann: Mik 
dreymdi þat, at mér þótti vera kallat á oss, ok var 
mælt svá: Nú ertu kominn heim, konungr, ok þínir 
menn; ek þóttist svara ok heldr stygt: Heim hvert? 
Þá bar kallit svá nærri mér, at ek hafða veðrit af 
þeim, sem kallaði; heim til heljar, heim til heljar, 

sagði sá, sem kallaði, ok við þat vaknaða ek; ok í 
þessu heyra þeir utar til hallardyra, at Reginn fóstri 
kvað vísu: 

Reginn er úti 

ok rekkar Hálfdanar, 

snæfir andskotar, 

segið þat Fróða. 

Varr sló nagla, 

ok Varr höfðaði, 

enn varr vörum 

varnagla sló. 
Þá mæltu konungsmenn, er inni vóru, at þetta væri 
lítil tíðindi, þó at Reginn væri úti, eða konungssmiðir 
smíðuðu, hvárt sem þeir gerðu nagla eða annat smíði. 
Konungr mælti: Þykir yðr þetta engin tíðindi? eigi 
mun oss at því verða; nú mun Reginn hafa sagt oss 
fyrir nokkurn ótta, ok hefir hann gert mér varúðar- 
bending, ok mun hann oss slægvitr ok brögðóttr; gengr 
konungr þá til hallardyra ok sér, at ófriðr er úti fyr- 
ir; tekr þá höllin öll at loga. Fróði konungr spyrr, 
hverr fyrir eldinum réði. Þeir sögðu, at fyrir honum 
réði Helgi, ok Hróarr bróðir hans. Konungr býðr þeim 
sætt fyrir sik, ok bað þá eina ráða þeira í milli, ok 
fer þetta óskaplega í millum vár frænda, at hvárr 
skal vilja vera banamaðr annars. Helgi segir: Enginn 
má þér trúa, ok muntu okkr síðr svíkja enn Hálfdan 
föður minn? ok nú skaltu þess gjalda. Fróði konungr 
sneri þá frá hallardyrum ok til jarðhússmunna síns, ok 
ætlaði svá til skógar at forða sér; ok sem hann kemr 
í jarðhúsit, er þar Reginn fyrir ok ekki mjög friðlegr; 
snýr konungr þá aftr, ok brennr þar inni, ok margt 
lið með honum. Þar brann inni Sigríðr, móðir þeira 
bræðra Helga ok Hróars, því hun vildi ekki út ganga. 
Þeir bræðr þökkuðu góða liðveizlu Sævil jarli, mági 

sínum, ok Regin fóstra sínum ok öllum lýð, ok gáfu 
mörgum góðar gjafir, ok tóku svá ríkit undir sik ok alla 
fjárhluti, sem Fróði konungr hafði átt, lönd ok lausafé. 
Þeir voru ólíkt skapi farnir bræðr; Hróarr var maðr 
hýrr ok hægr, enn Helgi hermaðr mikill, ok þótti alt 
meira til hans koma, ok leið nú svá fram um hrið; ok 
endar hér nú Fróða þátt, enn upp byrjast frá Hróari 
ok Helga, Hálfdanar sonum. 


Helga þáttr. 


VI. Konungr hét Norðri; haun réð fyrir nokkur- 
um hluta Englands; hans dóttir hét Ögn.  Hróarr var 
löngum með Norðra konungi, honum til landvarnar ok 
styrktar, ok var með þeim en mesta vinátta, ok um síð- 
ir gekk Hróarr at eiga Ögn, ok settist þar at ríki með 
Norðra konungi mági sínum; enn Helgi réð fyrir Dan- 
mörk á föðurleifð þeira. Sævill jarl réð fyrir ríki sínu 
ok þau Signý; Hrókr hét son þeira. Helgi konungr 
Hálfdanarson í Danmörk var ókvæntr. Reginn tók 
sótt ok deyr; þat þótti mönnum mikill skaði, því haun 
var vinsæll. 


VII. Fyrir Saxlandi réð í þann tíma ein drotning, 
er Óluf hét; hun var á þá leið, sem herkonungar; fór 
hun með skjöld ok brynju, ok gyrð sverði ok hjálm á 
höfði; þannig var henni háttat: væn at yfirliti, enn 
grimm í skapi ok stórmannleg; þat var mál manna, at 
sá væri beztr kostr í þann tíma á norðrlöndum, er menn 
höfðu spurn af, enn hun vildi þó engan mann eiga. | 
Helgi konungr frétti nú til drotningar þeirar ennar stór- 

sagði sá, sem kallaði, ok við þat vaknaða ek; ok í 
þessu heyra þeir utar til hallardyra, at Reginn fóstri 

ok rekkar Hálfdanar, 

sncfir andskotar, 

segið þat Fróða. 

Varr sló nagla, 

ok Varr höfðaði, 

enn varr vörum 

varnagla sló. 
Þá mæltu konungsmenn, er inni vóru, at þetta væri 
lítil tíðindi, þó at Reginn væri úti, eða konungssmiðir 
smíðuðu, hvárt sem þeir gerðu nagla eða annat smíði. 
Konungr mælti: Þykir yðr þetta engin tíðindi? eigi 
mun oss at því verða; nú mun Reginn hafa sagt oss 
fyrir nokkurn ótta, ok hefir hann gert mér varúðar- 
bending, ok mun hann oss slægvitr ok brögðóttr; gengr 
konungr þá til hallardyra ok sér, at ófriðr er úti fyr- 
ir; tekr þá höllin öll at loga. Fróði konungr spyrr, 
hverr fyrir eldinum réði. Þeir sögðu, at fyrir honum 
réði Helgi, ok Hróarr bróðir hans. Konungr býðr þeim 
sætt fyrir sik, ok bað þá eina ráða þeira í milli, ok 
fer þetta óskaplega í millum vár frænda, at hvárr 
skal vilja vera banamaðr annars. Helgi segir: Enginn 
má þér trúa, ok muntu okkr síðr svíkja enn Hálfdan 
föður minn? ok nú skaltu þess gjalda. Fróði konungr 
sneri þá frá hallardyrum ok til jarðhússmunna síns, ok 
ætlaði svá til skógar at forða sér; ok sem hann kemr 
í jarðhúsit, er þar Reginn fyrir ok ekki mjög friðlegr; 
snýr konungr þá aftr, ok brennr þar inni, ok margt 
lið með honum. Þar brann inni Sigríðr, móðir þeira 
bræðra Helga ok Hróars, því hun vildi ekki út ganga. 
Þeir bræðr þökkuðu góða liðveizlu Sævil jarli, mági 

sínum, ok Regin fóstra sínum ok öllum lýð, ok gáfu 
mörgum góðar gjafir, ok tóku svá ríkit undir sik ok alla 
fjárhluti, sem Fróði konungr hafði átt, lönd ok lausafé. 
Þeir voru ólíkt skapi farnir bræðr; Hróarr var maðr 
hýrr ok hægr, enn Helgi hermaðr mikill, ok þótti alt 
meira til hans koma, ok leið nú svá fram um hríð; ok 
endar hér nú Fróða þátt, enn upp byrjast frá Hróari 
ok Helga, Hálfdanar sonum. 


Helga þáttr. 


VI. Konungr hét Norðri; haun réð fyrir nokkur- 
um hluta Englands; hans dóttir hét Ögn.  Hróarr var 
löngum með Norðra konungi, honum til landvarnar ok 
styrktar, ok var með þeim en mesta vinátta, ok um síð- 
ir gekk Hróarr at eiga Ögn, ok settist þar at ríki með 
Norðra konungi mági sínum; enn Helgi réð fyrir Dan- 
mörk á föðurleifð þeira. Sævill jarl réð fyrir ríki sínu 
ok þau Signý; Hrókr hét son þeira. Helgi konungr 
Hálfdanarson í Danmörk var ókvæntr. Reginn tók 
sótt ok deyr; þat þótti mönnum mikill skaði, því hann 
var vinsæll. 


VII. Fyrir Saxlandi réð í þann tíma ein drotning, 
er Óluf hét; hun var á þá leið, sem herkonungar; fór 
hun með skjöld ok brynju, ok gyrð sverði ok hjálm á 
höfði; þannig var henni háttat: væn at yfirliti, enn 
grimm Í skapi ok stórmannleg; þat var mál manna, at 
sá væri beztr kostr í þann tíma á norðrlöndum, er menn 
höfðu spurn af, enn hun vildi þó engan mann eiga. 
Helgi konungr frétti nú til drotningar þeirar ennar stór- 

látu, ok þótti sér mikill frami í aukast að fá þessarrar 
konu, hvárt sem henni væri það viljugt vel eða miðr; 
ok einhverju sinni fór hann þangat með miklu herliði. 


Hann kom þar við land, er þessi en ríka drotning réð “ 


fyrir, ok kemr þar á óvart; hann sendi menn sína heim 
til hallar, og biðr að láta segja Ólufu drotningu, at hann 
vili þar veizlu þiggja með sínu liði. Sendimenn segja 
þetta drotningu, og kom þetta á hana óvart, ok var 
enginn kostr liði at safna, tók hun þá þenna af, sem 
betr var, at hun býðr Helga konungi til veizlu með öllu 
liði sínu. Helgi konungr kemr nú til veizlunnar, ok 
skipar hásæti hjá drotningu; drekka nú bæði samt um 
kveldit, ok skortir þar ekki neitt, ok fann enginn ó- 
gleði á Ólufu drotningu. Helgi konungr mælti til drotn- 
ingar: Svá er háttat, sagði hann, at ek vil at vit drekk- 
um brullaup okkart í kveld; er hér nú ærit fjölmenni 
til þess, ok skulu vit bæði byggja eina rekkju í nótt. 
Hun sagði: Ofbrátt, herra, þykir mér at þessu farit, 
enn eigi þykir mér annarr maðr kurteislegri enn þú, ef 
ek skal þat verða upp at taka at þýðast karlmann. 
enda vænti ek, at þér vilið þat eigi með svívirðingu 
gera. Konungr sagði, að henni væri það maklegt fyrir 
dramblæti sitt og stórlæti, at vit búum nú bæði saman 
slíka stund, sem mér líkar. Hun sagði: Kjósa munum 
vér hér fleiri vára vini, ok get ek nú ekki atgert, ok 
munu þér hljóta at ráða, ok munu þér sæmilega til 
vár gera. Var þá drukkit fast um kveldit, ok lengi á 
nótt fram, ok er drotning allkát, ok finnr enginn ann- 
at á henni, enn hun hyggi allgott til ráðahagsins; ok 
um síðir er honum fylgt til sængr, ok var hun þar fyr- 
ir. Konungr hafði drukkit svá fast, at hann féll þegar 
sofandi niðr í hviluna; drotningin neytir nú þessa, ok 
stingr honum svefnþorn; ok sem allir menn eru í burtu 

gengnir, þá stendr drotning upp; hun rakaði þá af honum 
hárit alt ok neri í tjöru; síðan tók hún eitt húðfat, ok 
lét þar í koma nokkur klæði; eftir þat tekr hun kon- 
unginn, og reifar hann innan í þessu húðfati; síðan fær 
hun til menn, ok lætr flytja hann til sinna skipa; hun 
vekr þá upp menn hans, og segir, at konungr þeira sé 
til skipa kominn, ok vili sigla, því nú sé kominn góðr 
byrr. Þeir hlupu upp, hverr sem skjótast mátti, ok 
vóru ölóðir, ok vissu ógerla, hvat þeir höfðust at; svá 
kómu þeir til skipa, ok sáu. hvergi konunginn, enn eitt 
mikit húðfat sáu þeir þar komit; vilja þeir nú forvitn- 
ast, hvat í er, ok bíða svá konungsins; ætla hann muni 
koma nokkut síðarr; enn þá þeir hafa leyst, finna þeir 
þar í konung sinn svívirðilega leikinn; hrýtr þá í burtu 
svefnþorninn, og vaknar konungr eigi við góðan draum 
ok er nú í illu skapi til drotningar. Enn í annan stað 
er þat at segja, at Óluf drotning safnar liði um nótt- 
ina, ok skortir ekki fjölmenni, ok sér Helgi konungr 
sér nú ekkert færi á hana at leita. Þeir heyra nú 
lúðragang og herblástr á landit upp; sér konungr at 
sá muni vera vænstr, at halda í burt sem skjótast; er 
þá ok góðr byrr; siglir Helgi konungr nú heim í sitt 
ríki með þessa sneypu ok svívirðing. ok unir nú stór- 
illa, ok hugsar oft, hversu hann megi fá á drotningu 
hefnt. 


VIII. Óluf drotning sitr nú í ríki sínu um hríð, 
ok hefir hennar ofsi og ójafnaðr aldri verið meiri enn 
nú; hefir hun nú á sér varðhöld sterk eftir veizluna, 
sem hun gerði Helga konungi. Þetta spyrst nú víða 
um lönd; þykir öllum en mestu ódæmi, er hun skyldi 
hafa spottat slíkan konung. Ok eigi miklu síðarr heldr 
Helgi skipi sínu úr landi, og í þessari ferð kemr hann 


16 HRÓLFS SAGA KRAKA 


skipi sínu við Saxland, þar sem Óluf drotning á atsetu ; 
hefir hun þar mikit fjölmenni fyrir; hann leggr skipi 
sínu í einn leynivág, ok mælti síðan við lið sitt, at þeir 
skyldu hans þar bíða til ennar þriðju sólar, enn fara 
þá leið sína ef hann kæmi þá eigi aftr. Hann hafði 
með sér kistur tvær fullar af gulli ok silfri; hann fær 
sér vándan búning yztan klæða; síðan ferr hann leið 
sína til skógar, ok varðveitir þar féit, gekk síðan í burt 
ok í nánd við höll drotningar; hann hittir einn þræl 
hennar fyrir sér ok spyrr hann tíðinda burt úr landi. 
Hann segir frið góðan, þrællinn, ok spyrr, hverr hann 
væri; hann lézt vera einn stafkarl: enn hefir mér til 
handa borit mikill fjárfundr í mörkinni, ok lízt mér ráð- 
legt, at sýna þér, hvar téit er; ganga nú aftr til skóg- 
ar, ok sýnir honum féit, ok þykir þrælnum mikils vert, 
hvert happ hann hefir sótt. Hversu fégjörn er drotn- 
ing? segir stafkarl; þræll segir, hun væri kvenna fé- 
gjörnust. Þá mun henni líka, segir stafkarl, ok mun 
hun þykjast þetta fé eiga, er ek hefi hér fundit, því 
þetta mun land hennar; skal nú ekki gera happ sitt at 
óhappi, ok skal eigi leyna fé þessu, ok skal drotning 
skapa mér af þann hlut, sem hun vill, ok mun mér þat 
bezt gegna, eða hvárt mun hun vilja þat til vinna at 
sækja hingat féit? Þat ætla ek, segir þrællinn, ef með 
leynd er at farit. Hér er men ok hringr, er ek vil gefa 
þér, segir karl, ef þú kemr henni einni hingat í skóg- 
inn, enn ek skal setja þar ráð við, ef henni mislíkar 
til þín. Þessu ráða þeir ok kaupa; ferr hann nú heim 
ok segir drotningu, at hann hafi fundit fé mikit í skógi 
vá þat er margra manna sæla, ok biðr hana skyndi- 
lega fara með sér eftir fénu. Hun segir: Ef þetta er 
satt, sem þú segir, þá mun þér verða at þessari sögn 
gæfa, ella höfuðbani; enn þó áðr at ek hefi reynt þik 

at trúlyndum manni, þá mun ek trúa þessu, er þú seg- 
ir. Hun sýnir nú þat, at hun sé fégjörn, ok ferr með 
honum á launungu á náttarþeli, svá enginn maðr veit 
nema þau tvau. Ok er þau koma í skóginn, er Helgi 
þar fyrir, ok grípr hana höndum, ok segir þá vera 
skaplegan fund þeira at hefna sinnar svívirðingar. 
Drotning sagðist hafa illa breytt við hann; ok vil ek 
þat nú alt bæta við þik, ok gerðu til mín brúðkaup 
sæmilegt. Nei, sagði hann, eigi skal þér þess kostr; 
skaltu fara til skipa með mér, ok vera þar þá stund, 
sem mér líkar, því ek nenni eigi fyrir metnaðar sakir 
at hefna þér engu, svá illa sem ek var leikin ok háðu- 
lega. Þér munuð nú ráða verða at sinni, sagði hun. 
Konungr hvíldi hjá drotningu margar nætr; ok eftir 
þat ferr drotning heim, ok er henni nú þvilíkt hefnt, 
sem nú var sagt, ok unir hun stórilla við hag sinn. 
IX. Eftir þat heldr Helgi konungr í hernað, ok 
var ágætr maðr. Ok er stundir liðu fram, fæðir Óluf 
barn; þat var mær; hun leggr á barn þat alla óstund. 
Hun átti hund þann, er Yrsa hét, ok þar eftir kallaði 
hun meyna, ok skyldi hun heita Yrsa; hun var væn 
at áliti, ok sem hun var tólf vetra göinul, skyldi hun 
gæta hjarðar ok aldri annat vitast, enn hun væri karls 
dóttir ok kerlingar, því drotningin hafði svá leynt með 
þessu farit, at fáir menn vissu, at hun hafði barn átt 
ok fætt. Svá ferr nú fram, þartil at mærin er þrettán 
vetra; þá varð sá atburðr, at Helgi konungr kom (þar) 
við land, ok forvitnar at hafa tíðindi af landinu; hann 
hefir eina stafkarls gerfi: hann sér við skóg einn marga 
hjörð, ok þar gætti ein kona ung at aldri, ok svá fríð, 
at hann þykist ekki hafa sét fríðari konu; hann spyrr, 
hvat hun heiti, eða hverrar ættar hun sé. Hun segir: Ek em 
karlsdóttir, ok heiti ek Yrsa. Óþrælsleg augu hefir þú, 

sagði hann, ok rennir hann þegar ástarhug til hennar, 
ok sagði, at þat væri maklegt, at stafkarl ætti hana, 
fyrst hun er karlsdóttir. Hun bað hann þat eigi 
gera, enn hann tekr hana sem áðr, ok hefr sik til skipa, 
ok siglir síðan heim í sitt ríki. Óluf drotning varð 
fáráð við þetta, ok eigi heilbrjóstuð, þá er hun vissi; 
lét hun sem hun vissi ei hvat um var, ok gerði þat í hug 
sér, at þetta mundi Helga konungi vera til harms ok 
svívirðingar, enn til einskis frama né yndis. Helgi 
konungr gerir nú brullaup til Yrsu ok ann henni mikit. 

X. Helgi konungr átti hring, er mikil ágæti fylgdi, 
ok þeir bræðr vildu hann báðir eiga, ok Signý systir 
þeira. Hróarr konungr kom eitt sinn í ríki Helga kon- 
ungs bróður síns; gerir Helgi konungr prýðilega veizlu 
í móti honum. Hróarr konungr mælti: Þú munt vera 
okkarr meiri maðr, enn fyrir þá sök, at ek hefi staðfest 
mik í Norðimbralandi, þá ann ek þér vel þessa ríkis, 
er vit eigum báðir, ef þú vilt miðla mér nokkuru lausa- 
fé; vil ek fá hringinn þann, sem beætr gripr er í þinni 
eigu, ok vit vildum báðir eiga. Helgi sagði: Eigi 
sómir annat, frændi, enn þú eigir hringinn víst. Við 
þessi ummæli þeira gleðjast báðir; fekk Helgi konungr 
Hróari konungi bróður sínum nú hringinn; ferr nú 
Hróarr konungr á burt ok heim í ríki sitt, ck sezt um 
kyrt. 

XI. Þat bar til tíðinda, at Sævill mágr þeira 
andaðist, ok tók Hrókr sonr hans ríki eftir hann; hann 
var grimmr maðr ok harðla ágjarn. Móðir hans segir 
honum mikit frá hringnum, er þeir bræðr áttu, ok þótti 
mér, sagði hun, ekki ósannlegt, at þeir bræðr mint- 
umst okkar um nokkurt ríki, því vér studdum þá í 
hefndum eftir föður várn, ok hafa þeir ekki minst þess 
við föður þinn né mik. Hrókr sagði: Þú segir dag- 

sanna, ok er slíkt firnafult, ok nú skal ek eftir leita 
við þá, hvern sóma várn þeir vilja gera þar fyrir. Ferr 
hann síðan á fund Helga konungs, ok krefr hann þriðj- 
ung ríkis í Danmörk eða hringsins góða, því hann vissi 
þá ekki at Hróarr átti hann. Konungr sagði: Þér 
mælið allfreklega til ok geysistórlega; unnu vér rikit 
með hetjuskap, svá at vér lögðum várt líf í veð, með 
atstuðning föður þíns ok Regins fóstra míns, ok ann- 
arra góðra manna, er oss vildu lið veita; nú viljum 
vér þér víst laun á gera, ef þú kant at þekkjast 
vegna frændsemi okkrar, enn svá mikit hefir mik kost- 
at ríki þetta, at þat vil ek fyrir engan mun missa; 
enn Hróarr konungr hefir nú tekit við hringnum, ok 
vænti ek, at hann sé ekki lauss fyrir þér. Við þetta 
ferr Hrókr í burt, ok unir allilla við; sækir nú á fund 
Hróars konungs; hann tók við honum vel ok sæmilega, 
ok er hann með honum um hríð. Ok eitt sinn, er þeir fara 
fyrir landi fram, ok lágu á firði einum, þá mælti Hrókr: 
Þat þætti mér þér sómi, frændi, at þú gæfir í mitt 
vald hringinn góða, ok mintist svá várrar frændsemi. 
Konungr sagði: Svá hefi ek mikit til gefit, at fá hring 
þenna, at ek vil hann fyrir engan mun láta. Hrókr 
segir: Þá munt þú lofa mér at sjá hringinn, ok er mér 
á honum mesta forvitni, at vita, hvárt hann er slík 
gersemi, sem sagt er. Þat er þér lítil veizla, segir 
Hróarr, ok skal þat víst láta eftir þér, ok fékk honum 
hringinn. Nú hugði Hrókr at hringnum um stund, ok 
kallaði ekki mega ofsögn frá segja, ok hefi ek enga 
gersemi séna slíka, ok er þat en mesta várkunn, at 
ykkr þyki allgóðr hringrinn, mun þat nú bezt ráð, at 
hvárgi okkar njóti, ok enginn annara; fleygir síðan af 
hendi hringnum ok út á sjóinn, sem lengst mátti hann. 


Hróarr konungr mælti: Þú ert allillr maðr; hann lét 
2 


90 HRÓLFS SAGA KRAKA 


síðan fóthöggva Hrók, ok flytja svá til ríkis síns; varð hann 
skjótt heill maðr, svá at greri fyrir stúfinn; þá safnar 
hann sér liði, ok vill hefna sinnar skammar; hann fær 
mikit lið ok kemr við Norðimbraland á óvart, þar sem 
Hróarr konungr var á veizlu heldr fámennr. Hrókr 
leggr þegar at, ok tókst þar harðr bardagi, ok er mikill 
liðsmunr; fellr þar Hróarr konungr, enn Hrókr l:ggr 
undir sik landit; hann lætr gefa sér konungsnafn; síðan 
bað hann Agnar, dóttur Norðra konungs, er áðr hafði 
átt Hróarr konungr, frændi hans.  Norðra konungi 
þótti nú fallit til sín mikit vankvæði, því hann var þá 
maðr gamall, ok lítt fallinn til at vera í baráttu; sagði 
nú Ögn dóttur sinni hvar komit var, ok lézt eigi vilja 
teljast undan at halda uppi bardaga, þótt hann væri 
gamall, ef þetta væri eigi á móti hennar skapi. Hun 
sagði með harmi miklum: Víst er þetta í móti mínum 
vilja, enn þó ek sé, at líf þitt liggr við, þá vil ek hon- 
um eigi frá vísa með því móti, at frest sé gert nokk- 
urt, því ek er með barni, ok verðr þat mál fyrst at 
greiðast, ok á þat barn með mér Hróarr konungr. Nú 
er þetta mál borit fyrir Hrók, enn hann vill frestit til 
gefa, ef hann skal þá auðvellegar komast at ríki ok 
ráðahagnum; þykist Hrókr hafa mjök framazt í þessarri 
ferð, er hann hefði feldan frægan konung ok ríkan unn- 
it. Eun í þessum svifum sendir Ögn menn á fund Helga 
konungs, ok.bað svá at láta segja honum, at hun mundi 
eigi koma í rekkju Hróks, ef hun væri sjálfráð ok ónauð- 
ig, fyrir þá sök, at ek er með barni Hróars konungs. 
Sendimenn fóru, ok sögðu svá, sem boðit var. Helgi 
konungr sagði: Þetta er vitrlega sagt hennar vegna, 
því hefna mun ek Hróars bróður míns; enn Hrók grun- 
ar þetta ekki. 

XII. Ögn drotning fæðir nú son þann, er Agnarr 

hét; hann var snemma mikill ok efnilegr. Enn er 
Helgi konungr spurði þetta, safnar hann liði, ok ferr 
á fund Hróks; tekst þar bardagi, ok svá lýkr, at Hrókr 
verðr handtekinn. Þá mælti Helgi konungr: Þú ert 
allillr höfðingi, enn því mun ek eigi drepa þig, at þér 
er meiri skömm at lifa við harnkvæli; síðan lét hann 
brjóta fótleggi hans ok handleggi, ok sendi hann svá 
aftr í ríki sitt, at hann var til einskis færr. Enn er 
Agnarr Hróarsson var tólf vetra, þóttust menn ekki 
hafa sét þvílíkan mann, ok um alla atgerfi var hann 
fram yfir aðra menn; hann gerðist hermaðr svá mikill 
ok frægr, at hans er víða getit í fornum sögum, at 
hann hafi mestr kappi verit at fornu og nýju. Hann 
spurðist eftir hvar fjörðr sá væri, sem MHrókr hafði 
slengt hringnum utan borðs; margir höfðu eftir honum 
leitat með alskonar vígvélum ok náðu honum eigi. Ok 
svá er sagt, at Agnarr kemr skipi sínu á þenna fjörð, 
ok mælti: Þat væri nú snarræði at soækja eftir hringn- 
um, ef menn hafa hér glögg mið á; menn sögðu honum 
þá, hvar honum hefði verit á sjóinn kastat. Síðan býr 
Ágnarr sik til, ok kafar í djúpit, ok kemr upp ok hefir 
cigi hringinn; ofan fór hann í annat sinn ok hefir eigi 
náð honum, er hann kemr upp. Nú mælti hann: Slæ- 
lega er nú eftir sótt, ok fór svá niðr í þriðja sinn; kom 
þá upp með hringinn; af þessu varð hann ágætlega frægr, 
ok frægari enn hans faðir, Hróarr konungr; sitr nú í 
ríki sínu um vetrum, enn í víkingu á sumrin, ok gerð- 
ist frægr maðr, ok meiri enn hans faðir. Þau (Helgi 
konungr ok) Yrsa unnust mikit, ok átu einn son, þann 
er Hrólfr hét, er mikill mætamaðr varð síðan. 

XIII. Oluf drotning spyrr, at þau Helgi ok Yrsa 
unnust mikit, ok una vel ráði sínu; þat líkar henni 
ekki vel, ok ferr á fund þeira; ok sem hun kom þar 

við land, sendir hun orð Yrsu drotningu; ok sem þær 
hittast, býðr Yrsa henni heim til hallar með sér; hun 
kveðst þat eigi vilja, kveðst engan sóma eiga at launa 
Helga konungi. Yrsa mælti: Óvirðulega gerðir þú til 
mín, er ek var með þér, eða kantu nokkut at segja 
mér frá ætt minni, hver hun er? Því mik grunar, at 
eigi sé svá, sem mér er til kent, at ek væri ein karls 
dóttir ok kerlingar. Óluf sagði: Ekki er þess örvænt, 
at ek kunni at segja þér nokkut þar af; var þat mitt 
mesta erindi hingat, at ek vildi kunngera þér þat, eða 
unir þú vel við ráðahaginn? Já, segir hun, ok má ek 
vel við una, því ek á enn ágætasta kunung ok enn 
frægasta. Ekki er svá gott við at una, sem þér þykir, 
segir Óluf, því hann er faðir þinn, enn þú ert dóttir 
mín. Yrsa mælti: Mína ætla ek móðurina versta ok 
grimmasta, því þetta er þau ódæmi, er eigi munu fyrn- 
ast um aldr. Helga hefir þú goldit at í þessu, segir 
Óluf, ok reiði minnar, enn nú vil ek bjóða þér til mín - 
með sæmd ok virðingu, ok gera til þín í alla staði 
eltir því, sem ek kann bezt. Yrsa segir: Eigi veit 
ek hvernig þat gefst, enn eigi mun ek hér vera, þegar 
ek veit þessi ódæmi sem á liggja; hun hittir síðan 
Helga konung, ok segir honum hversu þunglega er til 
koimit. Konungr sagði: (Erit grimma áttu móðurina, 
enn þat vilda ek, at svá búit væri; hun kvað ekki svá 
búit vera mega, at þau séu samvistum þaðan í frá. 
Ferr Yrsa nú með Ólufu drotningu, ok er í Saxlandi 
um hríð. Svá bitr þetta á Helga konung, at hann 
lagðist í rekkju, ok var allókátr. Ekki þótti þá annarr 
kostr betii enn þat, sem Yrsa var, enn þó gerðust kon- 
ungar seint til at biðja hennar, ok bar þat mest til, at 
aldrei þótti örvænt, (at) Helgi kæmi eftir henni, ok léti 
sér misþóknast, ef hun væri gift öðrum. 

XIV. Aðils hét konungr, ríkr ok ágjarn; hann 
réð fyrir Svíaríki, ok sat at höfuðborginni Uppsölum; 
haun spyrr til þessarrar konu Yrsu, ok býr síðan skip 
sín; hann ferr á fund þeira Ólufar ok Yrsu. Óluf gerir 
veizlu Í móti Aðils konungi, ok tekr við honum með allri 
list ok kurteisi; hann biðr Yrsu drotningar sér til eigin- 
konu. Óluf svarar: Spurt muntu hafa slíkan málavöxt, 
sem cr á hag hennar, enn ekki setjum vér hér syn fyr- 
ir, með hennar ráði. Er nú málit borit upp fyrir Yrsu; 
hun sagði svá: kallaði eigi góðu at skifta, því þú ert 
óvinsæll konungr. Þetta gengr þó fram, hvárt sem 
hun hefir haft þar um orð fleiri eða færri, ok ferr Að- 
ils í burt með hana, ok er ekki at þessu kvaddr Helgi 
konungr, því Aðils þóttist þeira meiri konungr. Ekki 
varð Helgi konungr varr við þetta, fyrr enn þan kómu 
heim til Svíþjóðar; gerir þá Aðils konungr virðulegt 
brullup til hennar. Ok nú spyrr Helgi konungr þetta, 
ok verðr nú við hálfu verr enn áðr; hann hvílir í einni 
útiskemmu ok ekki fleiri manna. Óluf er nú burt úr 
sögunni. Þannig ferr nú fram um hríð. 

XV. Enn einn jólaaftan er þess getið, þá Helgi 
konungr er kominn í rekkju, ok var veðr ilt úti, at 
komit var við hurðina, ok heldr ómáttulega; honum 
kom nú í hug, at þat væri ókonunglegt, at hann léti 
þat úti, sem vesalt var, enn hann má bjarga því; ferr 
hann nú ok lýkr upp dyrunum; hann sér, at þar er 
komit eitthvat fátækt og tötrugt. Þat mælti: Vel hefir 
þú nú gert, konungr, ok ferr þat síðan inn í skemmu. 
Konungr mælti: Ber á þik hjálm ok bjarnfeldi, svá at 
þik kali eigi. Þat mælti: Veittu mér rekkju þína, 
herra, ok vil ek hjá þér hvíla, því lif mitt er í veði. 
Konungr segir: Ris mér hugr við þér, enn ef svá er, 
sem þú segir, þá ligðu hér við stokkinn í klæðum þín- 

um, ok mun mik ekki saka. Hun gerir nú svá; kon- 
ungr snýr sér frá henni. Ljós brann í húsinu; ok er 
stund leið varð honum litit um öxl til hennar; þá sér 
hann, at þar hvílir kona svá væn, at eigi þykist hann aðra 
konu fríðari sét hafa; hun var í silkikyrtli; hann snýr 
sér þá skjótt at henni með blíðu. Hun mælti: Nú vil 
ek fara í burt, segir hun, ok hefir þú leyst mik úr 
miklum nauðum, því þetta var mér stjúpmóður sköp, 
ok hefi ek marga konunga heimsótta, enda lægðu nú 
eigi með lýtum; vil ek nú hér ekki lengr vera. Nei, 
sagði konungr, enginn er þess kostr, at þú farir 
svá skjótt, ok munu við eigi svá skilja, skal nú gera 
til þín skyndibrullaup, því mér lízt vel á þik. Þér 
hljótið at ráða herra, sagði hun, ok svá hvíldu þau þá 
nótt; enn um morguninn tekr hun til orða: Meðr lost- 
um hefir þú nú til mín gert, enn þat skaltu vita, at 
við munum barn eiga; ger nú, sem ek mæli, konungr, 
vitjaðu barns okkar annan vetr í þetta mund at naust- 
um þínum, eða muntu gjalda. ef þú gerir eigi svá; 
eftir þetta fór hun í burt. Helgi konungr er nú nokk- 
ut kátari enn áðr; líða nú stundir fram, ok gefr hann 
at þessu engan gaum. Ok á. þriggja vetra fresti verðr 
þat til tíðinda, at þar ríða þrír menn at því sama húsi; 
sem konungr sefr í; þat var um miðnætti, þeir fóru 
með meybarn, ok settu þat þar niðr hjá húsinu. Kona 
sú tók til orða, er með barnit fór: Þat skaltu vita, 
konungr, sagði hun, at ættmenn þínir munu þess gjalda, 
er þú hafðir þat at engu, sem ek bauð þér, enn þú 
nýtr þess, er þú leystir mik úr nauðum, ok vittu þat, at 
mær þessi heitir Skuld; hun er okkar dóttir; eftir 
þetta riðu þessir menn í burtu. Þetta hafði verit ein 
álfkona; aldri varð konungr varr við þessa konu siðan. 
Skuld vex þar upp, ok er brátt grimmúðig í skaplyndi. 

Þat er sagt eitthvert sinn, at Helgi konungr býr ferð 
sína úr landi. ok ætlar svá at hyggja af harmi sínum; 
Hrólfr sonr hans er eftir; hann herjar nú víða, ok 
vann mörg stórvirki. 

XVI. Aðils konungr sitr nú at Uppsölum. Hann 
átti tólf berserki, ok vóru þeir honum til landvarnar 
ok við öllum háska ok ófriði. Helgi konungr býr nú 
ferð sína til Uppsala, at ná í burtu Yrsu; hann kemr 
þar við land; ok sem Aðils konungr spyrr þetta, at 
Helgi konungr er þar kominn við land, þá spyrr hann 
Yrsu drotningu, hversu hun vill láta fagna Helga kon- 
ungi. Hun segir: Þú sér þar ráð fyrir, enn þú veizt 
þat áðr, at enginn er sá maðr, at mér sé meiri vandi 
við heldr enn hann; ok þat sýnist Aðils konungi af, 
at bjóða honum til veizlu. enn ekki ætlar hann, at 
þetta skuli prettalaust vera. Helgi konungr þekkist 
þetta; ferr til veizlu með hundrað manna, enn fjöldinn 
er við skip niðri; Aðils konungr tekr við honum báðum 
höndum. Yrsa drotning ætlar at sætta konungana, ok 
gerir hun alt sæmilega til Helga konungs. Helgi kon- 
ungr verðr svá feginn drotningu, at hann lætr hjá sér 
líða alt annat; vill hann við hana tala allar þær stund- 
ir, sem hann má nýta, ok sitja svá at veizlu. Þat 
bar til tíðinda, at berserkir Aðils konungs kómu heim; 
ok þegar þeir vóru við land komnir, ferr Aðils konungr 
at finna þá, svá ekki verða aðrir vísir; hann biðr þá, 
at fara á skóg þann, sem í millum borgar er ok skipa 
Helga konungs, ok bað þá þaðan hlaupa at Helga kon- 
ungi, er hann færi til skipa sinna: mun ek ok senda 
lið til fulltings við yðr, ok skal þat koma á bak þeim, 
Svá þeir verði í klofanum, því ek vil nú um trútt vinna 
at Helga konung reki eigi undan, því ek skil, at hann 
hefir þá ást á drotningu, at ek vil eigi hætta á til- 

tæki hans. Helgi konungr sitr nú at veizlunni, ok er 
vandlega leyndr þessu vélræði ok svá drotningin. Yrsa 
drotning segir Aðils konungi, at hun vill hann gefi 
Helga konungi stórmannlegar gjafir, gull ok gersemar; 
hann heitr því, enn ætlaði sjálfum sér reyndar. Ferr 
Helgi konungr í burt við þetta, ok fylgir Aðils kon- 
ungr ok drotningin honum á götu, ok skiljast þau nú 
drotningin ok konungarnir heldr líklega. Ok eigi miklu 
síðarr, enn Aðils konungr hafði aftr horfit, urðu þeir 
Helgi konungr varir við ófrið, ok brestr þegar bardagi. 
Helgi konungr gekk vel fram, ok barðist hraustlega, enn 
fyrir ofrefli því, sem í móti var, þá féll þar Helgi kon- 
ungr með góðan orðstír með mörgum sárum ok stórum, 
ok kom sumt liðit á bak þeim Aðils konungi, ok 
urðu svá á milli steins ok sleggju. Yrsa drotning varð 
ekki fyrr vör við, enn Helgi konungr var fallinn, 
ok lokit var bardaganum; þar fell með Helga alt þat 
lið, sem upp hafði gengit, enn hitt flýði heim undan Í 
Danmörk; ok lýkr hér þætti Helga konungs. 

XVII. Aðils konungr hrósaði nú sigri, ok þóttist 
mjök hafa framazt, er hann vann konung svá ágætan, 
sem Helgi var, ok svá víðfrægr. Yrsa drotning mælti: 
Eigi er einsætt, at hælast svá mjök, þótt þú hafir svikit 
þann mann, sem mér er mestr vandi við ok ek unna 
mest, ok fyrir þetta et sama verð ek þér aldri holl, 
ef þú átt við venzlamenn Helga konungs; berserkjum 
þínum ræð ek þegar bana, er ek má, ef nokkurir eru 
svá vaskir, at þat vili gera fyrir mínar sakir ok sinn- 
ar snildar. Aðils konungr bað hana at heitast ekki við 
sik né berserki sína: því þat skal þér eigi duga; enn 
ek vil bæta þér föðurdauðann stórmannlegum gjöfum, 
með miklum fjárhlutum og góðun gersemum, ef þú 
kant at þekkjast. Drotning sefast við þetta, ok þiggr 

sæmdir af konungi; hun er þó óhæg síðan í skapsmun- 
um; og oft sat hun um þat, at gera berserkjum mein 
ok svívirðu ; aldri finna menn, at drotning yrði allkát 
síðan eða í góðu skapi eftir fall Helga konungs, ok 
meira varð ósamþykki í höllinni, enn áðr hafði verit, 
ok ekki vildi drotning sæma við Aðils konung, ef hun 
skyldi ráða. Aðils konungr þóttist nú stórum frægr 
gerast, ok þykir sá nú mestr maðr vera, er með hon- 
um er ok hans köppum; sitr hann nú um hríð í sínu 
ríki, ok hugsar enginn muni reisa rönd við sér ok sínum 
berserkjum. Aðils konungr var enn mesti blótmaðr ok 
fullr af fjölkyngi. 


Svipdags þáttr. 

XVIIL. Einn bóndi er nefndr Svipr; hann bjó í 
Svíþjóð fjarri öðrum mönnum; hann var ríkr at fé, ok 
ok hafði verit enn mesti kappi og eigi í öllu þar hann 
var séðr, ok kunni hann margt fyrir sér; þrjá átti hann 
syni, sem hér eru nefndir. Hét einn Svipdagr, annarr 
Beigaðr, þriði Hvítserkr; hann var þeira elztr; allir 
váru þeir miklir fyrir sér, sterkir, ok vænir at áliti. 
Ok er Svipdagr var átján vetra gamall, sagði hann 
svá til föður síns einn dag:  Daufleg er vár ævi, at 
vera hér við fjöll uppi í afdölum ok óbygðum, ok koma 
aldri til annarra manna né aðrir til vár; væri hitt meira 
Snarræði, at fara til Aðils konungs, ok ráðast Í sveit 
með honum ok hans köppum, ef hann vildi við oss taka. 
Svipr karl svarar: Ekki sýnist mér þetta ráðlegt, því 
Aðils konungr er grimmlegr maðr, ok ekki heill, þótt 
hann láti fagrt, enn menn hans öfundarfullir ok þó 

miklir fyrir sér, enn víst er Aðils konungr ríkr maðr 
ok frægr. Svipdagr segir: Hætta verðr á nokkut, ef 
menn skulu fá frama, ok má þat eigi vita, fyrr enn 
reynt er, hvar gifta vill til snúast, ok vist vil ek hér 
eigi sitja lengr, hvat sem annat fyrir liggr. Ok sem 
hann var í þessu ráðinn, þá fékk faðir hans honum öxi 
mikla, væna ok bitrlega; hann mælti þá við son sinn: 
Vertu óágjarn við aðra, láttu eigi stórlega, því þat er 
ilt til orðs, enn ver hendr þínar ef á þik er leitat, því 
þat er mikilmannlegt at dramba lítit yfir sér, enn gera 
mikil afdrif, ef hann kemr í nokkura raun; hann fær 
honum öll herklæði vöndut, ok góðan hest. Svipdagr 
riðr nú í burt, ok at kveidi kemr hann at borg Aðils 
konungs; hann sér at leikar eru úti fyrir höllinni, ok 
sitr Aðils konungr á miklum gullstóli og berserkir hans 
hjá honum. Ok sem Svipdagr kemr at skíðgarði, var 
borgar hliðum læst, því þat var þá siðr, at biðja leyfis inn 
at ríða; Svipdagr hefir ekki starf fyrir því, brýtr þeg- 
ar upp hliðit, ok ríðr svá í garðinn. Konungr mælti: 
Þessi maðr ferr ógætilega, ok hefir þess aldri fyrr verit 
freistat; kann vera, at hann eigi mikit undir sér, ok 
varðaði eigi þótt hann reyndi þat; berserkir ylgdust 
þegar mjök, ok þótti þeim hann láta heldr stórlega. 
Svipdagr ríðr fyrir konung, og kveðr hann vel; kunni 
hann á því góða list. Aðils konungr spyrr, hverr hann 
væri; hann segir til sín. Konungr kannast skjótt við 
hann, og ætluðu allir at hann mundi vera hín mesta 
kempa ok mikils háttar. Leikrinn var eigi at síðr 
drifinn; sezt Svipdagr á tré eitt, ok horfir á leikinn; 
berserkir líta illa til hans; ok nú mæla þeir til kon- 
ungs, at þeir muni freista hans. Konungr segir: Þat 
hygg ek, at haun sé ekki lítill fyrir sér, enn vel þyki 
mér, þótt þit reynið, hvárt hann er slíkr, sem hann 

þykist. Síðan drífa menn inn í höllina. Berserkir 
ganga til Svipdags, ok spyrja, hvárt hann sé kappi 
nokkurr, er hann lætr svá stórlega; hann sagðist vera 
slíkr sem nokkurr þeira einn; ok við þessi orð hans 
óx þeim móðr ok kapp, enn konungr bað þá vera kyrra 
um kveldit. Berserkir ylgdust ok grenjuðu hátt, ok 
mæltu til Svipdags: Þorir þú at berjast við oss? ok 
þarftu þá fleira í frammi at hafa, enn stóryrði ein ok 
dramblæti, ok vilju vér reyna, hversu mikit þar er fyrir, 
sem þú ert. Hann segir: Því vil ek játa, at berjast 
við einn í senn, ok vita svá, ef meira vildi at vinnast. 
Konungi þótti allvel þótt þeir reyndi með sér. Yrsa 
rotning mælti: Þessi maðr skal hér velkominn. Ber- 
serkir svöruðu henni: Vissu vér þat fyrir, at þú 
vilt oss alla í helju. enn heldr erum vér máttar meiri, 
enn vér föllum við orð ein eða illan vilja. Drotning 
sagði, at ekki yrði at því, at konungr reyndi þat, hvat 
hann ætti, þar sem þér eruð, er hann trúir svá mjök á 
yðr. Sá berserkr, sem fyrir þeim var, mælti: Ek skal 
setja þik ok semja dramb þitt, svá at vér skulum ó- 
hræddir vera fyrir honun. 

XIX. Ok um morguninn tókst þar hörð hólmganga, 
ok skorti þar eigi stór höge; sáu þat allir, at þessi 
enn komni kunni sverði at beita með miklu afli, ok 
hrökkr berserkrinn allr undan fyrir honum, ok drepr 
(Svipdagr) hann þar; ok þegar vill annarr drepa hann 
ok hefna hans, ok fær hann slíka för; ok eigi léttir 
hann fyrr, enn hann hefir drepit þá fjóra. Þá mælti 
Aðils konungr: Mikinn skaða hefir þú mér gert, ok 
þess skaltu nú gjalda, ok bað menn upp standa ok 
drepa hann; Í annan stað fær drotning sér lið, ok vill 
veita honum, ok kvað konung mega þat sjá, at miklu 
meira ágæti væri at honum einum, enn öllum þeim ber- 

serkjum; kemr nú drotning griðum á með þeim, ok 
þykir öllum Svipdagr vera mikill afreksmaðr. Sitr hann 
nú á bekk annan gagnvart konungi með ráði Yrsu 
drotningar; ok sem náttar, litast hann um, ok þykist 
enn oflítit hafa at gert við berserki, ok vill egna til 
fundar við þá, ok þykir honum þat líklegt, ef þeir sjá 
hann einnsaman, at þeir muni snúa at honum: ok þat 
gekk ettir því, sem hann ætlaði, því þegar berjast þeir; 
ok þá kemr konungr at, er þeir höfðu barizt um hríð, 
ok skilr þá. Eftir þat gerir konungr berserki útlæga, 
þá sem eftir vóru, er þeir báru eigi af einum manni 
allir, ok lézt eigi fyrr vitat hafa, at þeir væru svá litlir 
fyrir sér nema í orðum einum drembilegum. Þeir verða 
nú Í burt at fara; enn heitast nú at herja á ríki Aðils 
konungs; konungr lézt aldri hirða um heitingar þeirra 
ok kvað enga dáð í bikkjum þeim; fara þeir nú í burt 
með skömm ok svívirðing. Aðils konungr hafði þó eggj- 
at þá raunar í fyrstunni, at ganga at honum ok drepa 
hann, þá þeir sæi Svipdag einn ganga úr höllinni, ok 
hefna sín svá, at drotning yrði ekki vör við; Svipdagr 
hafði þó drepið einn, þá konungr kom til at skilja þá. 
Aðils konungr biðr nú Svipdag veita sér eigi minna 
lið nú enn áðr, er honum veittu allir berserkir, allra 
helzt at drotning vill, at þú sért í staðinn berserkjanna; 
þar er nú Svipdagr nokkura hríð. 

XX, Nokkuru síðarr er konunginum sögð hersaga, 
at berserkir hafa þá fengit sér lið mikit, ok herja á 
land hans. Aðils konungr biðr nú Svipdag at rísa í 
móti berserkjum, ok kallar þat vera hans skyldu, ok 
kveðst skyldi fá honum svá mikit lið, sem hann þyrfti. 
Ekki er honum um þat, at vera fyrirmaðr hersins, 
enn vill fara með konungi þangat, sem hann vildi. 
Konungr vildi ekki annat, enn hann sé fyrirmaðr. Svip- 

dagr segir: Þá vil ek þiggja tólf manna líf af yðr, þá 
ek vil. Konungr segir: Því vil ck játa þér. Eftir þat 
ferr Svipdagr til orrostu þessarar, enn konungr sitr heima; 
hann hefir mikit lið. Svipdagr lét gera herspora ok 
kasta niðr, þar sem orrostustaðrinn var markaðr ok 
með mörgum öðrum brögðum lét hann þar um búa. 
Þar tekst orrosta ok harðr bardagi, ok hrökk fyrir mjök 
lið víkinga, ok fá þeir ilt af, er þeir kenna hersporanna. 
Þar var drepinn berserkr einn ok fjöldi liðs, enn þat 
flýði til skipa, sem eftir lifði, ok svá í burt. Svipdagr 
kemr nú heim til Aðils konungs, ok á nú sigri at hrósa; 
Aðils konungr þakkar honum vel sinn framgang ok 
landvörn. Yrsa drotning mælti: Víst er þat rúm betr 
skipat, er slíkr drengr sitr í, sem Svipdagr er, enn 
þá berserkir þínir skipuðu þat; konungr sannar þat. 
Berserkir safna nú liði aftr, þeir sem undan kómust, 
ok herja enn á ríki Aðils konungs; ok enn skorar kon- 
ungr á Svipdag at ganga í móti þeim, ok kveðst mundu 
fá honum frítt lið. Svipdagr ferr til orrostu, ok hefir 
nú þriðjungs minna lið enn berserkir. Aðils konungr 
hét at koma til móts við hann með hirðina. Svipdagr 
hafði þá enn skjótara brugðit við, enn berserkir hugðu; 
ok nú hittast þeir, ok tekst þar hörð orrosta. Aðils 
konungr safnar liði, ok hafði ætlat at koma í opna 
skjöldu berserkjum. 

XKI. Þar er nú til at taka, at Svipr karl er; 
hann vaknar einn tíma af svefni sínum, ok blæss mæði- 
lega, ok mælti til sona sinna: Þurfa þykist nú Svip- 
dagr liðs við, bróðir ykkar, því hann heldr bardaga 
ekki langt héðan, ok á við mikinn liðsmun, ok mist 
hefir hann auga sitt annat, ok hefir þó mörg sár önnur, 
enn felt hefir hann þrjá berserki, ok nú eru eftir aðrir 
þrír. Þeir bræðr bregða við skjótt, ok vápna sik; fara 

síðan þangat, sem orrostan er, ok höfðu víkingar lið 
hálfu fleira.  Svipdagr hafði mikit at sér gert, ok er 
þó þá sárr mjök, ok úr honum annat augat; er þá 
drepit lið hans at handamáli, enn konungr kemr ekki 
til liðs við hann. Ok sem þeir bræðr hans koma til 
- orrostu, þá ganga þeir vel fram, ok þar at, sem ber- 
serkir eru fyrir; svá fór leikr með þeim, at berserkir 
falla þar allir fyrir þeim bræðrum; snýr nú skjótt 
mannfall í lið víkinga, ok þeir, sem lífit þágu, gengu 
á hendr þeim bræðrum. Ok eftir þetta fara þeir á 
fund Aðils konungs, ok sögðu honum þessi tíðindi; kon- 
ungr þakkar þeim vel þrekvirki þetta. Svipdagr hafði 
fengið tvau sár á höndum; hann hafði mikil sár á 
höfði, ok var einsýnn alla ævi síðan; liggr hann um 
hríð í sárum þessum, ok græddi Yrsa drotning hann. 
Enn þá hann var orðinn vel heill, þá sagði hann kon- 
ungi, at hann vildi í burtu þaðan: vil ek sækja heim 
þann konung, er meiri sóma vill til vár gera, enn þú, 
konungr; illa hefir þú launað mér landvörn, ok slíkan 
sigr. sem vér höfum yðr unnit. Aðils konungr bað 
hann heima vera, ok lézt mundu gera allvel til þeira 
bræðra, ok kvaðst enga skyldu meta fram yfir þá. Svip- 
dagr vill ekki annat, enn ríða burt, ok mest fyrir þat, 
at Aðils konungr kom cigi fyrr til bardagans, enn lok- 
it var, því hann var tvískiftr í, hvárr sigrinn hlyti, 
Svipdagr eða berserkir, því at konungr var þá í skógi 
einum, ok horfði þaðan á leik þeira, ok átti kost á at 
fara, þegar hann vildi, enn honum þótti raunar ekki 
máli skifta, þótt Svipdagr fengi ósigr ok styngi niðr 
nösum. 

XXII. Nú búast þeir bræðr í burt, ok stoðar ekki 
at hamla þeim. Aðils konungr spyrr ettir, hvert þeir 
ætli at fara; þeir kváðust ekki svá ráð hafa gert fyrir 

því: enn skilja munu vér at sinni; vil ek nú kynna 
mér annarra manna siðu ok konunga, enn eldast eigi 
hér í Svíþjóð. Þeir ganga nú til hesta sinna, ok þakka 
drotningu vel þann sóma, sem hun hafði gert til Svip- 
dags; stíga nú á hesta sína ok ríða nú alla sína leið, 
þar til er þeir koma til föður síns, ok spyrja hann ráða, 
hvat upp skal taka: eða hvat skulum vér afsnúa? 
Hann kallaði þat mestan frama, at vera með Hrólfi 
konungi í Danmörk ok köppum hans, ok þar er yðr 
vænast til nokkurs frama, til at stöðva yðvarn ofsa, því 
ek hefi þat sannspurt, at þangat séu komnir enir mestu 
kappar á norðrlöndum. Hvernig er honum háttat? segir 
Svipdagr. Faðir hans segir: Svá er mér sagt af 
Hrólfi konungi, at hann sé örr ok stórgjöfull, trúfastr 
ok vinavandr, svá at hans jafningi mun eigi finnast; 
hann sparar eigi gull né gersemar nær við alla, er 
þiggja vilja; hann er lálegr at líta, enn mikill at reyna 
ok torveldr, manna fríðastr, stórlátr við ómilda, enn 
ljúfr ok hógværr við vesæla, ok við alla þá, sem ekki 
brjóta bág í móti honum; manna litilátastr, svá at jafn- 
blítt svarar hann fátækum sem ríkum; svá er hann 
mikill ágætismaðr, at hans nafn mun eigi fyrnast á 
meðan veröldin er bygð; hann hefir ok skattgilt alla 
konunga þá, sem at eru í nánd honum, því at allir 
vilja honum fúsir þjóna. Svipdagr segir: Hér hefir þú 
þá sögn at segja, at ek em ráðinn í, at fara á fund 
Hrólfs konungs, ok allir vér bræðr, ef hann vill taka 
við oss. Svipr bóndi mælti: Þér munuð ráða ferðum 
yðar ok athöfnum, enn bezt þætti mér, at þér værið 
heima með mér; þeir kváðu at ekki mundi þess tjá 
at leita. Síðan báðu þeir föður sinn vel lita ok svá 
móður, enn þeir fara leið sína á burt, ok alt þar til, 
er þeir kómu á fund Hrólfs konungs. Svipdagr gekk 
s 8 

þegar fyrir konung ok kvaddi hann; konungr spyrr, 
hverr hann væri. Svipdagr segir honum nafn sitt, ok 
svá allra þeira, ok kveðst hafa verit með Aðils konungi 
um hríð. Hrólfr konungr mælti: Hvar fyrir fórstu 
hingat, því ekki er mikil vinátta á milli Aðils kon- 
ungs og várra manna? Svipdagr sagði: Veit ek 
þat, herra, þó vil ek leitast við at gerast yðarr maðr, 
ef kostr er á, ok vér bræðr allir, enn þó mun yðr 
þykja lítit koma til vár. Konungr segir: Ekki hafða 
ek þat ætlat, at gera mér vini af mönnum Aðils kon- 
ungs, enn fyrst þér hafið sótt á minn fund, þá mun ek 
taka við ykkr, því at ek hygg, at sá hafi betr, er ykkr 
vísar ekki frá, því at ek sé, at þit eruð gildir garpar; 
hefi ek spurt, at þit hafið mikla frægð unnit, drepit 
berserki Aðils konungs ok unnit mörg þrekvirki önnur. 
Hvar vísar þú mér til sætis? sagði Svipdagr. Konungr 
segir: Sitjið hjá þeim manni, er Bjálki heitir, ok lát- 
ið liggja tólf manna rúm innar fyrir ykkr. Heitit hafði 
Svipdagr Aðils konungi at koma til hans, áðr hann 
færi í burt. Nú ganga þeir bræðr til rúms þess, sem 
konungr hafði vísat þeim. Svipdagr spurði Bjálka, því 
rúm skyldi auð liggja innar frá þeim. Bjálki segir, at 
þeir siti þar berserkir tólf konungsins, þá þeir kæmi; 
þeir vóru þá í hernaði. Skúr heitir dóttir Hrólfs kon- 
ungs, enn önnur Drífa. Drífa var heima með konung- 
inum „ ok allra kvenna kurteisust. Drifu var vel til 
þeira bræðra, ok þokkaði alt heldr vel fyrir þeim. Svá 
fór nú fram um sumarit, ok alt þar til berserkir kómu 
heim um haustit til hirðarinnar; ok eftir siðum sínum 
þá gengu þeir fyrir hvern mann, þá þeir kómu í höll- 
ina, ok spurði sá, er fyrir þeim gekk, hvárt sá teldist 
jafnsnjallr honum, sem fyrir sat, ok leituðu menn sér 
ýmsra atkvæða um þat, sem þeim þótti bezt sóma, ok 

mátti þat þó heyra á orðum hvers. at þá þótti sik 
mikit vanta á, at vera jafnsnjalla; ok nú gengr hann 
fyrir Svipdag, ok spyrr, hvárt hann þættist jafnsnjallr. 
Svipdagr sprettr upp, ok bregðr sverði, ok kveðst í 
engan stað ósnjallari enn hann. Berserkr mælti: Högðu 
þá í hjálminn. Svipdagr gjörði svá, ok beit ekki á, ok 
síðan vildu þeir berjast.  Hrólfr konungr hljóp í milli 
þeira, ok sagði þeim skyldi þat ekki hlýðast, ok skyldu 
þeir heita jafnir þaðan í frá: ok báðir mínir vinir; ok 
eftir þat sættust þeir, ok eru jafnan á einn ráði, liggja 
í hernaði ok hafa sigr, hvar sem þeir kómu. Hrólfr 
konungr sendi menn til Svíþjóðar á fund Yrsu drotn- 
ingar móður sinnar, ok bað hana at senda sér fé þat, 
sem Helgi konungr hafði átt, faðir hans, ok Aðils kon- 
ungr hefði tekit til sín, þá er Helgi konungr var 
drepinn. Yrsa kvað þat maklegt, þó hun kæmi því til 
áleiðis, ef henni væri þat mögulegt: enn ef þú leitar 
sjálfr eftir fénu, þá skal ek þér holl í ráðum, son minn, 
enn Aðils konungr er maðr svá íégjarn, at hann hirðir 
aldri. hvat hann vinnr til þess, ok svá bað hun segja 
Hrólfi konungi, ok sendi honum þar með sæmilegar 
gjafir. 

' ÆKIII. Hrólfr konungr liggr nú í hernaði, ok 
dvelst nú fyrir þat, at hann fa:i til fundar við Aðils 
konung; hann kemr nú undir sik miklum afla, ok alla 
konunga, sem hann finnr, þá gerir hann skattgilda und- 
ir sik, ok bar þat mest til, at allir enir mestu kappar 
vildu með honum vera ok engum öðrum þjóna, því 
hann var miklu mildari at fé enn nokkurir konungar 
aðrir.  Hrólfr konungr setti þar höfuðstað sinn, sem 
Hleiðargarðr heitir; þat er í Danmörk, ok er mikil 
borg ok sterk, ok meiri rausn ok hoffrakt var þar, 


enn nokkurs staðar, ok í öllu, því sem til stórlætis kom, 

eða nokkurr hafði spurn af. Hjörvarðr hét einn ríkr 
konungr; hann fekk Skuldar dóttur Helga konungs, 
enn systur Hrólfs konungs; þat var gert með ráði Að- 
ils konungs ok Yrsu drotningar ok Hrólfs bróður henn- 
ar. Uk eitthvert sinn bauð Hrólfr konungr Hjörvarði 
mági sínum til veizlu. Þat var einn dag, er hann var 
at veizlunni, at svá bar til, at þeir vóru úti staddir 
konungarnir, at Hrólfr konungr brá brókabelti sínu, ok 
fekk Hjörvarði konungi á meðan sverð sitt; ok sem 
Hrólfr konungr hafði brugðit um sik aftr brókabelti:u, 
tók hann aftr við sverðinu, ok mælti til Hjörvarðs kon- 
ungs: Þat vitu vit báðir, sagði hann, at þat hefir 
lengi verit mælt, að sá skal vera undirmaðr annars 
jafnan síðan, er tekr við sverði annars, á meðan hann 
bregðr brókabelti; skaltu nú vera undirkonungr minn, 
ok þola þat vel sem aðrir. Hjörvarðr varð þessu á- 
kaflega reiðr, ok verðr þó at láta svá standa; ferr heim 
við svá búit, ok unir illa við sinn hlut; seldi þó skatt 
Hrólfi konungi eftir því sem aðrir hans undirkonungar, 
þeir sem honum áttu hlýðni at veita; ok endar hér 
Svipdags þátt. 


Böðvars þáttr. 


KXIV. Þar er nú til máls at taka, at norðr í 
Noregi fyrir Uppdölum réð sá konungr, er Hringr hét. 
Hann átti þann son, er Björn hét. Þat er nú sagt, at 
drotning andaðist, ok þótti þat mikill skaði konungi ok 
mörgum öðrum út í frá. Landsmenn ok ráðuneyti hans 
báðu hann kvángast aftr, ok þat verðr, at hann sendir 

menn suðr í lönd at biðja sér konu; enn á móti þeim 
kómu andviðri mikil ok stórir stormar, ok verða nú 
at snúa stöfnum ok halda undan veðrinu; ok þar kemr 
máli, at þá rekr norðr á Finnmörk ok vóru þar um 
vetrinn. Þeir fóru einn dag á land upp, ok kómu at 
húsi einu; þar sátu inni tvær konur, vænar at áliti; 
þær fögnuðu þeim vel, ok spurðu, hvaðan þeir væri at 
komnir. Þeir sögðu alt um ferðir sínar, ok kvat at 
erendum var; þeir spurðu, hvaða konum þær væri, eða 
fyrir hverja sök þær væri komnar þar einmana ok svá 
langt frá öðrum mönnum, svá fríðar konur ok vænar. 
Sú eldri sagði: Til allsberr nokkut, sveinar, vér erum 
hér fyrir þær sakir, at einn ríkr konungr bað dóttur 
minnar, enn hun vildi ekki eiga hann, enn hann hét 
henni afarkostum aftr í mót, ok því hefi ek hana hér 
Í leyni, á meðan faðir hennar ekki kemr heim, því 
hann liggr í hernaði. Þeir spurðu, hverr hennar faðir 
væri; móðir hennar sagði: Hun er dóttir Finna kon- 
ungs. Þeir spurðu, hvat þær héti. Sú eldri sagði: Ek 
heiti Ingibjörg, enn Hvít heitir dóttir mín; er ek frilla 
Finna konungs. Ein mær var þar at þjóna þeim. Kon- 
ungsmönnum leizt vel á þær, ok þat er ráðagerð þeira, 
at leitast eftir, ef Hvít vildi fara með þeim ok giftast 
Hringi konungi; bar sá þetta mál upp fyrir hana, sem 
fyrir konungserendum var. Hun svaraði þessu ekki 
fljótt, enn veik þó til forsjá móður sinnar. Svá er sem 
mælt er, at úr hverju vandræði verðr nokkut at ráða, 
sagði móðir hennar, ok þykir mér illa, at faðir hennar 
er gerðr fornspurðr at þessu, enn þó verðr á þetta at 
hætta, ef hun skal at nokkuru nær vera; eftir þetta 
býst hun til ferðar með þeim. Síðan fóru þeir leið sína, 
ok fundu Hring konuug, ok þegar fréttu sendimenn 
eftir, hvárt konungr vildi eiga þessa kvinnu, eða færi 

hun aftr sömu leið. Konungi leizt vel á vífit, ok gerði 
þegar brullaup til hennar; vill hann ekki gefa gaum 
at, þótt at hun sé eigi rík; er konungr nokkut við aldr, 
ok fanst þat brátt á drotningu. 

XXV. Karl einn átti bú þar skamt frá konungi; 
hann átti sér konu ok dóttur eina barna, er Bera hét; 
hun var á ungum aldri ok væn at áliti. Björn kon- 
ungson ok Bera karlsdóttir léku barnleikum saman, ok 
felst vel á með þeim. Karl var auðigr at té, ok hafði 
lengi legit í hernaði á unga aldri, ok var hinn mesti 
kappi. Þau Bera ok Björn unnu hvárt öðru mikit, ok 
hittust þau jafnan; liðu nú svá stundir fram, at ekki 
verðr til tíðinda, þroskast Björn konungsson mikit, ok 
gerist hann bæði mikill ok sterkr; hann var vel mann- 
aðr um allar íðróttir. Hringr konungr var löngum úr 
landi ok í hernaði, enn Hvít var heima, ok stjórnaði 
landi; ekki var hun vinsæl af alþýðu. enn við Björn 
lét hun allblítt, enn hann þektist þat lítt. Ok eitt 
sinn, er konungr fór heiman, ræddi drotning við Hring 
konung, at Björn sonr hans skyldi heima vera með 

henni til landstjórnar; konungi þótti þat ráðlegt; gerð- 
„ist drotning nú ríklunduð ok drambsöm. Konungr sagði 
syni sínum Birni, at hann skuli vera heima. ok gæta 
lands með drotningu; Björn sagði sér lítit um þat 
vera, ok sagði, at sér sé stórilla til drotninsar; konungr 
sagði, at hann skyldi eftir vera; ferr konwigr nú úr 
landi með miklu fjölmenni. Björn gengr nú hcim ettir 
viðtal þeira föður hans, ok þótti mjök sinn veg hvárun 
þeira; hann gekk til rúms síns, ok var heldr fákátr, ok 
var rauðr sem blóð; drotning gengr til tals við hann 
ok vill gleðja hann, ok mælti til vináttu við Björn; hann 
bað hana í burtu fara; hun gerir svá at sinni. Oft kom 
hun þó at máli við hann, ok sagði, at þat væri vel fall- 

it, at þau bygði eina rekkju á meðan konungr væri í burtu, 
ok kallaði miklu betri þeira samvistu, enn þat hun ætti 
svá gamlan mann, sem Hringr konungr var. Björn tekr 
þessu máli þunglega, ok sló hana kinnhest mikinn, ok 
bað hana dragast í burt, ok hratt henni frá sér. Hun 
kvaðst þessu óvön, at hun væri hrökt ok barin: ok 
þykir þér betra, Björn, at spenna heldr karlsdóttur, ok 
er þér þat maklegt, sem ván er á, ok svívirðilegra, enn 
njóta minnar ástar ok blíðu, ok væri þat ekki fjarri, 
þótt nokkut kæmi í mót þrá þinni ok heimsku; hun 
lýstr nú til hans með úlfhanska, ok segir, at hann skyldi 
verða at einum híðbirni ólmum ok grimmum: ok nýta 
þér þó enga fæðslu aðra, enn fé föður þíns; skaltu drepa 
þat þér til matar, meirr enn dæmi séu til, ok aldri 
skaltu úr þessum álögum fara, ok skal þér þessi minn- 
ing verri enn engin. 

XXVI. Eftir þat hverfr Björn í burt, ok veit eng- 
inn, hvat af honum verðr; ok er menn sakna Björns, 
þá er hans farit at leita, ok finst hann hvergi, sem 
líklegt er. Frá því er nú at segja, at fé konungs er 
drepit niðr at handamáli, ok einn grábjörn legst á þat, 
bæði mikill ok grimmlegr. Eitt kveld berr þat til, at 
karlsdóttir sér þenna enn grimma björn; björn ferr at 
henni, ok lætr allblítt við hana; í þessum birni þykist 
hun kenna augu Björns konungssonar, ok forðaðist hun 
þat lítt; dýrit gengr þá frá henni, enn hun ferr eftir 
því, ok alt til þess þat kemr at helli nokkurum; ok sem 
hun kemr at hellinum, þá er maðr fyrir, ok heilsar 
Beru karlsdóttr; hun kennir, at þetta er Björn Hrings- 
son, ok verðr þar mikill fagnaðarfundr. Þar eru þau 
í hellinum um hríð, því hun vildi ekki skiljast við hann, 
á meðan hun hafði kost; hann kallar henni þat ósæmi- 
legt at vera þar hjá honum, því hann sé dýr um daga, 


40 HRÓLFS SAGA KRAKA 


enn maðr um nætr. Hringr konungr kemr nú heim úr 
hernaðinum, ok er honum sagt, hver tíðindi at til hafa 
borit á meðan hann hefir verit í burt: hvarf Björns 
sonar hans, ok þat annat, um þat mikla dýr, sem komit 
væri í landit, ok mest legðist á sjálfs hans fé. Drotn- 
ing eggjaði fast at láta drepa dýrit, enn þó frestaðist 
þat um hríð; lætr konungr sér fátt um þat finnast, ok 
þykir með undarlegu móti vera. Einhverja nótt er þau 
Bera vóru í rekkju sinni ok Björn konungsson, tók Björn 
til orða ok mælti: Svá grunar mik, at banadagr minn 
muni vera á morgun, ok munu þeir fá mig veiddan, 
enda þykir mér ekki gaman at lífinu fyrir ósköpum þeim, 
sem á mér liggja, þó þat eina sé mér til yndis, sem vit 
erum bæði, enn þó mun því nú bregða. Hring þenna 
mun ek gefa þér, er undir vinstri hendi mér er. Þú 
munt sjá lðit á morgun, sem at mér sækir, ok þá er 
ek er dauðr, farðu til konungsins, ok biddu hann at gcfa 
þér þat, sem er undir bóg dýrsins vinsta megin, enn 
hann mun því játa þér. Drotning mun gruna þik, þá er 
þú ætlar í burt, ok mun hun gefa þér at eta af dýrs 
slátrinu, enn þat skyldir þú eigi eta, því þú ert kona 
eigi heil, sem þú veist, ok muntu fæða sveina þrjá, er 
vit munum eiga, ok á þeim mun þat sjá, ef þú etr af 
dýrs slátrinu, enn drotning þessi er et mesta tröll. 
Síðan far nú heim til föður þíns, ok þar muntu fæða 
sveinana; einn mun þér þó verstr þykja; ok ef þú mátt 
eigi annast þá heima fyrir ósköpum þeira ok ófyrirleitni, 
leiddu þá í burtu, ok farðu hingat tíl hellisins með þá. 
Hér muntu sjá kistu með þremr gólfum; þat munn segja 
rúnir þær, sem þar eru hjá, hvat hverr þeira skal cignast; 
vápn þrjú eru í berginu, ok skal þat hverr hafa, sem 
honum er ætlat; sá, sem fyrst kemr til sonr okkar, skal 
Þórir heita, annar Elgfróði, þriði Böðvar, ok þyki mér 

þess líkara, at þeir verði eigi litlir fyrir sér, ok þeira 
nöfn munu lengi uppi vera. Hann segir henni fyrir 
marga hluti, ok steypist síðan bjarnarhamrinn yfir hann, 
ok gengr björninn svá út, ok hun eftir honum, ok lit- 
ast um, ok þá sér hun komit mikit lið fram fyrir fjalls- 
öxlina, ok fara margir hundar ok stórir fyrir liðinu. 
Björninn rennr nú frá hellinum ok með fjallinu fram; 
koma hundarnir ok konungsmennirnir í móti honum, ok 
varð hann þeim torsóttr; meiddi hann marga menn fyr- 
ir þeim, áðr hann yrði sóttr, ok alla hunda deyddi hann. 
Þar kom at þeir slógu hring um hann, ok sveimaði 
hann þá innan um hringinn, ok sér, í hvert efni komit 
er, at hann fær eigi undan komizt; snýr hann þá þangat 
sem konungr stendr, ok þrífr þann mann, sem næstr 
stóð honum, ok reif hann kvikan í sundr; þá var björn- 
inn svá móðr, at hann kastaði sér flötum niðr; hlaupa 
þeir þá skjótt at ok drepa hann. Þetta sér karlsdóttir, 
hun gengr at konungi, ok mælti: Vilit þér, herra, gefa 
mér þat, sem undir vinstra bóg dýrsins er? Konungr 
játaði því; sagði þat eitt mundi þar vera. at honum 
mundi vel sóma at veita henni þat. Konungsmenn höfðu 
þá flegit björninn mjök; Bera gekk þá at, ok tók í 
burtu hringinn ok varðveitti, enn eigi sáu menn. hvat 
hun tók, enda var þar ekki eftir leitat. Konungr spyrr 
hver hun væri. því hann kendi hana eigi; hun sagði til 
sín, sem henni sýndist, ok annat enn var. 

KKVII. Konungr ferr nú heim ok Bera í ferð 
með konungi; drotning var allkát. ok tók vel við henni, 
ok frétti, hver hun væri; hun sagði, sem fyrr, eigi et 
sanna til. Drotning gerir nú veizlu mikla, ok lætr búa 
bjarnarslátrit til fagnaðar mönnum. Karlsdóttir er í 
skemmu drotningar, ok náir ekki burt at fara, því 
drotningu grunar, hver hun muni vera, ok þar kemr 


42 HRÓLFS SAGA KRAKA 


drotning með disk vánum bráðara; var þar á bjarnar- 
holdit, ok bað Beru neyta. Hun vildi eigi eta. Þetta 
eru firn mikil, segir drotning, at þú trunsar við fagnaði 
þessum, er drotning sjálf virðist at bjóða þér, oktak við 
skjótt. cllegar skal þér annarr verri; hun Vitar fyrir 
hana, ok þat verðr af leiknum, at hun etr þann bita; 
drotning skerr þá annan, ok lætr í munn henni, ok 
þar kemr lítit korn niðr af þeim bita, ok sló þá úr 
munni sér, ok kveðst eigi meir mundu eta, þó hun 
píndi hana eða deyddi. Drotning mælti: Vera kann 
at nú dugi nokkut, ok hló at. Síðan fór Bera í burt 
ok heim til föður síns; hun hefir óhæga höfn meðferðar; 
hun sagði nú föður sínum alla málavöxtu um sitt ráð, 
hvernig háttat er; ok litlu síðarr tók hun sótt, ok fæddi 
sveinbarn, þó nokkut með undarlegum hætti, þat var 
maðr upp, enn elgr niðr frá nafla; hann er nefndr Elg- 
fróði. Annar sveinn kemr þar til, ok er kallaðr Þórir; 
hundsfætr vóru á honum frá rist, ok því var hann 
kallaðr Þórir hundsfótr; hann var maðr fríðastr sýnum 
fyrir annat. Enn þriði sveinn kom til, ok var sá allra 
vænstr; sá er kallaðr Böðvarr, ok var honum ekki neitt 
til lýta. Böðvari ann hun mest. Þeir renna nú upp 
sem gras; ok þá þeir eru at lvikum með öðrum mönn- 
um, eru þeir grimmir ok óvægir nm alt; fá menn harð- 
leikit af þeim; meiðir Fróði marga menn fyrir konungi, 
enn deyddi suma með öllu. 

KXVIII. Svá fór fram um hríð, þar til at þeir 
eru tólf vetra gamlir; þeir eru þá svo sterkir, at engir 
konungsmenn stóðust fyrir þeim, ok mega þá ekki at 
leikum vera. Þá sagði Fróði móður sinni, at hann vill 
fara í burt, ok má ek ekki við menn eiga, því þeir 
eru ölmusur einar, ok meiðast strax, þá við er komit; 
hun sagði honum ekki hent í fjölmenni fyrir óvægi sína. 

Móðir hans ferr nú með honum til hellisins. ok vísar 
honum til þess fjár, sem faðir hans hafði honum ætlat, 
því Björn hafði þat alt ákveðit, hvat hverr skyldi hafa. 
Fróði vildi taka meira, ok náði ekki, því þat var minst 
féit, sem honum var ætlat; ok nú sér hann, hvar vápn- 
in taka fram úr berginu; tekr hann fyrst til hjaltanna, 
ok er sverðit fast, svá hann náir því eigi; þá þrífr hann 
til öxarskaftsins, ok er cigi lausara. Þá mælti Elgfróði: 
Má vera at sá einn hafi ætlat, er gripum þessum hefir 
hér komit, at vápna skifti skuli fara eftir fjárskiftum 
öðrum; þrífr nú til heftisins, ok var þat þegar laust; 
þar fylgdi ein skálm heftinu; hann leit á skálmina um 
hríð, ok mælti síðan: Ójafngjarn hefir sá verit, er 
þessum gripum hefir átt at skifta; leggr nú skálminni 
tveim höndum í bergit, ok vill brjóta hana sundr, enn 
skálmin hljóp inn í bergit, svá at skellist við heftit, enn 
þó brotnaði hun ekki at heldr. Þá mælti Elgfróði: 
Hvat mun varða, hvernig ek ferr með óþokkagrip þenna, 
því ekki er örvænt, at bíta kunni. Eftir þat kvaddi 
hann móður sína at skilnaði. Fróði ferr nú í kjalveg 
einn, ok gerist þar illvirkr ok drepr menn til fjár sér, 
ok smíðar sér skála ok býst þar um. 

XKIK. Hringr konungr þykist nú vita, hverjum 
kynstrum þetta muni gegna altsaman, ok hefir ekki um 
þat fyrir alþýðu, ok lætr þó vera kyrt jafnt sem áðr. 
Litlu síðarr beiðist Þórir hundsfötr at fara í burt, enn 
móðir hans vísar honum til hellisins, ok svá til þess 
fjár, sem honum var ætlat, ok segir honum til vápn- 
anna, ok bað hann taka öxina, ok kvað hun svá föður 
hans hafa fyrir mælt; síðan fór Þórir í burt, ok bað 
móður sína vel lifa. Hann þriífr fyrst til hjaltanna, ok 
cr sverðit fast; þá tekr hann í heftit, ok er öxin laus, 
því hun var honum ætluð; síðan tekr hann féit, ok ferr 

leið sína; hann leggr svá leið, at hann ferr fyrst á 
fund Elgfróða, bróður síns; hann ferr inn í skála hans, 
ok sezt niðr í sætit, ok lætr síga höttinn. Litlu síðarr 
kemr Fróði heim, ok lítr ekki hýrlega til ens komna 
manns, bregðr nú skálminni ok mælti: 
| Grenjar skálm, 
gengr úr slíðrum, 


minnist hönd 
Hildar verka, 


ok keyrir niðr á stokkinn hjá sér, ok gerist mjök ólmr 
ok illilegr. Þórir kvað þá: 

Enn ek læt víðs 

á vegi öðrum 

öxi mína 

jafnt hljóð bera. 
Ok þá duldist Þórir ekki lengr, ok kendi þá Fróði bróð- 
ur sinn, ok bauð honum alt at helmingi við sik, þat 
sem þá hafði hann samandregið, því þar skorti eigi auð 
mikinn. Þórir vill þat eigi þiggja ; dvelst hann þar um 
hríð. ok fórí burt síðan. Elgfróði vísaði honum til Gaut- 
lands, ok sagði honum, at nýdauðr sé konungr þeira 
Gautanna, ok bað hann koma í ríki þeira. Hann sagði 
honum fyrir marga hluti: Þat eru lög þeira Gautanna, 
at þar er stefnt fjölment mót, ok stefnt þangat öllum 
Gautum; einn stór stóll er settr á mótit, svá sitja mega 
í rúmlega tveir menn, enn sá skal konungr vera, er 
þat rúm fyllir, enn mér þykir, sem þú munir þat rúm 
ótæpt fylla; eftir þat skiljast þeir, ok mælir hvárr vel 
fyrir öðrum. Fór Þórir nú leið sína, þar til er hann 
kemr til Gautlands til jarls eins, ok tók jarlinn honum 
vel, ok var þar um nóttina. Þat sagði hverr maðr, sem 
Þóri sá, at hann mætti vel vera yfir Gautum konungr 
- fyrir vaxtar sakir, ok sögðu, at færri mundu þar slíkir; 
ok þá komit er at þingstaðnum, þá ferr þetta eftir því, 


OK KAPPA HANS. 45 


sem Fróði bróðir hans hafði sagt honum fyrir. Höfundr 
einn var þar til settr, at skora þetta mál með sannind- 
um; settust margir í þetta sæti, ok kallaði höfundr 
engum sæma. Þórir gengr seinastr, ok sezt hann þeg- 
ar í stólinn. Höfundr mælti: Þér er sætit hæfilegast; 
muntu doindr til þessarrar stjórnar; síðan gefa landsmenn 
honum konungsnafn, ok er hann kallaðr Þórir konungr 
hundsfótr, ok eru miklar sögur frá honum. Hann var 
vinsæll, ok háði margar orrostur, ok hafði oftast sigr; 
sitr hann nú í ríki sínu um hríð. 

KXX. Böðvarr er heima 1neð móður sinni. Hun 
unni honum mikit; allra manna var hann gervilegastr 
ok fríðastr sýnum; ekki var hann mjök málkunnigr 
mönnum. Hann spyrr móður sína eitt sinn, hverr faðir 
hans væri; hun sagði honum líflát hans ok allan at- 
burð, ok hversu hann varð fyrir ósköpum af stjúpmóður 
sinni. Böðvarr sagði: lt eigu vér þessu flagði at launa, 
Þá sagði hun honum, hvernig hun var neydd af drotn- 
ingu, at eta af bjarnarholdinu: ok þat sér nú á bræðr- 
um þínum, Þóri ok Elgfróða. Böðvarr mælti: Eigi 
þætti mér Fróða óskyldara at hefna föður vár; á þessu 
blauða flagði, enn at drepa menn saklausa til fjár sér 
ok gera illvirki, ok svá þótti mér Þórir fara undarlega 
í burt, að hann gerði eigi skessu þessarri nokkura á- 
minning, ok vænti ek þat sé bezt ráð, at ek seti henni 
nokkurar skriftir fyrir vára hönd. Bera mælti: Stiltu 
svá til, at hun megi ekki fjölkyngi við koma, svá þik 
megi skaða; hann kvað svá vera skyldu. Eftir þat fara 
þau Bera ok Böðvarr á konungs fund, ok nú segir hun 
konungi alt, hvernig háttat er með ráði Böðvars ok 
sýnir honum hringinn, hvern hun hafi tekit undan bógn- 
um dýrsins, ok Björn sonr hans hafi áttan. Konungr 
lézt at vísu kenna hringinn: hefir mik næsta grunat, at 

þetta mundi af hennar ráðum vera um kynstr þessi öll 
saman, sem hér hafa við borit. enn fyrir ástar sakir 
við drotningu hefi ek látit kyrt vera.  Böðvarr mælti: 
Lát hana nú í burt fara, ella munu vér hefna á henni; 
konungr kvaðst vilja bæta honum té, eftir því, sem 
hann vildi, ok væri enn kyrt, ok gcia honum ríki til 
forráða ok jarlsnafn nú strax, enn eitir sinn dauða kon- 
ungdóm, ok væri henni ekki gert til meins. Böðvarr 
kveðst ekki konungr vilja vera, heldr kvaðst hann vilja 
með konungi vera ok honum þjóna: ertu svá fanginn 
fyrir þessum óvætti, at þú heldr varla viti þínu né 
réttum konungdómi. ok skal hun hér aldri þrífast upp 
frá þessu.  Böðvarr var þá svo ólmr við at eiga, at 
kcnungr þorði ekki at fást við hann.  Böðvarr gengr 
þá til skemmu drotningar, ok hefir í hendi skreppu 
nokkura; konungr fór á eftir ok móðir hans; enn er 
Böðvarr kom í skemmuna, snýr hann at Hvít drotningu. 
ok setr belg skorpinn á höfuð henni, ok dregr at háls- 
inum fyrir neðan; setti hann henni síðan vangahögg, 
ok barði hana til heljar með ýmislegum píningum, ok 
dró hana svá um öll stræti; þótti mörgum eða flestum 
þar innan hallar þetta ekki verra enn hálfneitt, enn. kon- 
ungi stórilla, ok gat ekki at gert; lét Hvít drotning 
Svá sitt arma lif; var Böðvarr þá átján vetra er þetta 
var tíðinda. Litlu síðarr tekr Hringr konungr sótt 
ok andaðist. Eftir þat tekr Böðvarr þar við ríki, ok 
unir þar litla hríð; síðan stefnir hann þing við lands- 
menn, ok talar þar á þinginu, at hann vill í burtu fara, enn 
hann gifti móður sína manni þeim, sem Valsleitr hét, hann var 
þar áðr jarl, ok sitr Böðvarr í veizlunni, áðr enn hann ríðr. 

XXKI. Eftir þetta ríðr hann í burt einnsaman. 
ok ekki hefir hann með sér mikit gull nésilfr né aðra 
fjárhluti, nema hann er vel búinn at vápnum ok klæð- 

um; hann ríðr nú sínum góða hesti fyrst til hellisins 
eftir vísan móður sinnar; verðr sverðið laust, þá hann 
tekr til hjaltanna; þat fylgdi því sverði, at aldri mátti 
því bregða utan þat væri mannsbani; þat skyldi eigi 
undir höfuð leggja ok eigi á hjalt reisa; eggjar skyldi 
þrisvar sinnum á allri ævi sinni brýna, ok eigi mátti 
bregða annat skeið. svá var þat torsótt; þenna mæta 
grip vildu þeir bræðr allir eiga. Böðvarr sótti á fund 
Elgfróða bróður síns; hann gerði umgjörð at sverðinu 
af björk; ekki verðr tíðinda í ferð hans, fyrr enn hann 
kemr aftan dags at skála miklum; þar réð fyrir Elg- 
fróði. Böðvarr leiðir inn hest sinn, ok þykist eiga at 
heimilu þat alt, er hann þykist þurfa. Fróði kemr 
heim um kveldit, ok rennir illa augum á hann; Böð- 
varr ferr ekki at því, ok lætr hefjast við; svá hestarnir 
eigast ok ilt við, ok vill hvárr reka annan af stallinum. 
Fróði tekr þá til orða: Þetta er ofsa maðr mikill, er 
þorir at setjast hér inn at ólofi mínu.  Böðvarr lét 
slúta höttinn, ok svarar engu. Elgfróði stendr upp, ok 
bregðr skálminni. ok skellir síðan upp at heftinu, 
ek ferr svá tvisvar sinnum; Böðvarr bregðr sér ekki 
við; í þriðja sinn bregðr hann skálminni, ok stefnir nú 
at honum, og hyggr hann, at sá maðr kunni ekki at 
hræðast, er kominn var; ætlar nú hann skuli undir 
sér taka; ok sem Böðvarr sér í hvert efni komit er, 
vill hann eigi lengr bíða, stendr nú upp ok rennr undir 
hönd honum. Elgfróði varð þess harðari undir höndum, 
ok eigast þeir við miklar sviftingar, ok þá ferr ofan 
hattr Böðvars, ok þá kennir Fróði hann, ok mælti: 
Velkominn frændi! Ok höfum vit helzt lengi þessar 
sviftingar haft. Ekki sakar enn til, segir Böðvar. Elg- 
fróði mælti: Varlega mun þér þó enn, frændi, við mik 
at eiga, ef vit skulum þat þreyta, ok muntu hér cnn 

aflsmunar kenna, ef vit skulum eigast við, ok ekki 
hlífast við. Fróði bauð honum þar at vera, ok eiga 
alt hálft við sik. Böðvarr vildi þat eigi, ok þótti hon- 
um þat ilt, at drepa 1nenn til fjár sér;hann ferr nú á 
burt eftir þetta. Fróði fór á leið mcð honum, ok segir 
honum þat, (at hann) hafi mörgum manni grið gefit, 
þeim er litlir vóru fyrir sér, ok við þat gladdist Böð- 
varr, ok sagði, hann gerði þat vel: ok flesta skyldir 
þú í friði láta fara, þó þér þætti nokkut vit þá. Elg- 
fróði segir: Mér eru allir hlutir illa gefnir, enn þat er 
þér eitt til, at fara á fund Hrólfs konungs, því þar 
vilja allir vera enir mestu kappar n:eð honum, því at 
stórlæti hans er miklu meira, rausn og hugprýði, enn 
allra konunga annara. Síðan tók Fróði ok stjakaði 
honum; þá mælti Fróði: Ekki ertu svá sterkr, frændi, 
sem þér hæfir. Fróði nam sér blóð í kálfanum ok bað 
hann drekka, ok svá gerir Böðvarr; þá tók Fróði til 
hans í annat sinn, ok þá stóð Böðvarr í sömu sporum. 
Helzt ertu nú sterkr, frændi, sagði Elgfróði, og vænti 
ek, at þér hafi komit at haldi drukkrinn, ok þú munt 
verða fyrirmaðr flestra um afl ok hreysti, ok um adda 
harðfengi ok drengskap, ok þess ann ek þér vel. Eftir 
þetta sté Fróði í bergit sem var hjá honum, alt til 
lagklaufa. Þá mælti Fróði: Til þessa spors mun ek 
koma hvern dag, ok vita, hvat í sporinu er; mold mun 
verða, ef þú verðr sóttdauðr, vatn ef þú verðr sjódauðr, 
blóð, ef þú verðr vápndauðr, ok mun ek þá hefna þín, 
því ek ann þér mest allra minna. 

XXXII. Skiljast þeir nú, ok ferr Böðvarr leið sína, 
til þess hann kom til Gautlands, ok var Þórir konungr 
hundsfótr eigi heima; þeir vóru menn svá lkir, at 
hvárigan mátti þekkja frá öðrum, ok ætluðu landsmenn, 
at Þórir mundi heim kominn, ok er hann þar settr í 

hásæti, ok þjónat jafnt sem konungi at öllum hlutum, 
ok skipat í rekkju hjá drotningu, því Þórir var kváng- 
aðr, Böðvarr vill eigi liggja undir þeiri blæju, sem hun 
hefir; þetta þótti henni undarlegt, því hun hugði þat 
saunlega bónda sinn, enn Böðvarr sagði henni alt, 
hvernig háttat er; hun lét þá ekki á sér finna; ok svá 
breyttu þau hverja nótt, ok skröfuðust svá við, fram 
til þess Þórir kom heim, ok verða menn þá at þekkja, 
hverr maðrinn er. Verðr þá fagnaðarfundr með þeim 
bræðrum; segir Þórir, at engum mundi hann svá öðr- 
um trúa, at byggja nærri drotningu sinni. Þórir bauð 
honum þar at vera, ok hafa til helminga við hann alt 
lausafé.  Böðvarr kveðst eigi vilja þat. Þórir bauð 
honum þá at fara með, sem hann vildi, eða fá honum 
lið; eigi vildi hann þat. Reið Böðvarr á burt, ok fór 
Þórir á leið með honum, ok skilja þeir bræðr með vin- 
áttu ok þó með leynd nokkurri; ok er ekki sagt af 
ferðum hans, fyrr enn hann kemr fram í Danmörk ok 
þartil hann á skamt til Hleiðargarðs. 

KXXIII. Einn dag var væta mikil, ok verðr Böð- 
varr vátr mjök, ok mæðist fast hestrinn, ok gerðist 
móðr undir honum, er hann reið mikit, enn gerðist geysi- 
lega blautt ok þungreitt, gerðist mikit myrkr ok ofan- 
fall á nóttinni; ok eigi finnr hann fyrr, enn hestrinn 
drepr fótum í hæð nokkura. Böðvarr stígr af baki, ok 
leitast fyrir, ok skilr hann, at þar muni vera hús nokk- 
ut, ok finnr hann, at þar eru dyrr á; hann lýstr á 
hurðina; þar gengr maðr út. Böðvarr beiðist þar vistar 
um nóttina; húsbóndinn sagðist ekki vísa honum burt 
á náttarþeli, enn hann væri ókunnigr. Bónda þykir 
maðrinn vera mikilúðlegr, alt þat, er hann má á sjá. Þar 
er Böðvarr um nóttina í góðum beinleika; hann spurði 
margt frá afreksverkum Hrólfs konungs eða kappa hans, 

eða hversu langt væri þangat. Nei, sagði karl, þangat 
er nú allskamt, eða ætlar þú þangat? Já, sagði Böðvarr, 
þat er ætlun mín; karl sagði honum mundi þat vel hent, 
því ek sé þú er mikill maðr ok sterkr, enn þeir þykj- 
ast vera garpar miklir, ok vit þetta grætr kerling há- 
stöfum, þá þeir geta Hrólfs konungs ok kappa hans í 
Hleiðargarði. Hvat grætr þú, fáráð kerling? segir Böð- 
varr. Kerling mælti: Við karl minn áttum einn son, 
þann Höttr hét, ok einn dag fór hann til borgarinnar 
at skemta sér, enn þeir glettust við hann konugsmenn- 
irnir, ok þat stóðst hann illa; síðan tóku þeir hann ok 
settu í beina sorp; enn þat er háttr þeira um matmál, 
ok svá sem af er étit hverju beini, þá kasta þeir til 
hans; fær hann af því stundum stór mein, ef á hann 
kemr, ok ekki veit ek, hvárt hann er lífs eða dauðr; 
enn þau laun vilda ek af þér hafa fyrir minn beinleika, 
at þú kastaðir til hans minna beini heldr enn meira, ef 
hann er ekki dauðr út af. Böðvarr segir: Ek skal 
gera eftir því, sem þú. beiðir, ok ekki þykir mér þat 
svá garplegt, at berja meun beinum eða hata börn eðr 
smámenni. Þá gerir þú vel, sagði kerling, því þín hönd 
sýnist mér sterkleg, ok veit ek víst, hann á engan stað 
fyrir þínum höggum, ef þú vilt ekki hlífast við. 
XXXIV. Síðan fór Böðvarr leið sína til Hleiðar- 
garðs. Hann kemr til konungs atsetu. Böðvarr leiðir 
síðan hest sinn á stall hjá konungs hestum enum beztu 
ok spyr engan at; gekk síðan inn í höllina, ok var þar 
fátt manna. Hann sezt utarlega, ok sem hann hefir 
verit þar litla hríð, heyrir hann þrösk nokkut utar í 
hornit í einhverjum stað. Böðvarr lítr þangat, ok sér, 
at mannshönd kemr upp úr mikilli beinahrúgu, er þar 
lá; höndin var svört mjök. Böðvarr gengr þangat til 
ok spyrr, hverr þar væri í beinahrúgunni; þá var hon- 

um svarat ok heldr óframlega: Höttr heiti ek, Bökki 
sæll. Því ertu hér, segir Böðvarr, eða hvat gerir þú? 
Höttr segir: Ek geri mér skjaldborg, Bökki sæll. 
Böðvarr sagði: Vesall ertu þinnar skjaldborgar. Böð- 
varr þrifr til hans, ok hnykkir honum burt úr beinahrúg- 
unni. Höttr kvað þá hátt við ok mælti: Nú viltu mér 
bana; ger eigi þetta, svá sem ek hefi nú vel um búizt 
áðr, enn þú hefir nú rótat sundr skjaldborg minni, ok 
hafða ek nú svá gert hana háva utan at mér, at hun 
hefir hlíft mér við öllum höggum ykkar, svá ekkert högg 
hefir komit á mik lengi, enn ekki var hun enu svá búin, 
sem ek ætlaða hun skyldi verða. Böðvarr mælti: Ekki 
muntu fá skjaldborgina gerða lengr. Höttr mælti ok 
grét: Skaltu nú bana mér, Bökki? Böðvarr bað hann 
ekki hafa hátt, tók hann upp síðan, ok bar hann útúr 
höllinni ok til vatns nokkurs, sem var í nánd, ok gáfu 
fáir at þessu gawin, ok þó hann upp allan. Síðan gekk 
Böðvarr til rúms, sem hann hafði áðr tekit, ok leiddi 
eftir sér Hött, ok þar setr hann Hött hjá sér, enn 
hann er svá hræddr, at skelfr á honum leggr ok liðr, 
enn þó þykist hann skilja, at þessi maðr vill hjálpa 
sér. Eftir þat kveldar, ok drífa menn í höllina, ok 
sjá Hrólfs kappar, at Höttr er settr á bekk upp, ok 
þykir þeim sá maðr hafa gert sik ærit djarfan, er þetta 
hefir til tekit. Tlt tillit hefir Höttr, þá hann sér kunn- 
ingja sína, því hann hefir ilt eitt af þeim reynt; hann 
vill lifa gjarnan, ok fara aftr í beinalhrúgu sína, enn 
Böðvarr heldr honum, svá hann náir ekki í burtu at 
fara, því hann þóttist ekki jafnberr fyrir höggum þeira, 
ef hann næði þangat at komast, sem hann er nú. Hirð- 
menn hafa nú sama vanda, ok kasta fyrst beinum smám 
um þvert gólfit til Böðvars ok Hattar. Böðvarr lætr, 
sem hann sjái eigi þetta. Höttr er svá hræddr, at haun 
4* 

tekr eigi mat né drukk, ok þykir honum þá ok þá, sem 
hann muni vera lostinn; ok nú mælti Höttrtil Böðvars: 
Bökki sæll, nú ferr at þér stór hnúta. ok mun þetta 
ætlat okkr til nauða.  Böðvarr bað hann þegja; hann 
setr við holan lófann, ok tekr svá við hnútunni; þar 
fylgir leggrinn með. Böðvarr sendir aftr hnútuna, og 
setr á þann, sem kastaði, ok rétt framan í hann með 
svá harðri svipan, at hann fékk bana; sló þá miklum 
ótta yfir hirðmennina. Kemr nú þessi fregn fyrir Hrólf 
konung ok kappa hans upp í kastalann, at maðr mik- 
ilúðlegr sé kominn til hallarinnar, ok hafi drepit einn 
hirðmann hans, ok vildu þeir láta drepa manninn. 
Hrólfr konungr spurðist eftir, hvárt hirðmaðrinn hefði 
verit. saklauss drepinn. Því var næsta, sögðu þeir; 
kómust þá fyrir Hrólf konung öll sannindi hér um. 
Hrólfr konungr sagði þat skyldu fjarri, at drepa skyldi 
manninn: hafi þit hér illan vanda upp tekið, at berja 
saklausa menn beinum; er mér í því óvirðing, enn 
yðr stór skömm, at gera slíkt; hefi ek jafnan rætt um 
þetta áðr, ok hafi þit at þessu engan ganm gefið, ok 
hygg ek, at þessi maðr muni ekki alllítill fyrir sér, er 
þér hafi nú á leitat, ok kallið hann til mín, svá ek viti 
hverr hann er.  Böðvarr gengr fyrir konung, ok kveðr 
hann listilega. Konungr spyrr hann at nafni. Hattar- 
griða kalla mik hirðmenn yðar, enn Böðvarr heiti ek. 
Konungr mælti: Hverjar bætr viltu bjóða mér fyrir 
hirðmann minn? Böðvarr segir: Til þess gerði hann, 
sem hann fekk. Konungr mælti: Viltu vera minn maðr, 
ok skipa rúm hans? Böðvarr segir: Ekki neita ek, at 
vera yðarr maðr, ok munu vit ekki skiljast svá búit, 
vit Höttr, ok veljast nærr þér báðir, heldr enn þessi 
hefir setit, ellegar vér förum burt báðir. Konungr sagði: 
Eigi sé ek at honum sæmd, enn ek spara ekki mat við 

hann.  Böðvarr gengr nú til þess rúms, sem honum 
líkaði, enn ekki vill hann þat skipa, sem hinn hafði 
áðr; hann kippir upp í einhverjum stað þrem mönn- 
um, ok síðan settust þeir Höttr þar niðr, ok innar 
í höllinni enn þeim var skipat. Heldr þótti mönnum 
ódælt við Böðvar, ok er þeim enn mesti íhugi at honum. 

KXXV. Ok sem leið at jólum, gerðust menn ó- 
kátir. Böðvarr spyrr Hött hverju þetta sætti; hann 
segir honum, at dýr eitt hafi þar komit tvá vetr í samt, 
mikit ok ógurlegt, ok hefir vængi á bakinu, ok flýgr þat 
jafnan; tvau haust hefir þat nú hingat vitjat ok gert 
mikinn skaða; á þat bíta engin vápn, enn kappar kön- 
ungs koma ekki heim, þeir sem at eru einna mestir. 
Böðvarr mælti: Ekki er höllin svá vel skipuð, sem ek 
ætlaði, ef eitt dýr skal eyða ríki ok fé konungsins. 
Höttr sagði: Þat er ekki dýr, heldr er þat et mesta 
tröll. Nú kemr jólaaftann; þá mælti konungr: Nú vil 
ck, at menn sé kyrrir ok hljóðir í nótt, ok banna ek öll- 
um mínum mönnum, at ganga í nokkurn háska við dýr- 
it, enn fé ferr eftir því, sem auðnar; menn mína vil ek 
ekki missa. Allir heita hér góðu um, at gera eftir því, 
sem konungr bauð. Böðvarr leyndist í burt um nóttina; 
hann lætr Hött fara með sér, ok gerir hann þat nauð- 
igr, ok kallaði hann sér stýrtí bana. Böðvarr segir, at 
betr mundi takast. Þeir ganga í burt frá höllinni, ok 
verðr Böðvarr at bera hann, svá er hann hræddr. Nú 
sjá þeir dýrit; ok því næst æpir Höttr slíkt, sem hann 
má, ok kvað dýrit mundu gleipa hann. Böðvarr bað 
bikkjuna hans þegja, ok kastar honum niðr í mosann, ok 
þar liggr hann, ok eigi með öllu óhræddr;, eigi þorir 
hann heim at fara heldr. Nú gengr Böðvarr móti dýr- 
inu; þat hæfir honum, at sverðit er fast í umgjörðinni, 
ok nú fær hann brugðit „umgjörðinni svá sverðit 

gengr úr slíðrnnum, ok leggr þegar undir bægi dýrs- 
„ ins, ok svá fast, at stóð í hjartanu, ok datt þá 
dýrit til jarðar dautt niðr. Eftir þat ferr hann þang- 
at sem Höttr liggr.  Böðvarr tekr hann upp, ok berr 
þangat, sem dýrit liggr dautt. Höttr skelfr ákaft. Böð- 
varr mælti: Nú skaltu drekka blóð dýrsins; hann er lengi 
tregr, enn þó þorir hann víst eigi annat. Böðvarr lætr 
hann drekka tvá sopa stóra; hann lét hann ok eta nokk- 
ut af dýrshjartanu; eftir þetta tekr Böðvarr til hans, ok 
áttust þeir við lengi.  Böðvarr mælti: Helzt ertu nú 
sterkr orðinn, ok ekki vænti ek, at þú hræðist nú hirð- 
menn Hrólfs konungs. Höttr sagði: Eigi mun ek þá 
hræðast, ok eigi þik upp frá þessu. Vel er þá orðit, 
Höttr félagi (segir Böðvarr);, föru vit nú til, ok reisum 
upp dýrit, ok búum svá um, at aðrir ætli kvikt muni 
vera; þeir gera nú svá. Eftir þat fara þeir heim, ok 
hafa kyrt um sik, ok veit enginn maðr, hvat þeir hafa 
iðjat. 

KKXKVI. Konungr spyrr um morguninn, hvat þeir 
viti til dýrsins, hvárt þat hafi nokkut þangat vitjat um 
nóttina; honum var sagt, at fé alt væri heilt í grindum 
ok ósakat. Konungr bað menn forvitnast, hvárt eng- 
inn sæi líkindi til, at þat hefði heim komit; varðmenn 
gerðu svá, ok kómu skjótt aftr, ok sögðu konungi, at 
dýrit færi þar, ok heldr geyst at borginni. Konungr 
bað hirðmenn vera hrausta, ok duga nú hvern eftir því, 
sem hann hefði hug til, ok ráða af óvætt þenna; ok 
svá var gert, sem konungr bauð, at þeir bjuggu sik til 
þess. Konungr horfði á dýrit, ok mælti síðan: Enga 
sé ek för á dýrinu, enn hverr vill nú taka kaup einn 
ok ganga í móti því? Böðvarr mælti: Þat væri næsta 
hrausts manns forvitnisbót. Höttr télagi, rektu nú af 
þér illmæli þat, at menn láta, sem enginn krellr né 

dugr muni í þér vera; far nú ok drep þú dýrit; máttu 
sjá, at enginn er allfúss til þess annarra. Já, sagði Höttr, 
ek mun til þess ráðast. Konungr mælti: Ekki veit ek, 
hvaðan þessi hreysti er at þér komin, Höttr, ok mikit 
hefir um þik skipazt á skammri stundu. Höttr mælti: 
Gef mér til sverðit Gullinhjalta, er þú heldr á, ok skal 
ek þá fella dýrit, eða fá bana. Hrólfr konungr mælti: 
Þetta sverð er ekki berandi nema þeim manni, sem bæði 
er góðr drengr ok hraustr. Höttr sagði: Svá skaltu til 
ætla, at mér sé svá háttat. Konungr mælti: Hvat má vita, 
nema fleira hafi skipazt um hagi þína, enn sjá þykir? 
enn fæstir menn þykjast þik kenna, at þú sért enn sami 
maðr; nú tak við sverðinu ok njót manna bezt, ef þetta 
er vel unnit. Síðan gengr Höttr at dýrinu alldjarflega, 
ok höggr til þess, þá hann kemr í höggfæri, ok fellr 
dýrit niðr dautt. Böðvarr mælti: Sjáið nú, herra, hvat 
hann hefir til unnit. Konungr segir: Víst hefir hann 
mikit skipazt, enn ekki hefir Höttr einn dýrit drepit, 
heldr hefir þú þat gert. Böðvarr segir: Vera má, at 
svá sé. Konungr segir: Vissa ek, þá þú komst hér, at 
fáir mundu þínir jafningjar vera, enn þat þyki mér þó 
þitt verk frækilegast, at þú hefir gert hér annan kappa, 
þar Höttr er, ok óvænlegr þótti til mikillar giftu; ok 
nú vil ek hann heiti eigi Höttr lengr, ok skal hann 
heita Hjalti upp frá þessu; skaltu heita eftir sverðinu 
Gullinhjalta. Ok endar hér þenna þátt af Böðvari ok 
bræðrum hans. 


Hjalta þáttr. 


KXKVII. Ná líðr á vetrinn ok þartil sem ber- 

serkja Hrólfs konungs er heim ván.  Böðvarr spyrr 
Hjalta um háttu berserkja. Hann segir, at þat sé vandi 
þeira, at ganga fyrir sérhvern mann, er þeir koma heim 
til hirðarinnar, ok fyrst fyrir konunginn, ok spyrja, ef 
hann teldist jafnsnjall þeim, enn þá segir konungrinn 
svá: Vant er þat at segja, jafnhraustir menn sem þér 
eruð, þar sem þér hafið framit yðr í bardögum ok blóðs- 
úthellingum við ýmsar þjóðir svá vel í suðrálfu heims- 
ins sem norðrálfunni, ok svarar konungr þessu þeim 
meirr af hugprýði, enn lítilmensku, því hann þekkir 
sinni þeira, (ok) þeir vinna konunginum mikinn sigr ok 
mikit fé; þá ganga þeir þaðan, ok spyrja ens sama 
hvern mann, sem í höllinni er,-enn enginn þykist jafn- 
snjallr þeim. Böðvarr gegir: Þat er lítit drengjaval 
hér er með Hrólfi konungi, at allir skuli bera bleyði- 
orð fyrir berserkjum. Nú hætta þeir þessu tali, ok 
hefir Böðvarr nú verit eitt ár með Hrólfi konungi, ok 
svá kemr nú annarr jólaaftann, at eitt sinn, at Hrólfr 
konungr sat undir borðum, at spruttu upp dyr hallar- 
innar, ok gengu þar inn tólf berserkir, allir gráir af 
járnum, svá sem á eina ísmöl sæi.  Böðvarr spyrr 
Hjalta í hljóði, hvárt hann þorir at reyna við einhvern 
þeira. Já, sagði Hjalti, ekki við einn, heldr við alla, 
því ek kann ekki at hræðast, þótt ofrefli mitt sé mér 
á móti, ok ekki skal einn þeira skelfa mik. Nú ganga 
berserkir fyrst innar eftir höllinui, ok sjá þeir at fjölgat 
hefir kappa Hrólfs konungs, síðan þeir fóru heiman, ok 
hyggja vandlega at þeim komunönnum; lízt þeim hann 
ekki lítill fyrir sér annarr þeira, ok er sagt, at þeim 
hafi brugðit nokkut undarlega við, þeim, sem fyrir þeim 
gekk. Nú ganga þeir eftir vanda innar fyrir Hrólf kon- 
ung, ok spyrja sömu orða, sem þeir eru vanir; enn kon- 
ungr svarar, sem honum þykir þar til horfa eftir vanda, 

ok ganga svá fyrir hvern mann í höllinni, ok seinast 
ganga þeir fyrir þá félaga, ok spyrr sá, sem fyrir þeim 
er, Böðvar, hvárt hann teldist jafnsnjallr honum. Böð- 
varr segir, at hann teldist ekki jafnsnjallr, heldr snjall- 
ari, hvat sem þeir reyndu, ok þyrfti hann ekki at jaga 
sik sem aðra gyltu, sá fúll merarson, ok stökkr fram á 
berserkinn ok undir hann, þar hann var í öllum her- 
klæðunum, og rekr hann niðr bölvat fall, svá honum lá 
við beinbrot. Hjalti í annan stað leikr slíkt et sama. 
Þá varð mikit óhljóð í höllinni, ok þótti Hrólfi konungi 
horfast til stórs váða, ef sínir menn dræpist niðr; hleypr 
hann úr hásætinu ok at Böðvari, ok biðr, at láta alt 
vera kyrt ok í góðan máta, enn Böðvarr segir, hann 
skuli lífit missa, nema hann telist sér minni maðr. Hrólfr 
konungr sagði, þat væri auðgert, ok lét hann berserk- 
inn svá upp standa; ok svá gerði Hjalti eftir konungs 
skipan. Settust menn síðan hverr í sitt sæti, enn ber- 
serkir í sín með þungri áhyggju; taldi Hrólfr konungr 
fyrir þeim miklar fortölur, at þeir mætti nú sjá þat, at 
eigi væri neitt svá ágætt, sterkt eða stórt, at ekki mætti 
þvílíkt finna: fyrirbýð ek ykkr, at vekja nokkur vand- 
ræði í minni höllu, enn ef þit bregðit út af þessu, þá 
skal þat gilda ykkar líf, enn verið sem ólmastir, þá ek 
á við óvini mína at skifta, ok vinnið svá til heiðrs 
ok sæmdar; hefi ek nú þat kappaval, at ek þarf ekki 
upp á yðr at synjast. Allir gerðu góðan róm á máli 
konungs, ok sættust svá allir heilum sáttum, ok var 
svá skipat mönnum í höllinni, at Böðvarr var mest 
metinn ok haldinn, ok sat hann upp á hægri hönd kon- 
unginum ok honum næst, þá Hjalti enn hugprúði, ok 
gaf konungr honum þat nafn, því mátti hann hugprúðr 
heita, at hann gekk hvern dag með hirðmönnum kon- 
ungs, sem hann léku svá út, sem fyrr var frá sagt, ok 

gerði þeim ekkert grand, enn var nú orðinn miklu 
meiri maðr, enn þeir, enn konungi þótti várkunn, þótt 
hann hefði gert þeim nokkura minning eða drepit 
einhvern þeira; enn til vinstri handar konungi sátu þeir 
bræðr þrir: Svipdagr, Hvítserkr ok Beigaðr; svá vóru 
þeir orðnir mikilsháttar, ok þá tólf berserkir ok annat 
drengjaval svá á báðar síður um allan kastalann, sem 
hér eru eigi nefndir. Lét konungrinn þessa sína menn 
fremja allskyns leika ok listir, með allrahanda gamni 
ok skemtun, ok reyndist Böðvarr allra mestr hans 
kappa, hvat sem reyna þurfti. ok ísvá miklar virð- 
ingar komst hann hjá Hrólfi konungi, at hann eign- 
aðist hans einkadóttur, Drífu; ok leið nú svá fram um 
stund, at þeir sitja at sínu ríki, ok eru allra manna 
frægastir. 


Svíþjóðar ferð Hrólfs konungs. 


KXXVIII. Þat er nú sagt einhvern dag, at Hrólfr 
konungr sat í sínum konunglega sal, ok allir hans 
kappar ok stórmenni hjá honum, ok at hann hélt eina 
kostulega veizlu. Nú sér Hrólfr konungr á báðar hendr, 
ok mælti: Mikit ofrefli er hér saman komit í eina höll. 
Þá spurði Hrólfr konungr Böðvar, hvárt hann vissi 
nokkurn konung slíkan sem hann, ok stýri slíkum köpp- 
um. Böðvarr segist eigi vita: enn einn hlutr er sá, 
at mér þykir hnekkja yðar konunglegri tign. Hrólfr 
konungr spurði, hverr hann sé. Böðvarr mælti: Þat 
skortir yðr, herra, at þér heimtið ekki töðurarf yðar til 
Uppsala, er Aðils kenungr mágr yðar sitr yfir með 


OK KAPPA HANS. 59 


röngu. Hrólfr konungr segir, at torsótt muni eftir því 
at leita: því Aðils er ekki maðr einfaldr, heldr fjöl- 
kunnigr, slægvitr, kyndigr, grimmúðigr ok enn versti 
við at eiga. Böðvarr segir: Þó sómir yðr, herra, at 
leita eftir yðrum hlut, ok finna Aðils konung eitthvert 
sinn, ok vita, hvernig hann svarar þessu máli. Hrólfr 
konungr sagði: Mikill málstaðr er þetta, sem þú vekr 
upp, því þar eigum vér eftir föðurhefndum at leita, 
er Aðils konungr enn ágjarni ok prettvísi er, ok skul- 
um vér á hætta. Ekki mun ek þat lasta, segir Böð- 
varr, át reyna um sinn, hvat þar er fyrir, er Aðils 
konungr er. 

XXXIX. Hrólfr konungr býst nú til ferðar sinnar 
með hundrað manna, ok auk kappa hans tólf ok ber- 
serkja tólf. Ekki er sagt frá ferðum þeira, fyrr enn 
þeir koma til eins bónda; hann stóð úti, er þeir kómu, 
ok bauð þeim öllum þar at vera. Konungr sagði: Þú 
ert hraustr maðr, eða hefir þú nokkur etni til þess, því 
vér erum eigi svá fáir saman, ok er þat ekki smábónda 
at taka við oss öllum. Hann hló ok mælti: Já, herra, 
sagði hann, sét hefi ek menn stundum ekki færri koma, 
þar sem ek hefi verit, ok ekki skal yðr skorta drykk, 
né svá annat, nætrlangt, eða þat, sem þér þurfið at 
hafa. Konungr segir: Þá munum vér á þetta hætta. 
Varð bóndi glaðr við þetta: eru nú teknir hestar þeira, 
ok unninn þeim beinleiki. Hvert er nafn þitt, bóndi? 
sagði konungr. Hrana kalla mik sumir menn, sagði 
hann. Þar er svá beint, at varla þykjast þeir hafa 
komit í beinna stað, ok er bóndi allkátr, ok þess spyrja 
þeir hann einskis, at hann kynni eigi úr öllu at leysa, 
ok þykir þeim hann vera enn óheimskasti; tóku nú á 
sik svefn; ok er þeir vöknuðu, kól þá svá, at þeim 
hristust tennr í höfði, ok hrukku upp allir saman, ok 

báru á sik klæði ok alt þat, sem til fekst, nema kapp- 
ar Hrólfs konungs; þeir hlíttu þeim klæðum, sem áðr 
höfðu þeir; alla kól þá um nóttina. Þá spurði bóndi: 
Hversu hefir ykkr sofnast? Böðvarr svarar: Vel, seg- 
ir hann. Þá mælti bóndi við konung: Veit ek, at 
hirðmönnum þínum þykir heldr svalt hafa verit í skál- 
anum í nótt, ok“ þat var svá, ok ekki mega þeir ætla 
sér at standast þær þrautir, er Aðils konungr at Upp- 
sölum mun reyna við yðr, er þeim þótti þetta svá erfitt, 
ok sendu heim, herra, hálft lið þitt, et þú vilt halda 
lífinu, því ekki muntu með fjölmenni sigrast á Að- 
ils konungi. Mikill ertu fyrir þér, bóndi, sagði konungr, 
ok þetta skal ráð hafa, sem þú leggr til. Fara nú leið 
sína, þá þeir eru búnir, ok biðja bónda vel lifa, enn 
konungr sendir aftr helming liðs síns; ríða nú leið sína, 
ok þegar verðr annarr bær fyrir þeim lítill. Hér þykast 
þeir kenna enn sama bónda, sem þeir höfðu áðr hjá gist; 
þeim þykir nú undarlega við bregða; tekr bóndi enn 
vel við þeim, ok spyrr því þeir komi svá oft. Kon- 
ungr svarar: Vér vitum varla, hverjum brögðum vér 
erum beittir, ok máttu heita réttr bragðakarl. Bóndi 
segir: Eigi skal enn illa við yðr taka. Þar eru þeir 
þá nótt aðra í góðum beina, ok tóku svefn á sik, ok 
vöknuðu við þat, at þorsti var svá mikill kominn á þá, 
at þeim þótti nálega óbærilegr, svá þeir gátu varla 
hrært tunguna í höfði sér; þeir stóðu upp, ok fóru 
þangat til, sem skapker eitt stóð með vín, ok drukku 
þar úr. Um morguninn mælti Hrani bóndi: Enn er 
svá komit, herra, at þér hlýði mér, ok þykir mér lítil 
þol í þeim mönnum, sem drekka verða um nætr; meiri 
raun munu þeir verða at þola, þá þér komið til Aðils 
konungs. Laust þá á miklu illviðri, ok sitja þeir þann 
dag, ok kemr nóttin þriðja, enn um kveldit var gerðr 

eldr fyrir þeim, ok þótti þeim helzt heitt um hönd, sem 
við eldinn sátu; flestir flúðu úr því rúmi, sem Hrani 
bóndi hafði skipat þeim, ok stukku allir frá eldinum 
út, ntan Hrólfr konungr ok kappar hans. Bóndi mælti: 
Velja megi þér, herra, úr liðinu enn, ok er þat mitt 
ráð, at ekki fari nema þér ok kappar yðar tólf, ok er 
þá nokkur von, at þér komit aftr, enn engin ellegar. Svá 
lízt mér á þik, bóndi, sagði Hrólfr konungr, sem vér 
munum hafa ráð þín, Eru þeir þar þrjár nætr; ríðr 
konungr þaðan við enn tólfta mann, enn sendi aftr alt 
sitt lið annat. Aðils konungr hefir njósn af þessu, ok 
kallaði þat vel, at Hrólfr konungr vildi hann heimsækja, 
því hann skal hingat víst erindi hafa, svá frásagnar 
skal þykja vert, áðr enn vit skiljum. 

XL. Eftir þetta ríðr Hrólfr konungr ok kappar 
hans til hallar Aðils konungs, ok flykkist allr borgar- 
múgr upp Í ena hæstu turna borgarinnar, at sjá prýði 
Hrólfs konungs ok kappa hans, því þeir vóru búnir 
skartsamlega, ok þykir mörgum mikils um vert um svá 
kurteisa riddara. Þeir riða fyrst seint ok rikmannlega, 
enn þá þeir áttu skamt til hallarinnar. þá létu þeir 
hestana kenna spora, ok hleyptu þeim at höllinni, svá 
alt stökk undan þeim, sem fyrir þeim varð. Aðils kon- 
ungr lætr fagna þeim vel með allri blíðu, ok bauð, at 
láta taka hesta þeira. Böðvarr mælti: Hyggið svá 
til, sveinar, at hvárki bregði lagi sinu toppr né tagl í 
hestunum, ok gætið þeira vel og geymið hugalt, at eigi 
saurgist þeir. Þetta er sagt Aðils konungi, hvat vand- 
lega þeir hefði fyrirmælt um hestageymsluna. Hann 
sagði:  Harla mikit er um ofstopa þeira ok dramb; 
hafið nú mitt ráð, gerið sem ek býð: höggið úr róf- 
urnar nær föllum við rass upp, ok skerið úr toppana, 
svá þar fylgi með ennileðrit, ok leikið þá út sem háð- 

„ulegast í öllu þit getið, nema latið þá tóra at eins. Þá 
er þeim fylgt at hallardyrum, enn eigi kemr Aðils kon- 
ungr í augljós. Þá mælti Svipdagr: Mér er kunnigt 
hér fyrir, ok mun ek ganga inn tyrstr, því mér er enn 
mesti grunr á, hvernig við oss mun tekið, eða fyrir 
mun búit; gerum ekki orð á hverr Hrólfr konungr er, 
svá Aðils konungr þekki hann ekki úr flokki várum; 
gekk þá Svipdagr undan öllum, ok þeir bræðr hans 
eftir honum, Hvitserkr ok Beigaðr, ok þá Hrólfr kon- 
ungr ok Böðvarr, ok svá hverr eftir öðrum; var þá 
ekki við sveina at metast, því horfnir vóru þeir, sem 
þeim buðu til hallarinnar. Þeir höfðu hauka sína sér 
á öxlum, ok þótti þat mikil prýði í þær mundir; enn 
Hrólfr konungr átti þann hauk, er Hábrók hét. Svip- 
dagr gengr nú undan, ok gætir vandlega at öllum 
hlutum; hann sér mikla umbreyting á víða; kómust þeir 
yfir svá marga ófæru, sem fyrir þá var sett, at eigi er 
hægt at greina, ok var þess erfiðara sem innar dró í 
höllina. Ok nú komast þeir svá langt í höllina, alt 
þangat til þeir sjá, hvar Aðils konungr rembist í há- 
sætinu, ok þykir hvárumtveggja mikils um vert, at 
hvárir sjá aðra; þó sjá þeir, at ekki er anðvelt enn, at 
ganga fyrir Aðils konung, enn þó eru þeir komnir hvárr 
svá nær öðrum, at skiljast má tal þeira. Þá tók Aðils 
konungr til orða: Ok þú ert nú kominn hér, Svipdagr 
félagi, eða hvert mun erindi kappans? Eða mun ekki 
vera sem mér sýnist: 

Dalr er í hnakka, 

auga er úr höfði, 

ör er í enni, 

högg eru á hendi tvau, 
ok svá er Beigaðr bróðir hans allr hnýttr.  Svipdagr 
mælti svá hátt, at allir máttu heyra: Nú vil ek þau 

grið af þér þiggja, Aðils konungr, eftir því, sem ek 
átti skilit af yðr, fyrir þá tólf menn, sem hér eru sam- 
an komnir. Aðils konungr svarar: Ek vil játa þessu, 
ok gangið inn í höllina skjótt ok skörulega með ör- 
uggu hjarta. Þat þykjast þeir skilja, at tálgrafir eru 
gerðar um höllina fyrir innan þá, ck mun eigi frítt at 
reyna hvernig fyrir er búit, enn svá mikil dimma var 
yfir Aðils konungi, at þeir sáu óglögt í andlit honum; 
þat sjá þeir ok, at tjöldin, sem í kring um höllina eru 
innan henni til prýðis, eru fram brotin, ok muni þar 
menn vera undir með vápnum; þetta var orði sannara, 
at þar þusti brynjaðr maðr undan hverju skauti, þá 
þeir höfðu komizt yfir grafirnar, ok gerði Hrólfr kon- 
ungr ok kappar hans þar ena hörðustu hrið ok klufu 
fólkit í tennr niðr; fór svá um stund, ok kennist ekki 
Hrólfr konungr, hvar hann er, enn fólkit fell niðr unn- 
vörpum. Aðils konungr þrútnar nú í hásætinu, þá 
hann sér, at Hrólfs kappar brytja niðr sitt lið, sem 
aðra hunda, ok sér hann, at ekki mun duga svá leikit, 
stendr upp ok mælti: Hverju gegnir þetta et mikla 
hark? ok eru þetta enar mestu mannfýlur, hvat þér 
takit til bragðs, at þér látizt leita á þvílíka afburða- 
menn, sem oss hafa heimsótt, ok hættið skjótt ok setizt 
niðr, ok tökum á oss fagnað, Hrólfr mágr. allir samt. 
Svipdagr mælti: Lítt haldi þér enn griðin, Aðils kon- 
ungr, ok fremdarlauss ertu í þessu. Setjast þeir síðan 
niðr eftir þat; Svipdagr inst, þá Hjalti enn hugprúði, 
enn Böðvarr sitr saman ok konungr, því þeir vildu eigi, 
at hann væri kendr. Aðils konungr sagði: Þat sé ek 
at þit farið ekki at mannvirðingu í ókunnu landi, eða 
því hefir Hrólfr mágr ekki fleira lið?  Svipdagr sagði: 
Þat sé ek, at þú sparir ekki at sitja á svikráðum við 
Hrólf konung ok menn hans, ok er þar lítit undir, 

hvárt hann ríðr hingat fámennr eða fjölmennr, ok skildu 
þeir svá tal sitt. 

KLI. Eftir þat lét Aðils konungr ræsta höllina; 
vórn þá í burtu bornir enir dauðu, því margr var drep- 
inn af Aðils konungs mönnum, enn fjöldi sárr orðinn. 
Aðils konungr mælti: Gerum nú langelda fyrir vinum 
várum, ok veitum af alvöru slíkum mönnum, svá at oss 
líki öllum vel; eru nú menn fengnir til at kynda upp 
eldinn fyrir þeim. Hrólfs kappar sátu ávalt með vápn- 
um sínum, ok vildu aldrei þau af höndum láta. Eldrinn 
tundraði skjótt, því þar var ekki til sparat biki ok 
þurrum skíðum. Aðils konungr skipar öðrum megin 
eldsins sér sjálfum ok hirðmönnum sínum, enn Hrólfi 
konungi ok köppum hans öðrum megin, ok sitja á lang- 
stólum hvárirtveggju, ok talast við all-líklega sín á 
millum. Aðils konungr mælti: Ekki er ofsögum sagt 
af hreysti ykkar Hrólfs kappa ok harðfengi, enda þyk- 
ist þér hverjum meiri, ok er ekki logit af mætti yðar; 
aukið nú eldana, sagði Aðils konungr, því ek skil eigi 
glögt, hvat konungrinn er, ok munu þér eigi flýja eld- 
inn, þótt ykkr megi nokkut volgna; ok svá var nú 
gert, sem hann sagði fyrir, ok vildi svá verða víss, 
hvar et Hrólfr konungr væri, því hann þóttist vita, at 
hann mundi eigi geta staðizt hitann, svá sem kapparnir, 
ok þótti sér þá mundu verða auðveldara at ná honum, 
er hann vissi, hvar hann var, því hann vildi Hrólf kon- 
ung sannlega feigan. Böðvarr skildi þetta, ok svá þeir 
fleiri, ok hlífðu honum nokkut vit hitanum, sem þeir 
máttu, enn eigi svá, at hann yrði kendr at heldr. Ok 
sem eldrinn gekk at þeim fastast, þá ætlar Hrólfr kon- 
ugr þat fyrir sér, at minnast þess, er hann hafði áðr 
heitit, at flýja hvárki eld né járn, ok sér hann nú, at 
Aðils konungr vill raun til þess gera, at þeir brenni 

þar, eða ella efni eigi heitstrenging sína. Þat sjá þeir, 
at stóll Aðils konungs er kominn alt út úr hallarveggn- 
um, ok svá manna hanns; nú gengr fast at eldsneytit, 
ok sjá þeir at bruninn fellr á þá, nema nokkut sé við 
gert; eru nú brunnin mjök á þeim klæðin, ok kasta 
þeir þá skjöldunum á eldinn. Þá mæltu þeir Böðvarr 
ok Svipdagr: 

Aukum nú eldana 

at Aðils borg. 
Þreif þá sinn mann hvárr þeira, þá sem haldit höfðu 
upp eldunum, ok fleygðu þeim út á eldana ok mæltu: 
Njótið nú verms af eldinum fyrir handaverk ykkar ok 
erfiði, því vér erum nú fullbakaðir; bakið ykkr nú, því 
þit vóruð svá iðnir at um stund, at elda fyrir oss. 
Hjalti þrífr enn þriðja, ok fleygir honum á eldinn á 
sínum enda, ok svá hverjum þeira, sem eldana cstu; 
þar brunnu þeir til ösku, ok varð þeim ekki bjargat, 
þvi enginn þorði svá nær at koma. Eftir þetta unnit 
tekr Hrólfr konungr til orða: 

Ei flýr sá eldinn, 

sem yfir hleypr. 
Ok eftir þetta stikla þeir allir yfir eldinn, ok ætla nú 
at Aðils konungi ok taka hann höndum; ok sem Aðils 
konungr sér þetta, forðaði hann sér, ok hljóp at trénu, 
sem stóð í höllinni, ok var þat holt innan, ok svá komst 
hann úr höllinni með fjölkyngi sinni ok göldrum; ok 
svá kemr hann í sal Yrsu drotningar, ok finnr hana at 
máli, ok tekr hun á honum hraklega, ok mælir mörg- 
um stórum orðum við hann: þú lézt fyrst drepa bónda 
minn, Helga konung, sagði hun, ok níddist á honum, 
ok heldr fénu fyrir þeim, sem átti, ok nú á svá gert 
Ofan viltu drepa son minn, ok ertu maðr miklu verri 


ok grimmari, enn nokkurir aðrir; nú skal ek alls við 

leita, at Hrólfr konungr nái fénu, ok muntu hljóta af 
óvirðing, sem maklegt er. Aðils konungr sagði: Þann 
veg mun hér fara, at hvárigir munu trúa öðrum; mun 
ek ekki koma í augsýn þeira héðan í frá. Eftir þat 
skilja þau talit. 

KLII. Gengr Yrsa drotning þá á fund Hrólfs kon- 
ungs, ok fagnar honum afarvel; hann tekr ok vel kveðju 
hennar; hun fær til mann at þjóna þeim ok gera þeim 
gúðan beina; ok sem þessi maðr kom fyrir Hrólf kon- 
ung, þá mælti hann: Þunnleitr er þessi maðr, ok nokk- 
urr kraki í andlitinu, eða er þetta konungr yðarr? 
Hrólfr konungr mælti: Nafn hefir þú gefit mér, þat 
sem við mik mun festast, eða hvat gefr þú mér at nafn- 
festi. Vöggr svaraði: Alls ekki hefi ek til, því at ek 
em félauss. Konungr mælti: Sá hlýtr þá at gefa öðr- 
um, sem til á; hann dregr þá gullhring af hendi sér, 
ok gefr þessum manni. Vöggr mælti: Gef þú allra manna 
heilastr, ok er þetta en mesta gersemi; ok sem konungr 
fann, at honum þótti mikils um vert, mælti hann: Litlu 
verðr Vöggr feginn. Vöggr mælti, ok sté upp á stokk 
öðrum fæti: Þess strengi ek heit, at ek skal þín hefna, 
ef ek lifi lengr, ef þú verðr af mönnum sigraðr. Kon- 
ungr svarar: Vel ferr þér, segir hann, enn þó væri 
ekki til aðrir óvænni enn þú. Þat skilja þeir, at þessi 
maðr muni vera hollr ok trúr í því enu litla, sem hann 
má, enn lítils hyggja þeir hann muni orka mega, því 
maðrinn var auvirðilegr,; nú leynast þeir ekki fyrir 
honum; síðan ætluðu þeir at sofa, ok þóttust þeir vita, 
at þeir mundu mega liggja óbhræddir í þeim herbergj- 
um, sem drotning hafði fengit þeim. Böðvarr mælti: 
Vel er hér fyrir oss búit, ok vill drotning oss vel, enn 
Aðils konungr vill oss svá mikit ilt, sem hann má; 
þykir mér mikit, ef vér verðum at hafa svá búit. 

Vöggr segir þeim, at Aðils konungr sé enn mesti blót- 
maðr, svá ekki finst dæmi til: blótar hann einum gölt, 
ok skil ek ekki, at slíkr óvinr megi verða, ok veri þér 
varir um yðr, því hann leggr þar alt kapp á, at fyrir- 
koma ykkr með einhverju móti. Meiri ván þykir mér, 
segir Böðvarr, at hann muni muna oss þat, hvernig 
' hann stökk úr höllinni fyrir oss í kveld.  Svá skulu 
þér til ætla, segir Vöggr, at hann muni slægr ok grimm- 
úðigr. 

XLIIlI. Þeir sofna eftir þat, ok vakna við, at gnýr 
svá mikill er úti at heyra, at undir alt tekr, ok skjálfa 
þótti húsit, sem þeir lágu í, svá sem alsolla léki. Vöggr 
tók þá til orða: Nú mun galtinn kominn á gang, ok 
mun sendr til hefnda við ykkr af Aðils konungi, ok er 
þat svá mikit tröll, at engir mega þat standast. Hrólfr 
konungr átti einn hund mikinn, er Gramr hét; hann 
var með þeim; hann var mjök frábærr at hreysti ok 
sterkleik. Því næst kemr þar inn tröll í galtar líki, 
ok lætr aumlega í því illa trölli. Böðvarr sigar hund- 
inum á göltinn, ok lætr hann sér ekki bylt verða, ok 
réðst á móti geltinum; þar verðr nú atgangr harð- 
fengr. Böðvarr veitir hundinum lið, ok höggr til galta, 
enn aldrei bitr á hans hrygg; svá er hundrinn Gramr 
harðr, at hann rífr hlustirnar af galtanum, ok þar með 
alla kinnfylluna, ok er þat alt í senn, at göltrinn ferr 
þar niðr, sem hann er kominn; ok þá kemr Aðils kon- 
ungr at húsinu með mikit fjölmenni, ok slær þegar eld 
í húsit; ok við þetta verða þeir Hrólfr konungr varir, 
at eigi mun þá enn skorta eldsneytit. Böðvarr mælti: 
Illr dauðdagi er þetta, ef vér skulum hér inni brenna, 
ok kjöra ek heldr at falla fyrir vápnum á sléttum velli, 
ok ill verða þá æfilok Hrólfs konungs, ef svá skal til 


ganga; sé ek nú ekki annat ráð vænna, enn ganga svá 

fast á, at undan gangi þilin, ok brjótumst vér svá burt 
úr húsinu, ef þat má leikast, enn þat var þó ekki barna- 
spil, því húsit var rammbyggilega smíðat, ok hafi svá 
hverr mann fyrir sér, er vér komum út, ok munu þeir 
þá enn skjótt blotna. Þetta er þjóðráð, segir Hrólfr kon- 
ungr, ok þetta mun oss fullvel duga. 

XLIV. Nú taka þeir þetta til ráðs, at þeir hlaupa 
á þilin svá hart ok heimslega, at þau brotna í sundr, 
ok komast svá út; er þá alþakit stræti borgarinnar af 
brynjuðu fólki; tekst þar þá enn harðasti bardagi með 
þeim, ok gengr Hrólfr konungr ok kappar hans grimm- 
lega fram; verðr mjök rýrt fyrir þeim liðit; mæta þeir 
aldri neinum svá stoltum eða dramblátum, at ekki verði 
at krjúpa fyrir þeira stóru höggum. Ok í þessum harða 
bardaga kemr haukr Hrólfs konungs fljúgandi úr borg- 
inni, ok sezt á öxl Hrólfs konungs svá látandi, svo sem 
hann eigi miklum sigri at hrósa. Böðvarr mælti: Svá 
lætr hann nú, sem hann hafi nokkurn frama unnit. Sá 
maðr skundaði til eins lofts, sem haukana átti að ann- 
ast, ok þeir vóru í geymdir, ok þykir honum undar- 
legt, að haukr (Hrólfs) konungs er í burtu, enn hann 
finnr dauða alla hauka Aðils konungs. Lýkr með því 
bardaganum, at þeir drepa þar fjölda manna, ok stenzt 
eigi neitt fyrir þeim; enn Aðils konungr er þá horfinn, 
ok eigi þykjast þeir vita, hvat af honum er orðit. Þeir 
biðja sér griða, sem uppi standa af mönnum Aðils kon- 
ungs, ok veita þeir þeim þat. Eftir þetta ganga þeir 
til hallar, ok inn í höllina djarflega; þá spyrr Böðvarr, 
á hvern bekk Hrólfr konungr vill sitja.  Hrólfr kon- 
ungr svarar: Á konungspallinn sjálfan skulum vér 
setjast, ok mun ek setjast í öndvegi. Aðils konungr 
kom eigi í höllina, ok þóttist hann þungt af bíða, ok 
mikla smán hafa fengit, hverra bragða sem hann leitaði. 

Þeir sátu nú um hríð með hvíld ok ró. Þá mælti Hjalti 
enn hugprúði: Mun ekki ráð, at einhverr viti hesta 
várra, ok vita, hvárt þá skortir eigi þat, sem þeir þurfa 
við; ok nú var svá gert; enn þegar sá kom aftr, sagði 
hann hestana háðulega útleikna ok skammfæra, ok sagði 
frá, hvernig þeir vóru útleiknir, svá sem fyrr var sagt. 
Ekki gaf Hrólfr konungr sik at þessu, nema hann sagði 
at alt færi á einn veg fyrir Aðils konungi. Nú kemr 
Yrsa drotning í höllina, ok gengr fyrir Hrólf konung, 
ok kvaddi hann með list ok prýði; hann tók vel kveðju 
hennar. Hun mælti: Eigi er þér svá fagnat, frændi, 
sem ek vilda, ok vera ætti, ok eigi skaltu hér lengr 
dveljast, son minn, í slíkum ófagnaði, því at liðsdráttr 
er mikill um alt Svíaveldi, ok ætlar Aðils konungr at 
drepa yðr alla, sem hann hefir viljat fyrir löngu, hefði 
hann því fram komit, ok hefir nú meira mátt auðna 
þín, enn tröllskapr hans; ok nú er hér eitt silfrhorn, 
sem ek vil fá þér, ok varðveittir eru í allir enir beztu 
hringar Aðils konungs, ok sá einn, er Svíagríss heitir, 
ok honum þykir betri enn allir aðrir, ok þar með fær 
hun honum mikit gull ok silfr í öðru lagi; þetta fé 
var svá mikit alt saman, at varla kunni einn at virða. 
Vöggr var þar viðstaddr, ok þiggr mikit gull at Hrólfi 
konungi fyrir sína dygðuga þjónustu.  Drotning lætr 
leiða fram hesta tólf, alla rauða at lit nema einn, sá 
var hvítr sem snjór, þeim skyldi Hrólfr konungr ríða; 
þessir vóru þeir, sem bezt reyndust af öllum Aðils 
konungs hestum, allir albrynjaðir. Hun fekk þeim 
skjöldu ok hjálma ok herklæði, ok önnur góð klæði, sem 
bezt fundust, því eldrinn hafði áðr spilt þeira klæðum 
ok vápnum; alla hluti fekk hun þeim stórkostulega, þá 
sem þeir þurftu at hafa. Hrólfr konungr mælti: Hvárt 
hefir þú fengið mér þvílíkt fé, sem ek átta at réttu, ok 

faðir minn hafði átt? Hun segir: Mörgum hlutum er 
þetta meira, enn þú áttir at heimta, ok hafi þér hér 
mikinn frama unnit ok þínir menn; búit yðr nú sem 
bezt, svá eigi megi á yðr ganga, því þér munuð enn 
reyndir verða. Eftir þetta stigu þeir á hesta sína. 
Hrólfr konungr mælir ástsamlega til móður sinnar, ok 
skilja þau með blíðu. 

XLV. Hrólfr konungr ok kappar hans ríða nú 
leið sína ofan frá Uppsölum, ok þar um, sem heitir á 
Fýrisvöllum, ok sá Hrólfr konungr, at gullhringr mikill 
glóaði í götunni fyrir þeim, ok glumraði við, er þeir 
ríða yfir hann; því gellr hann svá hátt, sagði Hrólfr 
konungr, at honum þykir ilt einsömlum, ok rennir hann 
af sér gullhringnum ok í götuna til hins, ok mælti: 
Þat skal fyrir berast, at ek taki ekki upp gull, þótt á 
götu liggi, ok sé enginn minna manna svá djarfr at 
hann taki upp; því er honum hér kastat, at hann skuli 
hefta ferð vára; þeir hétu honum því, ok í því heyra 
þeir lúðragang um allar áttir; þeir sjá ógrynni liðs fara 
eftir sér; þetta lið ferr svá geyst, at hverr hleypr slíkt 
alt, er hans hestr má af taka. Þeir Hrólfr konungr 
ríða rétt áfram et sama. Böðvarr mælti: Þessir sækja 
hart eftir, ok víst vilda ek, at nokkurir hefði erindi, 
ok þeir vilja víst oss finna. Konungr mælti: Gefum 
oss lítit at, þeir munu sjálfir dveljast; réttir hann nú 
höndina til hornsins, þess sem gullit var í, ok Beigaðr 
reið með ok helt í hendi sér; hann sáir nú gullinu víða 
í götuna, þar sem þeir ríða um alla Fýrisvöllu, svá at 
göturnar glóa sem gull; enn er liðit sér þat, sem eftir 
ferr, at gullit glóir víða í götunni, þá hlanpa flestir af 
baki, ok þykist sá bezt leika, sem skjótastr verðr til 
upp at taka, ok verða þar enar mestu hrifsingar ok á- 
höld, ok hefir sá helzt, sem sterkastr er, ok sóttist því 

seint eftirferðin. Ok er þetta sér Aðils konungr, liggr 
honum við at ganga af vitinu, ok ávítar þá með hörð- 
um orðum, ok segir, þeir taki upp et minna, enn láti 
sleppa hjá sér et meira, ok muni þessi fúla skömm á 
hvert land spyrjast:. at þér skuluð láta eina tólf menn 
rekast hér undan oss, svá ótölulegum fjölda, sem ek hefi 
nú saman dregit af öllum héruðum Svíaveldis. Aðils 
konungr hleypir nú undan öllum, því hann var reiðastr, 
enn múgi manns eftir honum. Nú sem Hrólfr konungr 
sér“Aðils konung þeyta næst sér, þá tekr hann hring- 
inn Svíagrís, ok kastar á götuna; ok sem Aðils kon- 
ungr sér hringinn, mælti hann: Hollari hefir sá verit 
Hrólfi konungi (enn mér), sem honum hefir fengit þessa 
gersemi, ok eigi at síðr skal ek nú njóta hans, enn eigi 
Hrólfr konungr; réttir nú til spjótskaft sitt þar sem 
hringrinn lá, ok vildi fyrir hvern mun ná honum; beyg- 
ist nú mjök á hestinum, er hann stakk niðr spjótinu í 
buginn á hringnum. Hrólfr konungr sér nú þetta. Þá 
snýr hann aftr hestinum ok mælt: Svínbeygða ek nú 
þann, sem Svíanna er ríkastr. Enn er Aðils konungr 
ætlar at draga at sér spjótskaftit ok þarmeð hringinn, 
þá hleypir þar at Hrólfr konungr, ok hjó af honum 
báða þjóhnappana alt niðr at beini með sverðinu Sköfn- 
ung, er allra sverða bezt hefir verit borit á Norðrlönd- 
um. Hrólfr konungr mælti þá til Aðils konungs, ok 
bað hann halda þessari skömm um hríð: ok máttu nú 
kenna Hrólf kraka, hvar hann er, sem þú hefir lengi 
eftir sótt. Aðils konung sækir þá mikil blóðrás, svá 
hann ómættir af, ok verðr nú at snúa aftr við verr 
búit, enn Hrólfr konungr tók aftr Svíagrís; skilr þar 
með þeim at sinni; er þat ok ekki sagt, at þeir hafi 
fundizt síðan; drepa þeir ok alla þá menn, sem mest 
höfðu fram riðit, ok mest höfðu hætt í, því ekki þurftu 

þeir lengi at bíða Hrólfs konungs ok kappa hans, ok 
þóttist enginn þeira ofgóðr at embætta þeim, ok mattist 
enginn þeira við annan, þegar færit gafst. 

„ KLVI. Þeir Hrólfr konungr ok hans menn fóru 
nú veg sinn, ok ríða þann dag nær allan; ok sem nátta 
tók, finna þeir bæ einn, ok kómu til dyra; er þar fyrir 
Hrani bóndi, ok býðr þeim allan greiðskap, ok kallaði, 
að ekki hafi farit fjarri eftir því, sem hann gat til um 
ferðir þeira; konungr sannar þat, ok kallar hann vera 
óreykblindan. Hér eru vápn, sem ek vil gefa þér, segir 
Hrani bóndi. Konungr mælti: Ferleg vápn eru þetta, 
karl, enn þat var skjöldr ok sverð ok brynja. Ekki 
vill Hrólfr konungr þiggja vápnin.  Hrani bregzt við 
þetta nær reiðr, ok þykir gerð til sín svívirðing mikil 
í þessu: Ekki ertu þér svá hagfeldr í þessu, Hrólfr 
konungr, sagði Hrani, sem þú munt ætla, ok eru þér 
jafnan eigi svá vitrir, sem þér þykizt, ok tók bóndi á 
þessu hraklega; varð nú eigi af nætrgreiðanum, ok 
vilja þeir nú ríða veg sinn, þó at nótt sé myrk. Hrani 
er óhýrlegr undir brún at líta, ok þykist nú lítils virtr, 
er þeir þágu eigi gjafir af honum; letr hann nú eigi 
at þeir ríði, sem þeim líkar; riðu þeir nú á burt við 
svá búit, ok varð ekki af kveðjum. Ok sem þeir eru 
ekki langt komnir, nemr Böðvarr bjarki staðar; hann 
tók svá til orða: Eftir koma ósvinnum ráð í hug, ok 
svá mun mér nú fara; þat grunar mik, oss muni ekki 
allsvinnlega tiltekizt hafa, at vér höfum því neitat, sem 
vér áttum at játa, ok munum vér sigri hafa neitat. 
Hrólfur konungr segir: Þat et sama grunar mik, því 
þetta mun Óðinn gamli verit hafa, ok at vísu var maðr- 
inn einsýnn. Snúum nú aftr sem hvatast, segir Svip- 
dagr, og reynum þetta. Þeir kómu nú aftr, og er þá 
horfinn bærinn ok karlinn. Eigi stoðar hans at leita, 

segir Hrólfr konungr, því þat er illr andi. Þeir fara 
nú leið sína, ok er ekki sagt af ferðum þeira, fyrr enn 
þeir koma í Danmörk í ríki sitt, ok setjast nú um kyrt. 
Þat ráð gaf Böðvarr konunginum, at hann sé lítt í 
orrostum þaðan í frá; lízt þeim þá líkara, at lítt mundi 
á þá leitat, ef þeir væri kyrrir, enn lézt hræddr vera 
um þat, hversu konungrinn mundi sigrsæll upp frá 
þessu, ef hann treysti nokkut á þat. Hrólfr konungr 
segir:  Auðna ræðr hvers manns lífi, enn ekki sá illi 
andi. Böðvarr mælti: Þik vildum vér sízt láta, ef vér 
ættum at ráða, enn þó hefi ek meiri grun, at skamt 
muni til stórra tíðinda fyrir oss öllum; hættu þeir svá 
þessu tali, ok urðu þeir stórlega frægir af þessarri ferð. 


Af Skuldar bardaga ok æfilokum Hrólfs 
konungs kraka ok kappa hans. 


XLVII. Nú leið svá langar stundir, at Hrólfr 
konungr ok kappar hans sátu með friði í Danmörk; 
leitaði enginn á þá; stóðu allir hans skattkonungar í 
hlýðni við hann, ok guldu honum sína skatta, ok svá 
gerði Hjörvarðr mágr hans. Nú var eitthvert sinn, at 
Skuld drotning mælti við Hjörvarð konung bónda sinn 
með þungum anda: Þat fellr mér lítt, at vit skulum 
gjalda skatt Hrólfi konungi, ok vera nauðpínd undir 
hann, ok skal þat ekki vera lengr, at þú sért undir- 
maðr hans. Hjörvarðr segir: Þat mun oss bezt gegna 
sem öðrum, at líða þat, ok láta alt vera kyrt. Þat er 
lítill þú ert fyrir þér, sagði hun, at þú vilt þola hvers- 

kyns skammir, er þér eru gerðar. Hann sagði: Þat 
er ekki mögulegt, at fást við Hrólf konung, því eng- 
inn þorir móti honum rönd at reisa. Því eru þér svá 
litlir fyrir yðr, sagði hun, at enginn krellr er í yðr, ok 
hefir sá eigi jafnan, sem ekki hættir; nú má slíkt eigi 
vita fyrr, enn reynt er, hvárt Hrólfi konungi má ekki 
bella, né köppum hans; enn nú er svá komit, sagði 
hun, at ek ætla hann muni með öllu sigrlauss, ok eigi 
þætti mér fjarri at reyna þat, ok þótt hann sé mér 
skyldr, þá skal ek honum ekki hlífa, ok því er hann 
einatt heima, at sjálfan hann grunar, at hann muni 
missa sigrinn. Skal ek nú setja ráð til, ef bita vildi, 
ok skal nú ekki af draga allra bragða í at leita at yfir 
taki. Var Skuld en mesta galdrakind, ok var út af 
álfum komin í móðurætt sína, ok þess galt Hróltr kon- 
ungr ok kappar hans. Skal nú fyrst senda menn til Hrólfs 
konungs ok biðja hann þess, at hann unni mér at gjalda 
eigi skattinn á þrem árum enum næstu, ok þá mun ek 
gjalda honum allan í senn upp, eftir því sem hann á 
at réttu; nú þyki mér meiri ván, at þetta bragð dugi, 
ok ef þetta gengst við, þá skulu vér kyrru fyrir halda. 
Nú fara sendimenn í milli eftir því, sem drotning 
beiddi. Hrólír konungr játar þessu um skattinn, sem 
beðit var. 

XLVIII. Á þessarri stundu safnar Skuld saman öll- 
um þeim mönnum, sem mestir vóru fyrir sér, ok öllu 
illþýði af öllum næstu héruðum. Þessum svikum er þó 
leynt, svá Hrólfr konungr verðr ekki varr við, ok eigi 
grunar kappana neitt um þetta, því at þetta vóru mest 
galdrar ok gerningar; setr Skuld hér til enn mesta seið, 
at vinna Hrólf konung bróður sinn, svá at í fylgd er 
með henni álfar ok nornir ok annat ótölulegt illþýði, 
svá mannleg náttúra má eigi slíkt standast. Enn 

Hrólfr konungr ok kappar hans hafa gleði mikla ok 
skemtun í Hleiðargarði, ok allskyns leika, þá er menn 
kunnu skyn á; þá frömdu þeir með list ok kurteisi; 
hverr þeira hafði frillu til skemtunar sér. Ög nú er 
frá því at segja, at albúit er liðit Hjörvarðs konungs 
ok Skuldar, at þau fara til Hleiðargarðs með þenna 
ótölulega lýð, ok kómu þar at jólum.  Hrólfr konungr 
hefir látit hafa mikinn viðbúnað í móti jólunum, ok 
drukku menn hans fast jólakveldit. Þau Hjörvarðr 
ok Skuld reisa tjöld sín utanborgar; þau vóru bæði 
stór ok löng, ok með undarlegum búnaði; þar vóru 
margir vagnar, ok allir skipaðir at vápnum ok her- 
klæðum. Eigi gaf Hrólfr konungr gaum at þessu; 
hugsar hann nú meir á stórlæti sitt og rausn ok 
hugprýði, ok alla þá hreysti, sem honum bjó í brjósti, 
at veita þeim öllum, sem þar vóru til komnir, ok 
hans vegr færi sem víðast, ok alt hafði hann þat 
til, sem einn veraldlegan konungs heiðr mátti prýða. 
Enn ekki er þess getit, at Hrólfr konungr ok kapp- 
ar hans hafi nokkurn tíma blótat goð, heldr trúðu 
þeir á mátt sinn ok megin, því þá var ekki boð- 
uð sú heilaga trú hér á norðrlöndum, ok höfðu þeir 
því lítit skyn á skapara sinum, sem bjuggu í norðrálf- 
unni. 

XLVIII. Þessu næst er þat at segja, at Hjalti 
enn hugprúði gengr til húss þess, sem frilla hans er 
inni; hann sér þá glögglega, at eigi mun vera friðsam- 
legt undir tjöldum þeira Hjörvarðar ok Skuldar; lætr 
hann þó kyrt vera, ók lætr sér ekki í brún bregða; 
legst nú með frillunni; hún var kvenna fríðust; ok sem 
hann hefir verið þar um hríð, sprettr hann upp, ok 
mælti til frillunnar: Hvárt þykir þér betri tveir tvíell- 
eftir eða einn áttræðr? Hun svarar: Tveir tvíelleftir 

þyki mér betri heldr enn áttræðir kallar.  Þessarra 
orða skaltu gjalda, sagði Hjalti, þín hóra, ok gekk at 
henni, ok beit af henni nefit: kendu mér um, ef nokk- 
urir fljúgast á um þik, ok vænti ek, at flestum þyki 
lítil gersemi at þér upp frá þessu. Illa gerðir þú til 
mín ok ómaklega, sagði hun. Ekki verðr við öllu sét, 
sagði Hjalti. Hann þrífr síðan vápn sín, því hann sér, 
at alþakit er í kring um borgina af brynjuðu fólki, ok 
merki eru upp sett; skilr hann nú, at ekki þurfi at 
dyljast við lengr, at ófriðr sé fyrir höndum; hann leit- 
ar til hallarinnar, ok þangat, sem Hrólfr konungr sat 
ok kapparnir. Hjalti mælti:  Vakið, herra konungr, 
því ófriðr er í garðinum, ok er meiri þörf á at berj- 
ast, enn at spenna konur, ok þat hygg ek, at lítt auk- 
ist gull í höllinni við skattinn Skuldar systur þinnar, 
ok hefir hun grimd Sköldunga, ok þat kann ek þér at 
segja, at þetta er ólítill herr með hörðum sverðum ok 
hervápnum, og þeir ganga í kringum borgina með reidd- 
um sverðum, ok mun Hjörvarðr konungr óvingjarnlegt 
erindi við þik eiga, ok eigi mun hann oftar héðan í 
frá ætla at krefja þik ríkis; þat er nú til, sagði Hjalti, 
at vér munum stýra liði konungs vors, er ekki neitt 
sparir Við oss; efnum nú vel heitstrengingar vorar 
at vér verjum vel enn frægasta konung, sem nú er á 
öllum norðrlöndum, ok látum þat á hvert land spyrjast 
mega, ok launum honum nú vápn ok herklæði ok 
margt eftirlæti annat, því vér munum þetta eigi for- 
verkum gera; hafa hér ok stórar bendingar fyrir borit, 
þótt vér höfum dulizt við langa tíma, ok er mér meiri 
grunr á, at hér munu stórir tilburðir eftir koma, svá 
at Í minni munu verða, ok munu sumir þat kalla, at 
ek mæli nokkut af æðru, enn vera kann, at Hrólfr 
konungr drekki nú et síðasta sinn með sínum köppum 

ok hirðmönnum; upp nú allir kaparnir, segir Hjalti, 
og gerið skjótt at skilja við frillur yðar, því annat 
liggr nú brýnna fyrir, at búast við því, sem eftir 
ferr; upp allir kappar með hraðri svipan, ok vápnizt 
allir. Þá stökk upp Hrómundr harði ok Hrólfr skjót- 
hendi, Svipdagr ok Beigaðr ok Hvítserkr enn hvati, 
Haklangr enn sétti, Harðrefill enn sjaundi, Haki enn 
frækni enn áttundi, Vöttr enn miíkilaflaði enn níundi, 
Starólfr hét enn tíundi, Hjalti enn hugprúði enn ellefti, 
Böðvarr bjarki enn tólfti, ok var hann því svá kallaðr, 
at hann rýmdi á burt öllum berserkjum Hrólfs kon- 
ungs vegna þeira ofsa ok ójafnaðar, enn drap suma, 
svá enginn þeira þreifst fyrir honum, því þeir vóru svá 
sem konur hjá honum, þá á átti at reyna, ok þóttust 
þó honum“ ávalt meiri. ok sátu ávalt á svikráðum við 
hann. Böðvarr bjarki stóð strax upp ok herklæddist, 
ok mælti, at nú væri Hrólfi konungi þörf á stoltum 
drengjum: ok mun þeim öllum duga hjarta ok hugr, 
sem eigi standa á baki Hrólfs konungs. Hrólfr kon- 
ungr sprettr þá upp, ok tekr til orða með engum ótta: 
Takið oss þann drukk, sem beætr er til, ok skulum 
vér drekka áðr ok gerast kátir, ok sýnum svá, hvaða 
menn þetta eru, Hrólfs kappar, ok stundum þat eina, 
at Í minni sé vár hreysti, því hingat hafa sótt enir 
mestu kappar af öllum löndum, sem í nánd eru, ok 
enir fræknustu; segið þat Hjörvarði ok Skuld ok þeira 
görpum, at vér munum drekka oss glaða, áðr enn vér 
tökum við skattinum. Svá var gert, sem. konungrinn 
mælti. Skuld svarar: Ólíkr er Hrólfr konungr bróðir 
minn öllum öðrum, ok er at slíkum helzt skaði, enn 
þó skal til skarar skríða alt at einu. Svá mikit fanst 
um Hrólf konung, at hann var lofaðr bæði af vinum 
sínum ok óvinum. 

L. Hrólfr konungr sprettr nú úr hásætinu, er hann 
hafði áðr drukkit um hríð, ok allir hans kappar; skilja 
nú við drukkinn góða at sinni, ok eru úti því næst, 
nema Böðarr bjarki; hann sjá þeir hvergi, ok undr- 
ast þat mjök, ok þykir þeim ekki örvænt, at hann sé 
annathvárt hertekinn eða drepinn; ck þegar sem þeir 
eru út komnir, brestr á ógurlegr bardagi. Hrólfr kon- 
ungr fylgir sjálfr fram merkjunum ok kappar hans 
þar með á báðar síður, ok allr annarr borgarmúgr, 
hverr eigi var fárr at telja, þó þeir kæmi til lítils; þar 
mátti sjá stór högg í hjálmum ok brynjum, sverð ok 
spjót mátti þar mörg á lofti sjá; ok svá margr hrævar- 
dalr, at þaktar voru allar grundir. Hjalti enn hug- 
prúði mælti: Mörg brynja er nú slitin ok mörg vápn 
brotin ok margr hjálmr spiltr, ok margr hráustr ridd- 
ari af baki stunginn, ok hefir konungr vár gott skap, 
því nú er hann svá glaðr, sem þá hann drakk öl 
fastast, ok vegr jafnt með báðum höndum, ok er hann 
mjök ólíkr öðrum konungum í bardögum, því svá lízt 
mér, sem hann hafi tólf konunga afl, ok margan hraust- 
an mann hefir hann drepit, ok nú má Hjörvarðr kon- 
ungr sjá þat, at sverðit Sköfnungr bítr, ok gnestr 
hann nú hátt í þeira hausum; enn náttúra Sköfnungs 
var sú, at hann kvað við hátt, þá hann kendi bein- 
anna. Lýstr nú í bardaga allákafan, svá ekki neitt 
stendr við Hrólfi konungi ok köppum hans. Hrólfr 
konungr vegr svá með Sköfnung, at undrum þótti 
gegna, ok orka nú mjök á liðit Hjörvarðs konungs, 
ok fellr þat at handamáli. Þat sjá þeir Hjörvarðr ok 
menn hans, at björn einn mikill ferr fyrir Hrólfs kon- 
ungs mönnum, ok jafnan þar næst, sem konungrinn 
var; hann drepr fleiri menn með sínum hrammi, enn 
fimm aðrir kappar konungs; hrjóta af honum högg ok 


OK KAPPA HANS. 79 


skotvápn, enn hann brýtr undir sik bæði menn ok 
hesta af liði Hjörvarðs konungs, ok alt þat, sem í 
nánd er, mylr hann með sínum tönnum, svá at illr 
kurr kemr í lið Hjörvarðs konungs. Hjalti litast nú 
um, ok sér eigi Böðvar félaga sinn, ok mælti til 
Hrólfs konungs: Hverju mun þetta gegna, at Böðvarr 
hlífir sér svá, ok kemr eigi nærri konunginum, þvi- 
líkan kappa sem vér hugðum hann vera ok hann oft 
reynzt hefir?  Hrólfr konungr segir: Þar nokkurstað- 
ar mun hann vera, sem oss bezt gegnir, ef hann er 
sjálfráðr; haltu þinni prýði ok frangöngu, enn hall- 
mæl honum ekki, því enginn yðar er hans jafningi, 
ok áfrý ek þó engan yðar, því þér eruð allir enir 
hraustustu kappar. Hjalti hefir nú á rás ok heim til 
konungsins herbergja, ok sér, hvar hann sitr ok hefst 
ekki at. Hjalti mælti: Hversu lengi skulu vér bíða 
ens frægasta kappa, ok er þetta mikil ódæmi, at þú 
stendr ekki á þína réttu fætr, ok reynir nú þína 
styrku armleggi. sem svá eru sterkir, sem alibirnir; 
upp nú, Böðvarr bjarki, ok minn yfirmann, ella mun 
ek brenna húsit ok sjálfan þik, ok er þetta höfuð- 
skömm, þvílíkr kappi sem þú ert, at konungrinn skuli 
leggja sik í háska fyrir oss, ok týnir þú svá þínu 
miklu lofi, sem þú hefir um stund haft.  Böðvarr stóð 
þá upp, ok blés við ok mælti: Ekki þarftu, Hjalti, 
at hræða mik, því ekki em ek enn hræddr, ok nú em ek 
albúinn at fara; þá ek var ungr, flýða ek hvárki eld 
né járn, enn eld hefi ek sjaldan reynt, enn járngang 
hefi ek stundum þólat ok fyrir hvárigu gengit hingat 
til, ok skaltu at sönnu segja, at ek vil fullvel berjast, 
ok jafnan hefir Hrólfr konungr kallat mik kappa fyrir 
sínum mönnum; á ek honum ok margt at launa, fyrst 
mægð ok tólf bú, er hann gaf mér, þar með marga 

dýrgripi; ek drap Agnar berserk ok eigi síðr konung, 
ok er þat verk haft í minnum; telr nú upp fyrir honum 
mörg stórvirki, er hann hafði unnit ok banamaðr orðit 
margra manna, ok bað hann svá til ætla, at hann mundi 
óhræddr til bardaga ganga: enn þó hygg ek hér við 
miklu meiri undr at eiga, enn hvarvetna þar, sem vér 
höfum áðr komit, enn ekki hefir þú konunginum verit 
svá hagfeldr í þessu tilbragði, sem þér þykir, því nærri 
mundi nú lagt hata áðr, hvárir sigrazt hefðu, enn þér 
hefir nú orðit meirr vitfátt, enn hitt, at þú mundir 
ekki vel vilja konunginum, ok engum skyldi öðrum 
hans kappa enzt hafa þetta nema þé:, at kalla mik út, 
nema konunginum, ok hvern annan skyldi ek drepit 
hafa, ok vill nú dragast til þess, sem verða vill, at 
engin ráð skuli duga; ek segi þér at sönnu, at nú má 
ek mörgum hlutum minna lið veita konunginum, enn 
áðr þú kallaðir mik upp héðan. Hjalti sagði: Þat er 
ljóst, at mér er vandast við þik ok Hrólf konung, enn 
þó er vant úr at ráða, þá svá fellr. 

LI. Eftir þessa eggjan Hjalta stendr Böðvarr upp, 
ok gengr út til bardagans; er þá björninn horfinn burt 
úr liðinu, ok tekr nú bardaginn at þyngjast fyrir; 
hafði Skuld drotning engum brögðum við komit á með- 
an björninn var í liði Hrólfs konungs, þar sem hun sat 
í sínu svarta tjaldi á seiðhjalli sínum.  Skiftir nú svá 
um, sem dimm nótt komi eftir bjartan dag; sjá nú menn 
Hrólfs konungs, hvar kemr fram úr liði Hjörvarðs kon- 
ungs einn ógurlegr galti; hann var eigi minni tilsýndar, 
enn þrevett naut, ok var úlfgrár at lit, ok flýgr ör af 
hverju hans burstarhári, ok drepr hann hirðmenn Hrólfs 
konungs hrönnum niðr með fádæmum.  Böðvarr bjarki 
ruddist nú um fast, ok hjó á tvær hendr, ok hugsaði 
nú ekki annat enn vinna sem mest, áðr hann felli, ok 

fellr nú hverr um þveran annan fyrir honum, ok blóð- 
igar hefir hann báðar sínar axlir ok hlóð valköstum á 
alla vega í kringum sik; lét hann líkt sem hann væri 
óðr; enn svá margan mann sem hann drap, ok fleiri 
aðrir Hrólfs kappar af liði þeira Hjörvarðar ok Skuldar, 
eru þau ódæmi at, at aldri þverrar lið þeira at heldr, 
ok er sem þeir hafist ekki at, ok aldri þykjast þeir 
hafa. komit í slík undr. Böðvarr mælti: Drjúgt er liðit 
Skuldar, ok grunar mik nú, at þeir dauðu sveimi hér, 
ok rísi upp aftr ok berist í móti oss, ok mun þat verða 
torsótt at berjast við drauga, ok svá margr leggr sem 
hér er klofinn ok skjöldr rifinn, hjálmr ok brynja í smátt 
sundr högginn, ok margr höfðingi í sundr bolaðr, þá 
eru þeir nú grimmastir enir dauðu viðreignar, ok ekki 
höfum vér mátt við þessu, enda, hvar er sá kappi Hrólfs 
konungs, sem mér frýði mest hugar, ok mik kvaddi 
oftast útgöngu, áðr enn ek svaraði honum? ok eigi sé 
ek hann nú, ok em ok þó eigi vanr at hallmæla möun- 
um. Þá sagði Hjalti: Þú segir satt, eigi ertu hall- 
mælasamr; hér stendr sá, sem Hjalti heitir, ok hefi ek 
nú nokkut verkaefni fyrir höndum, ok er eigi all-langt 
í millum okkar, ok þarf ek við góðra drengja, því af 
mér eru höggnar allar hlífar, fóstbróðir, ok þykist ek 
þó allákaft vega, ok get ek nú eigi hefnt allra minna 
högga, enn eigi skal nú við hlífast, ef vér skulum í 
Valhöll gista í kveld, ok víst höfum vér aldri hitt slík 
undr fyrir, sem hér eru nú, ok hefir oss lengi fyrirboð- 
at þessum tíðindum, sem nú eru fram komin. Böðvarr 
bjarki mælti: Nem hvat ek segi; ek hefi barizt í tólf 
fólkorrostum, ok jafnan verit kallaðr fullhugi, ok hliðat 
fyrir engum berserk; ek hvatta Hrólf konung, at sækja 
heim Aðils konung, ok mættum vér þar nokkurum brögð- 
um, ok var þat lítils vert hjá þessum ófagnaði, enn nú 

er svá lagt til míns hjarta, at mér er ekki jafnglatt at 
vega, sem áðr; ek mætta Hjörvarði konungi áðan í fyrri 
hríðinni, svá okkar fund bar saman, ok kastaði hvárrgi 
okkarr löstum á aðra; áttu vit vápna viðskipti um 
stund; sendi hann mér lag, hvar ek kendi heljarför, enn 
ek hjó af honum hönd ok fót, ok kom annat höggit á 
öxl honum, ok klauf ek svá ofan með síðunni og með 
hryggnum, enn svá brá hann sér við, at hann andvarp- 
aði eigi, ok svá sem hann sofnaði um stund, enn ek 
hugða hann dauðan, og fáir munu slíkir finnast, ok eigi 
barðist hann síðr ódjarflegar enn áðr, ok aldri kann ek 
at segjá, hvat hann eflir. Hér er nú margt manna sam- 
an komit á móti oss, ríkra ok tíginna, er úr öllum átt- 
um at drífr, svá eigi má rönd við reisa, enn Óðinn kann 
ek ekki at kenna hér enn; mér er þó mesti grunr á 
at hann muni hér sveima á móti oss, herjans sonrinn 
enn fúli ok enn ótrúi, ok ef nokkurr kynni mér til 
hans at segja, skylda ek kreista hann sem annan versta 
ok minsta mýsling, ok þat illa eitrkvikindindi skyldi 
verða svívirðilega leikit, ef ek mætti hann höndum 
taka, ok hverjum mundi vera meiri heift í hug, ef hann 
sæi sinn lánardrottinn svá útleikinn, sem vér sjáum nú? 
Hjalti mælti: Ekki er forlögin hægt at beygja, né á 
móti náttúrunni at standa, ok hættu þeir svá sínu tal. 

LII. Hrólfr konungr varðist vel ok drengilega, ok 
af meiri hugprýði, enn nokkurr maðr vissi dæmi til. 
Sóttu þeir at honum fast, ok varð sleginn hringr um 
hann af einvalaliði Hjörvarðs konungs ok Skuldar. 
Skuld er nú komin til bardagans, ok eggjar í ákafa 
sitt illþýði at sækja at Hrólfi konungi, því hun sér, at 
kapparnir eru ekki allnær honum, ok þetta var það, 
sem Böðvar bjarka angraði stórlega, at hann gat ekki 
veitt lið sínum herra, ok svá fleiri kappana, því þeir 

vóru nú svá fúsir at deyja með honum, svá sem at lifa 
með honum, þá þeir vóru í blóma æsku sinnar. Var 
nú gjörvöll hirð konungsins fallin, svá ekki stóð einn 
uppi, enn kapparnir flestir særðir til ólifis, ok fór þetta 
eftir líkindum. Sagði meistarinn Galterus, at mann- 
legir kraftar máttu ekki standast við slíkum fjanda 
krafti, utan máttr guðs hefði á móti komit, ok stóð þér 
þat eitt fyrir sigrinum, Hrólfr konungur, at þú hafðir 
ekki skyn á skapara þínum. Kom nú á sú galdrahríð, 
at kapparnir tóku at falla hverr um þveran annan, ok 
Hrólfr komst úr skjaldborgini, ok var svá sem fallinn 
af mæði. Þarf þat ekki með orðum at lengja, at þar 
fell Hrólfr konungr ok allir hans kappar með góðum 
lofstir; enn hvat mikit slag þeir veittu þar, þat verðr 
ekki með orðum skýrt. Þar fell Hjörvarðr konungr ok 
alt hans lið, nema fáir níðingar stóðu uppi eftir með Skuld; 
tók hun svá ríkin Hrólfs konungs undir sik, ok stýrði 
þeim illa ok skamma stund, ok hefndi Elgfróði Böðvars 
bjarka bróður síns, sem hann hét honum, ok Þórir kon- 
ungr hundsfótr sem segir í Fróða þætti, ok fengu mik- 
inn styrk úr Svíaríki frá Yrsu drotningu, ok segja menn, 
at Vöggr hefði þar verit flokksforingi fyrir; heldu þeir 
öllum her til Danmerkr á óvart Skuld drotningu; gátu 
þeir tekit hana höndum, svá hun kom engum gerningum 
við, ok alt hennar illþýði drápu þeir, enn kvöldu hana 
ýmislegum píningum, ok kómu svá ríkjunum aftr und- 
ir dætr Hrólfs konungs; helt svá hverr heim til sínna 
heimkynna. Var. haugr orpinn eftir Hrólf konung, ok 
lagt hjá honum sverðit Sköfnungr, ok sinn haugr handa 
hverjum kappa, ok nokkurt vápn hjá; ok endar hér 
sögu Hrólfs konungs kraka ok kappa hans. 


Bjarkamál en fornu. 


rr - 
AÁÐaGR er upp kominn, 
dynja hana fjaðrar, 

mál er vílmögum 

at vinna erfiði; 

vaki ok æ vaki 
vinahöfuð, 

allir enir æztu 

Aðils ofsinnar. 


Hárr enn harðgreipi. 
 Hrólfr skjótandi, 

ættgóðir menn, 

þeir er ekki flýja; 

vekjat ek yðr at víni, 

né at vífs rúnum, 

heldr vek ek yðr at hörðum 
Hildar leiki. 


Gramr enn gjöflasti 
gæddi hirð sina 
Fenju forverki, 
Fáfnis miðgarði, 
Glasis glóbarri, 
Grana fagrbyrði, 
Draupnis dýrsveita, 
dúni Grafvitnis. 





(Brot). 


Ýtti örr hilmir, 

aldir við tóku, 

Sifjar svarðfestum, 
svelli dalnauðar, 
tregum Otrs gjöldum, 
tárum Mardallar, 
eldi Óronar, 

Iðja glysmálum. 


Gladdi gunnveitir, 
gengum fagrbúnir, 
Þjassa þingskilum 
þjóðir hermargar, 
Rínar rauðmálmi, 

rógi Niflunga, 

vísi enn vígdjarfi, 
varði hann Baldr þögli. 


Svá skal ek hann kyrkja, 
sem enn kámleita 

véli viðbjarnar 

veggja aldinna. 

Hníginn er í hadd jarðar 
Hrólfr enn stórláti. 


Völsunga saga. 

ölsunga saga. 

Í hefr upp, ok segir frá þeim manni, er Sigi er 
nefndr, ok kallaðr at héti son Óðins.  Annarr maðr er 
nefndr til sögunnar, er Skaði hét. Hann var ríkr ok 
mikill fyrir sér, enn þó var Sigi þeira enn ríkari ok 
ættstærri, at því er menn mæltu í þann tíma. Skaði 
átti þræl þann, er nokkut verðr at geta við söguna; 
hann hét Breði; hann er fróðr um þat, er hann 
skyldi at hafast; hann hafði íþróttir ok atgervi jafnframt 
hinum, er meira þóttu verðir, eða umfram nokkura. 
Þat er nú at segja eitthvert sinn, at Sigi ferr at dýra- 
veiði, ok með honum þrællinn, ok veiða dýr um daginn 
alt til aftans. Enn er þeir bera saman veið sína um 
aftaninn, þá hafði Breði veitt miklu meira ok fleira 
(enn Sigi, enn honum líkaði stórilla, ok segir, at sik 
undri, at einn þræll skuli sik yfirbuga í dýraveiði, 
hleypr því at honum ok drepr hann; dysjar síðan 
líkit í snjófönn). Nú ferr hann heim um kveldit og 


Segir, at Breði hafi riðit frá honum á skóginn: ok var 
Ir þa 

hann senn ór augliti mér, ok veit ek ekki til hans. 
Skaði grunar sögn Siga, ok getr, at vera mun svik 
hans, og mun Sigi hafa drepit hann; fær mann til at 
leita hans, ok lýkr svá leitinni, at þeir fundu hann í 
skafli einum, ok mælti Skaði, at þann skafl skyldi 
kalla Breðafönn heðan af, ok hafa menn nú þat eftir 
síðan, ok kalla svá hverja fönn, er mikil er. Þá kemr 
upp, at Sigi hefir drepit þrælinn ok myrðan; þá kalla 
þeir hann varg í véum, ok má hann nú eigi heima 
vera með feðr sínum. Óðinn fylgir honum nú af landi 
brott, svá langa leið, at stóru bar, ok eigi létti hann 
fyrr, enn hann kom honum til herskipa. Nú tekr Sigi 
at leggjast í hernað með þat lið, er faðir hans fekk 
honum áðr þeir skildu, ok varð hann sigrsæll í hern- 
aðinum; ok svá kemr hans máli, at hann fekk herjat 
-land ok ríki um síðir; ok því næst fekk hann sér 
göfigt kvánfang, ok gerist hann ríkr konungr og mik- 
ill fyrir sér, ok réð fyrir Húnalandi, ok er enn mesti 
hermaðr. Hann á son við konu sinni, er hét Rerir; 
hann vex þar upp með feðr sínum, ok gerist brátt 
mikill vexti ok gervilegr. 

II. Nú gerist Sigi gamall maðr at aldri; hann 
átti sér marga öfundarmenn, svá at um síðir réðu þeir 
á hendr honum, er hann trúði bezt, enn þat vóru 
bræðr konu hans. Þeir gera þá til hans, er hann var- 
ir sízt ok hann var fáliðr fyrir, ok bera hann ofrliði, 
ok á þeim fundi fell Sigi með hirð sinni allri. Son 
hans Rerir var ekki í þeim háska, ok fær hann svá 
mikit lið af vinum sínum ok landshöfðingjum, svá at hann 
eignaðist bæði land og konungdóm eftir Siga feðr sinn; 
ok nú er hann þykkist hafa fótum undir komizt í ríki 
sínu, þá minnist hann á þær sakir, er hann átti við 
móðurbræðr sína, er drepit höfðu föður hans, ok safnar 

konungr sér nú liði miklu, ok ferr nú á hendr frænd- 
um sínum með þenna her, ok þykkja þeir fyrr gert 
hafa sakar við sik, þó at hann mæti lítils frændsemi 
þeira, ok svá gerir hann, fyrir því at eigi skilst hann 
fyrri við, enn hann hafði drepit alla feðrbana sína, þó 
at óskaplega væri fyrir allar sakir. Nú eignast hann 
lönd ok ríki ok fé; gerist hann nú meiri fyrir sér, 
enn faðir hans.  Rerir fekk sér nú herfang mikit, ok 
konu þá er honum þótti við sitt hæfi, ok eru þau mjök 
lengi ásamt, ok eiga þau engan erfingja, ok ekki barn; 
þat hugnar þeim báðum illa, ok biðja þau goðin með 
miklum áhuga, at þau gæti sér barn. Þat er nú sagt, 
at Frigg heyrir bæn þeira, ok svá Óðinn, hvers þau 
biðja hann; verðr eigi örþrifráða, ok tekr óskmey sína, 
dóttur Hrímnis jötuns, og fær í hönd henni eitt epli, 
ok biðr hana færa konungi; hun tók við eplinu, ok brá 
á sig krákuham, ok flýgr til þess, er hun kemr þar, 
sem konungrinn er, ok sat á haugi; hun lét falla eplit 
í kné konunginum; hann tók þat epli, ok þóttist vita, 
hverju gegna mundi, gengr nú heim af hauginum ok 
til sinna manna, ok kom á fund drotningar, og etr þat 
epli sumt. Þat er nú að segja, at drotning finnr þat 
brátt, at hun mundi vera með barni, ok ferr þessu 
fram langar stundir, at hun má eigi ala barnit. Þá 
kemr at því, at Rerir skal fara í leiðangr, sem siðvenja 
er til konunga, at friða land sitt; í þessi ferð var þat 
til tíðenda, at Rerir tók sótt ok því næst bana, ok ætl- 
aði at sækja heim Óðin, ok þótti þat mörgum fýsi- 
legt í þann tíma. Nú ferr enu sama fram um van- 
heilsu drotningar, at hún fær eigi alit barnit, ok þessu 
ferr fram sex vetr, at hun hefir þessa sótt; nú finnr 
hun þat, at hún mun eigi lengi lifa, ok bað nú, at 
hana skyldi særa til barnsins, ok svá var gert, sem 

hun bað; þat var sveinbarn, ok sá sveinn var mikill 
vexti, þá er hann kom til, sem ván var at. Svá er 
sagt, at sjá sveinn kysti móður sína, áðr hun dæi; 
þessum er nú nafn gefit, ok er kallaðr Völsungr. Hann 
var konungr yfir Húnalandi eftir feðr sinn; hann var 
snemma mikill ok sterkr, ok áræðisfullr um þat, er 
mannraun þótti í ok karlmenska; hann gerist enn mesti 
hermaðr ok sigrsæll í orrustum þeim, sem hann átti í 
herförum. Nú þá er hann var alroskinn at aldri, þá 
sendir Hrímnir honum Hljóð dóttur sína, er fyrr er getit, 
þá er hun fór með eplit til Reris, feðr Völsungs; nú 
gengr hann at eiga hana, ok eru þau lengi ásamt, ok 
eru góðar samfarar þeira. Þau áttu tíu sonu ok eina 
dóttur; enn elæti son þeira hét Sigmundr, enn Signý 
dóttir; þau vóru tvíburar, og vóru þau fremst ok vænst 
um alla hluti barna Völsungs konungs, ok vóru þó 
allir miklir fyrir sér, sem lengi hefir uppi verit haft, 
ok at ágætum gert verit, hversu Völsungar hafa verit 
ofrkappsmenn miklir, ok hafa verit fyrir flestum mönn- 
um, sem getit er í fornsögum, bæði um fróðleik ok 
íþróttir ok alls háttar kappgirni. Svá er sagt, at 
Völsungr konungr lét gera höll eina ágæta ok með 
þeim hætti, at ein eik mikil stóð í höllinni, ok limar 
trésins með fögrum blómum stóðu út um ræfr hallar- 
innar, enn leggrinn stóð niðr í höllina, ok kölluðu þeir 
þat branstokk. 

III. Siggeirr hefir konungr heitit; hann réð fyrir 
Gautlandi; hann var ríkr konungr ok fjölmennr. Hann 
fór á fund Völsungs konungs, ok bað hann Signýjar til 
handa sér; þessu tali tekr konungr vel ok svá synir 
hans, enn hun sjálf var þessa ófús; biðr þó feðr sinn 
ráða þessu sem öðru því, sem til hennar tæki; enn kon- 
ungrinn tók þat ráð at gifta hana, ok var hun föstn- 

uð Siggeiri konungi. Enn þá (er) þessi veizla ok ráðahagr 
skal takast, skal Siggeirr konungr sækja veizluna til 
Völsungs konungs. Konungr bjóst við veizlunni eftir 
enum beztum föngum; ok þá er þessi veizla var al- 
búin, kómu þar boðsmenn Völsungs konungs ok svá 
Siggeirs konungs at nefndum degi, ok hefir Siggeirr 
konungr marga virðulega menn með sér. Svá er sagt, 
at þar vóru miklir eldar gervir eftir endilangri höll- 
inni, ein nú stendr sjá enn mikli apaldr í miðri höll- 
inni, sem fyrr var nefndr. Nú er þess við getið, at 
þá er menn sátu við eldana um kveldit, at maðr einn 
gekk inn í höllina; sá maðr er mönnum ókunnigr at 
sýn; sjá maðr hefir þessháttar búning, at hann hefir 
heklu flekkótta yfir sér; sá maðr var berfættr, ok hafði 
knýtt línbrókum at beini; sá maðr hafði sverð í hendi, 
ok gengr at branstokkinum, ok hafði hött síðan á 
höfði; hann var hár mjök ok ellilegr ok einsýnn; hann 
bregðr sverðinu, ok stingr því í stokkinn, svá at 
Sverðit sökkr at hjöltum upp; öllum mönnum fellust 
kveðjur við þenna mann; þá tekr hann til orða ok 
mælti: Sá er þessu sverði bregðr ór stokkinum, þá 
skal sá þat þiggja at mér at gjöf, ok skal hann þat 
sjálfr sanna, at aldri bar hann betra sverð sér í hendi, 
enn þetta er. Eftir þetta gengr sjá enn gamli maðr 
út ór höllinni, ok veit enginn hverr hann er, eða hvert 
hann gengr. Nú standa þeir upp ok metast ekki við 
at taka sverðit; þykkist sá bezt hafa, er fyrst náir; 
síðan gengu til enir göfgustu menn fyrst, enn þá hverr 
at öðrum; engi kemr sá til, er nái, þvíat engan veg 
bifast, er þeir taka til. Nú kom til Sigmundr, son 
Völsungs konungs, ok tók ok brá sverðinu ór stokkin- 
um, og var sem laust lægi fyrir honum. Þetta vápn 
sýndist öllum svá gott, at engi þóttist sét hafa jafn- 

gott sverð, ok býðr Siggeirr honum at vega þrjú jafn- 
vægi gulls. Sigmundr segir: Þú máttir taka þetta 
sverð eigi síðr enn ek, þar sem þat stóð, ef þér sæmdi 
at bera, enn nú fær þú þat aldri, er þat kom áðr í 
mína hönd, þótt þú bjóðir við alt þat gull, er þú átt. 
Siggeirr konungr reiddist við þessi orð, ok þótti sér 
háðulega svarat vera; enn fyrir því, at honum var svá 
varit, at hann var undirhyggjumaðr mikill, þá lætr 
hann nú sem hann hirði ekki um þetta mál, enn þat 
sama kveld hugði hann laun fyrir þetta, þau er síðar 
kómu fram. 

IV. Nú er þat at segja, at Siggeirr gengr í 
rekkju hjá Signýju þenna aftan; enn næsta dag eftir, 
þá var veðr gott. Þá segir Siggeirr konungr, at hann 
vill heim fara ok bíða eigi þess, er vindr yxi, eða sjá 
gerir ófæran. Ekki er þess getit, at Völsungr konungr 
letti hann eða synir hans, allra helzt er hann sá, at 
hann vildi ekki annat, enn fara frá veizlunni. Nú 
mælti Signý við feðr sinn: Eigi vilda ek á brott fara 
með Siggeiri, ok eigi gerir hugr minn hlæja við hon- 
um, ok veit ek af framvísi minni ok af kynfylgju 
várri, at af þessu ráði stendr oss mikill ófagnaðr, ef 
eigi er skjótt brugðit þessum ráðahag. Eigi skaltu 
þetta mæla, dóttir, sagði hann, þvíat þat er skömm 
mikil bæði honum ok svá oss, at brigða þessu við hann 
að saklausu, ok eigum vér þá engan trúnað undir hon- 
um né vingan, ef þessu er brugðit, og man hann gjalda 
illu oss, slíkt er hann má, ok samir þat eina at halda 
af várri hendi. Nú býst Siggeirr konungr til heim- 
ferðar; og áðr þeir fóru frá boðinu, þá bauð hann 
Völsungi konungi mági sínum til sín á Gautland, ok 
sonum hans öllum með honum, á þriggja mánaða fresti, 
ok því öllu liði, sem hann vildi með sér hafa ok hon- 

um væri til vegsemdar. Vill nú Siggeirr konungr gjalda 
í því, þat er á skorti brúðlaups gerðina fyrir þess sak- 
ir, er hann vildi eigi meir vera, enn eina nótt, ok er 
ekki þat siðr manna at gera svá. Nú heitr Völsungr 
konungr ferðinni, ok koma á nefndum degi. Þá skilj- 
ast þeir mágar, ok ferr Siggeirr konungr heim með 
konu sína. 

V. Nú er að segja frá Völsungi konungi ok son- 
um hans, at þeir fara at ákveðinni stundu til Gaut- 
lands at boði Siggeirs konungs mágs síns, ok hafa þrjú 
skip ór landi ok öll vel skiput, ok verða vel reiðfara, 
ok koma skipum sínum við Gautland, enn þat var sið 
um aftan. Enn þann sama aftan kom Signý dóttir 
Völsungs konungs, ok kallar feðr sinn á einmæli ok 
bræðr sína; segir nú ætlan sína ok Siggeirs konungs: 
at hann hefir dregit saman óvígjan her, ok ætlar at 
svíkja yðr; nú bið ek yðr, segir hun, at þér farið þeg- 
ar aftr í yðart ríki ok fáið yðr lið sem mest, ok farið 
hingat síðan ok hefnið yðar sjálfir, ok gangið eigi Í ó- 
færu, því at eigi missi þér svika af honum, ef eigi taki 
þér þetta bragð, sem ek beiði yðr. Þá mælti Völsungr 
konungr: Þat munu allar þjóðir at orðum gera, at ek 
mælta eitt orð óborinn, ok strengda ek þess heit, at ek 
skylda hvárki flýja eld né járn fyrir hræðslu sakir, ok 
svá hefi ek enn gert hér til, og hví munda ek eigi 
efna þat á gamals aldri? Og eigi skulu meyjar því 
bregða sonum mínum í leikum, at þeir hræðist bana 
sinn, því at eitt sinn skal hver deyja, enn engi má 
undan komast að deyja um sinn; er þat mitt ráð, at 
vér flýjum hvergi, ok gerum af várri hendi sem hreysti- 
legast; ek hefi barizt hundrað sinnum, ok hefi ek haft 
stundum meira lið, enn stundum minna, ok hefi ek 
jafnan sigr haft, ok eigi skal þat spyrjast, at ek flýja 

né friðar biðja. Nú grætr Signý sárlega, og bað, at 
hun skyldi eigi koma til Siggeirs konungs.  Völsungr 
konungr svararar: Þú skalt at vísu fara heim til 
bónda þíns ok vera samt með honum, hversu sem með 
oss ferr. Nú gengr Signý heim, enn þeir búa eftir um 
nóttina. Ok um myrgininn, þegar er dagar, þá biðr 
Völsungr konungr upp standa sína menn alla, og 
ganga á land upp, ok búast við bardaga. Nú ganga 
þeir á land upp allir alvápnaðir, ok er eigi langt at 
bíða, áðr þar kemr Siggeirr konungr með allan sinn 
her, ok verðr þar en harðasta orrosta með þeim, ok 
eggjar konungr lið sitt til framgöngu sem harðlegast, 
ok er svá sagt, at Völsungr konungr ok synir hans 
gengu átta sinnum Í gegn um fylkingar Siggeirs kon- 
ungs um daginn, ok höggva á tvær hendr; ok er þeir 
ætla enn svá at fara, þá fellr Völsungr konungr í miðri 
fylkingu sinni, ok þar alt lið hans með honum, nema 
synir hans tíu, því at miklu meira ofrefli var Í móti, 
enn þeir mætti við standa. Nú eru synir hans allir 
teknir ok í bönd reknir, ok á brott leiddir. Signý 
varð vör við, at faðir hennar var drepinn, enn bræðr 
hennar höndum teknir ok til bana ráðnir; nú kallar 
hun Siggeir konung á einmæli. Nú mælti Signý: Þess 
vil ek biðja þik, at þú látir eigi svá skjótt drepa bræðr 
mína, ok látið þá heldr setja í stokk, ok kemr mér at 
því, sem mælt er, at unir auga meðan á sér, ok því 
bið ek þeim eigi lengra, at ek ætla, at mér muni ekki 
tjóa. Þá svarar Siggeirr: (Er ertu ok örvita, er þú 
biðr bræðrum þínum meira böls, enn þeir sé höggnir, 
enn þó skal þat veita þér, því at þess betr þykki mér, 
er þeir þola verra, ok hafa lengri kvöl til bana. Nú 
lætr hann svá gera, sem hún bauð, ok var tekinn einn 
mikill stokkr, ok feldr á fætr þeim tíu bræðrum í 

skógi einhversstaðar, ok sitja þeir nú þar þann dag 
allan til nætr; enn at miðri nótt, þá kom þar ylgr ein 
ór skógi gömul at þeim, er þeir sátu í stokkinum; hun 
var bæði mikil ok illileg; henni var þat fyrir, at hun 
bítr einn þeirra til bana; síðan át hun þann upp allan; 
eftir þat fór hun í brott. Enn eftir um morgininn, þá 
sendi Signý mann til bræðra sinna, þann er hun trúði 
bezt, at vita, hvat titt sé; ok er hann kemr aftr, segir 
hann henni, at dauðr sé einn þeira; henni þótti þetta 
mikit, ef þeir skulu svá fara allir, enn hun mátti ekki 
duga þeim. Skjótt er þar frá at segja; níu nætr Í 
samt kom sjá en sama ylgr um miðnætti, ok etr einn 
þeira senn til bana, unst allir eru dauðir, nema Sig- 
mundr einn er eftir. Ok nú áðr tíunda nótt kemr, 
sendir Signý trúnaðarmann sinn til Sigmundar bróður 
síns, ok seldi í hönd honum hunang, ok mælti, at hann 
skyldi ríða á andlit Sigmundar, ok leggja í munn hon- 
um sumt. Nú ferr hann til Sigmundar, ok gerir sem 
honum var boðit, ok fór heim síðan. Um nóttina eftir 
þá kemr sú en sama ylgr at vanda sínum, ok ætlaði 
at bíta hann til bana sem bræðr hans; enn nú dregr 
hun veðrit af honum, þar sem hunangit var áriðit, ok 
sleikir andlit hans alt með tungu sér, ok réttir síðan 
tunguna Í munn honum; hann lætr sér verða óbilt, ok 
beit í tunguna ylginni; hun bregðr við fast ok hnykkir 
at sér hart, ok rak fætrna í stokkinn, svá at hann 
klofnaði allr í sundr, enn hann helt svá fast, at tung- 
an gekk ór ylginni upp í tungurótunum, ok fekk af 
því bana. Enn þat er sögn sumra manna, at sú en 
sama ylgr væri móðir Siggeirs konungs, ok hafi hun 
brugðit á sik þessu líki fyrir tröllskapar sakir ok 
fjölkyngi. 

VI. Nú er Sigmundr lauss orðinn, enn brotinn er 

stokkrinn, ok hefst Sigmundr þar nú við í skóginum: 
Enn sendir Signý at vita, hvat títt er, eða hvárt Sig- 
mundr lifir; enn er þeir koma, þá segir hann þeim all- 
an atburð, hvé farit hafði með þeim og ylginni. Nú 
fara þeir heim ok segja Signýju, hvat títt er; fór hun 
nú ok hittir bróður sinn, ok taka þau þat ráð, at hann 
gerir þar jarðhús í skóginum, ok ferr nú því fram um 
hríð, at Signý leynir honum þar, ok fær honum þat, 
er hann þyrfti at hafa; enn Siggeirr konungr ætlar, 
at þeir sé allir dauðir Völsungar. Siggeirr konungr 
átti tvá sonu við konu sinni, ok er frá þeim sagt, þá 
er enn ellri son hans er tíu vetra, at Signý sendir * 
hann til móts við Sigmund, at hann skyldi veita hon- 
um lið, ef hann vildi nokkut leita við at hefna feðr 
síns. Nú ferr sveinninn til skógarins, ok kemr síð um 
aftaninn til jarðhúss Sigmundar, ok tekr hann við hon- 
um vel at hófi, ok mælti, at hann skyldi gera til brauð 
þeira: enn ek man sækja eldivið, ok selr í hönd hon- 
um einn mjölbelg, enn hann ferr sjálfr at sækja við- 
inn; ok er hann kemr aftr, þá hefir sveinninn ekki at 
gert um brauðgerðina. Nú spyrr Sigmundr, hvárt búit 
sé brauðit. Hann segir: Eigi þorða ek at taka mjöl- 
belginn, fyrir því at þar lá nokkut kykt í mjölinu. 
Nú þykkist Sigmundr vita, at þessi sveinn mun eigi 
svá vel hugaðr, at hann vili hann með sér hafa. Nú 
er þau systkin finnast, segir Sigmundr, at hann þótti 
ekki manni at nær, þótt sveinninn væri hjá honum. 
Signý mælti: Tak þú hann þá ok drep hann; eigi þarf 
hann þá lengr at lifa; ok svá gerði hann. Nú líðr sjá 
vetr; ok einum vetri síðar, þá sendir Signý enn yngra 
son sinn á fund Sigmundar, ok þarf þar eigi sögu um 
at lengja, ok fór sem samt sé, at hann drap þenna 
svein at ráði Signýjar. 

VII. Þess er nú við getit eitthvert sinn, þá er 
Signý sat í skemmu sinni, at þar kom til hennar ein 
seiðkona fjölkunnig harla mjök. Þá talar Signý við 
hana: Þat vilda ek, segir hun, at vit skiftum hömum. 
Hun segir seiðkonan: Þú skalt fyrir ráða; ok nú gerir hun 
svá af sínum brögðum, at þær skifta litum; ok sezt seið- 
konan nú í rúm Signýjar at ráði hennar, ok ferr í 
rekkju hjá konungi um kveldit, ok ekki finnr hann 
at eigi sé Signý hjá honum. Nú er þat frá 
Signýju at segja, at hun ferr til jarðhúss bróð- 
ur síns, ok biðr hann veita sér herbergi um nóttina, 
því at ek hefi vilzt á skóginum úti, ok veit ek eigi, 
hvar ek ferr. Hann mælti, at hun skyldi þar vera, 
ok vildi eigi synja henni vistar, einni konu, ok þóttist 
vita, at eigi mundi hun svá launa honum góðan beina 
at segja til hans. Nú ferr hun í herbergi til hans, ok 
Setjast til matar. Honum varð oft litit til hennar, ok 
lízt konan væn ok fríð. Enn er þau eru mett, þá segir 
hann henni, at hann vill at þau hafi eina rekkju um 
nóttina, enn hun brýzt ekki við því, ok leggr hann 
hana hjá sér þrjár nætr samt. Eftir þat ferr hun heim, 
ok hittir seiðkonuna, ok bað, at þær skifti aftr litum, 
ok svá gerir hun. Ok er fram liðu stundir, fæðir 
Signý sveinbarn; sjá sveinn var Sinfjötli kallaðr; ok er 
hann vex upp, er hann bæði mikill ok sterkr ok vænn 
at áliti, ok mjök í ætt Völsunga, ok er eigi allra tíu 
vetra, er hún sendir hann í jarðhúsit til Sigmundar. 
Hun hafði þá raun gert við ena fyrri sonu sína, áðr 
hún sendi þá til Sigmundar, at hun saumaði at hönd- 
um þeim með holdi ok skinni; þeir þoldu illa ok kriktu 
um; ok svá gerði hun Sinfjötla; hann brást ekki við; 
hun fló hann þá af kyrtlinum, svá at skinnit fylgdi 
ermunum; hun kvað honum mundu sárt við verða. 

Hann segir: Lítit mundi slíkt sárt þykkja Völsungi. 
Ok nú kemr sveinninn til Sigmundar; þá bað Sigmundr 
hann knoða ór mjöli þeira, enn hann vill sækja þeim 
eldivið; fær í hönd honum einn belg; síðan ferr hann 
at viðinum; ok er hann kom aftr, þá hafði Sinfjötli 
lokit at baka. Þá spurði Sigmundr, ef hann hafi 
nokkut fundit í mjölinu. Eigi er mér grunlaust, sagði 
hann, at eigi hafi í verit nokkut kykt í mjölinu, fyrst 
er ek tók at knoða, ok hér hefi ek með knoðat þat, er 
í var. Þá mælti Sigmundr, ok hló við: Eigi get ek 
þik hafa mat af þessu brauði í kveld, því at þar hefir 
þú knoðat með enn mesta eitrorm.  Sigmundr var svá 
mikill fyrir sér, at hann mátti eta eitr svá at hann 
skaðaði ekki, enn Sinfjötla hlýddi þat, at eitr kæmi 
utan á hann, enn eigi hlýddi honum at eta þat né 
drekka. 

VIII. Þat er nú at segja, at Sigmundi þykkir 
Sinfjötli of ungr til hefnda mér sér, ok vill nú fyrst 
venja hann með nokkut harðræði, fara nú um sumrum 
víða um skóga, ok drepa menn til fjár sér. Sigmundi 
þykkir hann mjök í ætt Völsunga, ok þó hyggr hann 
at hann sé son Siggeirs konungs, ok hyggr hann hafa 
ilsku feðr síns, enn kapp Völsunga, ok ætlar hann 
eigi mjök frændrækinn mann, þvíat hann minnir oft Sig- 
mund á sína harma, ok eggjar mjök at drepa Siggeir 
konung. Nú er þat eitthvert sinn, at þeir fara enn á 
skóginn at afla sér fjár, enn þeir finna eitt hús ok tvá 
menn sofandi í húsinu með digrum gullhringum; þeir 
hafa orðit fyrir ósköpum, þvíat úlfahamir hengu í hús- 
inu yfir þeim; et tíunda hvert dægr máttu þeir komast ór 
hömunum; þeir vóru konungasynir. Þeir Sigmundr 
fóru í hamina ok máttu eigi ór komast, ok fylgdi sú 
náttúra sem áðr var; létu ok vargsröddu, þeir skildu 

báðir röddina. Nú leggjast þeir ok á merkr, ok ferr 
sína leið hvárr þeira; þeir gera þann mála með sér, at 
þeir skali til hætta, þótt sjau menn sé, enn eigi framar, 
enn sá láti úlfs rödd, er fyrir ófriði yrði. Bregðum nú 
eigi af þessu, segir Sigmundr, þvíat þú ert ungr ok á- 
ræðisfullr; munu menn gott hyggja til at veiða þik. 
Nú ferr sína leið hvárr þeira; ok er þeir vóru skildir, 
finnr Sigmundr átta menn, ok lét úlfs röddu; ok er Sin- 
fjötli heyrir þat, ferr hann til þegar ok drepr alla; þeir 
skiljast enn. Ok er Sinfjötli hefir eigi lengi farit um skóg- 
inn, finnr hann ellefu menn ok berst við þá ok ferr svá, at 
hann drepr Íþá alla; hann verðr ok lúinn ok ferr undir 
eina eik; hvílist þar. | Þá kemr Sigmundr þar ok mælti: 
Hí kallaðir þú ekki? Sinfjötli sagði: Eigi vilda ek 
kveðja þik til| liðs at drepa ellefu menn.  Sigmundr 
hleypr at honum svá hart, at hann stakar við ok fellr; 
Sigmundr bítr í barkann framan. Þann dag máttu 
þeir eigi komast ór úlfahömunum. Sigmundr leggr 
hann nú á bak sér ok berr heim í skálann, ok sat hann 
yfir honum, enn bað tröll taka úlfahamina.  Sigmundr 
sér einn dag, hvar hreysikettir tveir vóru, ok bítr ann- 
arr í barkann öðrum, ok rann sá til skógar ok hefir 
eitt blað, ok færir yfir sárit, ok sprettr upp hreysi- 
köttrinn heill. Sigmundr gengr út ok sér, hvar hrafn 
flýgr með blaðit ok færði honum; hann dregr þetta yfir 
sárit Sinfjötla, enn hann sprettr upp þegar heill, sem 
hann hefði aldri sárr verit. Eftir þat fara þeir til 
jarðhúss, ok eru þar til þess er þeir skyldu fara ór 
úlfahömunum; þá taka þeir þá ok brenna í eldi, ok 
báðu engum at meini verða; ok í þeim ósköpum unnu 
þeir mörg frægðarverk í ríki Siggeirs konungs. Ok er 
Sinfjötli er frumvaxti, þá þykkist Sigmundr hafa reynt 
hann mjök. Nú líðr eigi langt, áðr Sigmundr vill leita 

til föðurhefnda, ef svá vildi takast; ok nú fara þeir í 
brott frá jarðhúsinu einhvern dag, ok koma at bæ Sig- 
geirs konungs síð um aftan, ok ganga inn í forstofuna, 
þá er var fyrir höllinni, enn þar vóru inni ölker, ok 
leynast þar. Drotning veit nú, hvar þeir eru, ok vill 
hitta þá; ok er þau finnast, gera þau þat ráð, at þeir 
leitaði til föðurhefnda, er náttaði. Þau Signý ok kon- 
ungr eiga tvau börn ung at aldri; þau leika sér á gólf- 
inu at gulli, ok renna því eftir gólfinu hallarinnar ok 
hlaupa þar eftir; ok einn gullhringr hrýtr utar í húsit, 
þar sem þeir Sigmundr eru, enn sveinninn hleypr eftir 
at leita hringsins. Nú sér hann, hvar sitja tveir menn 
miklir ok grimmlegir, ok hafa síða hjálma ok hvítar 
brynjur. Nú hleypr hann í höllina innar fyrir feðr 
sinn, ok segir honum, hvat hann hefir sét. Nú grunar 
konungr, at vera muni svik við hann. Signý heyrir 
nú, hvat þeir segja; hun stendr upp, tekr börnin bæði, 
ok ferr utar í forstofuna til þeira ok mælti, at þeir 
skyldu þat vita, at þau hefði sagt til þeira: ok ræð ek 
ykkr, at þit drepið þau. Sigmundr segir: Eigi vil ek 
drepa börn þín, þótt þau hafi sagt til mín; enn Sinfjötli 
lét sér ekki feilast, ok bregðr sverði, ok drepr hvárt- 
tveggja barnit, ok kastar þeim innar í höllina fyrir 
Siggeir konung. Konungr stendr nú upp, ok heitr á 
menn at taka þá menn, er leynzt höfðu í forstofunni 
um kveldit. Nú hlaupa menn utar þangat ok vilja 
höndla þá, enn þeir verja sik vel ok drengilega, ok 
þykkist þá sá verst hafa lengi, er næst er; ok um síð- 
ir verða þeir ofrliði bornir ok verða handteknir, ok því 
næst í bönd reknir ok í fjötra settir, ok sitja þeir þar 
þá nótt alla. Nú hyggr konungr at fyrir sér, hvern 
dauða hann skal fá þeim, þann er kendi lengst; ok er 
morginn kom, þá lætr konungr haug mikinn gera af 

grjóti ok torfi; ok er þessi haugr er gerr, þá lét hann 
setja hellu mikla í miðjan hauginn, svá at annarr jað- 
arr hellunnar horfði upp, enn annarr niðr; hun var svá 
mikil, at hun tók tveggja vegna, svá at eigi mátti 
komast hjá henni. Nú lætr hann taka þá Sigmund ok 
Sinfjötla, ok setja í hauginn sínum megin hvárn þeira, 
fyrir því, at honum þótti þeim þat verra at vera eigi 
báðum saman, enn þó mátti heyra hvárr til annars. 
Ok er þeir vóru at tyrfa hauginn, þá kemr Signý þar 
at ok hefir hálm í fangi sér, ok kastar í hauginn til 
Sinfjötla, ok biðr þrælana leyna konunginn þessu; þeir 
já því, ok er þá lokit aftr hauginum. Ok er nátta 
tekr, þá mælti Sinfjötli til Sigmundar: Ekki ætla ek 
okkr mat skorta um hríð; hér hefir drotningin kastat 
fleski inn í hauginn ok vafit um utan hálmi; ok enn 
þreifar hann um fleskit, ok finnr at þar var stungit í 
sverði Sigmundar, ok kendi at hjöltunum, er myrkt. 
var í hauginum, ok segir Sigmundi; þeir fagna því 
báðir. Nú skýtr Sinfjötli blóðreflinum fyrir ofan hell- 
una ok dregr fast; sverðit bítr helluna. Sigmundr tekr 
nú blóðrefilinn, ok ristu nú í milli sín helluna, ok létta 
eigi fyrr, enn lokit er at rista, sem kveðit er: 


Ristu af magni 
mikla hellu 
Sigmundr hjörvi 
ok Sinfjötli. 


Ok nú eru þeir lausir báðir saman í hauginum, ok 
rista bæði grjót ok járn, ok komast svá út ór haugin- 
um. Þeir ganga nú heim til hallarinnar; eru menn þá 
í svefni allir. Þeir bera við at höllinni, ok leggja eld 
í viðinn, enn þeir vakna við gufuna, er inni eru, ok 
þat, at höllin logar yfir þeim. Konungrinn spyrr, hver- 
ir eldana gerði. Hér eru vit Sinfjötli systurson minn, 
sagði Sigmundr, ok ætlum vit nú, at þat skulir þú vita, 

at eigi eru allir Völsungar dauðir; hann biðr systur 
sína út at ganga, ok þiggja af honum góð metorð ok mik- 
inn sóma, ok vill svá bæta henni sína harma. Hun 
svarar: Nú skaltu vita, hvárt ek hefi munat Siggeiri 
konungi dráp Völsungs konungs; ek lét drepa börn 
okkur, er mér þóttu of sein til föðurhefnda, ok ek fór 
í skóg til þín í völvulíki, ok er Sinfjötli okkarr son; 
hefir hann af því mikit kapp, at hann er bæði sonar- 
son ok dótturson Völsungs konungs; hefi ek þar til 
unnit alla hluti, at Siggeirr konungr skyldi bana fá; 
hefi ek ok svá mikit til unnit at framkæmist hefndin, 
at mér er með engum kosti líft; skal ek nú deyja með 
Siggeiri konungi lostig, er ek átta hann nauðig. Síðan 
kysti hún Sigmund bróður sinn ok Sinfjötla, ok gekk 
inn í eldinn, ok bað þá vel fara; síðan fekk hun þar 
bana með Siggeiri konungi ok allri hirð sinni. Þeir 
frændr fá sér liðs ok skipa, og heldr Sigmundr til ætt- 
leifðar sinnar, ok rekr ór landi þann konung, er þar 
hafði í sezt eftir Völsung konung. Sigmundr gerist nú 
ríkr konungr ok ágætr, vitr ok stórráðr; hann átti þá 
konu, er Borghildr hét; þau áttu tvá sonu; hét Helgi 
annarr, enn annarr Hámundr; ok er Helgi var fæddr, 
kómu til nornir ok veittu honum formála, ok mæltu, 
at hann skyldi verða allra konunga frægastr. Sig- 
mundr var þá kominn frá orrostu, ok gekk með einum 
lauk í mót syni sínum, ok hér með gefr hann honum 
Helga nafn ok þetta at nafnfesti: Hringstaði ok Sól- 
fjöll, ok sverð, ok bað hann vel fremjast ok verða Í ætt 
Völsungs; hann gerist stórlyndr ok vinsæll, ok fyrir 
flestum mönnum öðrum at allri atgervi. Þat er sagt, 
at hann réðst í hernað þá er hann var fimtán vetra 
gamall; var Helgi konungr yfir liðinu, enn Sinfjötli var 
fenginn til með honum, ok réðu báðir liði. 

IX. Þat er sagt, at Helgi finnr þann konung í 
hernaði, er Hundingr hét; hann var ríkr konungr ok 
fjölmennr, ok réð fyrir löndum; þar tekst orrosta með 
þeim, ok gengr Helgi fast fram, ok lýkst með því sjá 
bardagi, at Helgi fær sigr, enn Hundingr konungr fellr 
ok mikill hluti liðs hans. Nú þykkir Helgi hafa vaxit 
mikit, er hann hefir felt svá ríkan konung. Synir 
Hundings bjóða nú út her í mót Helga, ok vilja hefna 
föður síns; þeir eiga harða orrostu, ok gengr Helgi í 
gegn um fylkingar þeira bræðra, ok sækir at merkjum 
sona Hundings konungs, ok feldi þessa Hundings sonu: 
Álf ok Eyjólf, Hervarð og Hagbarð, ok fékk hér ágæt- 
an sigr. Ok er Helgi ferr frá orrustu, þá fann hann 
við skóg einn konur margar ok virðulegar sýnum, ok 
bar þó ein af öllum; þær riðu með ágætlegum búningi. 
Helgi spyrr þá at nafni, er fyrir þeim var: enn hun 
nefnist Sigrún, ok kveðst vera dóttir Högna konugs. 
Helgi mælti: Farið heim með oss, ok verið velkomnar. 
Þá segir konungsdóttir: Annat starf liggr fyrir oss, 
enn drekka með þér. Helgi svarar: Hvat er þat, 
konungsdóttir? Hun svarar: Högni konungr hefir 
heitit mik Höðbroddi syni Granmars konungs, enn ek 
hefi því heitit, at ek vil eigi eiga hann, heldr enn einn 
krákuunga; enn þó mun þetta fram fara, nema þú bann- 
ir honum ok komir í mót honum með her, ok nemir 
mik á brott, því at með engum konungi vilda ek heldr 
sætr búa, enn með þér. Ver kát, konungsdóttir, sagði 
hann, fyrri skulum vit reyna hreysti okkra, enn þú 
sér honum gift, ok reyna skulum vit áðr hvárr af öðr- 
um berr, ok hér skal lífit á leggja. Eftir þetta sendir 
Helgi menn með fégjöfum at stefna at sér mönnum, ok 
stefnir öllu liðinu til Rauðabjarga; beið Helgi þar til 
þess, er mikill fokkr kom til hans ór Héðinsey, ok þá 

ge 

kom til hans mikit lið ór Nörvasundum með fögrum 
skipum ok stórum. Helgi konungr kallar til sín skip- 


stjórnarmann sinn, er Leifr hét, ok spurði, ef hann“ 


hefði talit lið þeira; enn hann sparar: Eigi er hægt 
at telja, herra, skip þau, er komin eru ór Nörvasund- 
um; eru á tólf þúsundir manna ok er þó hálfu fleira 
annat. Þá mælti Helgi konungr, at þeir skyldu snúa 
á þann fjörð, er heitir Varinsfjörðr, ok svá gerðu þeir. 
Nú gerði at þeim storm mikinn ok svá stóran sjó, at 
því var líkast at heyra, er bylgjur gnúðu á borðunum, 
sem þá er björgum lysti saman. Helgi bað þá ekki 
óttast, ok eigi svifta seglunum, heldr setja hvert hærra 
enn áðr; þá var við sjálft, at yfir mundi ganga, áðr 
þeir kæmi at landi. Þá kom þar Sigrún, dóttir Högna 
konungs, af landi ofan með miklu liði, ok snýr þeim í 
góða höfn, er heitir at Gnípalundi. Þessi tíðindi sá 
landsmenn, ok kómu. af landi ofan. Bróðir Höðbrodds 
konungs, er þar réð fyrir, er heitir at Svarinshaugi, 
hann kallar á þá ok spyrr, hverr stýrði enu mikla liði. 
Sinfjötli stendr upp, ok hefir hjálm á höfði skygðan 
sem gler, ok brynju hvíta sem snjó, spjót í hendi með 
ágætlegu merki ok gullrendan skjöld fyrir sér; sá kunni 
at mæla við konunga: Seg svá, at þú hefir gefit svín- 
um ok hundum, ok þú finnr konu þína, at hér eru 
komnir Völsungar, ok man hér hittast í liðinu Helgi 
konungr, ef Höðbroddr vill finna hann, ok er þat hans 
gaman, at berjast með frama, meðan þú kyssir ambátt- 
ir við eld. Granmarr svarar: Eigi mantu kunna margt 
virðulegt mæla, ok forn minni at segja, er þú lýgr á 
höfðingja; mun hitt sannara, at þú munt lengi hafa 
fæðst á mörkum úti við vargamat ok drepit bræðr 
þína, ok er kynlegt, er þú þorir at koma í her með 
góðum mönnum, er margt kalt hræ hefir sogið til blóðs. 

Sinfjötli svarar: Eigi muntu glögt muna nú, er þú vart 
völvan í Varinsey, ok kvaðst vilja mann eiga, ok kaust 
mik til þess embættis at vera þinn maðr; enn síðan 
vartu valkyrja í Ásgarði, ok var við sjálft, at allir 
mundu berjast fyrir þínar sakar, ok ek gat við þér níu 
varga á Láganesi, ok var ek faðir allra. Granmarr 
svarar: Margt kantu ljúga; ek hygg at engis faðirr 
mættir þú vera, síðan þú vart geldr af dætrum jötuns- 
ins á Þórsnesi, ok ertu stjúpson Siggeirs konungs, ok 
látt á mörkum úti með vörgum, ok kómu þér öll ó- 
höpp senn at hendi; þú drapt bræðr þína, ok gerðir þik at 
illu kunnan. Sinfjötli svarar: Hvárt mantu þat, er þú 
vart merin með hestinum Grana, ok reið ek þér á skeið 
á Brávelli, síðan vartu geitasveinn Gölnis jötuns. Gran- 
marr segir: Fyrri vilda ek seðja fugla á hræi þínu,“ 
enn deila við þik lengr. Þá mælti Helgi konungr: 
Betra væri ykkr ok meira snjallræði at berjast, enn 
mæla slíkt, er skömm er at heyra, ok ekki eru Gran- 
mars synir vinir mínir, enn þó eru þeir harðir menn. 
Granmarr ríðr nú í brott ok til fundar við Höðbrodd 
konung, þar sem heita Sólfjöll; hestar þeira heita Sveip- 
uðr ok Svegjuðr; þeir mættust í borgarhliði ok segja 
honum hersögu.  Höðbroddr konungr var í brynju, ok 
hafði hjálm á höfði; hann spyrr, hverir þar væri: eða 
hví eru þér svo reiðulegir? Granmarr segir: Hér eru 
komnir Völsungar, ok hafa tólf þúsundir manna við 
land, ok. sjau þúsundir við ey þá, er Sök heitir, enn 
þar sem heitir fyrir Grindum er þó mestr fjöldi, ok 
hygg ek nú, at Helgi muni nú berjast vilja. Konungr 
segir: Gerum þá boð um alt várt ríki, ok sækjum í 
mót þeim; siti sá eigi heima, er berjast vill; sendum 
orð Hrings sonum ok Högna konungi, ok Álfi enum 
gamla, þeir eru bardagamenn miklir. Fundust þeir 

þar, er heitir Frekasteinn, ok tókst þar hörð orrosta. 
Helgi gengr fram í gegn um fylkingar; þar varð mikit 
mannfall. Þá sá þeir skjaldmeyjaflokk mikinn, svá sem 
í loga sæi; þar var Sigrún konungsdóttir. Helgi kon- 
ungr sótti í mót Höðbroddi konungi, ok fellir hann 
undir merkjum. Þá mælti Sigrún: Haf þökk fyrir 
þetta þrekvirki; skift man nú löndum; er mér þetta 
mikill tímadagr, ok muntu fá af þessu veg ok ágæti, 
er þú hefir svá ríkan konung feldan. Þat ríki tók 
Helgi konungr ok dvaldist þar lengi, ok fekk Sigrúnar, 
ok gerðist frægr konungr ok ágætr, ok er hann hér 
ekki síðan við þessa sögu. 

X. Völsungar fara nú heim, ok hafa enn mikit 
aukit sitt ágæti. Sinfjötli legst nú í hernað af nýju; 
hann sér eina fagra konu, ok girnist mjök at fá henn- 
ar; þeirar konu bað ok bróðir Borghildar, er átti Sig- 
mundr konungr. Þeir þreyta þetta mál með orrostu, 
ok fellir Sinfjötli þenna konung; hann herjar nú víða 
ok á margar orrostur ok hefir ávalt sigr; gerist hann 
manna frægstr ok ágætastr, ok kemr heim um haustit 
með mörgum skipum ok miklu fé. Hann segir feðr 
sínum tíðindin, enn hann segir drotningu; hun biðr 
Sinfjötla fara brott ór ríkinu, ok læzt eigi vilja sjá 
hann. Sigmundr kveðst eigi láta hann í brott fara, 
ok býðr at bæta henni með gulli ok miklu fé, þótt 
hefði engum fyrri bætt mann; kvað engi frama at sak- 
ast við konur. Hun mátti nú þessu eigi á leið koma. Hun 
mælti: Þér skuluð ráða, herra, þat sómir. Hún gerir 
nú erfi bróður síns með ráði konungs; býr nú 
þessa veizlu með enum beztum föngum, ok bauð 
þangat mörgu stórmenni. Borghildr bar mönnum drykk; 
hun kemr fyrir Sinfjötla með miklu horni. Hun mælti: 
Drekk nú, stjúpson. Hann tók við ok sá í hornit, ok 

mælti: Geróttr er drykkrinn. Sigmundr mælti: Fá 
mér þá. Hann drakk af. Drotning mælti: Hví skulu 
aðrir menn drekka fyrir þik öl? Hun kom í annat 
sinn með hornit: Drekk nú, ok frýði honum með mörg- 
um orðum; hann tekr við horninu ok mælti: Flærðr er 
drykkrinn. Sigmundr mælti: Fá mér þá. Et þriðja sinn 
kom hun ok bað hann drekka af, ef hann hefði hug 
Völsunga. Sinfjötli tók við horninu, og mælti: Eitr er 
í drykknum. Sigmundr svarar: Lát grön sía, sonr, 
sagði hann; þá var konungr drukkinn mjök, ok því 
sagði hann svá. Sinfjötli drekkr, ok fellr þegar niðr. 
Sigmundr ríss upp, ok gekk harmr sinn nær bana, ok 
tók líkit í fang sér, ok ferr til skógar, ok kom loks 
at einum firði; þar sá hann mann á einum báti litl- 
um; sá maðr spyrr, ef hann vildi þiggja at honum far 
yfir fjörðinn; hann játtar því; skipit var svá lítit, at 
þat bar þá eigi, ok var líkit fyrst flutt, enn Sigmundr 
gekk með firðinum. Ok því næst hvarf Sigmundi skipit 
ok svá maðrinn; ok eftir þat snýr Sigmundr heim; 
rekr nú í brott drotninguna, ok litlu síðar dó hun. 
Sigmundr konungr ræðr nú enn ríki jsínu, ok þykkir 
verit hafa enn mesti kappi ok konungr í fornum sið. 
KI. Eylimi hefir konungr heitit, ríkr ok ágætr; 
dóttir hans hét Hjördís, allra kvenna vænst ok vitrust; 
ok þat spyrr Sigmundr konungr, at hun var við hans 
æði, eða engi ella. Sigmundr sækir heim Eylima kon- 
ung; hann gerir veizlu í móti honum mikla, ef hann 
hefði eigi herferð þangat; fara nú boð þeira í milli, at 
með vinsemd var nú farit, enn eigi með herskip; veizla 
þessi var ger með enum beztum föngum ok með miklu 
fjölmenni. Sigmundi konungi var hvarvetna sett torg 
ok annarr farargreiði, koma nú til veizlu, ok skipa 
, báðir konungar eina höll. Þar var ok kominn Lyngvi 

konungr son Hundings konungs, ok vill hann ok mægj- 
ast við Eylima konung; hann þykkist sjá, at þeir munu 
eigi hafa eitt erindi, þykkist ok vita, at ófriðar mun 
af þeim ván, er eigi fær. Nú mælti konungr við dótt- 
„ur sína: Þú ert vitr kona, enn ek hefi þat mælt, at 
þú skalt þér mann kjósa; kjós nú um tvá konunga, ok 
er þat mitt ráð hér um, sem þitt er. Hun svarar: 
Vant sýnist mér þetta mál, enn þó kýs ek þann kon- 
ung, er frægstr er, enn þat er Sigmundr konungr, þótt 
hann sé mjök aldri orpinn, ok var hun honum gefin, 
enn Lynvgi konungr fór í brott. Sigmundr kvángaðist 
ok fekk Hjördísar; var þar annan dag öðrum betr veitt 
eða með meira kappi. Eftir þat fór Sigmundr konungr 
heim í Húnaland ok Eylimi konungr mágr hans við 
honum, ok gætir nú ríkis síns. Enn Lyngvi konungr 
ok bræðr hans safna nú her at sér, ok fara nú á hendr 
Sigmundi konungi, því at þeir höfðu jafnan minna hlut 
ór málum, þótt þetta biti nú fyrir; vilja þeir nú fyrir- 
koma kappi Völsunga; koma nú í Húnaland ok senda Sig- 
mundi konungi orð, ok vilja eigi stelast á hann, enn 
þykjast vita, at hann muni eigi flýja. Sigmundr kon- 
ungr kveðst koma mundu til orrustu; hann dró saman 
her, enn Hjördísi var ekit til skógar við eina ambátt, * 
ok mikit fé fór með þeim; hun var þar meðan þeir 

börðust. Víkingar hljópu frá skipum við óvígjan her. 
Sigmundr konungr ok Eylimi settu upp merki sín, ok 
var þá blásit í lúðra.  Sigmundr konungr lætr nú við 
kveða sitt horn, er faðir hans hafði átt. ok eggjar sína 
menn; hafði Sigmundr lið miklu minna; tekst þar nú 
hörð orrosta, ok þótt Sigmundr væri gamall, þá barðist 
hann nú hart, ok var jafnan fremstr sinna manna; 
helzt hvárki við honum skjöldr né brynja, ok gekk 

hann jafnan í gegn um lið óvina sinna á þeim degi, 
ok engi mátti sjá, hversu fara mundi þeira í millum; 
margt spjót var þar á lofti ok örvar; enn svá hlífðu 
honum hans spádísir, at hann varð ekki sárr, ok engi 
kunni töl, hversu margr maðr fell fyrir honum; hann 
hafði báðar hendr blóðgar til axlar; ok er orrostan 
hafði staðit um hríð, þá kom maðr í bardagann með 
síðan hött ok heklu blá. Hann hafði eitt auga ok geir 
í hendi. Þessi maðr kom á mót Sigmundi konungi, ok 
brá upp geirnum fyrir honum; ok er Sigmundr kon- 
ungr hjó fast, kom sverðit í geirinn, ok brast í sundr 
í tvá hluti; síðan sneri mannfallinu, ok var Sigmundi 
konungi horfin heill, ok fell mjök liðit fyrir honum. 
Konungr hlífði sér ekki, ok eggjar mjök liðit. Nú er 
sem mælt, at eigi má við margnum; Í þessi orrostu 
fell Sigmundr konungr ok Eylimi konungr mágr hans 
í öndverðri fylkingu, ok mestr luti hliðs hans. 

XII. Lyngvi konungr sækir nú til konungs bæjar- 
-ins, ok ætlar at taka þar konungsdóttur, enn þat brást 
honum; fekk hann þar hvárki konu né fé; hann ferr 
nú yfir landit, ok skipar þar sínum mönnum ríkit ; þykk- 
ist nú hafa drepit alla ætt Völsunga, ok ætlar þá eigi 
munu þurfa at óttast héðan frá. Hjördís gekk í val- 
inn eftir orrostuna um nóttina, ok kom at þar, sem 
Sigmundr konungr lá, ok spyrr, ef hann væri græðandi; 
enn hann svarar:  Margr lifnar ór litlum vánum, enn 
horfin er mér heill, svá at ek vil eigi láta græða mik; 
vill Óðinn ekki, at vér bregðim sverði, síðan er nú 
brotnaði; hefi ek háð orrostur meðan honum líkaði. 
Hun mælti:  Einkis þætti mér ávant, ef þú yrðir 
græddr, ok hefndir feðr míns. Konungr segir: Öðrum 
er þat ætlat; þú ferr með sveinbarn, ok fæðir þat vel 
ok vandlega, ok mun sá sveinn ágætr ok fremstr af 

 várri ætt; varðveit ok vel sverðsbrotin; þar af má 
gera gott sverð, er heita mun Gramr ok sonr okkarr 
mun bera, ok þar mörg stórverk með vinna, þau er 
aldri munu fyrnast, ok hans nafn mun uppi, meðan 
veröldin stendr. Un nú vit þat, enn mik mæða sár, ok 
ek mun nú vitja frænda várra framgenginna. Hjördís 
sitr nú yfir honum unst hann deyr, ok þá lýsir af degi. 
Hun sér at mörg skip eru komin við land; hun mælti 
til ambáttarinnar: Vit skulum skifta klæðum, ok skaltu 
nefnast nafni mínu, ok segst konungsdóttir; ok þær 
gera svá. Víkingar geta at líta mikit mannfall, ok sjá 
hvar konurnar fóru til skógar; skilja at stórtíðendum 
mun gegna, ok hlaupa af skipum; enn fyrir þessu liði 
réð Álfr, sonr Hjálpreks konungs af Danmörku; hann 
hafði farit fyrir land fram með her sínum; koma nú í 
valinn; þar sjá þeir mikit mannfall. Konungr biðr nú 
at leita at konunum, ok svá gerðu þeir; hann spyrr, 
hverjar þær væri, enn þat skiftir eigi at líkendum til; 
ambáttin hefir svör fyrir þeim, ok segir fall Sigmundar 
konungs ok Eylima konungs ok margs annars stórmenn- 
is, ok svá hverir gert hafa. Konungr spurði, hvert þær 
vissi, hvar fé konungs væri fólgit. Ambáttin svarar: 
Meiri ván (er) at vér vitim, ok vísar til fjárins; ok 
finna þeir auð mikinn, svá at eigi þóttust menn sét 
hafa jafnmikit saman koma í einn stað, eða fleiri ger- 
simar; bera til skipa Álfs konungs. Hjördís fylgdi 
honum, ok svá ambáttin. Hann ferr nú heim í ríki 
sitt, enn lætr, at þar sé fallnir þeir konungar, er frægst- 
ir eru. Konungr sezt við stjórn, enn þær sátu í fyrir- 
rúmi á skipinu; hann á tal við þær, ok leggr virðing 
á ræður þeira. Konungr kom heim í ríki sitt við 
miklu fé. —Álfr var manna gervilegastr. Ok er þau 
hafa skamma stund heima verit, spyrr drotningin Álf son 

sinn: — Hví hefir en fegri kona færi hringa eða verra 
búnað, ok virðist mér, at sú muni æðri, er þér hafið 
minna yfir látit? Hann svarar: Grunat hefir mik þat, 
at eigi sé ambáttarmót á henni, ok þá er vér fund- 
umst, þá tókst henni vel at fagna tignum mönnum, ok 
hér til skal gera eina raun. Þat er nú eitt sinn við 
drykkju, at konungr sezt á tal við þær ok mælti: Hvat 
hafi þér at marki um dægrfar, þá er nótt eldir, ef þér 
sjáið eigi himintungl? Hun svarar: Þat mark höfum 
vér hér til, at ek var því vön í æsku, at drekka mjök 
í óttu, ok er ek lét af því, vöknuðu vér eftir því síðan, 
ok er þat mitt mark. Konungr brosti at ok mælti: 
Illa var konungsdóttir vönd. Hann hittir þá Hjördísi 
ok spyrr hana slíks ens sama. Hun svarar honum: 
Faðir minn gaf mér eitt gull lítit við náttúru; þat 
kólnar í óttu á fingri mér; þat er mitt mark hér um. 
Konungr svarar:  Ghótt var þar gulls, er ambáttir 
báru, ok munu þér ærit lengi leynzt hafa fyrir mér, 
ok svá munda ek til þín gert hafa, sem vit værim eins 
konungs börn bæði, þótt þú hefðir þetta sagt, ok enn 
skal gera verðleikum betr við þik, því at þú skalt vera 
mín kona, ok skal ek gjalda mund við þér, þá er þú 
hefir barn getit. Hun svarar, ok segir alt et sanna 
um sitt ráð; er hun þar nú í miklum sóma, ok þykkir 
en virðulegasta kona. 

XIII. Þat er nú sagt, at Hjördís fæðir sveinbarn, 
ok er sveinninn færðr Hjálpreki konungi. Konungrinn 
varð glaðr við, er hann sá þau en hvössu augu, er 
hann bar í höfði, ok sagði hann engum mundi líkan 
verða eða samjafnan, ok var hann vatni ausinn með 
Sigurðar nafni. Frá honum segja allir eitt, at um at- 
ferð ok vöxt var engi hans maki. Hann var þar fæddr 
með Hjálpreki konungi af mikilli ást; ok þá er nefndir 

eru allir hinir ágætu menn og konungar í fornum sög- 
um, þá skal Sigurðr fyrir ganga um afi ok atgervi, 
kapp ok hreysti, er hann hefir haft um hvern mann 
fram annarra í norðrálfu heimsins. Sigurðr óx þarupp 
með Hjálpreki, ok unni hvert barn honum; hann fastn- 
aði Álfi konungi Hjördísi, ok mælti henni mund. Reg- 
inn hét fóstri Sigurðar, ok var Hreiðmars son; hann 
kendi honum íþróttir, tafl ok rúnar, ok tungur margar 
at mæla, sem þá var títt konungasonum, ok marga hluti 
aðra. Eitt sinn spurði Reginn Sigurð, er þeir vóru báð- 
ir saman, ef hann vissi, hversu mikit fé faðir hans 
hefði átt, eða hverir þat varðveittu. Sigurðr svarar ok 
segir, at konungar varðveittu. Reginn mælti: "Trúir 
þú þeim allvel?  Sigurðr svarar: Þat samir, at þeir 
varðveiti, þar til er oss hallkvæmist, því at þeir kunnu 
betr at gæta enn ek.  Annat sinn kemr Reginn at 
máli við Sigurð ok mælti:  Kynlegt er þat, er þú vilt 
vera hestasveinn konunga, eða fara sem hlauparar. Sig- 
urðr svarar: Eigi er þat, því at vér ráðum öllu með 
þeim; er oss ok heimilt þat, er vér viljum hafa. Reg- 
inn mælti: Bið hann gefa þér einn hest. Sigurðr 
svarar: Þegar mun þat er ek vil. Sigurðr hittir nú 
konung. Þá mælti konungr við Sigurð: Hvat viltu 
af oss þiggja? Sigurðr svarar:  Kinn hest viljum vér 
þiggja oss til skemtanar.  Konungrinn mælti: Kjós 
þér sjálfr hest ok slíkt er þú vill hafa af várri eigu. 
Annan dag eftir fór Sigurðr til skógar, ok mætir ein- 
um gömlum manni með síðu skeggi; sá var honum ó- 
kunnigr. Hann spyrr, hvert Sigurðr skyldi fara. Hann 
svarar: —Hest skyldum vér kjósa; ráð um með oss. 
Hann mælti: Förum ok rekum til árinnar, er Búsil- 
tjörn heitir. Þeir reka hrossin út á djúp áriunar, ok 
leggjast at landi, nema einn hestr; hann tók Sigurðr; 

hann var grár at lit ok ungr at aldri, mikill vexti ok 
vænn; engi hafði honum á bak komit. Skeggmaðrinn 
mælti: Þessi hestr er kominn frá Sleipni, ok skal 
hann vandlega uppfæða, þvíat hann verðr hverjum hesti 
betri; maðrinn hverfr þá. Sigurðr kallar hestinn Grana, 
ok hefir sá hestr beztr verit. Óðin hafði hann hittan. 
Enn mælti Reginn til Sigurðar: Oflítit fé eigu þér; 
þat harmar oss, er þér hlaupið sem þorpara sveinar, 
enn ek veit mikla féván at segja þér, ok er þat meiri 
ván, at þat sé sómi at sækja ok virðing, ef þú næðir. 
Sigurðr spyrr, hvar væri, eða hverr varðveitti. Reginn 
svarar: — Sá heitir Fáfnir, er hér liggr skammt héðan 
á brott; þat heitir Gnítaheiðr; ok er þú kemr þar, 
þá muntu þat mæla: aldri sáttu meira fé í gulli í 
einum stað, ok eigi þarftu meira, þótt þú verðir allra 
konunga elztr ok frægstr. Sigurðr svarar: Kann ek 
kyn þessa orms, þótt vér sém ungir, ok hefi ek spurt, 
at engi þorir at koma á móti honum fyrir vaxtar sakir 
ok ilsku. Reginn svarar: Þat er ekki; sá vöxtr er 
eftir hætti lyngorma, ok er gert af miklu meira enn er, 
ok svá mundi þótt hafa enum fyrrum frændum þinum; 
ok þótt Völsunga ætt sé at þér, þá mun þú eigi hafa 
þeira skaplyndi, er fyrst eru taldir til als frama. Sig- 
urðr svarar: Vera má at eigi höfum vér mikit af 
þeira kappi eða snild, enn eigi ber nauðsyn til at frýja 
oss, er vér erum lítt af barnsaldri; eða hví eggjar þú 
þessa svá mjök? Reginn svarar: Saga er til þess ok 
mun ek segja þér. Sigurðr mælti: Lát mik heyra. 
XIV. Þat er upphaf sögu þessar, at Hreiðmarr 
hét faðir minn, mikill ok auðigr; son hans hét Fáfnir, 
enn angarr hét Otr, ok var ek enn þriði, ok var ek 
minstr fyrir mér um atgervi ok yfirlát; kunna ek af 
járni gera, ok af silfri ok gulli ok hverjum hlut gerði 

ek nokkut nýtt. Otr bróðir minn hafði aðra iðn ok 
náttúru; hann var veiðimaðr mikill ok um fram aðra 
menn, ok var í otrs líki um daga, ok var jafnan í 
ánni, ok bar upp fiska með munni sér; veiðiföngin færði 
hann feðr sínum, ok var honum þat mikill styrkr; mjök 
hefir hann otrs líki á sér; kom síðan heim, ok át blund- 
andi ok einnsaman, þvíat hann mátti eigi sjá á þyrru. 
Fáfnir var miklu mestr ok grimmastr, ok vildi sitt eitt 
kalla láta alt þat er var. Einn dvergr hét Andvari, 
segir Reginn; hann var jafnan í forsinum, er Andvara- 
fors heitir, í geddu líki, ok fekk sér þar matar, þvíat 
þar var fjöldi fiska í þeim forsi. Otr bróðir minn fór 
- jafnan í þenna fors, ok bar upp fiska í munni sér, ok 
lagði einn senn á land. Óðinn, Loki ok Hænir fóru 
leiðar sinnar, ok kómu til Andvarafors.  Otr hafði þá 
tekit einn lax, ok át blundandi á árbakkanum. Loki 
tók einn stein, ok laust otrinn til bana. Æsir þóttust 
mjök heppnir af veiði sinni, ok flógu belg af otrinum. 
Þat kveld kómu þeir til Hreiðmars ok sýndu honum 
veiðina; þá tóku vér þá höndum, ok lögðum á þá gjald 
ok fjörlausn, at þeir fyldi belginn af gulli ok hyldi 
hann utan með rauðu gulli. Þá sendu þeir Loka at 
afla gullsins; hann kom til Ránar, ok fekk net hennar, 
fór þá til Andvarafors, ok kastaði netinu fyrir gedduna 
enn hun hljóp í netit. Þá mælti Loki: 


Hvat er þat fiska, 

er rennr flóði í, 

kannat sér við víti varast? 
höfuð þitt leystu 

helju ór, 

ok finn mér lindar loga. 


Andvari ek heiti, 
Óinn hét minn faðir, 

margan hefi ek fors of farit; 
aumleg norn 

skópumk í árdaga, 

at ek skylda í vatni vaða. 


Loki sér gull þat, er Andvari átti; enn er hann hafði 
fram reitt gullit, þá hafði hann einn hring (eftir), ok 
tók Loki hann af honum. Dvergrinn gekk í steininn 
ok mælti, at hverjum skyldi at bana verða, er þann 
gullhring ætti, ok svá alt gullit. Æsirnir reiddu Hreið- 
mari féit, ok tráðu upp otrbelginn, ok settu á fætr; þá 
skyldu Æsirnir hlaða upp hjá gullinu ok hylja utan; 
enn er þat var gert, þá gekk Hreiðmarr fram, ok sá 
eitt granahár ok bað hylja. Þá dró Óðinn hringinn 
af hendi sér, andvaranaut, ok huldi hárit. Þá kvað 
Loki: 

Gull er þér nú reitt, 

enn þú gjöld hefir 

mikil míns höfuðs; 

syni þínum verðra 


sæla sköpuð, 
þat er ykkarr beggja bani. 


Síðan drap Fáfnir föður sinn, segir Reginn, ok myrði 
hann, ok náða ek engu af fénu. Hann gerðist svá illr, at 
hann lagðist út, ok unni engum at njóta fjárins nema 
sér, ok varð síðan at enum versta ormi, ok liggr nú á 
því fé. Síðan fór ek til konungs, ok gerðumst ek 
smiðr hans; ok er þessi ræða til minnar sögu, at ek 
missi föðurarfsins ok bróðurgjaldanna; gullit er síðan 
kallat otrsgjöld, ok hér dæmi af tekin. Sigurðr svarar: 
Mikit hefir þú látit, ok stórillir hafa þínir frændr verit. 
Ger nú eitt sverð af þínum hagleik, þat er ekki sé 
jafngott gert, ok ek mega vinna stórverk, ef hugr dug- 
ir, ef þú vilt at ek drepi þenna enn mikla dreka. Reg- 

inn segir: Þat geri ek með trausti, ok muntu mega 
drepa Fáfni með því sverði. 

XV. Reginn gerir nú eitt sverð, ok fær í hönd 
Sigurði. Hann tók við sverðinu ok mælti: Þetta er 
þitt smíði, Reginn, ok höggr í steðjann, ok brotnaði 
sverðit; hann kastar brandinum ok bað hann smíða 
annat betra. Reginn gerir annat sverð, ok fær Sigurði; 
hann leit á; þetta mun þér líka, enn vant mun yðr at 
smíða. Sigurðr reynir þetta sverð, ok brýtr sem et 
fyrra. Þá mælti Sigurðr til Regins: Þú munt líkr 
vera enum fyrrum frændum þínum ok vera ótrúr; gekk 
nú til móður sinnar; hun fagnar honum vel; talast nú 
við ok drekka. Þá mælti Sigurðr: Hvárt höfum vér 
rétt til spurt, at Sigmundr konungr seldi yðr sverðit 
Gram í tveim hlutum? Hun svarar: Satt er þat. 
Sigurðr mælti: Fá mér í hönd, ek vil hafa. Hun kvað 
hann líklegan til frama, ok fær honum sverðit. Sig- 
urðr hittir nú Regin, ok bað hann þar gera af sverð 
eftir efnum. Reginn.reiddist, ok gekk til smiðju með 
sverðs brotin ok þykkir Sigurðr framgjarn um smíðina. 
Reginn gerir nú eitt sverð; ok er hann bar ór aflinum 
sýndist smiðjusveinum sem eldar brynni ór eggjunum; 
biðr nú Sigurð við taka sverðinu, ok kveðst eigi kunna 
sverð at gera, ef þetta bilar. Sigurðr hjó í steðjann ok 
klauf niðr í fótinn, ok brast eigi né brotnaði; hann 
lofaði sverðit mjök, ok fór til árinnar með ullarlagð ok 
kastar í gegn staumi, ok tók í sundr, er hann brá við 
sverðinu; gekk Sigurðr þá glaðr heim. Reginn mælti: 
Efna muni þér heit yður nú, er ek hefi gert sverðit, 
ok hitta Fáfni. Sigurðr svarar: Efna munu vér, ok 
þó annat fyrr, at hefna föður míns.  Sigurðr varð því 
ástsælli sem hann var ellri af öllu fólki, svá at hvet 
barn unni honum hugástum. 

XVI. Gripir hét maðr ok var móðurbróðir Sigurðar; 
enn litlu síðar enn sverðit var gert, fór hann á fund 
Gripis; því at hann var framvíss ok vissi fyrir örlög 
manna. —Sigurðr leitar eftir, hversu ganga man ævi 
hans; enn hann var þó lengi fyrir, ok sagði þó loksins 
við ákaflega bæn Sigurðar öll forlög hans, eftir því 
sem eftir gekk síðan. Ok þá er Gripir hafði þessa 
hluti sagða, sem hann beiddi, þá reið hann heim. Ok 
brátt eftir þat finnast þeir Reginn. Þá mælti hann: 
Drep Fáfni, sem þér hétuð. Sigurðr svarar: (Gera skal 
þat, ok þó annat fyrr, at hefna Sigmundar konungs ok 
annarra frænda várra, er þar fellu í þeiri orrostu. 

XVII. Nú hittir Sigurðr konunga ok mælti til 
þeira: Hér höfum vér verit um hríð, ok eigum vér 
yðr ástsemd at launa ok mikla virðing; enn nú viljum 
vér ór landi fara ok finna Hundings sonu, ok vilda ek 
at þeir vissi, at Völsungar væri eigi allir dauðir; vilj- 
um vér hafa þar til yðarn styrk. Konungar kváðust 
alt vilja til fá, þat er hann beiddist. Er nú búit lið 
mikit, ok alt vandat sem mest, skip ok allr herbúnaðr, 
svá at hans ferð væri þá veglegri enn áðr. Sigurðr 
stýrir dreka þeim, er mestr var ok ágætlegastr; segl 
þeira vóru mjök vöndut ok ítarleg at sjá.  Sigla þeir 
nú góðan byr; ok er fá dægr vóru liðin, þá kom á 
veðr mikit með stormi, enn svá var sjárinn, sem í roðru 
sæi. Eigi bað Sigurðr svifta seglunum þótt rifnuðu, 
heldr bað hann hæra setja enn áðr. Ok er þeir sigldu 
fram fyrir bergnös nokkura, þá kallaði maðr upp á 
skipit ok spyrr, hverr fyrir liðinu eigi at ráða. Hon- 
um var sagt, at þar var höfðingi Sigurðr Sigmundar- 
son, er nú er frægstr ungra manna.  Maðrinn svarar: 
Allir segja þar eitt frá honum, at eigi megi konunga- 
synir jafnast við hann; vilda ek at þér feldið seglin á 

nokkuru skipinu, ok tæki þér við mér. Þeir spurðu 
hann at nafni. Hann svarar: 


Hnikar hétu mik, 

þá er ek Hugin gladda, 
Völsungr ungi, 

ok vegit hafða; 

nú máttu kalla 

karl af bjargi 

Feng eða Fjölni, 

far vil ek þiggja. 


Þeir viku at landi ok tóku karl á skip sín; þá tók af 
veðrit, ok fara uns þeir koma at landi í ríki Hundings 
sona. Þá hvarf Fjölnir. Þeir láta þegar geisa eld ok 
járn, drepa menn, enn brenna bygðina ok eyða þar sem 
þeir fara; stökkr fjöldi undan á fund Lyngva konungs, 
ok segja, at herr er kominn í landit ok ferr með meira 
geysingi, enn dæmi finnist til; kváðu Hundings sonu 
eigi langsýna, þá er þeir sögðust eigi mundu hræðast 
Völsunga, enn nú stýrir þessum her Sigurðr Sigmundar- 
son. Lyngvi konungr lætr nú fara um alt sitt ríki her- 
boð; vill eigi á flótta leggjast, stefnir til sín öllum þeim 
mönnum, er honum vilja lið veita; kemr nú á mót Sig- 
urði með allmikinn her, ok bræðr hans með honum; 
tekst þar en harðasta orrosta með þeim; mátti þar á 
lofti sjá margt spjót ok örvar margar, öxi hart reidda, 
skjöldu klofna ok brynjur slitnar, hjálma skífða, hausa 
klofna ok margan mann steypast til jarðar. Ok er 
orrostan hefir svá staðit mjök langa hríð, sækir Sigurðr 
fram um merkin, ok hefir í hendi sverðit Gram; hann 
höggr bæði menn ok hesta, ok gengr í gegn um fylk- 
ingar, ok hefir báðar hendr blóðgar til axlar, ok stökk 
undan fólk, þar sem hann fór, ok helzt hvárki við 
hjálmr né brynja, ok engi maðr þóttist fyrr sét hafa 

þvílíkan mann. Þessi orrosta stóð lengi með míklu 
mannfalli ok ákafri sókn, ferr þar, sem sjaldnar kann 
henda, þá er landherrinn sækir til, at þat kom fyrir 
ekki; fell þar svá margt fyrir Hundingssonum, at engi 
maðr vissi töl á. Ok (er) Sigurðr var framarla í fylk- 
ingu, þá koma á mót honum synir Hundings konungs. 
Sigurðr höggr til Lyngva konungs, ok klýfr hjálm hans 
ok höfuð ok brynjaðan búk, ok síðan höggr hann Hjör- 
varð bróður hans sundr í tvá hluti, ok þá drap hann 
alla Hundings sonu, er eftir lifðu, ok mestan hluta liðs 
þeira. Ferr Sigurðr nú heim með fögrum sigri ok 
miklu fé ok ágæti, er hann hafði fengit í þessi ferð; 
vóru nú veizlur gervar í mót honum heima í ríkinu. 
Ok er Sigurðr hefir skamma stund heima verit, kemr 
Reginn at máli við Sigurð ok segir: Nú munu þér vilja 
steypa hjálminum Fáfnis, svá sem þér hétuð, því at nú 
hefir þú hefnt föður þíns ok annarra frænda þinna. 
Sigurðr svarar: Efna munu vér þat, sem vér höfum 
þar um heitit, ok ekki fellr oss þat ór minni. 

XVIII. Nú ríða þeir Sigurðr ok Reginn upp á 
heiðina á þann farveg, er Fáfnir var vanr at skríða, 
er hann fór til vatns, ok þat er sagt, at sá hamarr 
var þrítugr, er hann lá at vatni, þá er hann drakk. 
Þá mælti Sigurðr: Þat sagðir þú, Reginn, at dreki sjá 
væri eigi meiri enn einn lyngormr, enn mér sýnast 
vegar hans æfar miklir. Reginn mælti: Ger gröf 
eina ok sezt þar í; ok þá er ormrinn skríðr til vatns, 
legg þá til hjarta honum, ok vinn honum svá bana; 
þar fyrir fær þú mikinn frama. Sigurðr mælti: Hversu 
man þá veita, ef ek verð fyrir sveita ormsins? Reginn 
svarar: Eigi má þér ráð ráða, er þú ert við hvatvetna 
hræddr; ok ertu ólíkr þínum frændun at hughreysti. 


Nú ríðr Sigurðr á heiðina, enn Reginn hverfr í brott 
9. 

yfrit hræddr. Sigurðr gerði gröf eina, ok er hann er 
at þessu verki, kemr at honum einn gamall maðr með 
síðu skeggi, ok spyrr, hvat hann gerir þar. Hann 
segir. Þá svarar inn gamli maðr: Þetta er óráð; ger 
fleiri grafar, ok lát þar í renna sveitann, enn þú sit Í 
einni, ok legg til hjartans orminum. Þá hvarf sá 
maðr í brottu; enn Sigurðr gerir grafar eftir því, sem 
fyrir var lagt. Ok er ormrinn skreið til vatns, varð 
svá mikill landskjálfti, svá at öll jörð skalf í nánd; 
hann fnýsti eitri alla leið fyrir sik fram, ok eigi hrædd- 
ist Sigurðr né óttast við þann gný. Ok er ormrinn 
skreið yfir gröfina, þá leggr Sigurðr sverðinu undir 
bægslit vinstra, svá at við hjöltum nam; þá hleypr Sigurðr 
upp ór gröfinni, ok kippir at sér sverðinu, ok hefir all- 
ar hendr blóðgar upp til axlar. Ok er enn mikli 
ormr kendi síns banasárs, þá laust hann höfðinu ok 
sporðinum, svá at alt brast í sundr, er fyrir varð. Ok 
er Fáfnir fekk banasár, spurði hann: Hverr ertu, eða 
hverr er þinn faðir, eða hverr er ætt þín, er þú vart 
svá djarfr, at þú þorðir at bera vápn á mik? Sigurðr 
svarar: Ætt mín er mönnum ókunnig; ek heiti göfigt 
dýr, ok á ek engan föður né móður, ok einnsaman hefi 
ek farit. Fáfnir svarar: Ef þú átt engan feðr né 
móður, af hverju undri ertu þá alinn? ok þótt þú seg- 
ir mér eigi þitt nafn á banadægri mínu, þá veiztu, at 
þú lýgr nú. Hann svarar: Ek heiti Sigurðr, enn taðir 
minn Sigmundr. Fáfnir svarar: Hverr eggjaði þik 
þessa verks, eða hví léttu at eggjast? hafðir þú eigi 
frétt þat, hversu alt fólk er hrætt við mik ok við minn 
ægishjálm ? enn, fráneygi sveinn, þú áttir feðr snarpan. 
Sigurðr svarar: Til þessa hvatti mik enn harði hugr, 
ok stoðaði til at gert yrði, þessi en sterka hönd ok 
þetta et snarpa sverð, er nú kendir þú, ok fár er gam- 


an 

all harðr, ef hann er í bernsku blautr. Fáfnir segir: 
Veit ek, ef þú vex upp með frændum þínum, at þú mund- 
ir kunna at vega reiðr, enn þetta er meiri furða, er 
einn bandingi hertekinn skal þorat hafa at vega at 
mér, því at fár hernuminn er frækn til vígs. Sigurðr 
mælti: Bregðr þú mér, at ek væra fjarri mínum frænd- 
um? enn þótt ek væra hernuminn, þá var ek þó eigi 
heftr, ok þat fantu, at ek var lauss. Fáfnir svarar: 
Heiftyrði tekr þú hvetvetna því, er ek mæli, enn gull 
þetta mun þér at bana verða, er ek hefi átt. Sigurðr 
svarar: Hverr vill fé hafa alt til ens eina dags, enn 
eitt sinn skal hverr deyja. Fáfnir mælti: Fátt vill 
þú at mínum dæmum gera, enn drukna muntu, ef þú 
ferr um sjá óvarlega, ok bíð heldr á landi unz logn er. 
Sigurðr mælti: Seg þú þat, Fáfnir, ef þú ert fróðr 
mjök: Hverjar eru þær nornir, er kjósa mögu frá 
mæðrum ? Fáfnir svarar: Margar eru þær (ok) sundr- 
lausar, sumar eru Ása ættar, sumar eru álfa ættar, 
sumar eru dætr Dvalins. Sigurðr mælti: Hve heitir 
sá hólmr, er blanda hjörlegi Surtr ok Æsir saman? 
Fáfnir svarar: Hann heitir Óskaptr. Ok enn mælti 
Fáfnir: Reginn bróðir minn veldr mínum dauða, ok 
þat hlægir mik, er hann veldr ok þínum dauða, ok ferr 
þá sem hann vildi. Enn mælti Fáfnir: Ek bar cægis- 
hjálm yfir öllu fólki síðan ek lá á arfi míns bróður, ok 
svá fnýsta ek eitri alla vega frá mér í brott, at engi 
þorði at koma í nánd mér, ok engi vápn hræddumst ek, ok 
aldri fann ek svá margan mann fyrir mér, at ek þætt- 
umst eigi miklu sterkari, enn allir vóru hræddir við 
mik. Sigurðr mælti: Sá ægishjálmr, er þú sagðir frá, 
gefr fám sigr, því at hverr sá, er með mörgum kemr, 
má þat finna eitthvert sinn, at engi er einna hvatagtr. 
Fáfnir svarar: Þat ræð ek þér, at þú takir hest þinn, 

ok ríðir á brott sem skjótast, því at þat hendir oft, at 
sá, er banasár fær, hefnir sín sjálfr. Sigurðr segir: 
Þetta eru þín ráð, enn annat mun ek gera; ek mun 
ríða til þíns bóls ok taka þar þat et mikla gull, er 
frændr þínir hafa átt. Fáfnir svarar: Ríða muntu þar 
til er þú finnr svá mikit gull, at gert er um þína daga, 
ok þat sama gull verðr þinn bani ok hvers annars, er 
þat á. Sigurðr stóð upp ok mælti: Heim munda ek 
ríða, þótt ek mista þessa ens mikla fjár, ef ek vissa, 
at ek skylda aldri deyja, enn hverr frækn maðr vill 
fé ráða alt til ens eina dags; enn þú, Fáfnir, ligg í 
fjörbrotum, þar er þik Hel hafi; ok þá deyr Fáfnir. 
XIX. Eftir þetta kom Reginn til Sigurðar ok 
mælti: Heill, herra minn, mikinn sigr hefir þú unnit, 
er þú hefir drepit Fáfni, er engi varð fyrr svá djarfr, 
at á hans götu þorði sitja, ok þetta fremdarverk mun 
uppi, meðan veröldin stendr. Nú stendr Reginn ok sér 
niðr í jörðina langa hríð; ok þegar eftir þetta mælti 
hann af miklum móði: Bróður minn hefir þú drepit, 
ok varla má ek þessa verks saklauss vera. Nú tekr 
Sigurðr sitt sverð Gram ok þerrir á grasinu, ok mælti 
til Regins: Ferri gekk þú þá, er ek vann þetta verk, 
ok ek reynda þetta snarpa sverð með minni hendi ok 
mínu afli; atta ek við orms megin meðan þú látt í ein- 
um lyngrunni, ok vissir þú eigi, hvárt er var himinn eða 
jörð. Reginn svarar: Þessi ormr mætti lengi liggja í 
sínu bóli, ef eigi hefðir þú notit sverðs þess, er ek 
gerða þér minni hendi, ok eigi hefðir (þú) þetta enn 
unnit og engi annarra. Sigurðr svarar: Þá er menn 
koma til vígs, þá er manni betra gott hjarta enn hvast 
sverð. Þá mælti Reginn við Sigurð af áhyggju mikilli: 
Þú drapt minn bróður, ok varla má ek þessa verks 

saklauss. Þá skar Sigurðr hjartat ór orminum með 
því sverði, er Riðill hét. Þá drakk Reginn blóð Fáfn- 
is, ok mælti: Veit mér eina bæn, er þér er lítit fyrir: 
Gakk til elds með hjartat ok steik, ok gef mér at eta. 
Sigurðr fór ok steikti á steini; ok er freyddi ór, þá 
tók hann fingri sínum á, ok skynjaði, hvárt steikt 
væri, hann brá fingrinum í munn sér; ok er hjartablóð 
ormsins kom á tungu honum, þá skyldi hann fuglarödd; 
hann heyrði, at igður klökuðu á hrísinu hjá honum: 
Þar sitr Sigurðr ok steikir Fáfnis hjarta; þat 
skyldi hann sjálfr eta, þá mundi hann verða hverjum 
manni vitrari. Önnur segir: Þar liggr Reginn, ok vill 
véla þann, sem honum trúir. Þá mælti en þriðja: 
Höggvi hann þá höfuð af honum, ok má hann þá ráða 
gullinu því enu mikla einn. Þá mælti en fjórða: Þá 
væri hann vitrari, ef hann hefði þat, sem þær höfðu 
ráðit honum, ok riði síðan til bóls Fáfnis, ok tæki þat 
et mikla gull, er þar er, ok riði síðan upp á Hindar- 
fjall, þar sem Brynhildr sefr, ok mun hann nema þar 
mikla speki, ok þá væri hann vitr, ef hann hefði yður 
ráð, ok hygði hann um sína þyrft, ok þar er mér úlfs- 
ins ván, er ek eyrun sá. Þá mælti en fimta: Eigi er 
hann svá horskr, sem ek ætlaða, ef hann vægir honum, 
enn drepit áðr bróður hans. Þá mælti en sétta: Þat 
væri snjallræði, ef hann dræpi hann, ok réði einn fénu. 
Þá mælti Sigurðr: Eigi munu þau ósköp, at Reginn 
sé minn bani, ok heldr skulu þeir fara báðir bræðr einn 
veg; bregðr nú sverðinu Gram, ok höggr höfuð af Regin; 
ok eftir þetta etr hann suman hlut hjartans ormsins, 
enn sumt hirðir hann; hleypr síðan á hest sinn, ok reið 
eftir slóð Fáfnis ok til hans herbergis, ok fann at þat 
var opit, ok af járni hurðirnar allar ok þar með allr 
dyra umbúningrinn, ok af járni allir stokkar í húsinu 

ok grafit í jörð niðr. Sigurðr fann þar stórmikit gull 
ok sverðit Hrotta, ok þar tók hann cægishjálm ok gull- 
brynjuna ok marga dýrgripi. Hann fann þar svá mik- 
it gull, at honum þótti ván, at eigi mundi meira bera 
tveir hestar eða þrír; þat gull tekr hann alt ok berr í 
tvær kistur miklar; tekr nú í tauma hestinum Grana, 
hestrinn vill nú eigi ganga, ok ekki tjáir at keyra. 
Sigurðr finnr nú, hvat hestrinn vill, hleypr hann á bak 
ok lýstr hann sporum, ok rennr sjá hestr sem lauss 
væri. 

XK. Sigurðr ríðr nú langar leiðir, ok alt til þess, 
er hann kemr upp á Hindarfjall, ok stefndi á leið suðr 
til Frakklands; á fjallinu sá hann fyrir sér ljós mikit, 
sem eldr brynni, ok ljómaði af til himins; enn er kom 
at, stóð þar fyrir honum skjaldborg ok upp ór merki. 
Sigurðr gekk í skjaldborgina, ok sá at þar svaf maðr, 
ok lá með öllum hervápnum; hann tók fyrst hjálminn 
„ af höfði honum, ok sá at þat var kona; hun var Í 
brynju, ok var svá föst, sem hun væri holdgróin; þá 
reist hann ofan ór höfuðsmátt ok í gegn um niðr, ok 
svá út Í gögn um báðar ermar, ok beit sem klæði. 
Sigurðr kvað hana helzti lengi sofit hafa. Hun spurði, 
hvat svá var máttigt, er beit brynjuna ok brá mínum 
svefni, eða man hér kominn Sigurðr Sigmundarson, er 
hefir hjálm Fáfnis ok hans bana í hendi? Þá svarar 
Sigurðr: Sá er Völsunga ættar, er þetta verk hefir. 
gert, ok þat hefi ek spurt, at þú ert ríks konungs 
dóttir, ok þat sama hefir oss sagt verit frá yðrum væn- 
leik ok vitru, ok þat skulu vér reyna. Brynhildr seg- 
ir, at tveir konungar börðust; hét annarr Hjálmgunnarr; 
hann var gamall ok enn mesti hermaðr, ok hafði Óðinn 
honum sigri heitit; enn annarr Agnarr eða Auðabróðir; 
ek felda Hjálmgunnarr í orrostu, enn Óðinn stakk mik 

svefnþorni í hefnd þess, ok kvað mik aldri síðan skyldu 
sigr hafa, ok kvað mik giftast skulu; enn ek strengda þess 
þar heit í mót, at giftast engum þeim, er hræðast 
kynni. Sigurðr mælti: Kenn oss ráð til stórra hluta. 
Hun svarar: Þér munuð betr kunna, enn með þökk- 
um (vil ek) kenna yðr, ef þess er nökkut, er vér kunn- 
um, þat er yðr mætti líka, í rúnum eða öðrum hlutum, 
er liggja til hvers hlutar, ok drekkum bæði saman, ok 
gefi goðin okkr góðan dag, at þér verði nyt ok 
frægð at mínum vitrleik ok þú munir eftir, þat er vit 
ræðum.  Brynhildr fyldi eitt ker ok færði Sigurði, ok 


mælti: 


Bjór færik þér, 
brynþings apaldr, 
magni blandinn 
ok megintíri; 
fullr er ljóða 

ok líknstafa, 
góðra galdra 

ok gamanrúna. 


Sigrúnar skaltu kunna, 
ef þú vilt snotr vcra, 
ok rísta á hjalti hjörs, 
á vettrimum 

ok á valböstum, 

ok nefna tysvar Tý. 


Brimrúnar skaltu gera, 
ef þú vilt borgit hafa 
á sundi seglmörum; 

á stafni skal þær rísta 
ok á stjórnar blaði, 

ok leggja eld í ár; 
fellrat svá brattr breki, 
né blár unnir, 


þó kemstu heill af hafi. 


Málrúnar skaltu kunna, 
ef þú vilt, at mangi þér 
heiftum gjaldi harm; 
þær um vindr, 

þær um vefr, 

þær um setr allar saman, 
á því þingi, 

er þjóðir skulu 

í fulla dóma fara. 


Ölrúnar skaltu kunna, 

ef þú vilt annars kvæn 

vélit þik í trygð, ef þú 
trúir; 

á horni skal þær rísta 

ok á handarbaki, 

ok merkja á nagli Nauð. 


Full skaltu signa 

ok við fári sjá, 

ok verpa lauk í lög; 
þá ek þat veit, 

at þér verðr aldri 
meinblandinn mjöðr. 

Bjargrúnar skaltu nema, 
ef þú vilt borgit fá, 

ok leysa kind frá konu; 
á lófa skal þær rísta 
ok um liðu spenna, 

ok biðja dísir duga. 


Limrúnar skaltu kunna, 
ef þú vilt læknir vera, 
ok kunna sár at sjá; 

á berki skal þær rísta, 
ok á barri viðar 

þess, er lúti austr límar. 


Hugrúnar skaltu nema, 
ef þú vilt hverjum vera 
geðhorskari guma; 

þær of réð, 

þær of reist, 

þær of hugði Hroftr. 


Á skildi vóru ristnar, 

þeim er stendr fyr skínanda 
guði, 

á eyra Árvakrs 

ok (á) Alsvinns hófi, 

ok á því hveli, er stendr 

undir reið Rögnis, 

á Sleipnis tönnum 

ok á sleða fjötrum, 

á bjarnar hrammi 

ok á Braga tungu, 

á úlfsklóm 

ok á arnar nefi, 

á blóðgum vængjum 

ok á brúar sporði,! 

á lausnar lófa 


Sigurðr svarar: 


Mundat ek flccja, 


ok á líknar spori, 
á gleri ok á gulli, 
ok á góðu silfri, 

í víni ok í virtri, 
ok á völu sessi, 

*í guma holdi, 

á Gungnis oddi, 

ok á gýgjar brjósti, 
á nornar nagli 

ok á nefi uglu. 


Allar vóru af skafnar, 

þær er á vóru ristnar, 

ok hrærðar við enn helga 
mjöð, 

ok sendar á víða vega; 

þær eru með álfum, 

sumar með Ásum 

ok með vísum Vönum, 

sumar hafa menskir menn. 


Þat eru bókrúnar, 


ok bjargrúnar, 
ok allar ölrúnar, 


ok mærar meginrúnar, 


hverjum, er þær kná 
óviltar ok óspiltar 
sér at heillum hafa. 
Njóttu, ef þú namt, 
uns rjúfast regin. 


Nú skaltu kjósa, 

alls þér er kostr of boðinn, 
hvassa vápna hlynr; 

sögn eða þögn 

hat þú þér sjálfr of hug; 
öll eru mál of metin. 


þótt mik feigan vitir; 

emkat ek með bleyði borinn; 
ástráð þín vil ek 

öll of hafa, 

svá lengi sem ek lifi. 


XKI. Sigurðr mælti: Aldri finst þér vitrari kona 
í veröldu, ok kenn enn fleiri spekiráð. Hun svarar: 
Heimilt er þat at gera at yðrum vilja, ok gefa heil- 
ræði fyrir yðra eftirleitan ok vitrleik. Þá mælti hun: 
Ver vel við frændr þína, ok hefn lítt mótgerða við þá, 
ok berr við þol, ok tekr þú þar við langælegt lof. Sé 
við illum hlutum, bæði við meyjar ást ok manns konu; 
þar stendr oft ilt af. Verð lítt mishugi við óvitra menn 
á fjölmennum mótum; þeir mæla oft verra, enn þeir 
viti, ok ertu þegar bleyðimaðr kallaðr, ok ætlaðr, at þú 
sér sönnu sagðr; drep hann annars dags, ok gjalt hon- 
um svá heiftyrði. Ef þú ferr þann veg, er vándar vætt- 
ir byggja, ver varr um þik; tak þér ekki herbergi nær 
götu, þótt þik nátti, því at oft búa þar illar vættir, 
þær (er) menn villa. Lát eigi tæla þik fagrar konur, þótt 
þú sjáir at veizlum, svá at þat standi þér fyrir svefni, 
eða þú fáir af því hugarekka; teyg þær ekki at þér 
með kossum eða annarri blíðu; ok ef þú heyrir heims- 
leg orð drukkinna manna, deil eigi við þá, er vín- 
drukknir eru ok tapa viti sínu; slíkir hlutir verða 
mörgum at miklum móðtrega eða bana. Berst heldr 
við óvini þína, enn þú sér brendr; ok sver eigi rangan 
eið, því at grimm hefnd fylgir griðrofi. Ger rækilega 
við dauða menn, sóttdauða, eða sædauða, eða vápn- 
dauða; búðu vandlega um lík þeira; ok trú ekki þeim, 
er þú hefir feldan fyrir föður eða bróður, eða annan 
náfrænda þótt ungr sé; ft er úlfr í ungum syni. Sé 
vandlega við vélráðum vina þinna; enn litt megu vér 
sjá fyrir um yðart líf, enn eigi skyldi mága hatr á þik 

koma. Sigurðr mælti: Engi finst þér vitrari maðr ok 
þess sver ek, at þik skal ek eiga, ok þú ert við mitt 
æði. Hun svarar: Þik vil ek helzt eiga, þótt ek 
kjósa um alla menn; ok þetta bundu þau eiðum með 
sér. 

XXII. Nú ríðr Sigurðr á brott; hans skjöldr var 
svá markaðr: laugaðr í rauðu gulli, ok skrifaðr á 
einn dreki; hann var dökkbrúnaðr et efra, enn fagr- 
rauðr et neðra, ok þann veg var markaðr hans hjálmr 
söðull ok vápnrokkr; hann hafði gullbrynjuna, ok öll 
hans vápn vóru gulli búinn; ok því var dreki markaðr 
á hans vápnum öllum, at er hann er sénn, má vita, 
hverr þar ferr, af öllum þeim, er frétt hafa, at hann 
drap þann mikla dreka, er Væringar kalla Fáfni; ok 
fyrir því eru vápn hans öll gulli búin ok brún at lit, 
at hann er langt umfram aðra menn at kurteisi ok 
allri hæversku, ok nálega at öllum hlutum; ok þá er 
taldir eru allir enir stærstu kappar ok enir ágæztu 
höfðingjar, þá mun hann jafnan fremstr taldr, ok hans 
nafn gengr í öllum tungum fyrir norðan Grikklands 
haf, ok svá man vera, meðan veröldin stendr. Hár 
hans var brúnt at lit ok fagrt at líta, ok fór í stór- 
lokka, skeggit var þykt ok skamt, ok með sama lit; 
hánefjaðr var hann, ok hafði breitt andlit ok stórbein- 
ótt; augu hans vóru svá snör, at fár einn þorði at 
líta undir hans brún; herðar hans vóru svá miklar, sem 
tveir menn væri á at sjá. Hans líkami var skapaðr 
allr við sik á hæð ok digrleik, ok þann veg, sem bezt 
má sama; ok er þat mark um hans hæð, at þá er 
hann gyrði sik sverðinu Gram, enn þat var sjau spanna 
hátt, ok er hann óð rúgakrinn fullvaxinn, þá tók niðr 
döggskórinn á sverðinu akrinn uppstandanda; ok hans 
afl er meira enn vöxtr. Vel kann hann sverði at beita 

ok spjóti at skjóta, ok skaftí at verpa ok skildi at 
halda, boga at spenna eða hesti at ríða, ok margskonar 
kurteisi nam hann. í æsku. Hann var vitr maðr, svá 
at hann vissi fyrir óorðna hluti; hann skildi fuglsrödd; 
ok af slíkum hlutum kómu honum fáir hlutir á óvart. 
Hann var langtalaðr ok málsnjallr, svá at ekki tók 
hann þat erindi at mæla, at hann mundi fyrr hætta, 
enn svá sýnist öllum, sem enga leið muni eiga at vera 
nema svá, sem hann segir, ok þat er hans skemtan, at 
veita lið sínum mönnum, ok reyna sjálfan sig í stór- 
ræðum, ok taka fé af sínum óvinum ok gefa sínum 
vinum. Eigi skorti hann hug, ok aldri varð hann 
hræddr. | 

XXIII. Sigurðr ríðr nú, þar til er hann kemr at 
einum miklum bæ; þar réð fyrir einn mikill höfðingi, sá er 
Heimir hét; hann átti systur Brynhildar, er Bekkhildr 
hét, því at hun hafði heima verit ok numið hannyrði, 
enn Brynhildr fór með hjálm ok brynju, ok gekk á 
vígum; var hun því kölluð Brynhildr. Heimir ok Bekk- 
hildr áttu einn son, er Alsviðr hét, manna kurteisastr. 
Þar léku menn úti; ok er þeir sjá reið mannsins at 
bænum, hætta þeir leiknum, ok undrast manninn, því 
at þeir höfðu engan slíkan sét; gengu í mót honum ok 
fögnuðu honum vel. Alsviðr býðr honum með sér at 
vera, ok af sér at þiggja slíkt, er hann vill; hann þiggr 
þat; honum er ok skipat veglega at þjóna; fjórir menn 
hófu gullit af hestinum, enn fimti tók við honum. Þar 
mátti sjá marga góða gripi ok fáséna; var þat at skemtan 
haft at sjá brynjur ok hjálma ok stóra hringa, ok undar- 
lega mikil gullstaup, ok allskonar hervápn. Sigurðr 
dvelst þar lengi í mikilli sæmd; spyrst nú þetta frægð- 
arverk um öll lönd, er hann hafði drepit þann enn ógur- 
lega dreka. Þeir undu sér nú vel ok var hvárr öðrum 


130 VÖLSUNGA SAGA. 


hollr. Þat höfðu þeir sér at skemtan, at búa vápn sín, 
ok skefta örvar sínar, ok beita haukum sínum. 

XKIV. Þá var heim komin til Heimis Brynhildr 
fóstra hans; hun sat í einni skemmu við meyjar sínar; 
hun kunni meira hagleik enn aðrar konur; hun lagði 
sinn borða með gulli, ok saumaði á þau stórmerki, er 
Sigurðr hafði gert: dráp ormsins ok upptöku fjárins ok 
dauða Regins. Ok einn dag er frá því sagt, at Sig- 
urðr reið á skóg við hundum sínum ok haukum ok 
miklu fjölmenni; ok er hann kom heim, fló hans haukr 
á hávan turn, ok settist við einn glugg. Sigurðr fór 
eftir haukinum; þá sér hann eina fagra konu, ok kenn- 
ir, at þar er Brynhildr; honum þykkir um vert alt 
saman fegrð hennar ok þat, er hun gerir; kemr í 
höllina ok vill enga skemtan við menn eiga. Þá mælti 
Alsviðr: Hví eru þér svá fálátir? þessi skipan þín 
harmar oss ok þína vini; eða hví máttu eigi gleði halda? 
Haukar þínir hnípa ok svá hestrinn Grani, ok þessa fám 
vér seint bót. Sigurðr svarar: (Góðr vinr, heyr hvat 
ek hugsa; minn haukr fló á einn turn, ok er ek tók 
hann, sá ek eina fagra konu; hun sat við einn gulleg- 
an borða, ok las þar á mín liðin ok fram komin verk. 
Alsviðr svarar: Þú hefir sét Brynhildi Buðladóttur, er 
mestr skörungr er. Sigurðr svarar: Þat mun satt 
vera; eða hversu (löngu) kom hun hér? Alsviðr svarar: 
Þess var skamt í milli ok þér kómuð. Sigurðr segir: 
Þat vissu vér fyrir fám dögum; sú kona hefir oss bezt 
sýnzt í veröldu. Alsviðr mælti: Gef ekki gaum at 
einni konu, þvílíkr maðr; er þat ilt at sýta, er maðr 
fær eigi. Hana skal ek hitta, sagði Sigurðr, ok gefa henni 
gull, ok ná hennar gamni ok jafnaðarþokka. Alsviðr svar- 
ar: Engi fanst sá enn um aldr, er hun léði rúms hjá 
sér, eða gæfi öl at drekka; hun vill sik í herskap hafa 

ok allskonar frægð at fremja. Sigurðr mælti: Vér vit- 
um eigi, hvárt hun svarar oss eða eigi, eða lér oss 
sess hjá sér. Ok annan dag eftir gekk Sigurðr til 
skemmunnar; enn Alsviðr stóð hjá skemmunni úti ok 
skefti örvar sínar. Sigurðr mælti: Sit heil, frú, eða 
hversu megi þér? Hun svarar: Vel megu vér, frændr 
lifa ok vinir, enn háttung er í, hverja giftu menn bera 
til síns endadags. Hann sezt hjá henni. Síðan ganga 
þar inn fjórar konur með stórum borðkerum af gulli ok 
með enu bezta víni, ok standa fyrir þeim; þá mælti 
Brynhildr: Þetta sæti man fám veitt vera, nema faðir 
minn komi. Hann svarar: Nú er veitt þeim, er oss 
líkar. Herbergit var tjaldat af enum dýrstum tjöldum, 
ok þakit klæðum alt gólfit. Sigurðr mælti: Nú er 
þat fram komit, er þér hétuð oss. Hun svarar: Þér 
skuluð hér velkomnir. Síðan reis hun upp ok fjórar 
meyjar með henni, ok gekk fyrir hann með gullker, ok 
bað hann drekka. Hann réttir í mót höndina kerinu, 
ok tók hönd hennar með, ok setti hana hjá sér; hann 
tók um háls henni ok kysti hana ok mælti: Engi 
kona hefir þér fegri fæðst. Brynhildr mælti: Vitrlegra 
ráð er þat, at leggja eigi trúnað sinn á konu vald, því 
at þær rjúfa jafnan sín heit. Hann mælti: Sá kæmi 
beztr dagr yfir oss, at vér mættim njótast. Brynhildr 
Svarar: Eigi er þat skipat, at vit búim saman; ek em 
skjaldmær, ok á ek með herkonungum hjálm, ok þeim 
man ek at liði verða, ok ekki er mér leitt at berjast. 
Sigurðr svarar: Þá frjóumst vér mest, ef vér búum 
saman, ok meira er at þola þann harm, er hér liggr á, 
enn hvöss vápn. Brynhildr svarar: Ek man kanna lið 
hermanna, enn þú munt eiga Guðrúnu Gjúkadóttur. Sig- 
urðr svarar: Ekki tælir mik eins konungs dóttir, ok 

ekki lær mér tveggja huga um þetta, ok þess sver ek 
við guðin, at: ek skal þik eiga, eða enga konu ella. 
Hún mælti slíkt.  Sigurðr þakkar henni þessi ummæli, 
ok gaf henni gullhring, ok svörðu nú eiða af nýju, ok 
gengr hann í brott til sinna manna, ok er þar um hríð 
með miklum blóma. 

XKXV. Gjúki hét konungr; hann hafði ríki fyrir 
sunnan Rín. Hann átti þrjá sonu, er svá hétu: Gunn- 
arr, Högni, Guttormr. Guðrún hét dóttir hans; hun var 
frægst mær; báru þau börn mjök af öðrum konunga 
börnum um alla atgervi, bæði um vænleik ok vöxt. 
Þeir vóru jafnan í hernaði, ok unnu mörg ágætisverk. 
Gjúki átti Grímhildi ena fjölkungu. Buðli hét konungr; 
hann var ríkari enn Gjúki, ok þó báðir ríkir. Atli hét 
bróðir Brynhildar. Atli var grimmr maðr, mikill ok 
svartr ok þó tígulegr, ok enn mesti hermaðr. Grím- 
hildr var grimmhuguð kona. Ráð Gjúkunga stóð með 
miklum blóma, ok mest fyrir sakir barna hans, er 
mjök vóru um fram flesta. Eitt sinn segir Guðrún 
meyjum sínum, að hun má eigi glöð vera. Ein kona 
spyrr hana, hvat henni sé at ógleði? Hun svarar: 
Eigi fengum vér tíma í draumum, er því harmr í 
hjarta mér; ráð drauminn, þar er þú fréttir eftir. Hun 
svarar: Seg mér, ok lát þik eigi hryggja, því at jafn- 
an dreymir fyrir veðrum. Guðrún svarar: Þetta er 
ekki veðr; þat dreymdi mik, at ek sá einn fagran hauk 
mér á hendi; fjaðrar hans vóru með gullegum lit. Kon- 
an svarar: Margir hafa spurt af yðrum vænleik, vizkn 
ok kurteisi; nokkurs konungs son mun biðja þín. Guðrún 
svarar: Engi hlutr þótti mér haukinum betri, ok alt 
mitt fé vilda ek heldr láta enn hann. Konan svarar: 
Sá er þú fær, man vera vel mentr, ok muntu unna 
honum mikit. Guðrún svarar: Þat angrar mik, at ek 

veit eigi, hverr hann er, ok skulum vér hitta Brynhildi; 
hun mun vita. Þær bjuggust með gulli ok mikilli fegrð, 
ok fóru með meyjum sínum, unz þær kómu at höll 
Brynhildar: sú höll var búin með gulli, ok stóð á einu 
bergi. Ok er sén er ferð þeira, þá er Brynhildi sagt, 
at margar konur óku at borginni með gyltum vögnum. 
Þar man vera Guðrún Ghjúkadóttir (segir hun); mik 
dreymdi um hana í nótt, ok göngum út í mót henni; 
ekki sækja oss fríðari konur heim. Þær gengu út í 
móti þeim ok fögnuðu vel; þær gengu inn í þá ena 
fögru höll; salrinn var skrifaðr innan ok mjök silfri 
búinn; klæði vóru breidd undir fætr þeim, ok þjónuðu 
allir þeim; þær höfðu margskonar leika. Guðrún var 
fáorð. Brynhildr mælti: Hví megi þér eigi gleði bella; 
ger eigi þat, skemtum oss allar saman, ok ræðum um 
ríka konunga ok þeira stórvirki. Gerum þat, segir 
Guðrún; eða hverja veiztu fremsta konunga verit hafa ? 
Brynhildr svarar: Sonu (Hámundar) Haka ok Hag- 
barð; þeir unnu mörg frægðarverk í hernaði. Guðrún 
Svarar: Miklir váru þeir ok ágætir, enn þó nam Sig- 
arr systur þeira, enn hefir aðra inni brenda, ok eru 
þeir seinir at hefna; eða hví nefnir þú eigi bræðr mína, 
er nú þykkja fremstir menn?  Brynhildr segir: Þat 
er í góðum efnum, enn eigi eru þeir enn mjök reyndir, 
ok veit ek einn mjök af þeim bera; enn þat er Sigurðr, 
son Sigmundar konungs; hann var þá barn, er hann 
drap sonu Hundings konungs ok hefndi föður síns ok 
Eylima móðurföður síns. Guðrún mælti: Hvat var 
til merkja um þat? Segir þú hann borinn, þá er faðir 
hans fell? Brynhildr svarar: Móðir hans gekk í val- 
inn, ok fann Sigmund konung sáran, ok bauð at binda 
sár hans, eun hann kveðst of gamall síðan at berjast, 


enn bað hana við þat huggast, at hun mundi æztan 

son ala, ok var þar spá spaks geta; ok eftir andlát 
Sigmundar konungs fór hun með Álfi konungi, ok var 
Sigurðr þar upp fæddr í mikilli virðingu, ok vann hann 
mörg afreksverk á hverjum degi, ok er hann ágæztr 
maðr Í veröldu. Guðrún mælti: Af ást hefir þú frétt- 
um til hans haldit; enn af því kom ek hér, at segja 
þér drauma mína, er mér fengu mikillar áhyggju. 
Brynhildr svarar: Lát þik eigi slíkt angra; ver með 
frændum þínum, er allir vilja þik gleðja. Þat dreymdi 
mik, sagði Guðrún, at vér gengum frá skemmu margar 
saman, ok sám einn mikinn hjört; hann bar langt af 
öðrum dýrum; hár hans var af gulli; vér vildum allar 
taka dýrit; enn ek. ein náða; dýrit þótti mér öllum 
hlutum betra; síðan skauztu dýrit fyrir knjám mér; var 
mér þat svá mikil harmr, at ek mátta trautt bera; 
síðan gaftu mér einn úlfhvelp; sá dreifði mik blóði 
bræðra minna. Brynhildr svarar: Ek mun ráða, sem 
eftir mun ganga: til ykkar mun koma Sigurðr, sá er 
ek kaus mér til manns; Grímhildr gefr honum mein- 
blandinn mjöð, er öllum oss kemr í mikit stríð; hann 
mantu eiga, ok hann skjótt missa; þú munt eiga Atla 
konung; missa muntu bræðra þinna, ok þá mantu Atla 
vega. Guðrún svarar: Ofrharmr er oss þat, at vita 
slíkt; ok fara þær nú í brott ok heim til Gjúka kon- 
ungs. 

KXVI. Sigurðr ríðr nú í brott með þat mikla. 
gull; skiljast þeir nú vinir; hann ríðr Grana með öllum 
sínum herbúnaði ok farmi. Hann ríðr þar til er hann 
kom at höll Gjúka konungs; ríðr nú í borgina, ok þat 
sér einn af konungsmönnum ok mælti: Þat hygg ek 
at hér fari einn af goðunum; þessi maðr er allr við 
gull búinn; hestr hans er miklu meiri enn aðrir hestar, 
ok afburðarvænn vápnabúnaðr; hann er langt um aðra 

menn fram, enn sjálfr berr hann þó mest af öðrum 
mönnum. Konungr gengr út með hirð sína, ok kvaddi 
manninn, ok spyrr: Hverr ertu, er ríðr í borgina, er 
engi þorði, nema at leyfi sona minna? Hann svarar: 
Ek heiti Sigurðr, ok em ek son Sigmundar konungs. 
Gjúki konungr mælti: Vel skaltu hér kominn með oss, 
ok þigg hér slíkt sem þú vilt. Ok hann gengr inn í 
höllina ok vóru allir lágir hjá honum, ok allir þjónuðu 
honum, ok var hann þar í miklu yfirlæti. Þeir ríða 
allir saman Sigurðr ok Gunnarr ok Högni, ok þó er 
Sigurðr fyrir þeim um alla atgervi, ok eru þó allir mikl- 
ir menn fyrir sér. Þat finnr Grímhildr, hvé mikit Sig- 
urðr ann Brynhildi, ok hvé oft hann getr hennar; 
hugsar fyrir sér, at þat væri meiri gifta, at hann stað- 
festist þar ok ætti dóttur Gjúka konungs, ok sá, at 
engi mátti við hann jafnast, sá ok, hvert traust at 
honum var, ok hafði ofr fjár, miklu meira enn menn 
vissi dæmi til. Konungr var við hann sem við sonu 
sína, enn þeir virðu hann framar enn sik. Eitt kveld, 
er þeir sátu við drykk, ríss drotning upp, ok gekk 
fyrir Sigurð ok kvaddi hann, ok mælti: Fögnuðr er 
oss at þinni hérvist, ok alt gott viljum vér til yðar 
leggja; tak hér við horni ok drekk. Hann tók við ok 
drakk af. Hun mælti: Þinn faðir skal vera Gjúki 
konungr, enn ek móðir, bræðr þínir Gunnarr ok Högni, 
ok allir, er eiða vinnið, ok munu þá eigi yðrir jafn- 
ingjar fást. Sigurðr tók því vel, ok við þann drykk 
mundi hann ekki til Brynhildar; hann dvaldist þar um 
hríð. Ok eitt sinn gekk Grímhildr fyrir Gjúka konung, 
ok lagði hendr um háls honum ok mælti: Hér er nú 
kominn enn mesti kappi, er finnast man í veröldu; væri 
at honum mikit traust: gift honum dóttur þína með 


miklu fé ok ríki, sem hann vill, ok mætti hann hér 
10. 

yndi nema. Konungr svarar: Fátítt er þat, at bjóða 
fram dætr sínar, enn meiri vegr er at bjóða honum, 
enn aðrir biði. Ok eitt kveld skenkir Guðrún. Sigurðr 
sér at hun er væn kona, ok at öllu en kurteisasta. 
Fimm misseri var Sigurðr þar, svá at þeir sátu með 
frægð ok vingan, ok ræðast konungar nú við. Gjúki 
konungr mælti: Margt gott veitir þú oss, Sigurðr, ok 
mjök hefir þú styrkt várt ríki. Gunnarr mælti: Alt 
viljum vér til vinna, at þér dvelizt hér lengi, bæði ríki 
ok vára systur með boði, enn eigi mundi annarr fá 
þótt bæði. Sigurðr svarar: Hafið þökk fyrir yðra 
sæmd, ok þetta skal þiggja. Þeir sverjast nú í bræðra- 
lag, sem þeir sé sanmbornir bræðr. Nú er ger ágætleg 
veizla, ok stóð marga daga; drekkr Sigurðr nú brúð- 
laup til Guðrúnar; mátti þar sjá margskonar gleði ok 
skemtan, ok var hvern dag veitt öðrum betr. Þeir 
fóru nú víða um lönd, ok vinna mörg frægðarverk, 
drápu marga konungasonu, ok engir menn gerðu slík 
afrek sem þeir; fara nú heim með miklu herfangi. Sig- 
urðr gaf Guðrúnu at eta af Fáfnis hjarta, ok síðan 
var hun miklu grimmari enn áðr ok vitrari; þeira son 
hét Sigmundr. Ok eitt sinn gekk Grímhildr at Gunn- 
ari syni sínum ok mælti: Yðart ráð stendr með mikl- 
um blóma, fyrir utan einn hlut, er þér eruð kvánlausir; 
biðið Brynhildar; þat er göfgast ráð, ok mun Sigurðr 
ríða með yðr. Gunnarr svarar: Víst er hun væn, ok 
eigi em ek þessa ófúss, ok segir nú feðr sínum ok 
bræðrum ok Sigurði, ok eru allir fýsandi. 

XXVII. Þeir búa nú ferð sína listulega; ríða nú 
fjöll ok dali til Buðla konungs; bera upp bónorðit; 
hann tók því vel, ef hun vill eigi níta, ok segir hana 
svá stóra, at þann einn mann mun hun eiga, er hun 
vill. Þá ríða þeir í Hlyndali. Heimir fagnar þeim vel; 

segir Gunnarr nú erendin. Heimir kvað hennar kör 
vera, hvern hun skal eiga; segir þar sal hennar skamt 
frá, ok kvaðst þat hyggja, at þann einn mundi hun 
eiga vilja, er riði eld brennanda, er sleginn er um sal 
hennar. Þeir finna salinn ok eldinn, ok sjá þar borg 
gulli bysta, ok brann eldr um utan. Gunnarr reið Gota, 
enn Högni Hölkvi. Gunnarr keyrir hestinn at eldin- 
um, enn hann hopar. Sigurðr mælti: Hví hopar þú, 
Gunnarr? Hann svarar: Eigi vill hestrinn hlaupa 
þenna eld, ok biðr Sigurð ljá sér Grana; heimilt er þat, 
segir Sigurðr. Gunnarr ríðr nú at eldinum, ok vill 
Grani eigi ganga. Gunnarr má nú eigi ríða þenna eld; 
skifta nú litum, sem Grímhildr kendi þeim Sigurði ok 
Gunnari. Síðan ríðr Sigurðr, ok hefir Gram í hendi, 
ok bindr gullspora á fætr sér. Grani hleypr fram at 
eldinum, er hann kendi sporans. Nú verðr gnýr mik- 
lll, er eldrinn tók at cæsast, enn jörð tók at skjálfa, 
loginn stóð við himin; þetta þorði engi at gera fyrr, ok 
var sem hann riði í myrkva; þá lægðist eldrinn, enn 
hann gekk af hestinum inn í salinn. Svá er kveðit: 


Eldr nam at cæsast, 
enn jörð at skjálfa, 
ok hár logi 

við himni gnæfa; 
fár treystist þar 
fylkis rekka 

eld at ríða, 


né yfir stíga. 


Sigurðr Grana 
sverði keyrði ; 
eldr sloknaði 
fyr öðlingi, 

logi allr lægðist 
fyr lofgjörnum; 

bliku reiði, 
er Reginn átti. 
Ok er Sigurðr kom inn um logann, fann hann þar eitt 
fagrt herbergi, ok þar sat í Brynhildr. Hun spyrr 
hverr sá maðr er. Enn hann nefndist Gunnarr Gjúka- 
son: Ertu ok ætluð min kona með jáyrði féðr þíns, ef 
ek riða þinn vafrloga, ok fóstra þíns með yðru atkvæði. 
Eigi veit ek gerla, hversu ek skal þessu svara (segir 
hun). Sigurðr stóð réttr á gólfinu, ok studdist á sverðs- 
hjöltin, ok mælti til Brynhildar: Þér í mót skal ek 
gjalda mikinn mund í gulli ok góðum gripum. Hun 
svarar af áhyggju af sínu sæti, sem álft af báru, ok 
hefir sverð í hendi ok hjálm á höfði, ok var í brynju: 
Gunnarr, segir hun, ræð ekki slíkt við mik, nema þú 
sér hverjum manni fremri, ok þá skaltu drepa, er mín 
hafa beðit, ef þú hefir traust til; ek var í orrostu með 
Grarðakonungi, ok váru vápn vár lituð í mannablóði, ok 
þess girnumst vér enn. Hann svarar: Mörg stórvirki 
hafi þér unnit, enn minnizt nú á heit yður, ef þessi 
eldr væri riðinn, at þér mundið með þeim manni ganga, 
er þetta gerði. Hun finnr nú hér sönn svör, ok merki 
þessa máls, stendr upp ok fagnar honum vel. Þar 
dvelst hann þrjár nætr, ok búa eina rekkju. Hann 
tekr sverðit Gram ok leggr í meðal þeira bert. Hun 
spyrr, hví þat sætti. Hann kvað sér þat skipat, at svá 
gerði hann brúðlaup til konu sinnar, eða fengi ella 
bana. Hann tók þá af henni hringinn Andvaranaut, er 
hann gaf henni, en fekk henni nú annan hring af 
Fáfnis arfi. Eftir þetta ríðr hann brott í þann sama 
eld til sinna félaga, ok skifta þeir aftr litum, ok riða 
síðan í Hlyndali, ok segja, hvé farit hafði. Þann sama 
dag fór Brynhildr heim til fóstra síns, ok segir honum 
af trúnaði, at til hennar kom einn konungr, ok reið 

minn vafrloga, ok kvaðst kominn til ráða við mik, 
ok nefndist Gunnarr; enn ek sagða, at þat mundi Sig- 
urðr einn gera, er ek vann eiða á fjallinu, ok er hann 
minn frumverr. Heimir kvað nú svá búit vera mundu. 
Brynhildr mælti: Dóttur okkar Sigurðar, Áslaugu, skal 
hér upp fæða með þér. Fara konungar nú heim, enn 
Brynhildr fór til feðr síns. Grímhildr fagnar þeim vel, 
ok þakkar Sigurði sína fylgd; er þar búizt við veizlu; 
kom þar mikill mannfjöldi; þar kom Buðli konungr 
með dóttur sína ok Atli son hans, ok hefir þessi veizla 
staðit marga daga; ok er lokit er þessi veizlu, minnir 
Sigurð alla eiða við Brynhildi, ok lætr þó vera kyrt. 
Brynhildr ok Gunnarr sátu við skemtan ok drukku 
gott vín. 

KXVIII. Þat er einn dag, er þær gengu til ár- 
innar saman at þvá sér; þá óð Brynhildr lengra út á 
ána. Guðrún spyrr, hví þat gegndi.  Brynhildr segir: 
Hví skal ek um þetta jafnast við þik, heldr enn um 
annat? Ek hugða at minn faðir væri ríkari enn þinn, 
ok minn faðir unnit mörg snildarverk, ok riði eld brenn- 
anda, enn þinn bóndi var þræll Hjálpreks konungs. 
Guðrún svarar með reiði: Þá værir þú vitrari, ef þú 
þegðir, enn lastaðir mann minn; er þat allra manna 
mál, at engi hafi slíkr komit í veröldina fyrir hvers- 
vetna sakir, ok eigi samir þér vel at lasta hann, því 
at hann er þinn frumverr, ok drap hann Fáfni, ok reið 
vafrlogann, er þú hugðir Gunnar konung, ok hann lá 
hjá þér ok tók af hendi þér hringinn Andvaranaut, ok 
máttu nú hér hann kenna. Brynhildr sér nú þenna 
hring ok kennir; þá fölnar hun sem hun dauð væri. 
Brynhildr fór heim, ok mælti ekki orð um kveldit. Ok 
er Sigurðr kom í rekkju, spyrr Guðrún: Hví er Bryn- 
hildr svo ókát? Sigurðr svarar: Kigi veit ek glögt, 

enn grunar mik, at vér munum vita brátt nokkuru gerr. 
Guðrún mælti: Hví unir hún eigi auð ok sælu ok allra 
manna lofi, ok fengit þann mann, sem hun vildi. Sig- 
urðr mælti: Hvar var hun þá, er hun sagði þat, at 
hun þættist enn æzta eiga eða þann, er hun vildi helzt 
eiga? Guðrún svarar: Ek skal eftir spyrja á morgin, 
hvern hun vill helzt eiga? Sigurðr svarar: Þess let 
ek þik, ok iðrast muntu, ef þú gerir þat. Ok um 
morgininn sátu þær Í skemmu sinni, ok var Brynhildr 
hljóð. Þá mælti Guðrún: Ver kát, Brynhildr, angrar 
þik okkart viðrtal? Eða hvat stendr þér fyrir gamni? 
Brynhildr svarar: lt eitt gengr þér til þessa, ok hefir 
þú grimt hjarta.  Virð eigi svá, segir Guðrún, ok seg 
heldr. Brynhildr svarar: Spyr þess eina, at bezt sé 
attu vitir, þat samir ríkum konum; ok er gott góðu at 
una, er yðr gengr alt at óskum. Guðrún svarar“ 
Snemt er því enn at hæla, ok er þetta nokkur sú for- 
spá; hvat reki þér at oss? vér gerðum yðr ekki til 
angrs. Brynhildr svarar: Þess skaltu gjalda, er þú 
átt Sigurð, ok ek ann þér eigi hans at njóta né gulls- 
ins mikla. Guðrún svarar: Eigi vissa ek yður um- 
mæli, ok vel mætti faðir minn sjá ráð fyrir mér, þóttu 
værir ekki at hitt. Brynhildr svarar: Ekki höfum vér 
launmæli haft, ok þó höfum vít eiða svarits ok vissu 
þér þat, at þér véltuð mik, ok þess skal hefna.  Guð- 
rún svarar: Þú er betr gefin enn maklegt er, ok þinn 
ofsi man illa sjatna ok þess munu margir gjalda. Una 
mundu vér, segir Brynhildr, ef eigi ættir þú göfgara 
mann. Guðrún svarar: Áttu svá göfgan mann, at ó- 
víst er, hvárr meiri konungr er, ok gnótt fjár ok ríkis. 
Brynhildr svarar: Sigurðr vá at Fáfni, ok er þat 
meira vert, enn alt ríki Gunnars konugs, svá sem 
kveðit er: 

Sigurðr vá at ormi, 

enn þat síðan man 

engum fyrnast, 

meðan öld lifir; 

enn hlýri þinn 

hvárki þorði 

eld at ríða 

né yfir stíga. 
Guðrún svarar: Grani rann eigi eldinn undir Gunnari 
konungi, enn hann þorði at ríða, ok þarf honum eigi 
hugar at frýja. Brynhildr svarar: Dyljumst eigi við, 
at ek hygg Grímhildi eigi vel. Guðrún svarar: Ámæl 
henni eigi, því at hun er til þín sem til dóttur sinnar. 
Brynhildr svarar: Hun veldr öllum upphöfum þess böls, 
er oss bitr; hun bar Sigurði grimt öl, svá at eigi mundi 
hann mitt nafn. Guðrún svarar: Margt rangt orð 
mælir þú, ok mikil lygi er slíkt. Brynhildr svarar: 
Njóti þér svá Sigurðar, sem þér hafið mik eigi svikit, 
ok er yðart samveldi ómaklegt, ok gangi yðr svá sem 
ek hygg. Guðrún svarar: Betr mun ek njóta, enn þú 
mundir vilja, ok engi gat þess, at hann ætti ofgott 
við mik né eitt sinn. Brynhildr svarar: Illa mælir þú, 
ok er af þér rennr, mantu iðrast, ok hendum eigi 
heiftyrði. Guðrún segir: Þú kastaðir fyrri heiftarorð- 
um á mik; lætr þú nú sem þú munir yfir bæta, enn 
þó býr grimt undir. Leggjum niðr ónýtt hjal, segir 
Brynhildr; ek þagða lengi yfir mínum harmi, þeim er 
mér bjó í brjósti, enn ek ann þínum bróður at eins, ok 
tökum annat tal. Guðrún segir: Langt sér hugr þinn 
um fram. Ok þar af stóð mikill ófagnaðr, er þær gengu 
á ána, ok hun kendi hringinn, ok þar af varð þeira 
viðræða. | 

XRKIX. Eftir þetta tal legst Brynhildr í rekkju, 

ok kómu þessi tíðendi fyrir Gunnar konung, at Bryn- 

hildr er sjúk; hann hittir hana ok spyrr, hvat henni sé, 
enn hun svarar engu ok liggr sem hun sé dauð. Ok 
er hann leitar eftir fast, þá svarar hun: Hvat gerðir 
þú af hring þeim, er ek selda þér, er Buðli konungr 
gaf mér at efsta skilnaði, er þér Gjúkungar kómuð til 
hans, ok hétuð at herja eða brenna, nema þér næðið 
mér; síðan leiddi hann mik á tal ok spyrr, hvern ek 
köra af þeim, sem komnir vóru, enn ek buðumst til at 
verja landit, ok vera höfðingi yfir þriðjungi liðs; vóru 
þá tveir kostir fyrir hendi, at ek munda þeim verða at 
giftast, sem hann vildi, eða vera án alls fjár ok hans 
vináttu; kvað þó sína vináttu mér mundu betr gegna 
enn reiði; þá hugsaða ek með mér, hvárt ek skylda 
(hlýða) hans vilja, eða drepa margan mann; ek þótt- 
umst vanfær til at þreyta við hann, ok þar kom, at ek 
hétumst þeim, er riði hestinum Grana með Fáfnis arfi 
ok riði minn vafrloga, ok dræpi þá menn, er ek kvað 
á; nú treystist engi at ríða, nema Sigurðr einn; hann 
reið eldinn, því at hann skorti eigi hug til; hann drap 
orminn ok Regin, ok fimm konunga, enn eigi þú, Gunn- 
arr, er þú fölnaðir sem nár, ok ertu engi konungr né 
kappi; ok þess strengda ek heit heima at feðr míns, at 
ek munda þeim einum unna, er ágæztr væri alinn, enn 
þat er Sigurðr; nú erum vér eiðrofa, er vér eigum hann 
eigi, ok fyrir þetta skal ek ráðandi þíns dauða; ok eig- 
um vér Grímhildi ilt at launa; henni finst engi kona 
huglausari né verri. Gunnarr svarar, svá at fáir heyrðu: 
Mörg flærðarorð hefir þú mælt, ok ertu illúðig kona, 
er þú ámælir þeiri konu, er mjök er um þik fram, ok 
eigi undi hun verr sínu, svá sem þú gerir, eða kvaldi 
dauða menn, ok engan myrði hun, ok lifir við lol. 
Brynhildr svarar: Ekki höfum vér launþing haft, né 
ódáðir gert, ok annat er várt eðli, ok fúsari værim vér 

at drepa yðr. Síðan vildi hun drepa Gunnar konung, 
enn Högni setti hana í fjötra. Gunnarr mælti þá: Eigi 
vil ek at hun búi í fjötrum. Hun svarar: Hirð eigi 
þat, því at aldri sér þú mik glaða síðan í þinni höll, 
eða drekka né tefla né hugat mæla, né gulli leggja 
góð klæði, né yðr ráð gefa; kvað hun sér þat mestan 
harm, at hun átti eigi Sigurð. Hun settist upp, ok sló 
sin borða svá at sundr gekk, ok bað svá lúka skemmu- 
dyrum, at langa leið mætti heyra hennar harmtölur. 
Nú er harmr mikill, ok heyrir um allan bæinn. Guðrún 
spyrr skemmumeyjar sínar, hví þær sé svá ókátar eða 
hryggar: eða hvat er yðr, eða hví fari þér sem vit- 
lausir menn, eða hverr gyzki er yðr orðinn? Þá svar- 
ar hirðkona ein, er Svafrlöð hét: Þetta er ótíma dagr; 
vár höll er full af harmi. Þá mælti Guðrún til sinnar 
vinkonu: Stattu upp, vér höfum lengi sofit; vek Bryn- 
hildi, göngum til borða ok verum kátar. Þat geri ek 
eigi, sagði hun, at vekja hana, né við hana mæla, ok 
mörg dægr drakk hun eigi mjöð né vín, ok hefir hun 
fengit goða reiði. Þá mælti Guðrún til Gunnars: Gakk 
at hitta hana, segir hun, ok seg oss illa kunna hennar 
meini. Gunnarr svarar: Þat er mér bannat, at hitta 
hana, eða hennar fá at skifta, þó ferr Gunnarr at hitta 
hana, ok leitar marga vega málsenda við hana, ok fær 
ekki af um svörin, gengr nú á brott ok hittir Högna, 
ok biðr hann finna hana; enn hann kveðst vera ófúss, 
ok ferr þó, ok fekk ekki af henni; ok er hittr Sigurðr, 
ok beðinn at finna hana; hann svarar engu, ok er svá 
búit um kveldit. Ok annan dag eftir, er hann kom 
heim af dýraveiði, hitti hann Guðrúnu ok mælti: Þann 
veg hefir fyrir mik borit, sem þetta muni til mikils 
koma hrollr sjá, ok mun Brynhildr deyja. Guðrún 
Svarar: Herra minn, mikil kynsl fylgja henni; hun 

hefir nú sofit sjau dægr, svá at engi þorði at vekja 
hana. Sigurðr svarar: Eigi sefr hun, hun hefir stór- 
ræði með höndum við okkr. Þá mælti Guðrún með 
gráti: Þat er mikill harmr, at vita þinn bana; far 
heldr ok finn hana, ok vit, ef sjatni hennar ofsi, gef 
henni gull, ok mýk svá hennar reiði. Sigurðr gekk út 
ok fann opinn salinn; hann hugði hana sofa, ok brá af 
henni klæðum, ok mælti: Vaki þú, Brynhildr, sól 
skínn um allan bæinn, ok er ærit sofit; hritt af þér 
harmi ok tak gleði. Hun mælti: Hví sætir þín dirfð, 
er þú ferr mik at hitta; mér var engi verri í þessum 
svikum. Sigurðr spyrr: Hví mælir þú eigi við menn, 
eða hvat angrar þik? Brynhildr svarar: Þér skal ek 
segja mína reiði. Sigurðr mælti: Heilluð ertu, ef þú 
ætlar grimman minn hug við þik, ok er sjá þinn maðr, 
er þú kaust. Nei, segir hun, eigi reið Gunnarr eldinn 
til vár, ok eigi galt hann mér at mundi feldan val; 
ek undruðumst þann mann, er kom í minn sal, ok 
þóttumst ek kenna yður augu, ok fekk ek þó eigi vist 
skilit fyrir þeiri huldu, er á lá á minni hamingju. Sig- 
urðr segir: Ekki erum vér göfgari menn enn synir 
Gjúka; þeir drápu Danakonung, ok mikinn höfðingja 
bróður Buðla konungs.  Brynhildr svarar: Margt ilt 
eigum vér þeim upp at inna, ok minn oss ekki á harma 
vára; þú, Sigurðr, vátt orminn ok reitt eldinn, ok of 
mína sök, ok vóru þar eigi synir Gjúka konungs. Sig- 
urðr svarar: Ekki varð ek þinn maðr, ok vartu mín 
kona, ok galt við þér mund ágætr konungr. Brynbildr 
svarar: Þat er mér sárast minna harma, at ek fæ eigi 
því til leiðar komit, at bitrt sverð væri roðit í þínú 
blóði. Sigurðr svarar: Kvíð því eigi, skamt mun st 
bíða, áðr bitrt sverð man standa í mínu hjarta, ok ekls! 

muntu þér verra biðja, því at þú munt eigi eftir mik 
lifa; munu ok fáir várir lífsdagar héðan í frá. Bryn- 
hildr svarar: Eigi standa þín orð af litlu fári, síðan 
þér svikuð mik frá öllu yndi, ok ekki hirði ek um lífit. 
Sigurðr svarar: Lif þú ok unn Gunnari konungi ok 
mér, ok alt mitt fé vil ek til gefa, at þú deyir eigi. 
Brynhildr svarar: Eigi veizt þú gerla mitt eðli; þú 
berr af öllum mönnum, enn þér hefir engi kona orðit 
leiðari enn ek. Sigurðr svarar: Annat er sannara: ek 
unne þér betr enn mér, þótt ek yrða fyrir þeim svik- 
um, ok má því nú ekki bregða, því at ávalt er ek 
gáða míns geðs, þá harmaði mik þat, er þú vart eigi 
mín kona; enn af mér bar ek sem ek mátta, þat er ek 
var í konungshöll, ok unda ek því þó, at vér vórum 
öll saman; kann ok verða, at fram verði at koma þat, 
sem fyrir er spát, ok ekki skal því kvíða.  Brynhildr 
Svarar: Of seinat hefir þú at segja, at þik angrar 
minn harmr, enn nú fám vér enga líkn. Sigurðr svar- 
ar: Gjarna vilda ek at við stigim á einn beð bæði, ok 
værir þú mín kona. Brynhildr svarar: Ekki er slíkt 
at mæla, ok eigi mun ek eiga tvá konunga í einni höll, 
ok fyrr skal ek líf láta, enn ek svíkja Gunnarr konung, 
ok minnist nú á þat, er þau fundust á fjallinu ok sór- 
ust eiða: enn nú er því öllu brugðit, ok vil ek eigi 
lifa. Eigi munda ek þitt nafn, sagði Sigurðr, ok eigi 
kenda ek þik fyrr enn þú vart gift, ok er þetta enn 
mesti harmr. Þá mælti Brynhildr: Ek vann eið, at 
tiga þann mann, er riði minn vafrloga, enn þann eið 
vilda ek halda, eða deyja ella. Heldr enn þú deyir, 
vil ek þik eiga, enn fyrirláta Guðrúnu, segir Sigurðr; 
enn svá þrútnuðu hans síður, at í sundr gengu brynju- 
hringar. Eigi vil ek þik, sagði Brynhildr, ok engan 

annarra. Sigurðr gekk í brott; svá segir í Sigurðar 
kviðu: 

Út gekk Sigurðr 

andspjalli frá 

hollvinr lofða 

ok hnipnaði, 

svá at ganga nam 

gunnarfúsum 

sundr of síður 

serkr járnofinn. 


Ok er Sigurðr kom í höllina, spyrr Gunnarr, hvárt hann 
viti, hverr meintregi henni væri, eða hvárt hun hefir 
mál sitt. Sigurðr kvað hana mæla mega. Ok nú ferr 
Gunnarr at hitta hana í annat sinn, ok spyrr, hví 
gegndi hennar mein, eða hvárt nokkur bót mundi til 
liggja. Ek vil eigi lifa, sagði Brynhildr, því at Sig- 
urðr hefir mik vélt, ok eigi síðr þik, þá er þú lézt 
hann fara í mína sæng; nú vil ek eigi tvá menn eiga 
senn í einni höll, ok þetta skal vera bani Sigurðar, eða 
þinn, því at hann hefir þat alt sagt Guðrúnu, enn hun 
brigzlar mér.. 

XXX. Eftir þetta gekk Brynhildr út, ok sezt und- 
ir skemmuvegg sinn, ok hafði margar harmtölur; kvað 
sér alt leitt bæði land ok ríki, er hun átti (eigi) Sig- 
urð; ok enn kom Gunnarr til hennar. Þá mælti Bryn- 
hildr: Þú skalt láta bæði ríkit ok féit, lífit ok mik, 
ok skal ek fara heim til frænda minna, ok sitja þar 
hrygg, nema þú drepir Sigurð ok son hans; al eigi úlf- 
hvelpinn. Gunnarr varð nú mjök hugsjúkr, ok þóttist 
eigi vita, hvat helzt lá til, alls hann var í eiðum við 
Sigurð, ok lék ýmist í hug, þótti þat þó mest svívirð- 
ing, ef konan gengi frá honum. Gunnarr mælti: Bryn- 
hildr er mér öllu betri, ok frægst er hun allra kvenna, 
ok fyrr skal ek líf láta, enn týna hennar ást; ok kallar 

til sín Högna bróður sinn, ok mælti: Fyrir mik er 
komit vandmæli mikit; segir, at hann vill drepa Sig- 
urð, kvað hann hafa vélt sik í trygð: ráðum vit þá 
gullinu ok öllu ríkinu. Högni segir: Ekki samir okkr 
særin at rjúfa með ófriði; er oss ok mikit traust at 
honum; eru engir konungar oss jafnir, ef sjá enn hýnski 
konungr lifir, ok slíkan mág fám vér aldri, ok hygg 
at, hversu gott væri, ef vér ættim slíkan mág ok syst- 
ursonu, ok sé ek, hversu þetta stenzt af; þat hefir 
Brynhildr vakit, ok hennar ráð koma oss í mikla sví- 
virðing ok skaða. Gunnarr svarar: Þetta skal fram 
fram fara, ok sé ek ráðit: Eggjum til Guttorm bróðir 
okkarn; hann er ungr ok fás vitandi, ok fyrir utan 
alla eiða. Högni segir: Þat ráð lízt mér illa sett, ok 
þótt fram komi, þá munu vér gjöld fyrir taka, at svíkja 
slíkan mann. Gunnarr segir Sigurð deyja skulu, eða 
man ek deyja ella. Hann biðr Brynhildi upp standa ok 
vera káta; hun stóð upp, ok segir þó, at Gunnarr mun 
eigi koma fyrr í sama rekkju henni, enn þetta er fram 
komit. Nú ræðast þeir við bræðr. Gunnarr segir, at 
þetta er gild banasök, at hafa tekit meydóm Brynhild- 
ar: ok eggjum Guttorm at gera þetta verk; ok kalla 
hann til sín, ok bjóða honum gull ok mikit ríki at 
vinna þetta til. Þeir tóku orm einn ok af vargs- 
holdi ok létu sjóða, ok gáfu honum at eta, sem skáldit 
kvað: 

Sumir viðfisk tóku, 

sumir vitnishræ skifðu, 

sumir Guttormi gáfu 

gera hold 

við mungáti, 

ok marga hluti 

aðra í tyfrum 

Ok við þessa fæðslu varð hann svá æfr ok ágjarn, ok 
alt saman ok fortölur Grímhildar, at hann hét at gera 
þetta verk; þeir hétu honum ok mikilli sæmd í móti. 
Sigurðr vissi eigi ván þessarra vélræða; mátti hann ok 
eigi við sköpum vinna, né sínu aldrlagi; Sigurðr vissi 
sik ok eigi véla verðan frá þeim.  Guttormr gekk inn 
at Sigurði eftir um morgininn. er hann hvíldi í rekkju 
sinni; ok er hann leit við honum, þorði Guttormr eigi 
at veita honum tilræði, ok hvarf út aftr, ok svá ferr Í 
annat sinn; augu Sigurðar vóru svá snör, at fár einn 
þorði gegn at sjá; ok et þriðja sinn gekk hann inn, ok 
var Sigurðr þá sofnaðr. Guttormr brá sverði, ok leggr 
á Sigurð, svá at blóðrefillinn stóð í dýnum undir hon- 
um.  Sigurðr vaknar við sárit, enn Guttormr gekk út 
til dyranna. Þá tók Sigurðr sverðit Gram, ok kastar 
eftir honum, ok kom á bakit ok tók í sundr í miðju; 
fell annan veg fótahlutr, enn annan höfuðit ok hendrn- 
ar aftr í skemmuna. Guðrún var sofnuð í faðmi Sig- 
urðar, enn vaknaði við óumræðilegan harm, er hun 
flaut í hans blóði, ok svá kveinaði hun með grát ok 
harmtölur, at Sigurðr reis upp við hægendit ok mælti: 
Grát eigi, sagði hann; þínir bræðr lifa þér til gamans, 
enn þess til ungan son á ek, er kann eigi at varast 
fjándr sína, ok illa hafa þeir fyrir sínum hlut sét: 
ekki fá þeir sér slíkan mág at ríða í her með sér, né 


systurson, ef sjá næði at vaxa; ok nú er þat fram kom 


it, er fyrir löngu var spát, ok vér höfum dulizt við, 
enn engi má við sköpum vinna; enn þessu veldr Bryn 
hildr, er mér ann um hvern mann fram, ok þess má 


ek sverja, at Gunnari gerða ek aldri mein, ok þyrmdá 


ek okkrum eiðum, ok eigi var ek ofmikill vinr hans 
konu; ok ef ek hefði vitat þetta fyrir, ok stiga ek á 
mína fætr með mín vápn, þá skyldu margir týna SÍÐU 

lífi, áðr enn ek fella, ok allir þeir bræðr drepnir, ok 
torveldra mundi þeim at drepa mik, enn enn mesta 
vísund eða villigölt. Konungr lét nú líf sitt. Enn 
Guðrún blæs mæðilega öndinni; þat heyrði Bryn- 
hildr ok hló, er hun heyrði hennar andvörp. Þá mælti 
Gunnarr: Eigi hlær þú af því, at þér sé glatt um 
hjartarætr, eða hví hafnar þú þínum lit? ok mikit forað 
ertu, ok meiri ván, at þú sér feig, ok engi væri mak- 
legri til at sjá Atla konung drepinn fyrir augum þér, 
ok ættir þú þar yfir at standa; nú verðum vér at sitja 
yfir mági várum ok bróðurbana. Hun svarar: Engi frýr, 
at eigi sé fullvegit, enn Atli konungr hirðir ekki um 
hót yður eða reiði, ok hann mun yðr lengr lifa, ok 
hafa meira vald. Högni mælti: Nú er fram komit 
þat, er Brynhildr spáði, ok þetta et illa verk fám vér 
aldri bætt. Guðrún mælti: Frændr mínir hafa drepit 
minn mann; nú munu þér ríða í her fyrst, ok er þér 
komið til bardaga, þá munu þér finna, at Sigurðr er 
eigi á aðra hönd yðr ok munu þér þá sjá, at Sigurðr 
var yður gæfa ok styrkr, ok ef hann ætti sér slíka sonu, 
þá mætti þér styrkjast við hans afkvæmi ok svá frændr. 

KKKI. Nú þóttist engi kunna at svara, at Bryn- 
hildr beiddi þess hlæjandi, er hun harmaði með gráti. 
Þá mælti hun: Þat dreymdi mik, Gunnarr, at ek ætta 
kalda sæng, enn þú riðir í hendr óvinum þínum, ok öll 
ætt yður man illa fara, er þér eruð eiðrofa, ok mundir 
þú þat óglögt, er þit blönduðuð blóði saman Sigurðr ok 
þú, er þú rétt hann, ok hefir þú honum alt illu launat 
þat, er hann gerði vel til þín, ok lét þik fremstan vera, 
ok þá reyndi þat, er hann kom til vár, hvé hann helt 
sína eiða, at hann lagði okkar í milli et snarpeggjaða 
Sverð, þat er eitri var hert; ok snemma réðu þér til 


aka við hann ok við mik, þá er ek var heima með 
1 A 

feðr mínum, ok hafða ek alt þat, er ek vilda, ok. ætl- 
aða ek engan yðarn minn skyldu verða, þá er þér rið- 
uð þar at garði þrír konungar; síðan leiddi Atli mik á 
tal ok spyrr, ef ek vilda þann eiga, er riði Grana; sá 
var yðr ekki líkr, ok þá hétumst ek syni Sigmundar 
konungs ok engum öðrum, ok eigi mun yðr farast þótt 
ek deyja. Þá reis Gunnarr upp ok lagði hendr um 
háls henni, ok bað at hun skyldi lifa ok þiggja fé, ok 
allir aðrir löttu hana at deyja; enn hun hratt hverjum 
frá sér, er at henni kom, ok kvað ekki tjóa mundu at 
letja hana þess, er hun ætlaði. Síðan hét Gunnarr á 
Högna ok spyrr hann ráða, ok bað hann til fara ok 
vita, ef hann fengi mýkt skaplyndi hennar, ok kvað nú 
ærna þörf vera á höndum, ef sefast mætti hennar harmr, 
þar til er frá liði. Högni svarar: Leti engi maðr hana 
at deyja, því at hun varð oss aldri at gagni, ok eng- 
um manni, síðan hun kom higat. Nú bað hun taka 
mikit gull, ok það þar koma alla þá, er fé vildu þiggja; 
síðan tók hun eitt sverð, ok lagði undir hönd sér, ok 
hneig upp við dýnur ok mælti: Taki hér nú gull 
hverr, er þiggja vill. Allir þögðu. Brynhildr mælti: 
Þiggið gullit, ok njótið vel. Enn mælti Brynhildr til 
Gunnars: Nú man ek segja þér litla stund þat, er 
eftir mun ganga: Sættast munu þit Guðrún brátt með 
ráðum Grímhildar ennar fjölkungu; dóttir Guðrúnar ok 
Sigurðar man heita Svanhildr, er vænst man fædd allra 
kvenna; (verðr) Guðrún gefin Atla at sínum óvilja; 
Oddrúnu mantu vilja eiga, enn Atli mun þat banna; 
þá munu þit eiga launfundi, ok mun hun þér unna; 
Atli man þik svíkja ok í ormgarð setja, ok síðan man 
Atli drepinn ok synir hans. Guðrún man þá drepa; 
síðan munu hana stórar bárur bera til borgar Jónakrs 
konungs; þar mun hun fæða ágæta sonu; Svan- 

hildr mun ór landi send ok gift Jörmunreki kon- 
ungi; hana munu bíta Bikka ráð; ok þá er farin 
öll ætt yður, ok eru Guðrúnar harmar at meiri. Nú 
bið ek þik, Gunnarr, efstu bænar: Lát gera eitt bál 
mikit á sléttum velli öllum oss, mér ok Sigurði, ok 
þeim, sem drepnir vóru með honum; lát þar tjalda yfir 
af rauðu mannablóði, ok brenna mér þar á aðra hönd 
þenna enn hýnska konung, enn á aðra hönd honum 
mína menn, tvá at höfði, tvá at fótum, ok tvá hauka, 
þá er at jafnaði skift; látið þar á milli okkar brugðit 
sverð, sem fyrr, er vit stigum á einn beð, ok hétum 
þá hjóna (nafni), ok eigi fellr honum þá hurð á hæla, 
ef ek fylgi honum, ok er vár leiðsla þá ekki aumleg, 
ef honum fylgja fimm ambáttir ok átta þjónar, er faðir 
minn gaf mér, ok þar brenna ok þeir, er drepnir vóru 
með Sigurði; ok fleira munda ek mæla, ef ek væra eigi 
sár, enn nú þýtr undin, enn sárit opnast, ok sagða ek 
þó satt. Nú er búit um lík Sigurðar at fornum sið, ok 
gert mikit bál; ok er þat er mjök í kynt, þá var þar 
lagt á ofan lík Sigurðar Fáfnisbana, ok sonar hans 
þrévetrs, er Brynhildr lét drepa, ok Guttorms. Ok er 
bálit var alt loganda, gekk Brynhildr þar á út, ok 
mælti við skemmumeyjar sínar, at þær tæki gull þat, * 
er hun vildi gefa þeim; ok eftir þetta deyr Bryn- 
hildr ok brann þar með Sigurði, ok lauk svá þeira ævi. 

XKXKII. Nú segir þat hverr, er þessi tíðindi heyr- 
ir, at engi maðr man þvílíkr eftir í veröldinni, ok aldri 
man síðan borinn slíkr maðr sem Sigurðr var, fyrir 
hversvetna sakar, ok hans nafn man aldri fyrnast Í 
þýðverskri tungu ok á Norðrlöndum, meðan heimrinn 
stendr. Þat er sagt einnhvern dag, þá er Guðrún sat í 
skemmu sinni, þá mælti hun: Betra var þá várt líf, er 


ek átta Sigurð; svá bar hann af öllum mönnum, sem 
112 | 

gull af járni, eða laukr af öðrum grösum, eða hjörtr af 
öðrum dýrum, unz bræðr mínir fyrirmundu mér slíks 
manns, er öllum var fremri; eigi máttu þeir sofa, áðr 
þeir drápu hann; mikinn gný gerði Grani, þá er hann 
sá sáran sinn lánardrottin; síðan rædda ek við hann, 
sem við mann, enn þann hnípti í jörðina ok vissi, at 
Sigurðr var fallinn. Síðan hvarf Guðrún brott á skóga, 
ok heyrði alla vega frá sér varga þyt, ok þótti þá blíð- 
ara at deyja. Guðrún fór, unz hun kom til hallar 
Hálfs konungs, ok sat þar með Þóru Hákonardóttur í 
Danmörku sjau misseri, ok var þar í miklum fagnaði, 
ok sló borða yfir henni, ok skrifaði þar á mörg ok 
stór verk ok fagra leika, er tíðir vóru í þann tíma, 
sverð ok brynjur ok allan konungs búnað, skip Sig- 
mundar konungs, er skriðu fyrir land fram; ok þat 
byrðu þær, er þeir börðust Sigarr ok Siggeirr á Fjóni 
suðr; slíkt var þeira gaman, ok huggaðist Guðrún nú 
nokkut harms síns. Þetta spyrr Grímhildr, hvar Guð- 
rún er niðr komin, heimtir á tal sonu sína, ok spyrr, 
hverju þeir vilja bæta Guðrúnu son sinn ok mann; kvað 
þeim þat skylt. Gunnarr segir, kveðst vilja gefa henni 
gull, ok bæta henni svá harma sína; senda eftir vin- 
um sínum, ok búa hesta sína, hjálma, skjöldu, sverð ok 
brynjur ok allskonar herklæði; ok var þessi ferð búin 
et kurteislegasta, ok engi sá kappi, er mikill var, sat 
nú heima: hestar þeira vóru brynjaðir, ok hverr riðd- 
ari hafði annathvárt gyltan hjálm eða skygðan. Grim 
hildr ræðst í ferð með þeim, ok segir þeira erindi svá 
fremi fullgert munu verða, at hun siti eigi heima. Þeir 
höfðu alls fimm hundruð manna; þeir höfðu ok ágæta 
menn með sér; þar var Valdamarr af Danmörk ok Ey: 
móðr ok Jarisleifr. Þeir gengu inn í höll Hálfs kon- 
ungs; þar vóru Langbarðar, Frakkar ok Saxar; þeir 

fóru með öllum herbúnaði ok höfðu yfir sér loða rauða, 
sem kveðit er: 


Stuttar brynjur, 
steypta hjálma, 
skálmum gyrðir, 
ok höfðu skarar jarpar. 


Þeir vildu velja systur sinni góðar gjafir, ok mæltu vel 
við hana, enn hun trúði engum þeira. Síðan færði 
Grímhildr henni meinsamlegan drykk, ok varð hun við 
at taka, ok mundi síðan engar sakar; sá drykkr var 
blandinn með jarðar magni ok sæ, ok dreyra sonar 
hennar, ok í því horni vóru ristnir hverskyns stafir ok 
roðnir með blóði, sem hér segir: 


Vóru í því horni 
hverskyns stafir 
ristnir ok roðnir, 
ráða ek né máttak: 
lyngfiskr langr, 
lands Haddingja 
ax óskorit, 

innleið dýra. 


Vórn þeim bjóri 
böl mörg saman: 
urt alls viðar 

ok akarn brunnin, 
umdögg arins, 
iðrar blótnar, 
svíns lifr soðin, 
þvíat sakar deyfði. 


Ok eftir þat, er vili þeira kom saman, gerðist fagnaðr 
mikill Þá mælti Grímhildr, er hun fann Guðrúnu: 
Vel verði þér, dóttir, ek gef þér gull ok allskonar gripi 
at þiggja eftir þinn feðr, dýrlega hringa ok ársal hýnskra 
meyja, þeira er kurteisastar eru, þá er þér bættr þinn 

maðr; síðan skal þik gifta Atla konungi enum ríka; þá 
muntu ráða hans auði, ok lát eigi frændr þína fyrir 
sakir eins manns, ok ger heldr sem vér biðjum. Guð. 
rún svarar: Áldri vil ek eiga Atla konung, ok ekki 
samir okkr ætt saman at auka. Grímhildr svarar: 
Eigi skaltu nú á heiftir hyggja, ok lát sem lifi Sigurðr 
ok Sigmundr, ef þú átt sonu. Guðrún segir: Ekki 
má ek af honum hyggja; hann var öllum fremri. Grím- 
hildr segir: Þenna konung man þér skipat at eiga, 
enn engan skaltu ellegar eiga. Guðrún segir: Bjóði 
þér mér eigi þenna konung, er ilt eitt man af standa 
þessi ætt, ok mun hann sonu þína illu beita, ok þar 
eftir man honum grimmu hefnt vera.  Grímhildr varð 
við hennar fortölur illa ok mælti: Ger sem vér beiðum, 
ok muntu þar fyrir taka mikinn metnað ok vára vin- 
áttu, ok þessa staði, er svá heita: Vínbjörg ok Val- 
björg. Hennar orð stóðust svá mikit, at þetta varð fram 
at ganga. Guðrún mælti: Þetta mun verða fram at 
ganga, ok þó at mínum óvilja, ok mun þat lítt til ynd- 
is, heldr til harma. Síðan stíga þeir á hesta sína, ok 
eru konur þeira settar í vagna, ok fóru svá sjau daga 
á, hestum, enn aðra sjau á skipum, ok ena þriðju sjau 
enn landveg, þar til er þeir kómu að einni hári höll; 
henni gekk þar í mót mikit fjölmenni, ok var þar búin 
ágætleg veizla, sem áðr höfðu orð í milli farit, ok fór 
hun fram með sæmd ok mikilli prýði. Ok at þessi 
veizlu drekkr Atli brúðlaup til Guðrúnar; enn aldri 
gerði hugr hennar við honum hlæja, ok með lítilli blíðu 
var þeira samvista. 

XKXXIIIL. Nú er þat sagt einhverja nótt, at Atli 
konungr vaknar ór svefni, mælti hann við Guðrúnu: 
Þat dreymdi mik, segir hann, at þú legðir á mér sverði. 
Guðrún réð drauminn, ok kvað þat fyrir eldi, er járn 





ET 

dreymdi, ok dul bþeiri, er þú ætlar þik öllum fremra. 
Atli mælti: Enn dreymdi mik, sem hér væri vaxnir 
tveir reyrteinar, ok vilda ek aldri skeðja; síðan vóru 
þeir rifnir upp með rótum ok roðnir í blóði, ok bornir 
á bekki ok boðnir mér at eta; enn dreymdi mik, at 
haukar tveir flygi mér af hendi, ok væri bráðalausir, 
ok fóru éil heljar; þótti mér þeira hjörtum við hunang 
blandit, ok þóttumst ek eta; síðan þótti mér sem hvelp- 
ar Íagrir lægi fyrir mér, ok gullu við hátt, ok át ek 
hræ þeira at mínum óvilja. Guðrún segir: Eigi eru 
draumar góðir, enn eftir munu ganga; synir þínir munu 
Vera feigir, ok margir hlutir þungir munu oss af hendi 
koma. Þat dreymdi mik enn, segir hann, at ek lægi í 
kör, ok væri ráðinn bani minn. Nú líðr þetta, ok er 
þeira samvista fáleg. Nú íhugar Atli konungr, hvar 
niðr man komit þat mikla gull, er átt hafði Sigurðr, 
enn þat veit ná Gunnarr konungr ok þeir bræðr. Atli 
var mikill konungr ok ríkr, vitr ok fjölmennr; gerir nú 
ráð við sína menn, hversu með skal fara; hann veit at 
þeir Gunnarr eigu miklu meira fé, enn né einir menn 
megi við þá jafnast; tekr nú þat ráð, at senda menn á 
fund þeira bræðra ok bjóða þeim til veizlu, ok at sæma 
þá mörgum hlutum; sá maðr var fyrir þeim, er Vingi 
er nefndr. Drotningin veit nú þeira einmæli, ok grun- 
ár at vera vélar muni við bræðr hennar. Guðrún rístr rún- 
ar, ok hun tekr einn gullhring ok knýtti í vargshár, 
ok fær þetta í hendr sendimönnum konungs. Síðan 
fóru þeir eftir konungs boði; ok áðr þeir stigi á land, 
sá Vingi rúnarnar, ok sneri á aðra leið ok, at Guðrún 
fýsti í rúnum, at þeir kæmi á hans fund. Síðan kómu 
þeir til hallar Gunnars konungs, ok var tekið við þeim 
vel, ok gervir fyrir þeim eldar stórir; ok síðan drukku 
þeir með gleði enn bezta drykk. Þá mælti Vingi: Atli 

konungr sendi mik hingat, ok vildi at þit sættið hann 
heim með miklum sóma, ok þægið af honum mikinn 
sóma, hjálma ok skjöldu, sverð ok brynjur, gull ok góð 
klæði, herlið ok hesta ok mikit lén, ok ykkr lézt hann 
bezt unna síns ríkis. Þá brá Gunnarr höfði, ok mælti 
til Högna: Hvat skulum vit af þessu boði þiggja? hann 
býðr okkr at þiggja mikit ríki, enn enga konunga veit 
ek jafnmikit gull eiga, sem okkr, því at vit höfum þat 
gull alt, er á Gnítaheiði lá, ok eigum vit stórar skemm- 
ur fullar af gulli ok enum beztum höggvopnum ok alls- 
konar herklæðum; veit ek minn hestinn beztan ok 
sverðit hvassast, gullit ágætast. Högni svarar: Undr- 
umst ek boð hans, því at þat hefir hann sjaldan gert, 
ok óráðlegt man vera at fara á hans fund, ok þat 
undrumst ek, er ek sá gersimar þær, er Atli konungr 
sendi okkr, at ek sá vargshári knýtt í einn gullhring, 
ok má vera, at Guðrúnu þykki hann úlfshug við okkr 
hafa, ok vili hun eigi at vit farim. Vingi sýnir hon- 
um nú rúnarnar þær, er hann kvað Guðrúnu sent hafa. 
Nú gengr alþýða at sofa, enn þeir drukku við nokkura 
menn. Þá gekk at kona Högna, er hét Kostbera, 
kvenna fríðust, ok leit á rúnarnar; kona Gunnars hét 
Glaumvör, skörungr mikill; þær skenktu. Konungar 
gerðust allmjök druknir; þat finnr Vingi ok mælti: 
Ekki er því at leyna, at Atli konungr er þungfærr 
mjök, ok gamlaðr mjök at verja sitt ríki, enn synir 
hans ungir ok til engis færir; nú vill hann gefa yðr 
vald yfir ríkinu, meðan þeir eru svá ungir, ok ann yðr 
bezt at njóta. Nú var bæði at Gunnarr var mjök drukk- 
inn, enn boðit mikit ríki, mátti ok eigi við sköpum 
vinna, heitr nú ferðinni, ok segir Högna bróður sínum. 
Hann svarar: Yðart atkvæði mun standa hljóta, ok 
fylgja mun ek þér, enn ófúss em ek þessarrar ferðar. 

XXXIV. Ok er menn höfðu drukkit sem líkaði, 
þá fóru þeir at sofa; tekr Kostbera at líta á rúnarnar, 
ok inti stafina ok sá, at annat var á ristit, enn undir 
var, ok viltar vóru rúnarnar; hun fekk þó skilit af 
vizku sinni; eftir þat ferr hun til rekkju hjá bónda 
sínum. Ok er þau vöknuðu, mælti hun til Högna: 
Heiman ætlar þú, ok er þat óráðlegt; far heldr í annat 
sinn, ok eigi mantu vera glöggrýnn, ef þér þykkir sem 
hun hafi í þetta sinn boðit þér systir þín; ek réð rún- 
arnar, ok undrumst ek um svá vitra konu, er hun hefir 
vilt ristit, enn svá er undir, sem bani yðarr liggi á, 
enn þar var annathvárt at henni varð vant stafs. eða 
ellegar hafa aðrir vilt; ok nú skaltu heyra draum minn; 
þat dreymdi mik, at mér þótti hér falla inn á, harðla 
ströng, ok bryti upp stokka í höllinni. Hann svarar: 
Þér eruð oft illúðgar, ok á ek ekki skap til þess, at 
fara illa Í mót við menn, nema þat sé maklegt; mun 
hann oss vel fagna. Hun segir: Þér munuð reyna, 
enn eigi mun vinátta fylgja boðinu; ok enn dreymdi 
mik at önnur á felli hér inn, ok þyti grimm 
lega, ok bryti upp alla palla í höllunni, ok bryti 
fætr  ykkra beggja bræðra, ok mun þat vera 
nakkvat. Hann svarar: Þar munu renna akrar, er þú 
hugðir ána, ok er vér göngum akrinn, nema oft stórar 
agnir fætr vára. Þat dreymdi mik (segir hun), at blæja 
þín brynni, ok hryti eldrinn upp af höllinni. Hann 
svarar: Þat veit ek gerla, hvat þat er: Klæði vár 
liggja hér lítt rækt, ok munu þau þar brenna, er þú 
hugðir blæjuna. Björn hugða ek hér inn koma, segir 
hun, ok braut upp konungs hásætit, ok hristi svá hramm- 
ana, at vér urðum öll hrædd, ok hafði oss öll senn sér Í 
munni, svá at ekki máttum vér, ok stóð þar af mikil 

ógn. Hann svarar: Þar man koma veðr mikit, er þú 
ætlaðir hvítabjörn. Örn þótti mér hér inn koma, segir 
hun, ok eftir höllunni, ok dreifði mik blóði ok oss öll, 
ok mun þat ilt vita, því at mér þótti sem þat væri 
hamr Atla konungs. Hann svarar: Oft slátrum vér 
örlega, ok höggum stór naut oss at gamni, ok er þat 
fyrir yxnum, er örnu dreymir, ok mun heill hugr Atla 
við oss. Ok nú hætta þau þessu tali. 

XXXV. Nú er at segja frá Gunnari, at þar er 
sams dæmi, er þau vakna, at Glaumvör kona Gunnars 
segir drauma sína marga, þá er henni þóttu líklegir til 
svika, enn Gunnarr réð alla því á móti. Þessi var einn 
af þeim, sagði hum, at mér þótti blóðigt sverð borit hér 
inn í höllina, ok vartu sverði lagðr í gegnum, ok emij- 
uðu úlfar á báðum endum sverðsins. Konungrinn svar- 
ar: Smáir hundar vilja oss þar bíta, ok er oft hunda- 
gnöll fyrir vápnum með blóði lituðum. Hun mælti: 
Enn þótti mér hér inn koma konur, ok vóru daprlegar, 
ok þik kjósa sér til manns; má vera, at þínar dísir 
hafi þat verit. Hann svarar: Vant gerist nú at ráða, 
ok má ekki forðast sitt aldrlag, enn eigi ólíkt, at vér 
verðum skammæir. Ok um morgininn spretta þeir upp, 
ok vilja fara, enn aðrir löttu. Síðan mælti Gunnarr 
við þann mann, er Fjörnir hét: Statt upp, ok gef oss 
at drekka af stórum kerum gott vín, því at vera má, 
at sjá sé vár en síðasta veizla, ok nú mun enn gamli 
úlfrinn komast at gullinu, ef vér deyjum, ok svá björn- 
inn mun eigi spara at bíta sínum vígtönnum. Síðan 
leiddi liðit þá út með gráti. Son Högna mælti: Farið 
vel, ok hafið góðan tíma. Eftir var meiri hlutr liðs 
þeira. Sólarr ok Snævarr synir Högna fóru, ok einn 
kappi mikill, er Orkningr hét; hann var bróðir Beru. 
Fólkit fylgdi þeim til skipa, ok löttu allir þá fararinn- 

ar, enn ekki tjóaði. Þá mælti Glaumvör: Vingi, segir 
hun, meiri ván, át mikil óhamingja standi af þinni 
kvámu, ok munu stórtíðindi gerast í för þinni. Hann 
svarar: Þess sver ek, at ek lýg eigi, ok mik taki hár 
gálgi ok allir gramir, ef ek lýg nakkvat orð, ok lítt 
eirði hann sér í slíkum orðum. Þá mælti Bera: Farið 
vel ok með góðum tima. Högni svarar: Verið kátar, 
hversu sem með oss ferr. Þar skiljast þau með sínum 
forlögum. Síðan reru þeir svá fast ok af miklu afli, 
at kjölrinn gekk undan skipinu mjök svá hálfr; þeir 
knúðu fast árar með stórum bakföllum, svá at brotnuðu 
hlumir ok háir; ok er þeir kómu at landi, festu þeir 
ekki skip sín. Síðan riðu þeir sínum ágætum hestum 
myrkvan skóg um hríð; nú sjá þeir konungsbæinn;, þang- 
at heyra þeir mikinn gný ok vápnabrak, ok sjá þar 
mannfjölda ok mikinn viðrbúnað, er þeir höfðu, ok öll 
borgarhlið vóru full af mönnum. Þeir ríða at borginni, 
ok var hun byrgð; Högni braut upp hliðit, ok ríða nú 
í borgina. Þá mælti Vingi: Þetta mættir þú vel ógert 
hafa, ok bíðið nú hér, meðan ek sæki yðr gálgatré; ek 
bað yðr með blíðu hér koma, enn flátt bjó undir; nú 
man skamt at bíða, áðr þér munuð upp festir. Högni 
svarar: Kigi munu vér fyrir þér vægja, ok lítt hygg 
ek at vér hrykkim þar, er menn skyldu berjast, ok 
ekki tjóar þér oss at hræða ok þat man þér illa gefast, 
hrandu honum síðan ok börðu hann öxarhömrum til 
bana. 

XXKXVI. Þeir ríða nú at konungshöllinni. Atli 
konungr skipar liði sínu til orrostu, ok svá vikust 
fylkingar, at garðr nokkurr varð í millum þeira. Ver- 
ið velkomnir með oss (segir hann), ok fáið mér gull 
þat et mikla, er vér erum til komnir, þat fé, er Sigurðr 
átti, enn nú á Guðrún. Gunnarr segir:  Aldri fær þú 

þat fé, ok dugandi menn munu þér hér fyrir hitta, áðr 
vér látim lífit, ef þér bjóðið oss ófrið; kann vera, at þú 
veitir þessa veizlu stórmannlega, ok af lítilli eymd við 
örn ok úlf. Fyrir löngu hafða ek þat mér í hug (seg- 
ir Atli), at ná yðru lífi, enn ráða gullinu, ok launa 
yðr þat níðingsverk, er þér svikuð yðarn enn bezta 
mág, ok skal ek hans hefna. Högni svarar: Þat kemr 
yðr verst at haldi, at liggja lengi á þessu ráði, enn 
eruð þó at engu búnir. Nú slær í orrostu harða, ok er 
fyrst skothríð. Ok nú koma fyrir Guðrúnu tíðendin; 
ok er hun heyrir þetta, verðr hun við gneyp, ok kast- 
ar af sér skikkjunni. Eftir þat gekk hun út, ok heils- 
aði þeim, er komnir vóru, ok kysti bræðr sína ok sýndi 
þeim ást, ok þessi var þeira kveðja en síðarsta. Þá 
mælti hun: Ek þóttumst ráð hafa við sett, at eigi 
kæmi þér, enn engi má við sköpum vinna. Þá mælti 
hún: Mun nokkut tjóa at leita um sættir; enn allir 
neituðu því þverlega. Nú sér hun, at sárt er leikit við 
bræðr hennar; hyggr nú á harðræði, fór í brynju ok 
tók sér sverð, ok barðist með bræðrum sínum, ok gekk 
svá fram sem enn hraustasti karlmaðr, ok þat sögðu 
allir á einn veg, at varla sæi meiri vörn enn þar. Nú 
gerist mikit mannfall, ok berr þó af framganga þeira 
bræðra; orrostan stendr nú lengi fram, alt um miðjan 
dag. Gunnarr ok Högni gengu í gegn um fylkingar 
Atla konungs, ok svá er sagt, at allr völlr flaut í blóði.“ 
Synir Högna ganga nú hart fram. Atli konungr mælti: 
Vér höfðum lið mikit ok frítt ok stóra kappa, enn nú 
eru margir af oss fallnir, ok eigum vér yðr ilt at launa, 
drepit nítján kappa mína, enn ellefu einir eru eftir, ok 
verðr hvíld á bardaganum. Þá mælti Atli konungr: 
Fjórir vóru vér bræðr, ok em ek nú einn eftir; ek 
hlaut mikla mægð ok ugða ek mér þat til frama; konu 

átta ek væna ok vitra, stórlynda ok harðúðga, enn ekki 
má ek njóta hennar vizku, því at sjaldan vóru vit sátt; 
þér hafið nú drepit marga mína frændr enn svikit mik 
frá ríkinu ok fénu, ráðit systur mína, ok þat harmar 
mik mest. Högni segir: Hví getr þú slíks? Þér 
brugðuð fyrri friði; þú tókt mína frændkonu, ok sveltir 
í hel ok myrðir ok tókt féit, ok var þat eigi konung- 
legt, ok hlæglegt þykkir mér, er þú tínir þinn harm, 
ok goðunum vil ek þat þakka, er þér gengr illa. 
KXXVII. Nú eggjar Atli konungr liðit at gera 
harða sókn; berjast nú snarplega, ok sækja Gjúkungar 
at svá fast, at Atli konungr hrökkr inn í höllina, ok 
berjast nú inni, ok var orrostan allhörð. Sjá bardagi 
varð með miklu mannspelli, ok lýkr svá, at fellr alt lið 
þeira bræðra, svá at þeir standa tveir upp, ok fór áðr 
margr maðr til heljar fyrir þeira vápnum. Nú er sótt 
at Gunnari konungi, ok fyrir sakir ofreflis var hann 
höndum tekinn ok í fjötra settr. Síðan barðist Högni 
af mikilli hreysti ok drengskap, ok feldi ena stærstu 
kappa Atla konungs tuttugu; hann hratt mörgum í þann 
eld, er þar var gerr í höllinni; allir urðu á eitt sáttir, 
at varla sæi slíkan mann; enn þó varð hann að lyktum 
ofrliði borinn ok höndum tekinn. Atli konungr mælti: 
Mikil furða er þat, hvé margr maðr hér hefir farit fyrir hon- 
um: nú skeri ór honum hjartat, ok sé þat hans bani. 
Högni mælti: Ger sem þér líkar; glaðlega mun ek 
hér bíða þess, er þér vilið at gera, ok þat muntu skilja, 
at eigi er hjarta mitt hrætt, ok reynt hefi ek fyrr harða 
hluti, ok var ek gjarn at þola mannraun, þá er ek var 
ósárr, enn nú eru vér mjök sárir, ok mantu einn ráða 
várum skiftum. Þá mælti ráðgjafi Atla konungs: Sé 
ek betra ráð: tökum heldr þrælinn Hjalla, enn forðum 
Högna; þræll þessi er skapdauði; hann lifir eigi svá 

lengi, at hann sé eigi dálegr. Þrællinn heyrir ok cpir 
hátt, ok hleypir undan, hvert er honum þykkir skjóls 
ván; kveðst ilt hljóta af ófriði þeira ok váss at gjalda, 
kveðr þann dag illan vera, er hann skal deyja frá sín- 
um góðum kostum ok svína geymslu. Þeir þrifu hann 
ok brugðu at honum knífi; hann æpti hátt, áðr hann 
kendi oddsins. Þá mælti Högni, sem færum er titt, þá 
er Í mannraun koma: hann árnaði þrælinum lífs, ok 
,„ kveðst eigi vilja skræktun (heyra), kvað sér minna fyr- 
ir at fremja þenna leik; þrællinn varð (feginn ok) þá 
fjörit. Nú er þeir báðir í fjötra settir Gunnarr (ok 
Högni). Þá mælti Atli konungr til Gunnars konungs, 
at hann skyldi segja til gullsins, ef hann vill lífit 
þiggja. Hann svarar: Fyrr skal ek sjá hjarta Högna 
bróður mins blóðugt. Ok nú þrifu þeir þrælinn í annat 
sinn, ok skáru ór honum hjartat, ok báru fyrir konuug- 
inn Gunnar. Hann svarar: Hjarta Hjalla má hér sjá 
ens blauða, ok er ólíkt hjarta Högna ens frækna, því 
at nú skelfr mjök, enn hálfu meir, þá er í brjósti hon- 
um lá. Nú gengu þeir eftir eggjun Atla konungs at 
Högna, ok skáru ór honum hjartat; ok svá var mikill 
þróttr hans, at hann hló, meðan hann beið þessa kvöl, 
ok allir undruðust þrek hans, ok þat er síðan at minn- 
um haft. Þeir sýndu Gunnari hjarta Högna. (Hann 
svarar: Hér má sjá hjarta Högna) ens frækna, ok er 
ólíkt hjarta Hjalla ens blauða, því at nú hrærist lítt, 
en miðr meðan í brjósti honum lá, ok svá mantu, Atli, 
láta þitt líf, sem nú látum vér; ok nú veit ek einn, 
hvar gullit er, ok mun eigi Högni segja þér; mér lék 
ýmist í hug, þá er vit lifðum báðir, enn nú hefi ek 
einn ráðit fyrir mér, skal Rín nú ráða gullinu, fyrr enn 
Hýnir beri þat á höndum sér. Atli konungr mælti: 
Farið á brott með bandingjann, ok svá var gert. (Guð- 

rún kveðr nú með sér menn, ok hittir Atla (ok segir): 
Gangi þér nú illa, ok eftir því, sem þér hélduð orð við 
mik (ok Gunnarr). Nú er Gunnarr konungr settr í 
einn ormgarð; þar vóru margir ormar fyrir, ok vóru 
hendr hans fast bundnar. Guðrún sendi honum hörpu 
ei(na, enn) hann sýndi sína list, ok sló hörpuna með 
mikilli list, at hann drap strengina með tánum, ok lék 
svá vel ok afbragðlega, at fáir þóttust heyrt hafa svá 
með höndum slegit, ok þar til lék hann þessa íþrótt, at 
allir sofnuðu ormarnir, nema ein naðra mikil ok illileg 
„ skreið til hans, ok gróf inn sínum rana þar til er hun 
hjó hans hjarta, ok þar lét hann sitt lít með mikilli 
hreysti. A 

KXKXVIII. Atli konungr þóttist nú hafa unnit 
mikinn sigr, ok sagði Guðrúnu svá sem með nokkuru 
spotti, eða svá sem hann hældist: Guðrún, segir hann, 
mist hefir þú nú bræðra þinna, ok veldr þú því sjálf. 
Hun svarar: Vel líkar þér nú, er þú lýsir vígum þess- 
um fyrir mér, enn vera má at þú iðrist, þá er þú reyn- 
ir þat, er eftir kemr, ok sú mun erfðin lengst eftir 
lifa, at týna eigi grimdinni, ok mun þér eigi vel ganga 
meðan ek lifi. Hann svarar: Vit skulum nú gera okkra 
sætt, ok vil ek bæta þér bræðr þína með gulli ok dýr- 
um gripum eftir þínum vilja. Hun svarar: Lengi hefi 
ek eigi verit hæg viðreignar, ok mátta um hræfa, með- 
an Högni lifði; muntu ok aldri bæta bræðr mína svá, 
at mér hugni, enn oft verðu vér konurnar ríki born- 
ar af yðru valdi; nú eru mínir frændr allir dauðir, ok 
muntu nú einn við mik ráða; mun ek nú þennan kost 
upp taka, ok látum gera mikla veizlu, ok vil ek nú 
erfa bræðr mína ok svá þína frændur. Gerir hun sig 
blíða í orðum, enn þó var samt undir raunar; hann var 
talhlýðinn ok trúði á hennar orð, er hun gerði sér létt 

um ræður. Guðrún gerir nú erfi eftir sína bræðr, ok - 
svá Atli konungr eftir sína menn, ok þessi veizla var 
við mikla svörfun. Nú hyggr Guðrún á harma sina, 
ok sitr um þat, at veita konungi nokkura mikla skömm, 
ok um kveldit tók hun sonu þeira Atla konungs, er 
þeir léku við stokki; sveinarnir glúpnuðu ok spurðu, 
hvat þeir skyldu. Hun svarar: Spyrið eigi at; bana 
skal ykkr báðum. Þeir svöruðu: Ráða muntu börnum 
þínum sem þú vilt, þat man engi banna þér, enn þér 
er skömm í at gera þetta. Síðan skar hun þá á háls. 
Konungrinn spurði eftir, hvar synir hans væri. Guð- 
rún svarar: Ek mun þat segja þér, ok glaða þitt 
hjarta: þú vaktir við oss mikinn harm, þá er þú drapt 
bræðr mína, nú skaltu heyra mína ræðu: þú hefir mist 
þinna sona, ok eru þeira hausar hér at borðkerum 
hafðir, ok sjálfr draktu þeira blóð við vín blandit. Síð- 
an tók ek hjörtu þeira, ok steikta ek á teini, enn þú 
ázt. Atli konungr svarar: "Grimm ertu, er þú myrðir 
sonu þína ok gaft mér þeira hold at eta, ok skamt 
lætr þú ills í milli. Guðrún segir: Væri minn vili til 
at gera þér miklar skammir, ok verðr eigi fullilla farit 
við slíkan konung. Konungr mælti: Verra hefir þú 
gert, enn menn viti dæmi til; ok er mikil óvizka í 
slíkum harðræðum, ok maklegt, að þú værir á báli 
brend ok barin áðr grjóti í hel, ok hefðir þú þá þat, 
er þú ferr á leið. Hun svarar: Þú spár þat þér sjálf- 
um, enn ek man hljóta annan dauða. Þau mæltust við 
mörg heiftarorð. Högni átti son eftir, er Niflungr hét; 
hann hafði mikla heift við Atla konung ok sagði Guð- 
rúnu, at hann vildi hefna feðr sins; hun tók því vel, 
ok gera ráð sín; hun hvað mikit happ í, ef þat yrði 
gert. Ok of kveldit, er konungr hafði drukkit, gekk 
hann til svefns; ok er hann var sofnaðr, kom Guðrún 

4 þar ok son Högna. Guðrún tók eitt sverð, ok leggr 
{ fyrir brjóst Atla konungi; véla þau um bæði (hun) ok 


son Högna. Atli konungr vaknar við sárit, ok mælti: 
Eigi man hér þurfa um at binda eða umbúð at veita, 'eða 
hverr veitir mér þenna áverka? Guðrún segir: Ek 
veld nokkuru um, enn sumu son Högna. Atli konungr 
mælti: Eigi sæmdi þér þetta at gera, þóat nokkur sök 
væri til, ok vartu mér gift at frænda ráði, ok mund 
galt ek við þér, þrjá tigu góðra riddara ok sæmilegra 
meyja, ok marga menn aðra, ok þó léztu þér eigi at 
hófi, nema þú réðir löndum þeim, er átt hafði Buðli 
konungr, ok þína sværu léztu oft með gráti sitja. 
Guðrún mælti: Mart hefir þú mælt ósatt, ok ekki hirði 
ek þat, ok oft var ek óhæg í þínu skapi, enn miklu 
Jjk þú á; hér hefir verit oft mikil styrjöld í þínum 
garði, ok börðust oft frændr ok vinir, ok ýfðist hvat 
við annat; ok var betri ævi vár þá, er ek var með 
Sigurði; drápum konunga ok réðum um eignir þeira 
ok gáfum grið þeim, er svá vildu, enn höfðingjar gengu 
á hendr oss, ok létum þann ríkan, er svá vildi; síðan 
mistum vér hans, ok var þat lítit, at bera ekkjunafn, 
enn þat harmar mik mest, er ek kom til þín, enn átt 
áðr enn ágæzta konung, ok aldri komtu svá ór orrustu, 
at eigi bærir þú enn minna hlut. Atli konungr svarar: 
Eigi er þat satt, ok við slíkar fortölur batnar hvárigra 
hluti, þvíat vér höfum skarðan; ger nú til mín sóma- 
samlega, ok lát búa um lík mitt til ágætis. Hun segir: 
Þat mun ek gera, at láta þér gera veglegan gröft, ok 
Bera þér virðulega steinþró, ok vefja þik í fögrum dúk- 
um ok hyggja þér hverja þörf. Eftir þat deyr hann; 
enn hun gerði, sem hun hét; síðan lét hun slá eldi í 


F höllina. Ok er hirðin vaknaði við óttann, þá vildu 
“ Menn eigi þola eldinn, ok hjuggust sjálfir ok fengu 
12 

svá bana; lauk þar ævi Atla konungs ok allrar hirðar 
hans. Guðrún vildi nú eigi lifa eftir þessi verk, enn 
endadagr hennar var eigi enn kominn. Völsungar ok 
Gjúkungar, at því er menn segja, hafa verið mestir 
ofrhugar ok ríkismenn, ok svá finst í öllum fornkvæð- 
um, ok nú stöðvaðist þessi ófriðr með þeima hætti at 
liðnum þessum tíðendum. 

XKKIK. Guðrún átti dóttur við Sigurði, er Svan- 
hildr hét; hun var allra kvenna vænst, ok hafði snör 
augu, sem faðir hennar, svá at fár einn þorði at sjá 
undir hennar brýnn; hun bar svá mjök af öðrum kon. 
um um vænleik, sem sól af öðrum himintunglum. Guð- 
rún gekk eitt sinn til sævar, ok tók grjót í fang sér, 
ok gekk á sæinn út ok vildi tapa sér; þá hófu hana 
stórar bárur fram eftir sjánum, ok fluttist hun með 
þeira fulltingi, ok kom um síðir til borgar Jónakrs kon- 
ungs; hann var ríkr konungr ok fjölmennr; hann fekk 
Guðrúnar; þeira börn vóru þeir Hamðir ok Sörli ok 
Erpr. Svanhildr var þar upp fædd. 

XL. Jörmunrekr hefir konungr heitit; hann var 
ríkr konungr í þann tíma; hans son hét Randvér. * 
Konungr heimtir á tal son sinn ok mælti: Þú“skalt . 
fara mína sendiför til Jónakrs konungs, ok minn ráðgjafi,er * 
Bikki heitir; þar er upp fædd Svanhildr, dóttir Sig- * 
urðar Fáfnisbana, er ek veit fegrsta mey undir heim * 
sólu; hana vilda ek helzt eiga, ok hennar skaltu biðja 
til handa mér. Hann segir: Skylt er þat, herra, at á 





ek fara yðra sendiför; lætr nú búa ferð þeira sæmi 


lega. Fara þeir nú, unz þeir koma til Jónakrs kon- 
ungs, sjá Svanhildi, ok þykkir mikils um vert hennar 
friðleik. Randvér heimti konung á tal ok mælti: Jör- 
munrekr konungr vill bjóða yðr mægi sitt; hefir hann 
spurn til Svanhildar, ok vill hann kjósa hana sér til 

konu, ok er ósýnt, at hun sé gefin ríkara manni, enn 
hann er. Konungr segir, at þat var virðulegt ráð, ok 
er hann mjök frægr. Guðrún segir: Valt er hamingj- 
unni at treystast, at eigi bresti hun. Enn með fýsing 
konungs, ok öllu því er á lá, er þetta nú ráðit, ok 
ferr nú Svanhildr til skips með virðulegu föruneyti ok 
sat í lyftingu hjá konungs syni. Þá mælti Bikki til 
Randvés:  Sannlegt væri þat, at þér ættið svá fríða 
konu, enn eigi svá gamall maðr; honum felst þat vel í 
skap, ok mælti til hennar með blíðu ok hvárt til ann- 
ars; koma heim í land ok hitta konung. Bikki mælti: 
Þat samir, herra, at vita, hvat títt er um, þótt vant 
sé upp at bera, enn þat er um vélar þær, er sonr þinn 
hefir fengit fulla ást Svanhildar, ok er hun hans frilla, 
ok (lát) slíkt eigi óhegnt. Mörg ill ráð hafði hann hon- 
um áðr kent, þó at þetta biti fyrir of hans ráð ill. 
Konungr hlýddi hans mörgum vándum ráðum; hann 
mælti, ok mátti eigi stilla sik af reiði, at Randvé 
skyldi taka ok á gálga festa. Ok er hann var til 
leiddir gálgans, þá tók hann hauk einn, ok plokkaði af 
honum allar fjaðrirnar, ok mælti, at sýna skyldi feðr 
hans; ok er konungrinn sá, mælti hann: Þar má nú 
sjá at honum þykki ek þann veg hnugginn sæmdinni, 
Sem haukrinn fjöðrunum ; ok biðr hann taka af gálgan- 
um. Bikki hafði þar um vélt á meðan, ok var hann 
dauðr. Enn mælti Bikki: Engum manni áttu verri at 
Vera enn Svanhildi; lát hana deyja með skömm. Kon- 
Ungr svarar: Þat ráð munu vér taka. Síðan var hun 
bundin í borgarhliði, ok hleypt hestum at henni; enn er hun 
brá í sundr augum, þá þorðu eigi hestarnir at sporna 
hana, ok er Bikki sá þat, mælti hann, at belg skyldi 
Íraga á höfuð henni, ok svá var gert, enn síðan lét 


hun líf sítt. 

KLI. Guðrún spyrr nú líflát Svanhildar, ok mælti * 
við sonu sína: Hví siti þér svá kyrrir, eða mælið gleði- 
orð, þar sem Jörmunrekr drap systur ykkra, ok trað 
undir hesta fótum með svívirðing? ok ekki hafi þit líkt 
skaplyndi Gunnari eða Högna; hefna mundu þeir sinnar 
frændkonu. Hamðir svarar: Lítt lofaðir þú Gunnarr 
ok Högna, þá er þeir drápu Sigurð, ok þú vart roðin í 
hans blóði, ok illar vóru þínar bræðra hefndir, er þú 
drapt sonu þína, ok betr mættim vér allir saman drepa 
Jörmunrek konung; ok eigi munu vér standast frýjuorð, 
svá hart sem vér erum eggjaðir. Guðrún gekk hlæj- 
andi ok gaf þeim at drekka af stórum kerum; ok eftir 
þat valdi hun þeim stórar brynjur ok góðar, ok önnur 
herklæði. Þá mælti Hamðöðir: Hér munu vér skilja 
efsta sinni, ok spyrja muntu tíðindin, ok muntu þá erfi 
drekka eftir okkr ok Svanhildi. Eftir þat fóru þeir. 
Enn Guðrún gekk til skemmu harmi aukin, ok mælti: 
Þrimr mönnum var ek gift, fyrst Sigurði Fáfnisbana, 
ok var hann svikinn, ok var þat mér enn mesti harmr; 
síðan var ek gefin Atla konungi, enn svá var grimt 
mitt hjarta við hann, at ek drap sonu okkra í harmi; 
síðan gekk ek á sjáinn, ok hóf mik at landi með bár- 
um, ok var ek nú gefin þessum konungi; síðan gifta 
ek Svanhildi af landi brott með miklu fé, ok er mér 
þat sárast minna harma, er hun var troðin undir hrossa 
fótum, eftir Sigurð; enn þat er mér grimmast, er Gunn- 
arr var Í ormgarð settr, enn þat harðast, er ór Högna 
var hjarta skorit, ok betr væri, at Sigurðr kæmi mér 
á móti, ok færa ek með honum; hér sitr nú eigi eftur 
sonr né dóttir mik at hugga; minstu nú, Sigurðr, þess, 
er vit mæltum, þá er vit stigum á einn beð, at þú 
mundir mín vitja ok ór helju bíða. Ok lýkr þar henn- 
ar harmtölur. " 

XLII. Þat er nú at segja frá sonum Guðrúnar, 
at hun hafði svá búit þeira herklæði, at þá bitu eigi 
járn, ok hun bað þá eigi skeðja grjóti né öðrum stór- 
um hlutum, ok kvað þeim þat at meini mundu verða, 
af eigi gerði þeir svá. Ok er þeir vóru komnir á leið, 
finna þeir Erp bróður sinn, ok spyrja, hvat hann mundi 
veita þeim. Hann svarar: Slíkt sem hönd hendi eða 
fótr fæti. Þeim þótti þat ekki vera, ok drápu hann. 
Síðan fóru þeir leiðar sinnar, ok litla hríð, áðr Hamðir 
rataði, ok stakk niðr hendi ok mælti: Erpr man satt 
hafa sagt, ek munda falla nú, ef eigi styddumst ek við 
höndina ; litlu síðar ratar Sörli ok brást á fótinn, ok 
fekk staðizt ok mælti: Falla munda ek nú, ef eigi 
stydda ek mik við báða fætr; kváðust þeir nú illa hafa 
gert við Erp bróður sinn. Fóru nú, unz þeir kómu til 
Jörmunreks konungs, ok gengu fyrir hann, ok veittu 
honum þegar tilræði; hjó Hamðir af honum hendr báð- 
ar, enn Sörli fætr báða. Þá mælti Hamðir: Af mundi 
nú höfuðið, ef Erpr lifði, bróðir okkarr, er vit vágum 
á leiðinni, ok sám vit þat of síð; sem kveðit er: 

Af væri nú höfuðit, 

- ef Erpr lifði, 

bróðir okkarr enn böðfrækni, 

er vit á braut vágum. 
Í því höfðu þeir af brugðit boði móður sinnar, er þeir 
höfðu grjóti skatt. Nú sækja menn at þeim, enn þeir 
vörðust vel ok drengilega, ok urðu mörgum manni at 
skaða; þá bitu eigi járn. Þá kom at einn maðr (hár) 
ok ellilegr með eitt auga, ok mælti: Eigi eru þér 
vísir menn, er þér kunnið eigi þessum mönnum bana at 
veita. Konungrinn svarar: Gef oss ráð til, ef þú kant. 
Hann mælti: Þér skuluð berja þá grjóti í hel; svá 

var ok gert, ok þá flugu ór öllum áttum steinar at 
þeim, ok varð þeim þat at aldrlagi. 

XLIIl. Heimir í Hlymdölum spyrr nú þessi tíðindi, 
at dauðr er Sigurðr ok Brynhildr, enn Áslaug dóttir 
þeira, enn fóstra Heimis, var þá þrevetr; veit hann nú 
át eftir mun leitat at týna meyjunni ok ætt hennar; er 
honum svá mikill harmr eftir Brynhildi fóstru sína, at 
hann gætti ekki ríkis síns né fjár; sér nú, at hann fær 
eigi meyjunni þar leynt; lætr nú gera eina hörpu svá 
mikla, at þar lét hann meyna Áslaugu í koma, ok 
margar gersimar í gulli ok silfri, ok gengr á brutt síð- 
an víða um lönd, ok um síðir hingat á Norðrlönd. Svá 
var harpa hans haglega ger, at hana mátti taka í stindr 
ok saman at fellingum, ok var hann því vanr um daga, 
þá er hann fór í hjá vatnföllum, ok hvergi í nánd bæj- 
um, at hann tók hörpuna í sundr ok þó meyjunni, ok hann 
hafði vínlauk einn, ok gaf henni at eta; enn þat er 
náttúra þess lauks, at maðr má lengi lifa, þótt hann 
hafi enga aðra fæðu. Ok þá er mærin grét, sló hann 
hörpuna, ók þagnaði hun þá, fyrir því at Heimir var 
vel at íþróttum búinn, þeim er þá vóru tíðar; hann hafði 
ok mörg klæði dýrleg hjá henni í hörpunni, ok mikit 
gull. Ok nú férr hann þangat til, uns hann kemr í 
Noreg, ok kemr til éins bjár lítils, þess er heitir á 
Spangareiði, ok bjó þar karl sá, er Áki hét; hann átti 
konu, ok hét hun Gríma; þar var eigi fleira manna enn 


þau. Þann dag var karl farinn í skóg, enn kerling var = 


heima, ok heilsar hun Heimi, ok spyrr hvat manna hann 
væri. Hann kveðst vera einn stafkarl, ok bað kerlingu 
húsa. Hun segir, at eigi kæmi þar fleiri enn svá, át 
hun kveðst mundu vel við honum taka, ef hann þættist 
þar þurfa að vera. Enn er áleið, þá segir hann, at hou- 
um þætti þat mest beinabót, at eldr væri kveyktr fyrir 


| 
| 

honum, ok síðan væri honum fylgt til svefnhúss, þar er 
hann skyldi sofa. Ok þá er kerling hafði kveykt eld- 
inn, þá setr hann hörpuna upp í set hjá sér, enn kerl- 
ing var óðamálug; oft varð henni litit til hörpunnar, 
fyrir því at trefr á einu dýrlegu klæði kómu út á 
hörpunni; ok er hann bakaðist við eldinn, þá sér hun 
einn dýrlegan gullhring koma fram undan tötrum hans, 
þvíat hann var illa klæddr. Ok er hann hafði bakazt, 
sem hann kunni sér þörf til, þá hafði hann náttverð; enn 
eftir það bað hann kerlingu fylgja sér þangat til, sem 
hann skyldi sofa um nóttina. Þá sagði kerling, at hon- 
um mundi betra vera úti, enn inni, þvíat vit karl minn 
erum oft málug, er hann kemr heim. Hann biðr hana 
ráða; gengr nú út ok svá hun; hann tekr hörpuna ok 
hefir með sér. Kerling gengr út, ok ferr þar til, er 
bygghlaða ein er, ok fylgir honum þar til, ok mælti, 
at hann skyldi þar um búast, ok kveðst þess vænta at 
hann mundi þar njóta svefns síns; ok nú gengr kerling 
í brott, ok annast þat, er hun þurfti, enn hann gerir sér 
svefn. Karl kemr heim, er aftaninn líðr, enn kerling 
hefir fátt unnit þat, er hun þurfti, enn hann móðr, er 
hann kom heim, ok illr viðskiftis, er alt var óbúit þat, 
er hun skyldi annazt hafa; sagði karl, at mikill væri 
munr sælu, er hann vann hvern dag meira enn hann 
mátti, enn hun vildi til einkis taka þess, er gagn var 
at. Ver eigi reiðr, karl minn, sagði hun, fyrir því at 
þat kann at vera, at þú mættir nú skamma stund vinna 
til þess, at vit værim sæl alla ævi. Hvat er þat? segir 
karl. Kerling svarar: Hér er kominn til herbergis 
okkars einn maðr, ok ætla ek, at hann hafi allmikit fé 
með at fara, og er hniginn á efra aldr, ok mun verit hafa 
enn mesti kappi, ok ernú þó móðr mjök, ok eigi þykkj- 
umst ek hans maka sét hafa, ok þó ætla ek hann mædd- 

an ok syfjaðan. Þá segir karl: Þat sýnist mér óráð- 
legt, at svíkja þá ena fá, sem hér koma. (Hun svar- 
ar:) Því muntu lengi lítill fyrir þér, at þér vex alt í 
augu, ok ger nú annathvárt, at þú drep hann, eða ek 
tek hann mér til manns, ok munu vit reka þik í brutt; 
ok segja kann ek þér þá ræðu, er hann mælti við mik 
í gærkveld, enn lítils mun þér þykkja umvert; hann 
mælti kvensamlega við mik, ok þat mun mitt ráð vera, 
at taka hann mér til manns, enn reka þik í brutt eða 
drepa, ef þú vill eigi eftir því gera, sem ek vil. Óker 
þat sagt, at karl hafði kvánríki, ok telr hun um þang- 
at til, er hann lætr at eggjan hennar, tekr öxi sína, 
ok snarbrýnir mjök; ok er hann er búinn, fylgir kerl- 
ing honum þar til, er Heimir sefr, ok var þar hrytr 
mikill. Þá mælti kerling til karls, at hann skyldi láta 
verða tilræði sem bezt: ok skunda brutt með hlaupi, 
þvíat ekki máttu standast lát hans ok óp, ef hann fær 
þik höndum tekit; hun tekr hörpuna ok hleypr á brutt 
með. Nú gengr karl þar til, er Heimir sefr; hann höggr 
til hans, ok verðr þat mikit sár, ok verðr honum laus 
öxin; hann hleypr þegar í brott sem hann mátti hrað- 
ast. Nú vaknar Heimir við áverkann, ok vanst honum 
at fullu; ok þat er satt, at svá mikill gnýr varð í hans 
fjörbrotum, at undan gegu súlur í hýsinu ok ofan fell 
húsit alt; varð landskjálfti mikill, ok þar lýkr hans ævi. 
Nú kom karl þar sem kerling var; segir nú at hann 
hefir drepit hann: ok þó var þat of hríð, er ek vissa 
eigi hve fara mundi, ok þessi maðr var furðu mikill 
fyrir sér, enn þó væntir mik at hann sé nú í helju. 
Kerling mælti, at hann skyldi hafa þökk fyrir verkit: 
ok væntir mik, at nú hafim vit ærit fé, ok skulum vit 
reyna, hvárt ek hefi satt sagt. Nú kveykja þau eld, enn 
kerling tekr hörpuna, ok vildi upp koma, ok mátti eigi 

annarskostar, enn hun varð að brjóta, þvíat hun hafði 
eigi hagleik til; ok nú fær hun upp komit hörpunni, 
ok þar sér hun eitt meybarn, at hun þóttist ekki slíkt 
sét hafa, ok þó var mikit fé í hörpunni. Nú mælti 
karl: Þat mun nú verða sem oft, at illa man gef- 
ast at svíkja þann, er honum trúir; sýnist mér sem 
komin muni ómegð á hendr okkr. Kerling svarar: Eigi 
er þetta eftir því, sem ek ætlaða, enn þó skal nú ekki 
um sakast. Ok nú spyrr hun, hverrar ættar hun væri; 
enn þessi en unga mær svarar engu, svá sem hun hefði 
eigi mál numit. Nú ferr sem mik varði, at okkart ráð 
mundi illa fara (segir karl), vit höfum unnit glæp mik- 
inn; hvat skulum vit sjá fyrir barni þessu?  Auðvitat 
er þat, sagði Gríma; hun skal eftir móður minni heita 
Kráka. Nú mælti karl: Hvat skulum vit sjá fyrir 
barni þessu? Kerling svarar: Ek sé gott ráð til: vit 
skulum segja hana okkra dóttur ok uppfæða. Því man 
engi trúa, sagði karl, miklu er barn þetta geðslegra, 
"enn vit erum allóvæn bæði, ok munu engi líkendi á 
þykkja, at vit munum eiga því líkt barn, svá endemleg 
sem vit erum bæði. Nú mælti kerling: Eigi veiztu, 
nema ek hafa í nokkur brögð, at þetta megi eigi óvænt 
þykja; ek man láta gera henni koll, ok ríða í tjöru 
ok öðru, er vænst er, at sízt komi hár upp; hun 
skal eiga hött síðan; eigi skal hun vel klædd vera, 
mun þá saman draga várn yfirlit; má vera at menn 
trúi því at ek hafa mjök væn verit, þá er ek var ung; hun 
skal ok vinna þat, er verst er. Enn þat hugðu þau karl 
ok kerling, at hun mætti ekki mæla, er hun svarar 
þeim aldri. Nú er þat gert, sem kerling hefir fyrirhug- 
at; nú vex hun þar upp í miklu fátæki. 


A — 


Ragnars saga loðbrókar 
ok sona hans. 

Ragnars saga loðbrókar ok sona hans. 


lat hét jarl ríkr ok ágætr á Gautlandi. Hann 
var kvángaðr: dóttir hans hét Þóra; hun var allra 
kvenna fríðust sýndum, ok kurteisust at sér um alla 
hluti, þat er til handa má bera, ok betra er at hafa, 
enn án vera; þat var hennar kenningarnafn, at hun 
var kölluð borgarhjörtr, fyrir því at svá bar hun af 
öllum konum at fegrð, sem hjörtr af öðrum dýrum. 
Jarlinn unni mikit dóttur sinni; hann lét gera henni 
eina skemmu, skamt frá höll konungs, ok um þá 
skemmu var skíðgarðr. Þat lagði jarl í vanda sinn, 
at senda dóttur sinni hvern dag nokkut til skemtanar, 
enn þat mælti hann, at því mundi hann fram halda. 
Frá því er sagt, at hann lét færa henni lítinn lyngorm 
einhvern dag, ákaflega fagran, ok þessi ormr þótti henni 
Bóðr, ok lét hann í sitt eski, ok bar undir gull; skamma 
stund var hann þar, áðr hann óx mikit ok svá gullit 
undir honum; þar kemr, at eigi hefir hann rúm í esk- 

inu, og lggr nú í hring um eskit utan: ok þar kemr 
of síðir, at eigi hefir hann rúm í skemmunni, ok gullit 
vex undir honum jafnt sem ormrinn sjálfr; nú liggr 
hann utan um skemmuna, svá at. saman tók höfuð ok 
sporðr, ok illr gerist hann viðreignar, ok þorir engi 
maðr at koma til skemmunnar fyrir þessum ormi, nema 
sá einn, er honum færir fæðslu, ok oxa þarf hann í 
mál. Jarli þykkir mikit mein á þessu, ok strengir þess 
heit, at hann mun þeim manni gefa dóttur sína, hvat 
manna sem hann er, ef at bana yrði orminum, ok gull 
þat, er undir honum er, skal vera hennar heimanfylgja. 
Þessi tíðindi spyrjast víða of land, enn þó treystist engi 
til að ráða fyrir þessum mikla ormi. 

II. Í þann tíma réð fyrir Danmörku Sigurðr hringr. 
Hann var ríkr konungr, ok er frægr orðinn af þeiri 
orrostu, er hann barðist við Harald hilditönn á Brávdlli, 
ok fyrir honum fell Haraldr, sem kunnigt er orðit of 
alla norðrálfu heimsins. Sigurðr átti einn son, er Ragn- 
arr hét; hann var mikill vexti, vænn yfirlits ok vel 
viti borinn, stórlyndr við sina menn, enn grimmr sínum 
óvinum; þegar hann hafði aldr til, fær hann sér her- 
skipa ok gerist hann enn mesti hermaðr, svá at varla 
fæst hans maki. Hann spyrr þetta, er Herruðr jarl 
hafði um mælt; gefr hann at engan gaum, ok lætr sem 
hann viti eigi; hann lætr gera sér föt með undarlegum 
hætti; þat eru loðbrækr ok loðkápa, ok nú er ger eru, 
þá lætr hann þau vella í biki; síðan herðir hann þau. 
Þat er eitthvert sumar, er hann heldr her sínum til 
Grautlands, ok leggr í leynivág einn skip sitt, ok var 
skamt þaðan þar er jarl réð fyrir; ok er Ragnarr hafði 
þar eina nótt verit, vaknar hann snemma um morgin- 
inn, ríss upp ok tekr þessi en sömu vápnföt, er áðr 
var frá sagt, ok ferr í, ok tekr spjót mikit í hönd sér, 

ok gengr af skipunum einnsaman ok þar er sandr er, 
ok nú veltist hann í sandinum; ok áðr hann gengr í 
brutt, tekr hann geirnagla ór spjóti sínu, ok ferr nú 
einn frá skipunum til borgarhliðs jarls, ok kemr þar 
snemma dags, svá at allir menn vóru í svefni. Nú 
stýrir hann til skemmunnar; ok er hann kemr í skíð- 
garðinn, þar sem ormrinn var, leggr hann til hans með 
spjóti sínu, ok þá kippir hann at sér spjótinu; ok ann- 
at sinn leggr hann; þat lag kemr í hrygg orminum, ok 
nú vinzt hann við hart, svá at spjótit gekk af skaftinu, 
ok verðr svá mikill gnýr í hans fjörbrotum, at skemman 
skelfr öll. Ok nú snýr Ragnarr á brutt; þá kemr. 
blóðbogi milli herða honum, ok þat sakar hann eigi, 
svá hlífa honum klæði þau, sem hann lét gera. Enn 
þeir, er í skemmunni vóru, vakna við gnýinn, ok ganga 
út ór skemmunni. Nú sér Þóra ganga einn mann mik- 
inn frá skemmunni, ok spyrr hann at nafni, eða hvern 
hann vili nú finna; hann nemr staðar, ok kvað vísu 


þessa : 


Hætt hefi ek leyfðu lífi, 
litfögr kona, vetra 

vá ek at foldarfiski 

fimtán gamall, mínu; 

hafa skal ek, böl nema biti, 
bráðrakinn mér dauða, 
heiðarlax til hjarta 


hringleginn vel smjúgi. 


Ok nú gengr hann á brott, ok mælti ekki fleira við 
hana; enn spjótit stóð í sárinu eftir, enn hann hefir 
skaftit með sér. Nú er hun hefir þessa vísu heyrða, 
skyldi hun hvat hann sagði til um sitt erendi, ok svá 
hvé gamall hann var; ok nú hyggr hun at fyrir sér, 
hverr hann mundi vera, ok þykist hun eigi vita, hvárt 

hann er menskr maðr eða eigi, fyrir því at henni 
þykkir vöxtr hans vera svá mikill, sem sagt er frá ó- 
vættum, á þeim aldri, sem hann hafði, ok snýr hun 
inn í skemmuna ok sofnar. Ok er menn koma út um 
morgininn, verða menn þess varir, at ormrinn var dauðr, 
ok var hann lagðr með einu miklu spjóti, ok þat stóð 
fast í sárinu; nú lætr jarl þat í brott taka þaðan, ok 
var þat svá mikit, at fám var vápnhæft. Nú íhugar 
jarl, hvat hann hafði um mælt við þann mann, er orm- 
inum yrði at bana, ok þykkist eigi vita, hvárt menskr 
maðr veldr þessu eða eigi, ok ræðst nú um við víni 
sína ok dóttur, hvé hann skal eftir leita, ok þykkir á 
því líkindi, at sá mun eftir leita at hafa verkkaupið, er 
til hefir unnit. Þat réð hun at kveðja til þings fjöl 
menns: ok bið þá segja, at þangat komi allir þeir menn, 
er eigi vilja hafa reiði jarls, ok nokkurskostar mega 
sækja þingstefnu, ok ef sá er nokkurr, er við gengr 
banasári ormsins, skal hafa þat spjótskaft þangat, er 
fylgt hefir spjótinu. Þetta líizt jarli vænlegt, ok lætr 
nú þings kveðja. Ok er at þeim degi kemr, er vera 
skal þingit, kemr jarl ok margir höfðingjar aðrir; þar 
verðr mikit fjölmenni. 

III. Þetta spyrst til skipa Ragnars, at þaðan skamt 
var þing stefnt; ok nú ferr Ragnarr frá skipum nálega 
með allan sinn her til þingsins; ok er þeir koma þar, 
nema þeir staðar nakkvat frá öðrum mönnum, þvíat 
Ragnarr sér nú at komit var fjölmenni mikit frá því, 
sem vani var til. Þá stendr jarl upp, ok kveðr sér 
hljóðs ok talar, biðr menn hafa þökk fyrir, er vel hafa 
skipazt við hans orðsending, ok segir síðan atburð þann 
sem orðinn er, fyrst frá því, hversu hann hafði um mælt 
við þann mann, er orminum yrði at bana, síðan, at 
ormrinn er nú dauðr, ok sá hefir látit eftir standa spjótit 


| 

Í sárinu, er unnit hefir þetta frægðarverk; ok ef nokkurr 
er sá hér kominn til þingsins, er þat skaft hafi, er þessu 
skjóti hæfi, beri hann þat fram, og sanni svá sögu sína, 
þá skal ek þat alt enda, er ek hefi um mælt, hvárt sem 
hann er af meirum stigum eða minnum; ok lýkr hann 
svá sínu máli, at hann lætr bera spjótit fyrir hvern 
mann, er á er þinginu, og biðr sér segja, hverr sá er, 
er við þessu gengr, eða þat skaft hefir, er hér hæfir til. 
Nú er svá gert; eigi finst sá né einn, er þat skaft hafi. 
Nú er komit þar, sem Ragnarr er, ok sýnt honum spjót- 
it, ok gengr hann við at hann man eiga, ok þar hæfir 
hvárt eftir öðru skaftit ok spjótit. Nú þykkjast menn 
vita, at hann mun hafa orðit orminum at bana, ok verðr 
hann af þessu verki harðla mjök frægr of öll norðrlönd, 
ok biðr hann nú Þóru dóttur jarls, ok hann tekr því 
vel, ok nú er hun honum gift, og er fengit at mikilli 
veizlu með enum beztum föngum í því ríki; at þessi 
Veizlu kvángast Ragnarr. Ok er lokit er veizlunni, 
err Ragnarr til ríkis síns, ok réð þar fyrir, ok ann 
mikit Þóru; þau eiga tvá sonu; hét Eirekr enn ellri, 
tnn Ágnarr enn yngri; þeir vóru miklir vexti ok fríðir 
sýnum; sterkari vóru þeir miklu enn aðrir menn flestir, 
er þá vóru uppi; þeir námu allskonar íþróttir. Þat 
Var eitthvert sinn, at Þóra kendi sér sóttar, ok andast 
hun ór þessi sótt; enn Ragnari þótti þetta svá mik- 
it, at hann vill eigi ráða ríkinu; ok tekr aðra menn 


- áð ráða ríkinu með sonum sínum; enn hann tekr nú 





- til iðnar sinnar ennar sömu, sem hann hafði fyrr haft, 


ok ræðst nú í hernað, og hvar sem hann ferr, fær 
hann sigr. 
IV. Nú er þat eitt sumar, at hann heldr skipum 


| Sínum til Noregs, þvíat hann átti þar marga frændr ok 
„ Vini, ok vill þá hitta; hann kemr skipum sínum um 

kveldit í höfn eina litla, enn þar var bær skamt það- ; 
an, er hét á Spangarheiði, ok lágu þeir þar í höfn þá 
nótt. Ok er morginn kom, skyldu matsveinar fara á 
land at baka brauð; þeir sjá at bær er skamt frá þeim, 
ok þótti þeim sér. þat betr gegna, at fara til húss, ok 
vera þar at. Ok er þeir kvámu til þess ens litla bæj- 
ar, þá hitta þeir einn mann at máli, og er þat kerling, 
ok spurðu, hvárt hun væri húsfreyja, eða hvat hún héti. 
Hun segir, at hun sé húsfreyja: ok er nafn mitt óvænt, 
ek heiti Gríma, eða hverir eru þér? Þeir sögðu, at 
þeir væru þjónustumenn Ragnars loðbrókar, og vilja 
þeir færa fram sýslu sína, ok viljum vér at þú vinnir 
með oss. Kerling svarar, at hendr hennar vóru stirðar 
mjök: enn verit hafði þat fyrrum, at ek kunna bjarg- 
vel sýslu sinna, ok á ek mér dóttur þá, er at mun 
vera með yðr ok mun heim koma brátt, ok heitir Kráka; 
er nú svá komit, at ek kem trautt ráði við hana. Ok 
nú er Kráka at fé farin um myrgininn, ok sér at skip 
vóru komin við land mörg ok stór; ok nú tekr hun ok 
þvær sér, enn kerling hafði henni þat bannat, þvíathun | 
vildi eigi at menn sæi fegrð hennar, þvíat hun var allra 
kvenna vænst, enn hár hennar var svá mikit, at tók 
(á) jörð um hana, ok svá fagrt sem silki þat, er fegrst 
verðr. Ok nú kemr Kráka heim, enn þeir matsveinar 
höfðu gert eld; ok nú sér Kráka, at þar eru menn 
komnir, þeir er hun hefir eigi fyrr sét; hun hyggr at 
þeim, ok svá þeir at henni. Ok nú spyrja þeir Grímu: 
Hvárt er sjá þín dóttir, en fagra mær? Eigi er til þess 
logit, segir Gríma, at sjá er mín dóttir.  Furðu ólíkar 
máttu þit verða, segja þeir, svá illileg sem þú ert, enn 
vér höfum eigi jafnvæna mey sét, og enga sjám vér 
hana hafa þína mynd, þvíat þú ert et mesta ferlíki. 
Gríma svarar: Eigi má nú á mér sjá, brugðit er nú 

minum yfirlitum ór því sem var. Nú ræða þeir þetta, 
at hun vinni með þeim. Hún spyrr: Hvat skal ek 
vinna? Þeir kváðust vilja at hun teygði brauð, enn 
þeir mundi baka eftir, ok tekr hun síðan til sinnar iðju, 
og vinst henni vel; enn þeir horfðu á hana ávalt, svá 
at þeir gáðu eigi sýslu sinnar, ok brendu brauðit; ok 
er þeir höfðu lokit verki sínu, fóru þeir til skipa. Ok 
þá er þeir skyldu brjóta upp vistir sínar, mæltu allir, 
at þeir hefðu aldrei jafnilla unnit, ok væri hegningar 
fyrir vert. Ok nú spyrr Ragnarr, hví þeir hefði þann- 
inn matbúit? Þeir kváðust sét hafa konu svá væna, 
at þeir gáðu eigi sinnar sýslu, og ætluðu þeir að engi 
mundi henni vænni vera í veröld. Ok er þeir tóku svá 
mikit af of hennar fegrð, þá segir Ragnarr, ok kveðst 
þat vita, at sjá mundi eigi jafnvæn, sem Þóra hafði 
verit; þeir kváðu hana eigi óvænni. Þá mælti Ragnarr: 
Nú mun ek senda þá menn, er gerla kunni at sjá; ef 
svá er, sem þér segið, þá er þetta athugaleysi yðr upp 
gefit, enn ef konan er at nokkurum hlut óvænni, enn 
þér segið frá, munu þér taka hegning mikla á yðr. Ok 
nú sendir hann menn sína til fundar við þessa ena 
fögrn mey, enn andviðri var svá mikit, at þeir máttu 
eigi fara þann dag. Þá mælti Ragnarr við sína sendi- 
menn: Kf yðr lízt þessi en unga mær svá væn sem 
08g er sagt, biðið hana að fara á minn fund, ok vil 
ek hitta hana; vil ek at hun sé mín; hvárki vil ek at 
hun sé klædd né óklædd, hvárki mett né ómett, ok 
fari hun' þó eigi einsaman, ok skal henni þó engi maðr 
fylgja. Nú fóru þeir, þar til er þeir kómu til húss, ok 
hyggja at Kráku vandlega, ok lízt þeim sjá kona svá 
væn, at þeir hugðu enga aðra jafnvæna; ok nú segja 


Þeir orð herra síns, Ragnars, ok svá, hversu hun skyldi 


búin vera. Kráka hugði at, hversu konungr hafði 
13* 

“ mælt, ok hvé hun skyldi búast, enn Grímu þótti eng- 
an Veg svá mega vera, ok kveðst vita, at sjá konungr 


mundi eigi vera vitr. Kráka segir: Því mun ham 
svá mælt hafa, at svá mun vera mega, ef vér skiljum, 


eftir því sem hann ætlar til; enn víst eigi má ek í 
yðarri ferð vera þenna dag, enn ek man koma snemma 
á morgin til yðarra skipa. Nú fóru þeir á brott, ok 
segja Ragnari svá búit, at hun mundi koma til fundar 
þeira. Ok nú er hun heima þá nótt; enn um myrgin- 
inn snemma segir Kráka karli, at þá mundi hun fara 
á fund Ragnars: enn þó mun ek verða at breyta bún- 
aði mínum nokkut; þú átt örriða net, ok mun ek þat 
vefja at mér, enn þar yfir utan læt ek falla hár mitt, 
ok mun ek þá hvergi ber; enn ek mun bergja á ein- 
um lauk, ok er þat lítill matr, enn þó má þat kenna, 
at ek hefi bergt, ok ek mun láta fylgja mér hund þinn, 
ok ferr ek þá eigi einsaman, enn þó fylgir mér engi 
maðr. Ok er kerling heyrir hennar fyrirætlan, þykkir 
henni hun mikit við hafa. 

V. Ok er Kráka er búin, ferr hun leiðar sinnar, 
þar til er hun kemr til skipa, og var fögr tilsýndar, 
er hár hennar var bjart ok sem á gull eitt sæi. Oknú 
kallar Ragnarr á hana, ok spyrr hver hun væri eða hvern 
hun vildi finna. Hun svarar, ok kvað vísu: 

Þori ek eigi boð brjóta, 

er báðuð mik ganga, 

né ræsis kvöð rjúfa, 

Ragnarr við þik stefnu; 

mangi er mér í sinni, 

mitt er bert hörund eigi, 

fylgi hefi ek fullgott, 

ferr ek einsaman, mínu. 
Nú sendir hann menn á móti henni, og lætr fylgja 
henni á skip sín; enn hun kveðst eigi fara vilja, nema 


Í 

henni sé grið gefin ok förunaut hennar; nú er henni 
fylgt á konungs skip; ok er hun kemr í fyrirrúm, 
seilist hann í mót henni, enn hundrinn beit í hönd hon- 
um. Þeir menn hans hlaupa til ok drepa hundinn, ok 
reka bogastreng at hálsi honum, ok fær hann af því 
bana, ok er eigi betr griðum haldit við hana, enn svá. 
Nú leggr Ragnarr hana í lyfting hjá sér, og hjalar við 
hana, ok varð honum vel í skap við hana ok var blíðr 
við hana; hann kvað vísu: 

Sú mundi víst, ef væri 

varðr föður jarðar 


mætr á mildri snótu, 
á mér taka höndum. 
Hun kvað: 

Vammlausa skaltu, vísi, 

ef viltu griðum þyrma, 

heim höfum hilmi sóttan, 

heðan mik fara láta. 
Nú segir hann, at honum lízt vel á hana, ok ætlar 
víst, at hun skuli með honum fara. Þá kvað hun eigi 
svá vera mega. Þá kvaðst hann vilja, at hun væri 
þar um nótt á skipi; hun segir, at eigi skal þat vera, fyrr 
enn hann komi heim ór þeiri ferð, sem hann hafði ætlat, 
ok má vera, at þá sýnist yðr annat. Þá kallar Ragnarr 
á féhirði sinn, ok bað hann taka serk hann, er Þóra 
hefir átt, ok var allr gullsaumaðr, ok færa sér; þá býðr 
Ragnarr Kráku á þá lund: 

Viltu þenna þiggja, 

er Þóra hjörtr átti, 

serk við silfr of merkðan, 

sama allvel þér klæði; 

fóru hendr hvítar 

hennar um þessar gervar; 

sú var buðlungi bragna 

blíðum þekk til dauða. 

Kráka kvað á móti: 

Þori ek eigi þann þiggja, 

er Þóra hjörtr átti, 

serk við silfr of merkðan, 

sama æleg mér klæði; 

því em ek Kráka kölluð 

í kolsvörtum váðum, 

at ek hefi grjóti of gengit, 

ok geitr með sjá reknar. 
Ok vil ek víst eigi taka við serknum, segir hun, vil 
ek ekki í skraut búast, meðan ek em hjá karli; kann 
vera at yðr lítist betr á mik, ef ek búumst betr, ok vil 
ek nú fara heim, enn þá máttu gera menn eftir mér, 
ef þér er þá samt í hug, ok vilir þú at ek fara með 


þér. Ragnarr segir, at eigi mun hugr hans skipast, ok * 


ferr hun heim. Enn þeir fóru, sem þeir höfðu ætlast, 
þegar þeim gaf byr, ok lýkr hann sínum erendum, eftir 
því sem hann hafði ætlat. Ok er hann ferr aftr, kemr 
hann sér í ena sömu höfn, sem hann hafði fyrr haft, 
þá er Kráka kom til hans; ok þat et sama kveld send- 
ir hann menn á fund hennar at segja orð Ragnars át 
hun færi nú alfari; enn hun segir, at hun mun eigi 
fara Íyrr enn um myrgininn; ríss Kráka upp snemma, 
ok gengr til rekkju þeira karls ok kerlingar, ok spyr, 
hvárt þau vaki. Þau kváðust vaka, ok spurðu, hvat 
hun vildi. Enn hun segir, at hun ætlaði á brott, ok 
vera þar ekki lengr; enn ek veit, at þit drápuð Heimi 
fóstra minn, ok á ek engum manni verr at launa en 
ykkr; ok fyrir þá sök vil ek ykkr ekki ilt gera láta. 
at ek hefi lengi með ykkr verit, enn nú vil ek þat um 
mæla, at annarr dagr sé ykkr öðrum verri, er yfir ykkr 
kemr, enn enn síðasti verstr, ok munu vér nú skilja. 
Þá gengr hun leiðar sinnar til skipa, ok er þar vel við 
henni tekit; ok gefr þeim vel veðr. Þann aftan en 


FR 

sama, er menn skulu rekkja undir sér, þá segir Ragn- 
arr, at hann vill at þau Kráka hvíli bæði saman. Hun 
segir, at eigi mátti svá vera: ok vil ek at þú drekkir 
brúðlaup til mín, þá er þú kemr í ríki þitt, ok þykki 
mér þat mín virðing, sem þín ok okkarra erfingja, ef 
vit eigum nokkura. Hann veitti henni sína bæn, ok 
ferst þeim vel. Kemr Ragnarr nú heim í land sitt, ok 
er dýrleg veizla búin í mót honum; ok nú er bæði 
drakkit fagnaðaröl í móti honum ok brúðlaup hans. Ok 
enn fyrsta aftan, er þau kómu í eina rekkju, vill Ragn- 
arr eiga hjúskaparfar við konu sína; enn hun biðst 
undan; þvíat hun segir, at á baki mundi bera nokkot, 
ef hun réði eigi. Ragnarr kveðst ekki trúa mundu á 
þat; kvað þau ekki framvís karl ok kerlingu. Hann 
spurði hvat lengi svá skyldi vera. Þá kvað hun: 

Þrjár vit skulum þreyga, 

ok þó saman byggja 

hösvar nætr í höllu, 

áðr heilög goð blótim; 

ella mein á mínum 

megi til löng of verða; 

heldr ertu bráðr at byrja 

þann, er bein hefir engi. 
Ok þó hun kvæði þetta, gaf Ragnarr at því engan gaum, 
ok brá á sitt ráð. 

VI. Nú líða stundir fram, ok var samför þeira 
góð ok miklar ástir; enn Kráka kennir sér sóttar, ok 
Verðr léttari ok elr sveinbarn, ok var sveinninn vatni 
ausinn ok nafn gefit, ok kallaðr Ívarr, enn sá sveinn 
var beinlauss ok sem brjósk væri þar, sem bein skyldu 
vera; ok þá er hann var ungr, var hann vexti svá 
mikill, at engir vóru hans jafningjar; hann var allra 
manna fríðastr sýnum, ok svá vitr, at eigi er vist, hverr 
meiri spekingr hefir verit, enn hann. Þeim verðr enn 

fleiri barna auðit: annarr son þeira hét Björn, enn 
þriðji Hvitserkr, enn fjórði Rögnvaldr; þeir vóru mikl- 
ir menn allir ok enir fræknustu; ok þegar þeir máttu 
nokkut at hafast, námu þeir allskonar íþróttir; ok hvert 
sem þeir fóru, lét Ívarr bera sik á stöngum, þvíat hann 
mátti eigi ganga, ok skyldi hann hafa ráð fyrir þeim, 
hvat sem þeir höfðust at. Nú eru þeir Eiríkr ok Agn- 
arr, synir Ragnars, miklir menn fyrir sér, svá at trautt 
finnast þeira jafningjar, ok búa þeir á herskipum hvert 
sumar, ok eru ágætir af sínum hernaði. Ok nú er þat 
einn dag, at Ívarr ræðir við bræðr sína, Hvítserk ok 
Björn, hvé lengi svá skal fram fara, at þeir skyli heima 
sitja, ok leita sér engrar frægðar; enn þeir segja, at 
þeir skyli hans ráðum fram fara um þat sem annat. 
Ná vil ek, segir Ívarr, at vér biðim, at oss sé fengin 
skip ok lið, svá at þau sé vel skiput, ok síðan vil ek 
at vér aflim oss fjár ok ágætis, ef svá vill upp takast. 
Ok er þeir höfðu þetta ráðit með sér, segja þeir Ragn- 
ari, at þeir vilja at hann fái þeim skip ok lið þat, sem 
reynt sé at herfangi, ok búit vel fyrir alls sakir, ok 
gerir hann þat, eftir því sem þeir beiddu.  Uk nú er 
þetta lið er búit, fara þeir ór landi; enn þar sem þeir 
berjast við menn, fá þeir meira hlut, ok fá sér nú bæði 
mikit lið ok fé. Ok nú, segir Ívarr, at hann vildi at 
þeir heldi þar til, er meira ofrefli er fyrir, ok reyndi 
svá sinn hraustleik; ok nú spyrja þeir, hvar hann vissi 
þess ván. Ok nú nefnir hann einn stað, þann er heitir 
Hvítabær, enn þar höfðu verið blót; ok margir hafa 
til leitat at vinna, ok hafa engir sigrazt, ok hafði Ragn- 
arr komit þar, ok varð frá at hverfa ok fekk ekki at 
gert. Hvárt er þat lið svá mikit, segja þeir, ok svá 
harðfengt, eða eru þar önnur torveldi? Ívarr seg- 
ir, at bæði var fjölmenni mikit ok blótstaðr mikill, ok 

þat hafði öllum fyrir komit, ok engir höfðu staðizt. Ok 
nú mæla þeir, af hann skyldi fyrir ráða, hvárt þeir 
skyldu þangat halda eða eigi; enn hann segir, at hann 
vill heldr hætta á, hvárt meira má þeirra harðfengi eða 
blótskapr landsmanna. 

VI. Nú halda þeir þangat; og er þeir koma þar í 
land, búast þeir til uppgöngu; ok nú þykkir þeim þurfa 
at líðit gæti sumt skipanna; enn Rögnvaldr bróðir þeira 
var þá (svá) ungr, at þeim þótti hann eigi til færr vera 
Í svá mikilli mannraun at vera, sem þeim þótti líklegt 
at vera mundi, ok láta hann gæta skipa með sumu liði. 
Enn áðr þeir færi frá skipum, segir Ívarr, at þeir borg- 
ármenn eigu naut tvau, og er þat kvígendi, ok menn 
höfða þar frá horfit, at eigi mátti standast lát hennar“ 
ok tröllskap. Þá mælti Ívarr: Verðið við sem bezt, 
þótt yðr bjóði nokkurn ótta, þvíat eigi mun til saka 
Vera. Nú fylkja þeir liði sínu. Ok er þeir nálgast 
borgina, verða þeir varir við, er byggja staðinn; taka 
nú at leysa út naut þessi, er þeir trúðu á; oker kvig- 
endin eru laus látin, hlaupa þau hart ok láta illa. Nú 
sér Ívarr þetta, þar sem hann er borinn á skildi, ok 
biðr fá sér boga, ok svá var gert; nú skýtr hann þessi 
en illu kvígendi svá at hvártveggja fekk bana, ok var 
nú af hendi leystr þessi ófriðr, er mönnum þótti mestr 
Ótti at. Nú tekr Rögnvaldr til orða at skipum, ok 
mælti við lið sitt, at þeir menn væri sælir, er slíka 
skemtan skyldu hafa, sem þeir bræðr hans hafa: ok 
Bengr þeim ekki annat til, er ek skylda eftir vera, enn 
þeir einir vilja hafa virðing af; nú skulum vér ganga 
upp gervallir; ok nú gera þeir svá. Ok þá er þeir 
koma eftir liðinu, gengr Rögnvaldr hart fram í bar- 
lagann, ok lýkr svá at hann fellr. Enn þeir komast í 
borgina bræðr, ok tekst nú bardagi af nýju, ok lýkr 

svá at borgarmenn komast á flótta, enn þeir reka flótt- 


ann. Ok er þeir hverfa aftr til borgarinnar, kveðr 
Björn vísu: 

Upp hrundu vér ópi, 

ór bitu meira enn þeira, 

satt mun ek til þess segja, 

sverð í Gnípafirði; 

knátti hverr er vildi 

fyrir Hvitabæ útan, 

né sitt spari sveinar 

sverð, mannsbani verða. 
Ok er þeir koma aftr í borgina, taka þeir alt lausafé, 
enn brenna hvert hús er í var borginni, ok brjóta 
alla borgarveggi; ok nú halda þeir skipum sínum 
þaðan. 

VIII. Eysteinn hefir konungr heitit, er réð fyrir 
Svíþjóðu; hann var kvángaðr ok átti eina dóttur; sú 
hét Ingibjörg; hun var allra kvenna fríðust ok vænst 
sýnum. Eysteinn konungr var ríkr ok fjölmennr, illgjarn 
ok þó vitr; hann hafði atsetu at Uppsölum; hann var 
blótmaðr mikill, ok at Uppsölum vóru blót svá mikil 
í þann tíma, at hvergi hafa verit meiri á Norðrlöndum. 
Þeir höfðu átrúnað mikinn á einni kú, ok kölluðu þeir 
hana Síbilju; hun var svá mjök blótin, at menn mátta 
eigi standast lát hennar, ok því var konungr vanr, þá 
er hers var ván, at þessi kýr en sama var fyrir fylk- 
ingum, ok svá mikill djöfuls kraftr fylgdi henni, at é 
vinir hans urðu svá ærir, þegar þeir heyrðu til hennar, 
at þeir börðust sjálfir, ok gáðu sín eigi, ok fyrir þá sök 
var óherskátt í Svíþjóð, at menn treystust eigi við slíkt 
ofrefli at etja. Eysteinn konungr átti vingott við marga 
menn ok höfðingja, ok er þat sagt, at í þann tíma var 
vinátta mikil með þeim Ragnari ok Eysteini konungi. 
ok þeir vóru því vanir, at sitt sumar skyldi sækja veizlu 


= Er tri 

hvárr þeira til annars. Nú kemr at því, at Ragnarr 
skal sækja veizlu til Eysteins konungs; ok er hann 
kemr til Uppsala, var honum vel fagnat ok liði hans. 
Ok þá er þeir drekka enn fyrsta aftan, lætr konungr 
dóttur sína byrla sér ok Ragnari; ok. þat mæltu menn 
Ragrars með sér, at engi væri annarr til, enn hann 
bæði dóttur Eysteins konungs, enn hann ætti eigi lengr 
karlsdóttur; ok verðr til einhverr hans manna at tjá 
þetta fyrir honum; ok því lýkr svá, at honum er heitit 
konunni, ok skyldi hun þó sitja í festum mjök lengi. 
Enn þá er þeiri veizlu var lokit, býst Ragnarr heim, 
ok ferst honum vel; ok er ekki sagt frá ferð hans, fyrr 
enn hann á skamt til borgarinnar, ok liggr leið hans 
um skóg einn. Þeir koma í eitt rjóðr, er var í skóg- 
inum; þá lætr Ragnarr nema staðar lið sitt, ok kvaddi 
sér hljóðs, ok biðr þá menn alla, er í hans ferð höfðu 
verit til Svíþjóðar, at engi skyldi segja hans fyrirætl- 
an, er stofnuð var um ráðahag við dóttur Eysteins kon- 
ungs; nú leggr hann svá ríkt við þetta, ef sá er nokk- 
urr, er of þetta geti, at hann skal engu fyrir týna 
nema lífinu. Enn nú er hann hafði talað slíkt, er hann 
vildi, fór hann heim til bæjarins; ok nú verða menn 
fegnir, er hann kemr aftr, ok þá var drukkit fagnað- 
aröl í móti honum. Hann kemr í hásætit, ok hef- 
ir setit eigi lengi, áðr Kráka kemr í höllina fyrir Ragn- 
arr, ok sezt í kné honum, ok leggr hendr um háls hon- 
um ok spyrr: Hvat er tíðinda? Enn hann kveðst engi 
kunna at segja. Ok er áleið kveldit, taka menn til 
drykkju, ok síðan fara menn til svefns. Ok er þau 
koma í eina rekkju Ragnarr ok Kráka, spyrr hun 
hann enn tíðinda; enn hann kveðst engi vita. Nú vill 
hun hjala margt; enn hann kveðst vera syfjaðr mjök ok 
farmóðr. Nú mun ek segja þér tíðindi, segir hun, ef 

þú vilt mér engi segja. Hann spyrr, hver þau væri. 
Þat kalla ek tíðindi, segir hun, ef konungi er heitit 
konu, enn þat er þó sumra manna mál, at hann eigi 
sér aðra áðr.  Hverr sagði þér þetta? segir Ragnarr. 
Halda skulu menn þínir lífi ok limum, þvíat engi sagði 
mér þinna manna, segir hun; þér munuð sjá at fuglar 
þrír sátu í trénu hjá yðr; þeir sögðu mér þessi tíðindi; 
þess bið ek, at þú vitir eigi ráðs þessa sem ætlat er; 
nú man ek segja þér, at ek em konungs dóttir, enn 
eigi karls, ok faðir minn var svá ágætr maðr, at eigi 
fekst hans jafningi, enn mín móðir var allra kvenna 
fríðust ok vitrust, ok hennar nafn man uppi, meðan 
veröldin stendr. Nú spyrr hann, hverr faðir hennar 
var, ef hun væri eigi dóttir þess ens fátæka karls, er 
á Spangarheiði var. Hun segir, at hun var dóttir Sig- 
urðar Fáfnisbana ok Brynhildar Buðladóttur. Þat þykki 
mér allólíklegt (segir hann), at þeira dóttir mundi Kráka 
heita, eða þeira barn mundi í slíku fátæki upp vaxa, 
sem á Spangarheiði var. Þá svarar hun: Saga er til 
þess; ok nú segir hun, ok hefir þá upp sögu, sem þau 
hittust á fjallinu Sigurðr ok Brynhildr, ok hun var 
byrjuð: ok er Brynhildr var léttari, var mér nafn 
gefit, ok var ek kölluð Áslaug; ok nú segir hun alt, sem 
farit hafði frá því, er þau karl hittust. Þá svarar 
Ragnarr: Þessum mun ek við bregða Áslaugar órun- 
um, er þú mælir. Hun svarar: Þú veizt at ek em 
eigi heill maðr, ok mun þat vera sveinbarn, er ek geng 
með, enn á þeim sveini mun vera þat mark, at svá 
mun þykkja, sem ormr liggi um auga sveininum; ok ef 
þetta gengr eftir, bið ek þess, at þú komir eigi til Sví- 
þjóðar þeirar tíðar, at þú fáir dóttur Eysteins konungs, 
enn ef þetta rýfst, far þú með sem þú vilt, enn ek vil 
at sjá sveinn sé heitinn eftir feðr mínum, ef í hans 

álga er þetta frægðarmark, sem ek ætla-at vera muni. 
Nú kemr at þeiri stundu, er hun kennir sér sóttar, ok 
verðr léttari, ok elr sveinbarn; nú tóku þjónustukonur 
sveininn ok sýndu henni; þá mælti hun, at bera skyldi 
il Ragnars, ok láta hann sjá. Ok nú er svá gert, ok 
sá enn ungi maðr var borinn í höllina, ok lagðr í skikkju- 
skaut Ragnars; enn er hann sér sveininn, var hann 
Spurör, hvat heita skyldi; hann kvað vísu: 


Sigurðr mun sveinn of heitinn, 
sá mun orrostur heyja, 

mjök líkr vera móður 

ok mögr föður kallaðr; 

sá mun Óðins ættar 

yfirbátr vera heitinn, 

þeim er ormr í auga, 

er annan lét svelta. 


Nú dregr hann gull af hendi sér, ok gefr sveininum at 
nafnfesti; ok þá er hann réttir höndina með gullinu, 
kemr við bak sveininum, enn þat virðir Ragnarr svá, 
sem hann vildi hata gullinu; ok nú kvað hann vísu: 


Brynhildar lízt brógnum 
brúnstein hafa fránan 
dóttur mögr enn dýri 
ok dyggvasta hjarta; 
sjá berr alla ýta 
unnleygs boði magni 
Buðla niðr, er baugi 
bráðgerr hatar rauðum. 


Ok enn kvað hann: 


Sjá er engi sveini, 

nema Sigurði einum, 

í brúnsteinum brúna 

bráð háls traumi logða; 
sjá hefir dagr yfir dýra, 
dælt er hann af því kenna, 

höss í hvarmatungli 

hring myrkviðar fengit. 
Nú mælti hann, at þann svein skyldi bera í skemmu 
út; enn þá var því lokit, at hann mundi til Svíþjóðar 
fara. Ok nú kemr upp ætt Áslaugar, svá at þat veit 
hverr maðr, at hun er dóttir Sigurðar Fáfnisbana ok 
Brynhildar Buladóttur. 

IX. Nú er sú stund var liðin, er á var kveðit, at 
Ragnarr skyldi veizluna sækja til Uppsala ok kom hann 
eigi, þótti Eysteini konungi ger til sín svívirðing ok 
dóttur sinnar; ok nú var lokit vinfengi þeira konung- 
anna. Ok þá er þeir Eiríkr ok Agnarr, synir Ragn- 
ars, spyrja þetta, þá ræddu þeir með sér, at þeir mundu 
fá sér lið mikit, sem þeir mætti mest, ok mundu herja 
á Svíþjóð; ok nú draga þeir saman lið mikit ok búa 
skip sín, enn þótti mikit undir, at vel tækist til, þá er 
skip skyldi fram setja. Nú verðr þat, at skip Agnars 
skauzt af hlunni, ok varð þar maðr fyrir, ok fær sá 
bana, ok kölluðu þeir þat hlunnroð. Nú þótti þeim eigi 
vel til takast í fyrstu, ok vildu ekki láta þat standa 
fyrir ferð sinni. Ok þá er lið þeira var búit, fara þeir 
til Svíþjóðar, ok þar, er þeir koma fyrst í ríki Eysteins 
konungs, fóru þeir herskildi yfir: enn landsmenn urðu 
varir við, ok fóru til Uppsala, ok segja Eysteini kon- 
ungi, at herr var kominn í landit. Enn konungrinn 
lætr fara örvarboð um ríki sitt, ok dregr svá mikinn 
her saman, at furða var at, ok þann her flytr hann, 
þar til er hann kemr í skóg einn, ok setr þar sínar 
herbáðir, ok hefir hann nú með sér kúna Síbilju, ok 
mjök er hun nú blótin, áðr enn hun vildi fara. Oker 
þeir eru í skóginum, mælti Eysteinn konungr: Frétt 
hefi ek til, segir hann, at synir Ragnars eru á völlun- 
um fyrir framan skóginn, enn þat er mér sannlega sagt, 

at þeir hafi eigi einn þriðjung liðs við oss; nú skulu 
vér skipa várar fylkingar til at berjast, ok skal þriðj- 
ungr liðs várs fara í mót þeim, ok eru þeir svá harð- 
fengir, at þeir munu þykkjast hafa ráð várt í hendi, 
ok þegar eftir skulum vér öllum megin koma at þeim, 
ok kýrin skal fara fyrir liðinu, ok væntir mik, at eigi 
skulu þeir haldast við fyrir lát hennar; ok nú er 
svá gert. Ok þegar, er þeir bræðr sjá lið Eysteins 
konungs, þótti þeim sér ekki ofrefli við at eiga, ok ætla 
eigi meira liðit vera munu. Ok þegar hér eftir kemr 
alt liðit ór skóginum, ok kýrin er laus látin, ok hleypr 
hun fyrir liðinu, ok lætr grimmlega, ok varð svá mikill 
gnýrr at þeim hermönnum, er heyrðu, at þeir börðust 
sjálfir, nema þeir bræðr tveir fengu staðizt; enn sú en 
illa vættr vá með hornum sínum margan mann þann 
dag; ok þótt synir Ragnars væri miklir fyrir sér, þá 
máttu þeir eigi standast ofrefli fjölmennis ok blótskap, 
ok þó veittu þeir harða viðtöku, ok vörðust vel ok 
drengilega ok af mikilli frægð. Þeir Eiríkr ok Agnarr 
vóru í öndverðri fylkingu þann dag, ok oft gengu þeir 
Í gegnum fylkingar Eysteins konungs, ok nú fell Agn- 
arr. Nú sér Eirekr þat, ok berst nú allra fræknlegast, 
ok hirðir nú eigi, hvárt hann kemst í brott eða eigi; 
ok nú verðr hann ofrliði borinn ok handtekinn. Ok nú mælti 
Eysteinn, at stöðva skyldi bardagann, ok bauð Eireki grið; 
ok þat mun ek til leggja, segir hann, við þik, at ek 
man gifta þér dóttur mína. Eirekr segir, ok kvað vísu: 

Vil ek eigi boð fyrir bróður, 

né baugum mey kaupa, 

Eystein kveða orðinn 

Agnars bana, heyra; 

grætr eigi mik móðir, 

mun ek efstr á val deyja, 

ok geirtré Í gögnum 

gerr látið mik standa. 
Nú segir hann, at hann vill, at þeir menn hafi grið, 
ok fari hvert er þeir vilja, er þeim hafa fylgt; enn ek 
vil at spjót sé tekin sem flest, ok sé stungit spjótunum 
í völl niðr, ok þar vil ek mik láta hefja á upp, ok þar 
vil ek láta lífit. Nú segir Eysteinn konungr, at eftir 
því skal gera sem hann beiðir, þótt hann kjósi þat, er 
verr gegnir hvárumtveggjum. Nú eru spjótin niðr sett, 
ok kvað Eirekr vísu: 

Munat eins konungs efni, 

svá at ek vita doomi, 

á dýrra beð deyja 

til dögurðar hrafni; 

mun blóði þá bræðra 

ok bráð yfir gjalla 

birðr beggja slita 

blárr, þóat illa leyni. 


Ok nú gengr hann þar til, er spjótin eru niðr sett, ok 
tekr hring af hendi sér ok kastar til þeira, er honum 
höfðu fylgt ok grið vóru gefin, ok sendir þá til Áslaug- 
ar, ok kvað vísu: 

Bera skuluð orð et efra, 

nú eru órir fírar lagðir, 

at mær hafi mína 

mjó, Áslaugu, baugs, 

þá mun mest af móði, 

er mik spyrja dauðan, 

mín stjúpmöðir mildum 

mögum sínum til segja. 
Ok nú er hann hafinn upp á spjótin; þá sér hann, hvar 
hrafn flýgr, ok enn kvað hann: 

Hlakkar már of höfði 

hér mínu nú sára, 

krefr undavalr augna 

ósýnna hér minna; 

veiztu, ef hrafn ór höfði 

höggr brúnsteina mína, 

launar undavalr Ekkils 

illa marga fylli? 
Nú lætr hann líf sitt með mikilli hreysti; enn sendi- 
menn hans fara heim, ok létta eigi fyrr enn þeir koma 
þar, er Ragnarr átti atsetu, ok þá var hann farinn í 
konungastefnu; þeir vóru ok eigi heim komnir synir 
Ragnars ór hernaði. Nú eru þeir þar þrjár nætr, áðr 
þeir gangi til fundar við Áslaugu. Ok þá er þeir koma 
fyrir hásætit Áslaugar, kveðja þeir hana virðulega, ok 
tekr hun kveðju þeira, ok hafði hun einn líndúk fyrir 
knjám sér, ok ætlaði að kemba sér, ok hárit hafði hun 
leyst. Nú spyrr hun, hverir þeir væri, fyrir því að hun 
hafði þá eigi fyrr sét. Sá, er orð hafði fyrir þeim, sagði, 
at þeir höfðu verit liðsmenn þeira Eireks ok Agnars, 
sona Ragnars. Þá kvað hun vísu: 

Hvat segið ér ór yðru, 

eru Svíar í landi, 

eða ellegar úti 

allny, konungsepjalli ? 

fregit hefk hitt, at fóru, 

enn fremr vitum eigi, 

ok hildingar höfðu 

hlunnroð, Danir sunnan. 

Hann kvað vísu í móti: 


Þér segju vér þinum, 

þat er nauð, kona, dauða, 

elli einkar manni, 

örlög sona Þóru; 

engi spjöll vitum önnur 

enn nýjari enn þessi; 

nú hefk fram komit fregnum, 
flaug örn of ná dauðan. 


Nú spyrr hun, hvé farit hafði. Ok nú kvað hann þá 


vísu, er Eirekr hafði kveðit, er hann sendi henni hring- 
14 

inn. Nú sjá þeir at hun feldi tár, enn þat var sem 
blóð væri álits, enn hart sem haglkorn; þat hafði engi 
maðr sét, at hun hefði tárfelt, hvárki áðr né síðan. Nú 
segir hun, at hun má ekki til hefnda fara, fyrr enn 
heim koma aðrirhvárir, Ragnarr eða synir hans: enn 
þér skuluð vera hér þar til, enn ekki skal af spara, át 
eggja til hefnda, jafnt sem þeir væri mínir synir. Nú 
eru þeir þar; enn svá gefr til, at þeir Ívarr koma fyrr 


heim, enn Ragnarr, ok eru þeir eigi lengi heima, áðr. 


Áslaug ferr at finna sonu sína, enn Sigurðr var þá þré- 


vetr; hann ferr með móður sinni. Ok þá er hun kemr * 


í höll þá, er þeir réðu fyrir bræðr, fagna þeir henni vel, 
ok spyrja hvárir aðra tíðinda, ok segja þeir fyrri fall 


Rögnvalds, sonar hennar, ok frá þeim atburðum, er þar * 


höfðu orðit; enn ekki fær þat henni mikils, og kvað: 

Kaga létu mik mínir 

mávangs synir löngum, 

ér eruð harmi at heiman 

húsgangs meðalfærir; 

Rögnvaldr tók at rjóða 

rönd í gumna blóði; 

hann kom yngstr til Óðins 

ógndjarfr sona minna. 
Ek kann eigi þat at sjá, segir hun, at hann mundi til 
meiri frægðar lifa. Nú spyrja þeir, hvat hun Segi tíð- 
inda. Hun svarar: Fall þeira Eireks ok Agnars, 
bræðra yðarra, enn stjúpsona minna, þeira manna, er 
ek ætla at enir beztu drengir hafi verit; ok er þat eigi 
ókynlegt, at þér þolið slíkt, ok hefnið eigi miklu; ok 
þess vil ek biðja yðr, ok í öllum atbeina vera með yðr, 
at þessa verði meir hefnt enn miðr. Nú segir Ívarr, 
at þat er víst: at til Svíþjóðar kemr ek aldrei þeirar 
tíðar, at ek berjumst við Eystein konung, ok þann blót- 
skap, er þar er. Hun fylgir þessu vel, enn Ívarr hefir 

orð fyrir þeim, ok synjar ávallt fararinnar; ok nú kvað 
hun vísu: | 

Eigi mundi yðar 

óhefnt vera lengi 

eitt misseri eftir, 

ef ér dæið fyrri, 

lítt hirðik því leyna, 

ef líf hafa knætti 

Eirekr sitt ok Agnarr, 

óbornir mér niðjar. 


Eigi er víst, segir Ívarr, hvárt þat stoðar nakkvat, þótt 
þú kveðir aðra vísu at annarri, eða hvé gerla veiztu, 
hverr fastgarðr þar er fyrir? Eigi veit ek þat víst, segir 
han, eða hvat kantu at segja, hver torveldi þar er á? 
Ívarr segir, at þar er blótskapr svá mikill, at hvergi 
kvað hann spurdaga, at þvílíkr mundi vera: ok sá kon- 
ungr er bæði ríkr ok illgjarn. Hvat er þat, er hann 
trúir mest á í blótum? Hann segir: Þat er kýr ein 
mikil, ok er hun kölluð Síbilja; hun er svá mjök mögn- 
uð, at þegar er menn heyra lát hennar, hafa óvinir 
hans engir staðizt, ok er trautt sem berjast skuli við 
menn at eins, heldr má til þess ætla, at fyrri skal tröll- 
skapnum mæta, enn konunginum, ok vil ek hvárki hætta 
þar til mér né liði mínu. (Hun segir); Á hitt máttu 
líta, at þú mant eigi bæði mega heita mestr maðr, ok 
vinna ekki til; ok nú er henni þykir fyrir ván komit, 
ætlar hun í brott; þótti henni þeir eigi mikis meta sín 
orð. Þá mælti Sigurðr ormr í auga: Segja má ek þér, 
móðir, segir hann, hvat mér er í hug, enn eigi má ek 
ráða þeira svörum. Heyra vil ek þat, segir hun. Nú 
kvað hann vísu: 

Þat skal þriggja nátta, 

ef þik tregar, móðir, 

leið eigu vér langa, 

leiðangr búinn verða; 

skal eigi Uppsölum, 

þóat ofa fé bjóðið, 

ef svá duga eggjar, 

Eysteinn konungr ráða. 
Ok er hann hafði þessa vísu kveðit, skipast nokkut hugr 
þeira bræðra. Ok nú mælti Áslaug: Yfir lýsir þú nú, 
son minn, at þú vilt gera minn vilja, enn þó má ek eigi 
yfirsjá, at vit komim þessu á leið, ef vit hafim eigi 
fullting bræðra þinna, enn þat mætti svá verða, at mér 
mætti bezt þykkja, at þessa yrði hefnt, ok vel þykki 
mér þér fara, son minn. Ok nú kvað Björn vísu: 

Duga mun hugr ok hjarta 

í hauksnöru brjósti, 

þótt miðr um þat mæli 

manni innan rifja; 

eigi er 088 Í augum 

ormr, né fránir snákar, 

bræðr glöddu mik mínir, 

man ek stjúpsonu þína. 
Ok nú kvað Hvítserkr vísu: 

Hyggjum at áðr heitim 

at hefnt megi verða; 

látum ýmsu illu 

Agnars bana fagna; 

skjótum húf á hrannir, 

höggvum ís fyrir barði, 

sjám á hitt, hvé snekkjur 

snemst vér fáim búnar. 
Enn Hvitserkr ræddi því um þat, at ís skyldi höggva, 
at frost vóru á mikil, ok vóru skip þeira inni frerin. 
Ok nú tók Ívarr til orða, ok segir, at þá var þar kom- 
it, er hann mundi nokkurn hlut í eiga, ok nú kvað 
hann vísu: 

Hafið ofrhuga ærinn 

ok áræði bæði, 

þess mundi þá þurfa, 

at þrá mikit fylgdi; 

bera mun mik fyrir bragna 

beinlausan fram verða, 

þó gat ek hönd til hefnda 

at ek hváriga nýta. 
Ok er hitt nú til, segir Ívarr, at vér leggjum á slík- 
an hug, sem vér megum, of skipabúnað ok um sam- 
drátt herliðs, þvíat vér munum þess við þurfa, at spara 
ekki af, ef vér skulum sigrast. Nú gengr Áslaug í 
brott. 

X. Sigurðr hefir átt sér einn fóstra, ok annast sá 
fyrir hans hönd bæði skip at búa ok lið til at fá, svá 
at þau væri öll skipuð; ok nú gengr þeim svá skjótt, 
at þat lið, er Sigurðr skyldi búit hafa, var báit, er 
þrjár nætr vóru liðnar, ok hafði hann fimm skip, ok 
öll vel skipuð. Ok þá er fimm nætr vóru liðnar, hafði 
Hvítserkr ok Björn búin fjórtán skip, enn Ívarr hafði 
tín skip, ok Áslaug önnur tíu, þá er sjau nætr vóru 
liðnar frá því, er þau höfðu við ræðzt ok þeir höfðu 
heitit ferðinni. Nú hittast þau öll saman, ok segir hvárt 
þeira öðru, hvé mikit lið hvárt hafði fengit; ok nú seg- 


ir Ívarr, at hann hafði sent landveg riddaralið. Áslaug 


Segir: Ef ek vissa, at þat lið mætti til gangs komast, 
er land færi, þá mætta ek mikit lið hafa sent. Ekki 
skal nú at því dveljast, segir Ívarr; með þetta lið skal 
nú fara, sem vér höfum saman dregit. Nú segir Ás- 
laug, at hun vill fara með þeim: ok veit ek þá gerst, 
hver stund á er lögð at hefna þeira bræðra. Þat er 
víst, segir Ívarr, at þú kemr eigi á vár skip; hitt skal 
Vera, ef þú vill, at þú ráðir fyrir því liði, er landveg 
ferr; hun kvað svá vera skulu; nú er breytt nafni henn- 
ar, ok er nú kölluð Randalín. Nú ferr liðit hvárttveggja, 
ok kvað Ívarr á áðr, hvar þau skyldu finnast. Nú ferst 

þeim vel hvárumtveggjum, ok hittast þar sem ákveðit * 
er; ok hvar sem þau koma við Svíþjóð í ríki konungs, 
fara þeir herskildi yfir, svá at þeir brendu alt þat, er 
fyrir varð, drápu hvert mannsbarn, ok því jóku þeir 
við, at þeir drápu alt þat, er kykt var. 

XI. Nú er þat eitthvert sinn, at menn komast 
undan á fund Eysteins konungs, ok segja honum, at í 
ríki hans var kominn mikill herr, ok svá illr viðskiftis, 
at þeir létu ekki ógert, ok þeir höfðu eytt alt þat, er 
þeir höfðu yfir farit, ok ekki hús stóð upp. Nú er Ey- 
steinn konungr heyrir þessi tíðindi, þykkist hann vita, 
hverir þeir víkingar munu vera; ok nú lætr hann fara 
örvarboð um alt sitt ríki, ok stefnir öllum til, þeim er 
hans menn eru ok honum vilja lið veita, ok skildi mega 
valda: vér skulum hafa með oss kúna Síbilju, goð várt, 
ok láta hana hlaupa fyrir liðinu, ok væntir mik, at enn 
fari sem fyrr, at þeir megu eigi standast lát hennar; 
vil ek alt lið mitt þess eggja, at sem bezt dugi, ok 
rekum af oss þenna mikla her ok enn illa. Ok nú er 
svá gert, at Síbilja er laus látin; ok nú sér Ívarr för 
hennar, ok heyrir þau en grimmilegu læti, er ór henni 
vóru, mælir hann, at alt liðit skyldi gera óhljóð mik- 
it, bæði af vápnum ok herópi, at þeir heyri sem sízt 
rödd hennar, þess ens illa kykvendis, er fór í móti þeim. 
Ívarr mælti við sína burðarmenn, at þeir skyldu bera 
hann á móti svo sem þeir mætti framast: ok þá er sjá 
kýr kemr at oss, kastit mér at henni, og mun þá vera 
annathvárt, at ek skal láta mitt líf, eða hun skal fá 
bana; nú skulu þér taka eitt tré mikit, ok telgja á 
bogamynd, ok skeyti með; ok nú er honum færðr sjá . 
bogi enn sterki ok þau en miklu skeyti, er hann hafði | 
gera látit, er engum þótti sér vápnhæft annarra. Nú 
eggjar Ívarr hvern mann, at dugi sem bezt. Nú ferr 

lið þeira með miklum geysingi ók gný, enn Ívarr var 
borinn fyrir fylkingum þeira. Nú verðr svá mikill gnýr, 
er Síbilja beljar, at þeir heyra jafngerla, sem þeir þegði 
ok stæði kyrrir; nú bregðr þeim svá við þetta, at lið 
þeira vill berjast alt, nema þeir bræðr. Ok er þessi 
endemi verða, sjá þeir þat, er Ívarr báru, at hann dregt 
svá boga sinn, sem hann hefði einn álmsveig veikan, 
ok við því þótti þeim búit; at hann drægi fyrir odd 
örvar sínar. Nú heyta þeir at strengr hans gellr svá 
hátt, at hann heyrðu þeir aldrigi svá fyrr; ok nú sjá 
þeir, at hans örvar flugu svo snart, sem hann hefði 
skotið af enum sterkasta lásboga, ok svá gegnt, at í 
sitt auga kom hvár örin Siíbilju; ok nú fellr hun, ok 
eftir þat ferr hun höfuðsteypu, ok nú eru læti hennar 
miklu verri enn fyrr; ok er hun kemr at þeim, biðr 
hann kasta sér at henni, ok verðr þeim hann svá léttr, 
sem þeir kasti barni litlu, þvíat þeir vóru eigi allnær 
kúnni, þá er þeir köstuðu honum; ok þá kom hann á 
hrygg kúnni Síbilju, ok varð hann þá svá þungr, sem 
bjarg eitt felli á hana, ok hvert bein brotnar í henni, 
ok fær hun af því bana. Nú biðr hann menn sik upp 
taka sem skjótast; ok nú er hann upp tekinn; ok nú 
er rödd hans svá hvell, at svá þótti öllum hermönnum, 
er hann mælti, sem við sjálft væri, þótt fjarri væri 
staddir, ok et bezta hljóð var til gefit hans erendis; ok 
svá lýkr hann sinni tölu, at ófriðr sjá nemst þegar af 
allr, er yfir þá hafði komit, ok þá sakaði ekki, þvíat 
lið þeira hafði skamma stund barizt. Nú eggjar Ívarr, 
at þeir skyli vinna sem mest verk á þeim: ok nú þykki 
mér af enn ólmasti, er kýrin er drepin. Ok nú hafa 
hvárirtveggju fylkt liði sínu, ok sígr saman orrostan, 
ok er bardagi svá harðr, at þat mæltu allir Svíar, at 
þeir hefði aldri í slíkri mannraun verit. Nú gengu 

þeir svá hart fram bræðr, Hvítserkr ok Björn, at engi 
fylking stendr við; ok nú fellr svá mjök lið Eysteins 
konungs, at minna stendr upp, enn sumt kemr á flótta; 
ok nú lýkr svá þeira bardaga, at Eysteinn konungr 
fellr, enn þeir bræðr hafa sigr; ok nú gefa þeir þeim 
grið, sem eftir vóru. Ok nú segir Ívarr, at hann vildi 
eigi herja lengr í því landi, þvíat þat land var nú 
höfðingjalaust: ok vil ek heldr at vit haldim þar til, 
er meira ofrefli er fyrir; enn Randalín fór heim með 
sumt liðit. 

XII. Nú ráða þeir með sér, at þeir skulu herja í 
Suðrríki; enn Sigurðr ormr í auga fór með bræðrum 
sínum í hverja herför síðan; í þessi för leggja þeir til 
hverrar borgar, er mikil er, og unnu svá, at ekki stóð 
við. Ok nú spyrja þeir til einnar borgar þeirar, at 
bæði var mikil og fjölmenn ok harðger, ok nú segir 
Ívarr, at hann vill þar til stefna; ok þat var ok sagt, 
hvat sú borg hét, og hver fyrir ræðr, enn sá höfðingi 
var kallaðr Vífill; af hans nafni var borgin kölluð Vif- 
ilsborg. Nú fara þeir svo herskildi yfir, at þeir eyða 
allar borgir, er fyrir urðu, þar til er þeir kómu til Víf- 
ilsborgar, höfðinginn var eigi heima í borg sinni ok 
mikit lið með honum. Nú setja þeir upp búðir sínar á 
völlum þeim, er hjá borginni vóru, ok eru í kyrðum þann 
dag, er þeir kómu til borgarinnar, ok höfðu mál af borg- 
armönnum; þeir buðu þeim, hvárt þeir vildu heldr gefa 
upp borgina, ok mundi þá friðr gefinn öllum mönnun, 
eða þeir ynni af sínu ofrefli ok harðfengi, ok munu þá 
engum mönnum grið gefin. Enn þeir leystu skjótt ór, 
ok sögðu. at þá borg fengi þeir aldrigi unnit, svá at 
þeir gefi hana upp: ok munu þér verða fyrr at reyna 
yðr, ok sýna oss yðvarn fræknleik og kapp. Líðr ná 
sú nótt, Ok enn næsta dag eftir leita þeir til að vinna 





OK SONA HANS. 205 


borgina, ok fá ekki at gert; sitja þeir um þá borg 
hálfan mánuð, ok leita til hvern dag, at þeir geti þá 
borg unnit og með ýmsum brögðum, enn þat ferr því 
firr sem þeir hafa lengr við leitat, ok ætluðu nú frá 
at hverfa. Ok þá er borgarmenn verða við þat varir, 
at þeir ætla frá at hverfa, þá ganga þeir út á borgar- 
veggi, ok breiða guðvefjarpell of alla borgarveggina, ok 
öll klæði þau, er fegrst vóru í borginni, ok törruðu fyrir 
þeim gulli ok gersimum þeim, er mestar vóru í borginni. 
Ok nú tekr einn til orða af liði þeira ok mælti: Vér 
hugðum, að þessir menn, synir Ragnars, ok lið þeira, 
væri harðfengir menn, enn vér megum þat segja, at 
þessum hefir eigi nær farit, enn öðrum. Nú eftir þetta 
æptu þeir á þá ok börðu á skjölduna og eggjuðu at sér 
sem þeir máttu mest. Ok er Ívarr heyrir þetta, brá 
honum við mjök, svo at hann má hvergi hræra, og verða 
þeir at bíða, at annathvárt batni honum, ella hafi hann 
bana; hann liggr þennan dag allan til kvelds, svá at 
hann mælti ekki orð; ok þá mælti hann við þá menn, 
er hjá honum vóru, at þeir skyldu segja þeim Birni, 
Hvítserki ok Sigurði, at hann vildi þeira fund hafa ok 
allra enna vitrustu manna. Ok nú er þeir koma allir 
Í einn stað, er mestir höfðingjar eru í þeirra liði, þá 
spyrr Ívarr þá eftir, ef þeir höfðu nokkur ráð sét, þau 
er líkari væri til at sigrast, enn þau, er þeir höfðu 
fyrr haft; enn þeir svara allir, at þeir hefðu eigi vit 
til þess, at sjá þau brögð, er þeim væri sigr í: er nú 
sem oftar, at þinna ráða mun njóta verða. Þá svarar 
Ívarr: Mér hefir eitt ráð í hug komit, þat er vér höf- 
um eigi freistat: hér er skógr mikill eigi langt í brutt, 
ok nú, er náttar, skulu vér fara ór tjöldum vorum 
leynilega til skógar, enn herbúðir várar skulu standa 

eftir, ok er vér komum í mörkina, skal hverr maðr 
binda sér byrði; ok er því er lokit, skulu vér fara at 
borginni öllum megin, ok slá eldi í viðinn, ok mun þá 
gerast bál mikit, ok borgarveggir þeira munu þá láta 
lím sitt fyrir þeim eldi, ok skulu vér þá bera at val- 
slöngur ok reyna, hvé harðger hun er. Ok nú er svá 
gert, at þeir fari til skógar; eru þar slíka hríð, sem 
Ívari sýndist. Nú fara þeir at borginni eftir tilskipun 
hans; ok þá er þeir lustu eldi í viðinn erin mikla, varð 
bál svá mikit, at veggirnir megu eigi standast ok látá 
lím sitt, ok bera þeir þá valslöngur at borginni, ok 
brjóta á hlið mörg, ok tekst nú bardagi. Ok þegar er 
þeir standa jafnt at vígi, þá fellr lið borgarmanna, enn 
sumt flýr undan, ok svá lýkr þeirá skiftum, at þeir 
drepa hvert mannsbarn, er í var borgiilni, ok taka 
brott alt fé, enn brenna borgina áðr þeir fara á brott. 

XIII. Nú halda þeir í brott þaðan, þar til er þeir 
koma í þá borg. er Lúna hét; þá höfðu þeir hverja 
borg ok hvern kastala brotit nálega í öllu Suðrríki; ok 
nú eru þeir svá frægir of allan heim, at ekki var svá 
lítit barn, at eigi kynni nafn þeira. Nú ætla þeir at 
létta eigi fyrr, enn þeir koma til Rómaborgar, af því 
at sú borg var þeim bæði sögð mikil ok fjölmenn, oK 
ágæt ok auðig, enn þat vissu þeir eigi gerla, hvé löng 
leið þangat er, enn þeir höfðu svá mikit lið, at eigi feng- 
ust vistir; ok nú eru þeir í þeiri borg Lúna, ok ræða 
með sér of ferð sína. Nú kemr maðr einn, gamall ok 
geðslegr; þeir spyrja, hvat manna hann væri; enn hann 
segir, at hann sé einn stafkarl, ok hafi alla ævi farit 
yfir land: Þú munt margt kunna tíðenda at segja 088, 
þat er vér viljum vita. Enn gamli maðr svarar: Eigi 
veit ek þat víst, af hverjum löndum þér vilið spyrja, 
þess er ek veit eigi at segja yðr. Þat viljum vér, ét 

þú segir oss, hvé löng leið er héðan til Rómaborgar. 
Hann svarar: Ek kann segja yðr nokkut til merkja; 
þér meguð hér sjá þessa járnskó, er ek hefi á fótum 
mér, þeir eru nú fornir, ok þá aðra, er ek hefi á baki 
mér, þeir eru nú ok slitnir; enn þá er ek fór þaðan, 
batt ek þessa á fætr mér ena slitnu, er ek hefir nú á 
baki mér, ok vóru þó nýir báðir, ok á þeiri leið hefir 
ek verit ávalt síðan. Enn er enn gamli maðr hafði 
þetta mælt, þykkjast þeir sjá, at þeir megu eigi þessu 
á leið koma, er þeir hafa fyrir sér ætlat, til Róms at 
fara. Ok nú snúa þeir frá með her sinn, ok unnu marg- 
ar borgir, þær er aldri höfðu unnar verit fyrr, ok þess 
jarteinir sjást enn í dag. 

XIV. Nú er þar til máls at taka, er Ragnarr sitr 
heima í ríki sínu, ok hann veit eigi, hvar synir hans 
eru, né Randalín kona hans, ok þat heyrði hann hvern 
tala af sínum mönnum, at engir mætti jafnast við syni 
hans, ok hugðist honum svá at, at engir væri jafnfræg- 
ir þeim; nú hyggr hann at því, hverrar frægðar hann 
mætti þess leita, er eigi væri skemr uppi. Nú hyggr 
hann ráð sitt ok fær sér stórviða ok lætr fella mörk 
til tveggja skipa mikilla, ok þat skildu menn, at þat 
vóru knerrir tveir svá miklir, at engir höfðu slíkir ver- 
it gervir á norðrlöndum, ok þar með lætr hann hafa of 
alt sitt ríki mikinn vápnabúnað; ok með þessi breytni 
skilja menn þat, at hann mun ætla nokkura herferð 
fyrir sér ór landinu. Þetta spyrst víða á lönd þau, er 
næst vóru; ok nú ugga menn þat, at allir konungar, 
er fyrir löndum réðu, at þeir mundu eigi í löndum sín- 
um eða ríkjum vera mega; ok nú lætr hverr þeira vera 
varðhöld um lönd sín, ef nokkur beri hann at. Þat er 
eitt sinn, er Randalín spurði Ragnarr, hverja för hann 
hann ætlaði fyrir sér. Hann segir henni, at hann ætl- 

aði til Englands, ok. hafa eigi fleiri skip enn tvá knörru, 
ok þat lið, sem á þeim má fara. Þá segir Randalín: 
Sú för lízt mér óvarleg, er nú ætlar þú; mér þætti þér 
ráðlegra, at hafa fleiri skip ok smærri. Þat er ekki á- 
gæti, segir hann, þótt menn fái unnit land með mörg- 
um skipum, enn til þess eru eigi dæmi, at með tveimr 
skipum hafi unnit verit slíkt land, sem England er; enn 
ef ek fæ ósigr, þess betr sem ek hefi færri skip ór landi. 
Þá svarar Randalín: Mér sýnist sjá eigi minni fékostn- 
aðr, áðr þessi skip sé búin, enn þótt þú hefðir langskip 
mörg til þessarrar ferðar, enn þú veizt þat, at ilt er 
skipum at halda at Englandi, ok ef svá verðr, at skip 
þín týndist, þótt menn komist á land, þá eru þeir þeg- 
ar uppgefnir, ef landherr kemr at, enn betra er at 
halda langskipum til hafna enn knörrum. Nú kveðr 
Ragnarr vísu: 

Spari mangi röf Rínar, 

ef röskva vill hermenn, 

verr samir hoskum hilmi 

hringa fjöld enn drengja; 

ilt er í borghlið baugt 

brandrauðum fram standa; 

allmarga veit ek jöfra, 

þá er auðr lifir, dauða. 
Nú lætr hann skip sín búa, ok fær sér lið, svá at þeir 
knerrir eru mjök skipaðir; nú er fjölrætt um hans Ífyr- 
irætlan, ok enn kvað hann vísu: 


Hvat er þat baugs ór bögum 
brjót heyri ek nú þjóta 

at menn mundils mara 

mars svamdr ofnir hafna? 
þó skal þeira ráða, 

þann bil, ef goð vilja, 

ægir alnar leygjar 

ókvíðandi, bíða. 

Ok er skip hans eru búin ok þat lið, er honum skyldi 
fylgja, ok þá er þat veðr kemr, er honum þótti sér vel 
koma, segir Ragnarr, at þá mundi hann fara til skipa; 
ok er hann var búinn, leiddi hun hann til skipa; ok 
áðr þau skiljast, kveðst hun mundu launa honum serk 
þann, er hann hafði gefit henni. Hann spyrr, með 
hverjum hætti þat væri; enn hun kvað vísu: 

Þér ann ek serk enn síða 

ok saumaðan hvergi, 

við heilan hug ofinn 

ór hársíma gránu; 

mun eigi ben blæða, 

né bíta þik eggjar 

í heilagri hjúpu, 

var hun þeim goðum signuð. 
Hann segir, at hann vill þessi ráð þiggja. Enn þá er 
þan skildust, var auðsætt, at henni þótti mikit fyrir 
þeira skilnaði. 

XV. Nú heldr Ragnarr skipum sínum til Eng- 
lands, sem hann hafði ætlat; honum gaf byri hvassa, 
svá at við England brýtr hann báða knörru sína, enn 
á land komst alt lið hans, ok heldu klæðum sínum ok 
vápnum; ok þar sem hann kemr við þorp ok borgir 
ok kastala, þá vinnr hann. Enn konungr sá hét Ella, 
er þá réð Englandi; hann hafði haft fréttir til Ragnars, 
er hann fór ór landi; hann hafði sett menn fyrir, at 
hann skyldi þegar vita, ef herrinn kæmi við land, nú 
fóru þeir menn til fundar við Ellu konung, ok segja 
honum hersögu. Nú lætr hann senda boð um alt sitt 
ríki, ok bað til sín. koma hvern mann, er skildi má 
valda ok hesti at ríða, ok þori at berjast, ok dregr 
hann saman svá mikinn her, at furða var at; nú búast 
þeir til bardaga Ella konungr. Þá mælti Ella konungr 
við lið sitt: Ef vér sigrumst í bardaga þessum, ok 

verði þér við þat varir, at Ragnarr er kominn, þá skulu 
þér eigi bera vápn á hann, þvíat hann á þá sonu eftir, 
er aldri munu af oss ganga, ef hann fellr. Ragnarr 
býst nú til bardaga, ok hann hafði þat klæði, er Randa- 
lín hafði gefit honum at skilnaði, fyrir brynju, ok þat 
spjót í hendi, er hann vann at orminum, er lá um sal 
Þóru, ok engi þorði annarra, ok hann hafði enga hlíf 
nema hjálm. Enn þá er þeir hittast, tókst bardagi. 
Ragnarr hafði miklu minna lið. Bardaginn hafði eigi 
lengi verit, áðr lið Ragnars fell mjök, enn þar sem 
hann fór, varð rýrt fyrir, ok gekk hann í gegnum fylk- 
ingar þann dag, ok þar sem hann hjó, eða lagði í skjöldu, 
brynjur eða hjálma, þá vóru svá stór högg hans, at 
ekki vetta stóð við, enn aldri var svá til hans höggvit 
eða skotit, at neitt vápn yrði honum at meini, ok fekk 
hann aldri sár, enn hann drap mikinn fjölda af liði Ellu 
konungs; enn þó lauk svá bardaga þeira, at alt lið 
Ragnars fell, enn at honum vóru bornir skildir ok svá 
handtekinn. Nú var hann spufðr, hvat manna hann 
var; enn hann þagði við, ok svaraði engu. Þá mælti 
Ella konungr: Sjá maðr man verða at koma í meiri 
mannraun, ef hann vill eigi segja oss, hverr hann er; 
nú skal kasta honum í einn ormgarð ok láta hann þar 
sitja mjök lengi, ok ef hann mælir nakkvat þat, er vér 
megim skilja, at hann sé Ragnarr, þá skal hann í brott 
taka sem skjótast. Nú er honum þangat fylgt, ok hann 
sitr þar mjök lengi, svá at hvergi festast ormar við 
hann. Þá mæltu menn: Þessi maðr er mikill fyrir sér; 
hann bitu eigi vápn í dag, enn nú granda honum eigi 
ormar. Þá mælti Ella konungr, at hann væri flettr af 
klæði því, er hann hafði yzt, ok var svá gert, ok hengu 
ormar öllum megin á honum. Þá mælti Ragnarr: Gnyðja 
mundu nú grísir, ef þeir vissi, hvat enn gamli þylði; 
| 


| 

ok þótt hann mælti slíkt, þá vissu þeir eigi at gerr, ab 
Ragnarr væri þat, heldr enn annarr konungr. Nú kvað 
hann vísu: 

Orrostur hefik áttar, 

þær er ágætar þóttu, 

gerða ek mörgum mönnum 

mein, fimm tigi ok eina; 

eigi hugða ek orma 

at aldrlagi mínu; 

þat verðr mörgum manni, 

er minst varir sjálfan. 
Ok enn kvað hann: 

Gnyðja mundu grísir, 

ef galtar hag vissi, 

mér er gnot at grandi, 

grafa inn rönum sínum. 

ok harðlega hrína, 

hafa mik sogit, ormar ; 

nú man ek nár af bragð 

ok nær dyrum deyja. 
Nú lætr hann líf sitt, ok er hann nú færðr á brott 
þaðan; enn Ella konungr þykkist vita, at Ragnarr hefir 
líf sitt látit. Nú hyggr hann fyrir sér, hvé hann skyldi 
þess verða varr, eða með fara, at hann mætti halda 
ríki sínu, eða vita, hvé þeim brygði við sonum Ragn- 
ars, er þeir spyrja. Hann tekr þat til ráðs, at hann 
lætr búa skip eitt, ok fær þann mann til fyrir at ráða, 
er bæði var vitr ok harðfongr, ok þar fær hann menn 
til, svá at þat skip var vel skipat, ok segir, at hann 
vill þá senda á fund Ívars ok þeira bræðra, ok segja 
þeim fall feðr þeira; enn sjá för lízt flestum óvænleg, 
svá at fáir vildu fara. Þá mælti konungr: At því 
skulu þér vandlega hyggja, hversu hverjum þeira bræðra 
bregðr við þessi tíðindi; farit þá leiðar. yðarrar síðan, 
er yðr gefr veðr; svá lætr hann búa ferð þeira, at þeir 

þurftu at engu annarra; ok nú fara þeir, ok ferst 


þeim vel. 
XVI. Enn er synir Ragnars höfðu herjat of Suðr- 


ríki, þá sneru þeir á norðrlönd, ok ætluðu at vitja ríkis 
„síns, þess er Ragnarr réð fyrir, en þeir vissu eigi her- 
för hans, hversu hun hafði orðit, ok þó er þeim mikil 
forvitni á, hversu orðit hafði. Nú fara þeir sunnan of 
land; enn hvarvetna, er menn fréttu til fara þeira 
bræðra, eyddu menn borgir sínar, ok færðu fé sitt á 
brott ok flýðu undan, svá at trautt fengu þeir liði 
sínu mat. Þat er einn morgin, at sm járnsíða vakn- 
ar ok kvað vísu: 

Hér flýgr hverjan morgin 

hress of borgir þessar, 

læzt heill munv af hungri, 

heiðarvalr, of deyja; 

hann fari suðr um sanda, 

séi hvar vér létum, 

þar fær hann dauðs manns dreyra 

dögg ór skýli höggum. 
Ok enn kvað hann: 

Þat var fyrst, er fórum, 

Freysleik tók ek heyja, 

þar er einiga áttum 

öld í Rómaveldi; 

þar lét of grön grána, 

gall örn of valfalli, 

at menskerða morði 

mitt sverð dregit verða. 


Nú berr svá til, at þeir koma fyrr í Danaveldi en 
sendimenn Ellu konungs, ok sitja nú kyrrir með lið 
sitt. Enn sendimenn koma með lið sitt til þeirar borg- 
ar, er synir Ragnars þiggja veizlu, ok ganga í þá höll, 
er þeir drekka; ok fyrir hásætit, er Ívarr liggr í. Sig 
urðr ormr Í auga ok Hvítserkr hvati sitja at hneftafli, 

enn Björn járnsíða skefr spjótskefti á hallargólfinu. Ok 
er sendimenn Ellu konungs koma fyrir Ívar, kveðja 
þeir hann virðuglega; enn hann tekr kveðju þeira, ok 
spyrr, hvaðan þeir sé, eða hvat þeir segja tíðenda. Ok 
sá, er fyrir þeim var, segir, at þeir vóru enskir menn, 
ok þá hefir Ella konungr þangat senda með þau tíð- 
endi, at segja fall Ragnars feðr þeira.  Hrvítserkr ok 
Sigurðr láta þegar falla niðr taflit, ok hyggja at vand- 
lega þessi tíðenda sögn. Björn stendr á hallargólfinu, ok 
studdist við spjótskefti sitt; enn Ívarr spurði þá vand- 
lega, með hverjum atburð líflát hans hafði verit. Enn 
þeir sögðu alt sem farit hafði þaðan frá, er hann kom 
við England ok til þess, er hann lét líf sitt. Ok núer 
þessi sögu var þar komit, er hann hafði þetta mælt: 
gnyðja mundu grísir, þokar Björn höndum sínum á spjót- 
skaptinu, ok svá hafði hann tekit fast. at handastaðinn 
sá á eftir; þá er sendimenn luku frásögu þessi, hristir 
Björn spjótit í sundr, svá at stökk í tvá hluti. Enn 
Hvítserkr hélt töfl einni, er hann hafði drepit, ok hann 
kreisti hana svá fast, at blóð stökk undan hverjum nagli. 
Enn Sigurðr ormr í auga hafði haldit á knífi einum, ok 
skóf nagl sinn, er þessi tíðindi vóru sögð, ok hugði svá 
vandlega at þessum tíðendum, at hann kendi eigi fyrr, 
enn knífrinn stóð í beini, ok brást hann ekki við. Enn 
Ívarr spyrr at öllu sem gerst, enn litr hans var stund- 
um rauðr, enn stundum blár, enn lotum var hann bleikr, 
ok hann var svá þrútinn, at hans hörund var alt blás- 
it af þeim grimmleik, er í brjósti hans var. Nú tekr 
Hvítserkr til orða, ok sagði, at svá mætti hefndina bráð- 
ast upp hefja, at drepa sendimenn Ellu konungs. Ívarr 
segir: Þat skal eigi vera, þeir skulu fara í friði, hvert 
er þeir vilja, ok ef nokkurr hlutr er sá, at þá skorti, 


skulu þeir mér til segja, ok skal ek fá þeim. Oknú er 
15 

þeir hafa lokit erendi sínu, snúa þeir utar eftir höllinni, 


= a I 


ok til skips síns; ok er þeim gefr byr, láta þeir í haf, " 


ok ferst þeim vel, þar til er þeir koma á fund Elh . 


konungs, ok segja honum frá, hversu hverjum þeira 
hefir við brugðit þessa tíðenda sögn. Ok er Ella kon- 
ungr heyrir þetta, þá mælti hann: Þess er ván, át 
annathvárt munu vér Ívar þurfa at óttast, eða engan 


ella, at því, er þér segið frá honum, ok mundi þeim 
eigi gott innan rifja, ok haldit munu vér fá ríki váru . 


fyrir þeim. Nú lætr hann varðhöld hafa um alt sitt 
ríki, svá at eigi mátti herr komast á óvart honum. 


XVII. Enn er sendimenn Ellu konungs vóru brott * 


farnir, ganga þeir bræðr á málstefnu, hversu þeir skyldu 
með fara of hefnd eftir Ragnar feðr sinn. Þá mælti 


Ívarr: Engan hlut man ek í eiga, ok eigi fálið til, .. 


þvíat Ragnarr fór sem mik varði; hann bjó illa sína 
sök til í upphafi; hann átti engar sakir við Ellu konung, 


ok hefir þat oft orðit, ef maðr ætlar ofrkapp fyrir sér . 


með rangendum, at hann hefir því óvirðulegar niðr kom- 
it; ok vil ek þiggja fébætr af Ellu konungi, ef hann 
vill til leggja við mik. Enn er þeir heyra þetta, bræðr 
hans, verða þeir reiðir mjök, ok segja, at aldri skyldu 
þeir svá at klækjum verða, þótt hann vildi svá: munu 


þat margir mæla, at oss sé mislagðar hendr í kné, ef * 


vér skulum eigi hefna föður várs, enn vér höfum víða 
farit um heim með herskildi, ok drepit margan mann 
saklausan, ok enn skal eigi þat verða, heldr skal búa 
hvert skip, er sæfært er í Danaveldi; skal svá gjörsam- 
lega safna liði, at hverr maðr, er skjöld má bera í mót 
Ellu konungi, skal fara. Enn Ívarr segir, at hann mundi 
eftir sitja, ok þau skip, er hann á fyrir at ráða: nema 
þat eitt, er ek á sjálfr. Ok er þetta spyrst, at Ívarr 
leggr enga stund á, fá þeir miklu minna lið, ok fara 


Ba e-, 
a Eg 

„þó eigi at síðr. Ok þegar er þeir kómu við England, 
; verða Ella konungr varr við, ok lætr þegar lúðr sinn 


við gjalla, ok býðr til sín öllum mönnum, er honum 
vilja fylgja; ok nú fær hann svá mikit lið, at engi maðr 
mátti tölu á koma, ok ferr í mót þeim bræðrum. Ok 
er þeir finnast, var Ívarr ekki í þeim bardaga; ok svá 
lýkr þeira bardaga, at synir Ragnars koma á flótta, enn 
Ella konungr hefir sigr. Ok er hann var at reka flótt- 
ann, segir Ívarr, at hann ætlar ekki aftr at hverfa til 
liðs síns: ok vil ek reyna hvárt Ella konungr vill mér 
nokkurrar sæmdar unna eða engrar, ok þykki mér sá 
betri, at þiggja yfirbót af honum, enn fara slíkar ófar- 
ar fleiri, sem nú fóru vér. Hvítserkr segir, at eigi mátti 


{ hlut í eiga með honum, ok hann yrði at fara með sín 


. EF a 


efni sem hann vill: enn aldri skulu vér fé taka eftir 
eðr várn. Ívarr segir, at þar mundi skilja með þeim, 
ok bað þá ráða ríki því er þeir áttu allir saman: enn 


| bér skuluð senda mér lausafé sem ek kveð á. Enn er 


hann hafði þat mælt, bað hann þá vel fara. Enn hann 
snýr aftr sinni ferð á fund Ellu konungs; ok er hann 
kemr fyrir hann, kveðr hann konunginn virðulega, ok hefr 
svá mál sitt: Ek em kominn á fund yðarn, ok vil ek 
mæla til sætta við þik, ok slíkrar sæmdar, sem þú vilt 
gert hafa til mín; ok nú sé ek þat, at ek hefi ekki við 


þér, ok þykki mér þat betra, at þiggja af yðr slíka . 
- Sæmd, sem þú vilt mér veita, enn láta mína menn fleiri 
 yrir yðr, eða sjálfan mik. Þá svarar Ella konungr: Þat 


kalla sumir menn, at eigi sé hægt at trúa þér, ok þú mælir 
þá oft fagrt, er þú hyggr flátt, ok mun oss vera vant, at 
sjá við þér eða bræðrum þínum. (Ívarr mælti:) Ek mun 
til lítils mæla við þik; ef þú lætr þat til, skal ek þat 
Sverja þér á mót, at ek skal aldri vera í móti þér. Nú 


Spyrr konungr, til hvers hann mælti of yfirbætr. Ek 
15* 

vil, segir Ívarr, at þú gefir mér þat af landi þínu, er 
uxahúð tekr yfir, enn þar utan um skal grundvöll gera, 
ok mun ek eigi til meira mæla við þik, ok þat sé ek, 
at þú vilt mér engrar sæmdar unna, ef þú vilt eigi 
þetta. Eigi veit ek, segir konungr, at oss megi þetta 
at meini verða, þótt þú hafir þetta ór mínu landi, ok at 
vísu mun ek fá þér þetta, ef þú vilt þat sverja mér, 
at berjast eigi í mót mér, ok eigi uggi ek bræðr þína, 


ef þú ert mér trúr. Nú ráða þeir þetta með sér, at | 


Ívarr sverr honum eiða, at hann skyldi eigi skjóta í 
mót honum, ok eigi ráð leggja til meins honum, enn 
hann skal eignast af Englandi þat, sem uxahúð tekr 
yfir, er hann fengi mesta til. 

XVIII. Nú fær Ívarr sér öldungshúð eina, ok nú 
lætr hann hana bleyta, ok þrisvar lætr hann hana þenja; 
nú lætr hann rista hana sem mjóst alla í sundr, ok þá 
lætr hann renna sér hvárt, hárram eða holdrosu; ok er 
þessu var lokit, var þvengr sjá svá langr, at furða var 


at, ok engum kom í hug, at svá mætti verða, ok þá j 


lætr hann breiða á einum velli, enn þat var svá vitt 
land, at þat var mikil borgar vídd, ok þar fyrir utan 
lætr hann marka grundvöll, sem til mikilla borgarveggja,; 
ok þá fær hann sér smiði marga, ok lætr reisa hús 
mörg á þeim velli, ok þar lætr hann gera borg eina 
mikla, ok er sú kölluð Lundúnaborg; hun er allra borga 
mest ok ágæzt of öll norðrlönd. Ok nú er hann hafði 
borg þessa látit gera, hafði hann lausafé upp gefit; enn 
hann var svá örr, at hann gaf á tvær hendr, ok þótti 
svá mikit um speki hans, at allir sóttu hann at sínum 
ráðum ok vandamálum; ok svá skipaði hann öllum mál- 
um, sem hverjum þótti sér bezt gegna, ok gerist hann 
vinsæll, svá at hann á undir hverjum manni vin, ok er 
Ellu konungi mikit lið at honum fyrir landráða sakir, 


A 

svá at konungr lætr hann mörgum ráðum ok málum 
skipa, ok þarf eigi til at koma sjálfr. Ok er Ívarr 
hafði svá komit ráði sínu, at þar þykkir til allrar spekt- 
ar at sjá, sendir hann menn á fund bræðra sinna þess 
erendis, at þeir sendi honum gull ok silfr, svá mikit 
sem hann kvað á. Enn er þessir menn kómu á fund 
þeira bræðra, segja þeir sín erendi, ok svá, hvar þá 
var komit hans ráð, þvíat menn þóttust þat eigi vita, 
yfir hverjum brögðum hann bjó, ok svá skildu þeir 
bræðr, at hann hafði ekki skapsmuni eftir því, sem hann 
var vanr. Nú senda þeir slíkt fé, sem hann ákvæði; 
ok er þeir koma til Ívars, gefr hann þau öll fé enum 
stærstum mönnum í landinu, ok dregr svá lið undan 
Ellu konungi, ok allir hétu því, at kyrrir mundu sitja, 
þótt hann gerði þangat herför. Ok er Ívarr hefir svá 
lið dregit undir sik, þá sendir hann menn á fund bræðra 
sinna at segja þeim, at hann vildi, at þeir byði út leið- 
angri of þau lönd öll, er þeira ríki stóð yfir, ok þeir 
skoraði hverjum manni, er þeir fengi. Ok þá er þessi 
orðsending kom til þeira bræðra, kennast þeir við skjótt, 
skilja, at nú mundi honum þykkja mjök vænlegt um, at 
nú mundi þeir fá sigr. Nú samna þeir liði um alla 
Danmörk ok Gautland, ok öll þau ríki, er þeira völd 
vóru yfir, ok draga óvígan her saman, ok hafa almenn- 
img úti; þá halda þeir skipum sínum til Englands bæði 
nótt og dag, ok vildu nú sem sízt láta fara njósn fyrir 
þeim. Nú er sjá hersaga sögð Ellu konungi: nú safnar 
hann sér liði, ok fær lítit, fyrir því, at Ívarr hafði mik- 
it líð undan honum dregit. Nú ferr Ívarr í mót Ellu 
konungi, ok segir, at hann mundi enda þat, er hann 
hafði svarit: enn eigi má ek ráða tiltekju bræðra minna, 
enn því má ek ráða, at finna þá ok vita, ef þeir vili 
stöðva her sinn ok gera eigi meira ilt, enn þeir hafa áðr 

gert. Nú ferr Ívarr á fund bræðra sinna, ok eggjar þá - 
nú mjök, at þeir skyldi sem bezt fram ganga ok sem 
bráðast láta bardaga verða: þvíat konungr hefir miklu 
minna lið. Enn þeir svara, at eigi mundi hann þurfa 
at eggja þá, ok þeim var et sama í hug sem fyrr. Nú 
ferr Ívarr at hitta Ellu konung, ok segir honum, at 
miklu vóru þeir ákafari ok óðari, enn þeir vildi á hans 
orð hlýða: ok þá er ek vilda um grið leita yðar í milli, 
æptu þeir í gegn; nú man ek enda mína svardaga, at - 
ek man eigi berjast í móti þér, ok mun ek vera kyrr 
hjá ok mitt lið, enn bardagi gengr með yðr sem verða 
má. Nú sjá þeir Ella konungr lið þeira bræðra, ok ferr 
svá geyst, at furða var at. Þá mælti Ívarr: Þat er 
nú til, Ella konungr, at þú fylkir liði þínu, enn ek 
get þess, at þeir veiti þér harða atsókn nokkura hríð. 
Enn þegar þeira lið hittist, verðr bardagi mikill, ok 
ganga þeir hart fram synir Ragnars í gegnnm fylking- 
ar Ellu konungs, ok svá eru þeir ákafir, at þeir hyggja 
at því einu, at gera at verkum sem mest, ok sú orr 
osta var bæði löng ok hörð: ok hér lauk svá, at Ella 
konungr ok lið hans kom á flótta, ok hann varð hand- 
tekinn. Ok þá var Ívarr þar í nánd, ok mælti, at svá 
skyldi breyta um líflát hans: er nú þat ráð, segir hann, 
at minnast hvern dauðdaga hann valdi föður várum; nú 
skal sá maðr, er oddhagastr er, marka örn á baki hon- 
um sem innilegast, ok þann örn skal rjóða með blóði 
hans. Enn sá maðr, er kvaddr var til þessarrar sýslu. 
gerir sem Ívarr bauð honum; enn Ella konungr var 
mjök sárr, áðr þessi sýslu lýkr; lætr hann nú lif sitt. 
ok þykkjast þeir nú hefnt hafa föður síns Ragnars. | 
Ívarr segir, at hann vill þeim gefa ríki þat, er þeirátta 
allir saman, enn hann kveðst ráða vilja fyrir Eng 
landi. | 

XIX. Eftir þetta fara þeir Hvítserkr ok Björn 
heim til ríkis síns, ok Sigurðr, enn Ívarr er eftir ok 
ræðir Englandi. Þaðan frá halda þeir miðr saman liði 
sínu, ok herjuðu á ýmis lönd. Enn Randalín móðir 
þeira varð gömul kona; enn Hvítserkr son hennar hafði 
herjat eitthvert sinn í Austrveg, ok kom svá mikit o“r- 
efli í mót honum, at hann mátti eigi rönd við reisa, ok 
varð hann handtekinn; enn hann kaus sér þann dauð- 
daga, at bál skyldi gera af mannahöfðum; þar skyldi 
hann brenna; ok svá lét hann líf sitt. Ok er Randalín 
spyrr þetta, þá kvað hun vísu: 

Sonr beið einn, sás ek átta, 
í Austrvegi dauða, 
Hvítserkr var sá heitinn, 
hvergi gjarn at flýja; 
hitnaði hann af höfðum 
höggvins vals at rómu, 
káus þann bana þengill 
þróttarsnjallr áðr felli. 

Ok enn kvað hun: 


Höfðum lét of hrundit 

hodd mörgum gramr undir, 

í Feiga-bý foska 

fingi ívir syngja; 

hvat skyli beðinn betra 

böðhöggr und sik leggja ? 

illan deyr við orðstír 

allvaldr jöfurs falli. 
Enn frá Sigurði orm í auga er mikill ættbogi kominn; 
hans dóttir hét Áslaug, móðir Sigurðar hjartar; Sigurðr 
hjörtr var faðir Ragnhildar, móður Haralds ens hár- 
fagra, er fyrstr réð öllum Noregi einn. Enn Ívarr réð 
fyrir Englandi alt til dauðadags, ok varð sóttdauðr. Ok 
þá er hann lá í banasótt, mælti hann, at hann skyldi 
þangat færa, er herskátt væri. ok þess kvaðst hann 

vænta, at þeir mundi eigi sigr fá, er þar kæmi at land- 
inu; ok er hann andast, var svá gert, sem hann mælti 
fyrir, ok var þá í haug lagðr. Ok þat segja margir 
menn, þá er Haraldr konungr Sigurðsson kom til Eng- 
lands, at hann kæmi þar at, er Ívarr var fyrir, ok fellr 
hann í þeiri för. Ok er Vilhjálmr bastarðr kom í land, 
fór hann til ok braut haug Ívars, ok sá Ívarr ófúinn; 
þá lét hann gera bál mikit, ok lætr Ívarr brenna á bál- 
inu; ok eftir þat lét hann til landsins ok fær gagn. 
Enn frá Birni járnsíðu er komit margt manna; frá hon- 
um er komin mikil ætt: Þórðr, er bjó at Höfða á Höfða- 
strönd, mikill höfðingi. Enn þá er synir Ragnars vóru 
allir líflátnir, dreifðist lið þeira á ýmsa vega, er þeim 
hafði fylgt, ok þótti þeim öllum, er verit höfðu með 
sonum Ragnars, einskis vert um aðra höfðingja. Þeir 
vóru tveir menn, er fóru víða um lönd at leita, ef þeir 
fyndu nokkurn höfðingja þann, er þeim þætti sér eigi 
svívirðing í at þjóna, ok fóru þeir eigi báðir saman. 
XX. Sá atburðr hefir verit út í löndum, at einn 
konungr átti tvá sonu, ok tók hann sótt ok andaðist, 
enn synir hans vilja drekka erfi eftir hann; þeir bjóða 
til þessar veizlu svá, at allir menn skyldu koma þang- 
at, þeir er á þrimr vitrum enum næstum spyrja þetta. 
Nú spyrst þetta víða um lönd; ok á þessum þrimr vetr- 
um búast þeir við þessi veizlu. Ok er þat sumar kemr, 
er erfi skyldi drekka, ok sú stund, er ákveðin var, þá 
verðr svá mikit fjölmenni, at engi vissi dæmi til, hvé 
mikit var, ok vóru margar stórar hallir skipaðar ok 
mörg tjöld úti. Ok er leið mjök et fyrsta kveld, kemr 
maðr einn til hallar þessarrar; þessi maðr er mikill, svá 
at þar var engi jafnmikill, ok þat sá á búnaði hans, at 
hann hafði hjá tígnum mönnum verit; ok er hann kemr 
í höllina, gengr hann fyrir þá bræðrna ok kveðr þá. ok 

spyrr, hvar þeir vísi honum til sætis. Þeim leizt vel 
á hann, ok báðu hann sitja á enn æðra bekk; hann 
þurfti tveggja manna rúm. Ok þegar hann hafði niðr 
sezt, var honum borin drykkja sem öðrum mönnum, ok 
ekki horn var svá mikit, at eigi drykki hann af í ein- 
um drykk, ok þat þóttust allir sjá, at honum þótti engis 
um vert um allra aðra. Svá verðr enn, at annarr maðr 
kemr til þessarrar veizlu; sá var heldr meiri enn enn 
fyrri, þessir menn hafa síða höttu; ok er þessi maðr 
kemr fyrir hásætit enna ungu konunga, kveðr hann þá 
listulega, ok biðr þá vísa sér til sætis. Þeir mæltu, at 
þessi maðr skyldi innar sitja á enn æðra bekk. Nú 
gengr hann til sætis síns, ok eru þeir svá miklir í rúmi 
báðir saman, at fimm menn hafa upp risit fyrir þeim; 
enn sá, er fyrr kom, er þó minni drykkjumaðr; enn enn 
síðari drakk svá skjótt, at hann helti nálega í sik af 
hverju horni, ok eigi finna menn þó, at hann verði 
rukkinn, ok heldr lætr hann óþokkuléga við sinum 
Bessunantum ok snýr baki við þeim. Sá, er fyrri kom, 
bað at þeir skyldu eiga gaman saman; ok mun ek fyrri; 
hann stakk við honum hendi ok kvað vísu: 

Seg þú frá þegnskap þínum, 

þik ráðumst ek spyrja: 

hvar sáttu hrafn á hríslu, 

hrolla dreyra fullan? 

oftar þáttu at öðrum, 

í öndvegi fundinn, 

enn þú dreyrug hræ drægir 

í dal fyrir valfugla. 
Nú þykkir þeim, er utar sat, til leitat við sik í slíku 
viðkvæði, ok kvað vísu í móti: 

Þegi þú, heimdregi heitinn, 

hvat er þik vesallátan? 

hefir þú aldrigi unnit 

þess, er ek mega þrotna; 
feitaða sverð né solla 
sæki tík at leiki 
gafta þú hálu hesti, 
hvat rækir þik drykkju? 
Nú svarar hinn, er fyrri kom: 
Hafs létum vér hesta 
hlýr stinn á brim renna, 
meðan á bjartar brynjur 
blóði dreif um síður; 
ylgr gein aldri mönnum 
eyra grát of svíra, 
harðmeldri fám vér herða 
hveðnu blóði roðna. 


Ok nú kvað sá. er síðar kom: 


Alls engi sá ek yðarn, 
þar er upplokinn fundum 
heifa vang fyrir hvítum 
- hesti máva rastar: 

ok við lasi lúðrar 

fyrir landi vér undum 
hallar ríka mollu 

hrafns fyri rauðum stafni. 


Ok enn kvað sá, er fyrr kom: 


Samira okkr at öldrum 

of öndvegi þræta, 

hvat okkarr hefir unnit 
hvaðarr framar öðrum; 

þá stótt þar, er bar bára 
brandahjört at sundi, 

enn ek sat þar, er Rán reiddi 
rauðan stafn til hafnar. 


Nú svarar sá. er síðar kom: 
Fylgdum Birni báðir 
at braudagný hverjum, 
vóru reyndir rekkar, 
enn Ragnari stundum: 

var ek þar, er bragnar börðust 
á, Bolgaralandi, 

því bar ek sár á síðu, 

sittu innar meir, granni. 


Enda kendust þeir þá við of síðir, ok vóru þar síðan 
at veizlu. 

XXI. Ögmundr er maðr nefndr, er kallaðr var 
Ögmundr enn danski; hann fór eitthvert sinn með fimm 
skipum ok lá við Sámsey í Munarvági. Þá er þat sagt, 
at matsveinar fóru á land at gera mat til, enn aðrir 
menn fóru Í skóg at skemta sér, ok þar fundu þeir einn 
trémann fornan ok var fertugr at hæð ok mosavaxinn, 
ok sá þó öll deili á honum, ok ræddu nú um með sér, 
hverr blótat mundi hafa þetta et mikia goð; ok þá 
kveðr trémaðrinn: 

Þat var fyrir löngu, 
er Í leið megir 
Heklings fóru 
hlunnalungum 

fram um salta 

slóð birtinga,; 

þá varð ek þessa 
þorps ráðandi. 


Ok því settu 
svarðmerðlingar, 
suðr hjá salti, 
synir Loðbrókar; 
þá var ek blótinn 
til bana mönnum 
í Sámseyju 
sunnanverðri. 


Þar báðu standa, 
meðan strönd þolir 
mann hjá þyrni 
ok mosavaxinn: 

nú skýtr á mik 

skýja gráti, 

hlýr hvárki mér 

hold né klæði. 
Ok þetta þótti mönnum undarlegt, ok sögðu síðan frá 
öðrum mönnum. 


Krákumál. 


Ý 
Bel juggu vér með hjörvi; 
hitt var ei fyrir löngu, 
er á Gautlandi gengum 
at grafvitnis morði; 
þá fengu vér Þóru, 
þaðan hétu mik fyrðar, 
þá er ek lyngál um lagðak, 
Loðbrók, at því vígi; 
stakk ek á storðar lykkju 
stáli bjartra mála. 


2. Hjuggu vér með hjörvi; 

- heldr var ek ungr, þá er skífðum 
austr í Eyrasundi 

undurn frekum vargi; 

ok fótgulum fugli 

fengu vér, þar er sungu 

við háseymda hjálma 

hörð járn, mikils verðar; 

allr var ægir sollinn, 

óð Rán í valblóði. 


8. Hjuggu vér með hjörvi; 
hátt bárum þá geira, 

er tvítugir töldumst, 

ok tír ruðum víða; 

unnnm átta jarla 

austr fyrir Dínumynni, 

gera fengum þá guóga 
gisting at því vígi; 

sveiti fell í sollinn 

sæ, týndi lið ævi. 


4. Hjuggu vér með hjörvi; 
Heðins kvánar varð auðit, 
þá er vér Helsingja heimtum 
til heimsala Óðins; 
lögðum upp í Ífu, 
oddr náði þá bíta; 
öll var unda gjálfri 
á sú roðin heitu; 
grenjaði brandr við brynjur, 
bensildr klufu skildi. 


5. Hjuggu vér með hjörvi; 

hygg engan þá frýðu, 

áðr á Heflis hestum 
Herruðr í styr felli; 

klýfr ei Egils öndrum 
annarr jarlinn frægri 

lunda völl til lægis 

á langskipum síðan; 

sá bar siklingr víða 

snart fram í styr hjarta. 


6. Hjuggu vér með hjörvi; 
herr kastaði skjöldum, 
þá er rægagarr rendi 
ræstr at gumna brjóstum; 
beit í skarpaskerjum 
skeribíldr at hjaldri; 
roðinn var randar máni 
áðr Bafn konungr felli; 
dreif ór hölda hausum 
heitr á brynjur sveiti. 

7. Hjuggu vér með hjörvi; 
hátt grenjuðu hrottar, 

áðr á Ullarakri 
Eysteinn konungr felli; 
. gengu gulli fáðar 
grundar vals at bröndum:; 
rækyndill smaug rauðar 
rítr at hjálma móti; 

svíra vín ór sárum 

sveif of hjarna kleifar. 


8. Hjuggu vér með hjörvi; 
hafa gátu þá hrafnar 

fyrir Einderis eyjum 

cærna bráð at slíta; 

tengum Fálu hestum 

fullan verð at sinni; 

ilt var eins at gæta 

með uppruna sólar, 
streng-völr sá ek stíga, 
stakk málmr á skör hjálmi. 


9. Hjuggu vér með hjörvi; 
hruðum rendr í dreyra, 
þá er benþvarra bendum 
fyr Borgundarhólmi; 
hreggský slitu hringa, 
hratt álmr af sér málmi; 
Vulnir fell at vígi, 
varat einn konungr móiri; 
val rak vítt of strandir, 
vargr fagnaði tafni. 


10. Hjuggu vér með hjörvi; 

Hildr var sýnt Í vexti, 

áðr Freyr konungr felli 

í Flæmingja veldi; 

náði blár at bíta 

blóði smeltr í gyltan 

Högna kufli at hjaldri 

harðr bengrefill forðum; 


mær grét morgin-skæru 
mörg, þá er tafn fekst vörgum. 


11. Hjuggu vér með björvi; 
hundruðum frá ek liggja 

á, Eynefis óndrum, 

þar er Englanes heitir; 
sigldu vér til snerru 
sex dægr, áðr lið felli; 
áttum odda messu 

við uppruna sólar; 

varð fyrir várum sverðum 
Valþjófr í styr hníga. 


12. Hjuggu vér með hjörvi, 
hrundi dögg af sverðum 
brýn í Barðafirði, 
bleikan ná fyrir hauka; 
umdi álmr, þá er oddar 
allhratt slitu skyrtur, 
at slíðrloga sennu 
Svölnis hamri þæfðar; 
rendi ormr til unda, 
eitrhvass, drifinn sveita. 


18. Hjuggu vér með hjörvi: 
heldum Hlakkar tjöldum 
hátt at Hildar leiki 
fyrir Heðninga vági; 
sjá knáttu þá seggir, 
er sundruðu skjöldu, 
at hræsílna hjaldri 
hjálm slitnaðan gotna; 
varat sem bjarta brúði 
í bing hjá sér leggja. 


14. Hjuggu vér með hjörvi; 
hörð kom hríð á skjöldu 
nár fell niðr til jarðar 
á Norðimbralandi: 
varat um eina Óttu, 
öldum þörf at frýja 

varat á Vika-skerði 


Hildar leik, þar er hvassir 


hjálmstofn bitu skjómar; 
böðmána sá ek bresta, 

brá því fíra lífi. 

15. Hjuggu vér með hjörvi; 
Herþjófi varð auðit 

Í Suðreyjum sjálfum 

sigrs á várum mönnum; 
varð at randar regni 
Rögnvaldr fyrri hníga, 

sá kom hæstr of hölda 
harmr at sverða gusti; 
hvast kastaði hristir 
hjálma strengýflaugar pálmi. 


16. Hjuggu vér með hjörvi: 
hverr lá þverr of annan; 
glaðr varð gera bróðir 
getu við sóknar læti; 
lét ei örn né ylgi 
sá er Írlandi stýrði; 
mót varð málms ok rítar, 
Marsteinn konungr fasta; 
varð í Veðrafirði 
valtafn gefit hrafni. 


17. Hjuggu vér með björvi; 
hundmarga sá ek falla 
morginstund fyrir meiði 
menn at odda sennu; 
syni mínum bneit snemma 
slíðra þorn við bjarta. 

Egill lét Agnarr ræntan 
óblauðan hal lífi; 

glumdi geirr við Hamðis 
grán serk, bliku merki. 


18. Hjuggu vér með hjörvi; 
haldorða sá ek brytja 
skki smátt fyrir úlfa 
Endils niða bróndum ; 


sem vín konur bæri; 
roðinn var ægis asni 
ófár í dyn geira; 

skorin var Sköglar kápa 
at skjöldunga hjaldri. 


19. Hjuggu vér með hjörvi; 
háðum suðr at morgni 

leik fyrir Lindiseyri 

við lofðunga þrenna; 

fár átti því fagna, 

fell margr í gin úlfi, 

haukr sleit hold með vargi, 
at hann heill þaðan kæmi; 
Íra blóð í ægi 

ærit fell um skæru. 


20. Hjuggu vér með hjörvi; 
hárfagran sá ek hrökkva 
meyjar dreng at morgni 
ok málvini ekkju; 
varat sem varmar laugar 
vínkers Njörun bæri 
oss í Álasundi, 
áðr Örn konungr felli; 
varat sem unga ekkju 
Í öndugi kyssa. 


21. Hjuggu vér með hjörvi: 
há sverð bitu skjöldu, 
þar er gullroðinn glumdi 
geirr við Hildar næfri, 
sjá mun í Öngulseyju 

of aldr mega síðan, 

hversu at lögðis leiki 
lofðungar fram gengu; 
roðin var út fyrir eyri 

ár flugdreki sára. 


22. Hjuggu vér með hjörvi: 
hví sé drengr at feigri, 

at hann í odda éli 
óndurðr látinn verði? 
oft sýtir sá ævi, 

er ulfgi of nístir; 

ilt kveða argan eggja 
örum at sverða leiki; 
hugblauðum kemr hvergi 
hjarta sitt at gagni. 

28. Hjuggu vér með hjörvi; 
hitt tel ek jafnt at gangi 
at samtogi sverða 
sveinn Í móti Sveini; 
hrökkvat þegn fyrir þegni, 
þat var drengs aðal lengi; 
æ skal ástvinr meyja. 
einharðr í dyn sverða. 


24. Hjuggu vér með hjörvi; 
hitt sýnist mér raunar, 

at forlögum fylgjum, 

fár gengr of sköp norna; 
eigi hugða ek Ellu 

at aldrlagi mínu, 

þá er ek blóðvali bræddak 
ok borð á lög keyrðak; 
vítt fengum þá vargi 
verð í Skotlands fjörðum. 

25. Hjuggu vér með hjörvi; 
hitt hlægir mik jafnan, 
at Baldrs feðr bekki 

búna veit ek at sumblum; 
drekkum bjór at bragði 

ór bjúgviðum hausa; 

sýtir ei drengr við dauða 
dýrs at Fjölnis húsum; 

eigi kem ek með æðru 
orð til Viðris hallar. 


26. Hjuggu vér með hjörvi; 


hér vildu nú allir 

burir Áslaugar bröndum 
bitrum Hildi vekja, 

ef vandlega vissi 

of viðfarar ossar, 

hvé ófáir ormar 

eitrfullir mik slíta; 
móðernis fekk ek mínum 
mögum, svát hjörtu duga. 


27. Hjuggu vér með hjörvi; 
harðla líðr at arfi, 

grimt stendr grand af naðri, 
Góinn byggir sal hjarta; 
væntum hins, at Viðris 
vöndr í Ellu standi; 

sonum mínum man svella 
sinn föður ráðinn verða; 

ei munu Snarpir sveinar 
sitt kyrt vera láta. 


28. Hjuggu vér með hjörvi; 
hefir fimm tigum sinna 
fólkorrostur framdar 
fleinþings boði ok eina; 
minst hugða ek manna, 
at mér vera skyldi 
(ungr namk odd at rjóða), 
annarr konungr frægri, 
oss munu Æsir bjóða, 
erat sýtandi dauði. 


29. Fýsumst hins at hætta; 
heim bjóða mér dísir, 

sem frá Herjans höllu 

hefir Óðinn mér sendar; 
glaðr skal ek öl með Ásum 
í öndvegi drekka; 

lífs eru liðnar stundir, - 
læjandi skal ek deyja. 


——0i...-— 

Hér segir af Ragnars sonum, ok hversu 
margir konungar eru komnir af þeim. 





L Eftir dauða Hrings konungs tók Ragnarr son 
hans konungdóm yfir Svíaveldi ok Dana; þá gengu 
margir konungar á ríkin ok lögðu undir. Enn því at 
hann var ungr maðr, ok þeim sýndist hann lítt fallinn 
til ráðgerðar eða landstjórnar, þá var einn jarl í vestra 
Gautlandi, er Herruðr hét; hann var jarl Ragnars 


' konungs; manna var hann vitrastr ok hermaðr mik- 


ll. Hann átti eina dóttur, er Þóra. borgarhjörtr var 
kölluð; hun var allra kenna fríðust, þeira er konungr 
hafði spurt til. Jarlinn faðir hennar hafði gefit henni 


Einn yrmling í morgingjöf; hun fæddi hann fyrst í eski 


sínu; enn þessi ormr varð svá mikill um síðir, at hann 
lá í kring um skemmuna ok beit í sporð sér; hann 
gerðist þá svá ólmr, at menn þorðu eigi at koma nær 
skonmunni nema þeir, er honum gáfu mat, eða þjón- 
aðu jarls dóttur; enn hann át uxa um dag; fólkit ótt- 
alist mjök, ok vissu, at hann mundi mikinn skaða 


g€ra, svá mikill ok ólmr sem hann var þá orðinn. 
162 

Jarl strengdi þá þess heit at bragarfulli, at hann skyldi 
þeim einum gifta dóttur sína Þóru, er dræpi orminn 
eða þyrði at ganga til tals við hana fyrir orminum. 
Ok er Ragnarr konungr spyrr þessi tíðendi, þá ferr 
hann í vestra Gautland; ok er hann átti skamt til 
býjar jarlsins, þá fór hann í raggaðar klæði, brækr ok 
kápu, ok ermar á ok höttr; þau klæði voru þæfð með 
sand ok tjöru, ok tók í hönd sér eitt mikit spjót, enn 
var gyrðr sverði, ok gekk svá einn frá sínum mönnum 
ok til býjar jarlsins ok skemmu Þóru. Ok þegar ormr- 
inn sá, at þar var kominn ókunnr maðr, þá reistist 
hann upp, ok blés eitri móti honum; enn hann skaut 
móti skildinum, ok gekk at honum djarflega ok lagði 
hann með spjóti í hjartat; ok síðan brá hann sínu sverði, 
ok hjó af orminum höfuðit; ok fór þat svá, sem segir 
í sögu Ragnars konungs, at hann fekk síðan Þóru borg- 
arhjört, ok síðan lagðist hann í hernað, ok frelsti alt sitt 
ríki. Hann átti með Þóru tvá syni; hét annarr Eiríkr, 
enn annarr Agnarr; ok er þeir vóru nokkurra vetra 
gamlir, þá tekr Þóra sótt ok andaðist. Síðan fekk 
Ragnarr Áslaugar, er sumir kalla Randalín, dóttur Sig- 
urðar Fáfnisbana ok Brynhildar Buðladóttur. Þau átta 
fjóra syni; Ívarr beinlausi var elztr, þá Björn járnsíða, 
þá Hvítserkr, þá Sigurðr, þat var markí auga honum, 
at svá var sem ormr lægi um sjáldrit, ok því var hann 
kallaðr Sigurðr ormr í auga. 

II. Nú er synir Ragnars vóru vaxnir, þá herjuðu 
þeir víða um lönd. Þeir bræðr Eiríkr ok Agnarr fóru 
í öðrum stað, enn í þriðja stað fóru þeir Ívarr ok þeir 
enir yngri bræðr hans með honum, ok gerði hann ráð 
fyrir þeim, þvíat hann var forvitri; þeir lögðu undir 
sik Selund ok Reiðgotaland, Eygotaland ok Eyland. 
ok öll smálönd í hafinu.  Settist þá Ívarr með enn. 


RAGNARS SONUM. 238 





yngrum bræðrum sínum at Leiðru á Selundi, ok var 
þat þó móti vilja Ragnars konungs; fóru synir hans 


með hernaði allir, þvíat þeir vildu eigi ófrægri vera, 


enn Ragnarr konungr faðir þeira. Þat líkaði Ragn- 
ari konungi illa, er synir hans heldu móti honum ok 
tóku skattlönd hans móti hans vilja. Hann setti þann 


; konung yfir Upp-Svíaveldi, er Eysteinn beli hét, ok 


I 


A TR 1 


bað hann halda því ríki sér til handa, enn verja fyri 
sonum sínum, ef þeir kallaði til. Þat var eitt sumar, 
er Ragnarr konungr var farinn í Austrveg með her 
sinn, at Eiríkr ok Agnarr, synir hans, kómu til Sví- 
þjóðar, ok heldu skipum sínum upp í Löginn; gerðu 
þeir þá boð Eysteini konungi til Uppsala, at hann kæmi 
til þeira. Ok er þeir fundust, sagði Eiríkr, at hann 
vildi at Eysteinn konungr heldi Svíaríki undir þá bræðr, 
ok kveðst þá fá vilja Borghildar dóttur hans, ok segir, 
at þá megu þeir vel halda því ríki fyrir Ragnari kon- 
ingi. Eysteinn kveðst þetta vilja tjá innanlands höfð- 
ingjum, ok skildust þeir svá. Ok er Eysteinn konungr 
bar þetta mál upp, þá urðu allir landsmenn á þat sátt- 
ir, at verja landit fyri sonum Ragnars; ok dregst nú 
Saman óvígr herr, ok ferr Eysteinn konungr móti Ragn- 
árs sonum; ok er þeir finnast, verðr þar mikil orrosta, 
ok verða nú synir Loðbrókar ofrliði bornir, ok fellr svá 
lið þeira bræðra, at fátt eitt stóð upp; þá fell ok Agn- 


rr, enn KEiríkr varð handtekinn. Eysteinn konungr 


bauð Eiríki grið, ok svá mikit fé af Uppsala veldi 
fyrir Agnar bróður siun, sem sjálfr vildi hann, ok þar 
með dóttur sína, þá er áðr hafði hann beðit. Kiríkr 
vildi engar fébætr ok eigi konungs dóttur ok eigi 
kveðst hann vilja lifa eftir þann ósigr, er hann hafði 
fengit, enn þat kveðst hann þiggja vilja, at hann 
kjósi sér sjálfr dauðdaga. Ok af því, at Eysteinn 

konungr mátti enga sætt fá af Eiríki, þá játtar hann 
honum því. Eiríkr bað, at þeir tæki undir hann spjóts- 
oddum, ok hefi hann svá upp yfir allan valinn. Þá kvað 
Eiríkr: 

Vilk eigi boð fyri bróður, 

né baugum mey kaupa, 

Eystein kveða orðinn 

Agnars bana heyra; 

grætr eigi mik móðir, 

mun ek efstr á val deyja, 

ok geirtré í gögnum 

gerr látið mik standa. 


Ok áðr hann væri hafinn upp á spjótin, þá sá hann 
einn mann ríða mikit; þá kvað hann: 


Þau berit orð et. efra, 
eru austrfarar liðnar, 
at mær hafi mína 

mjó, Áslaugu, bauga; 
þá man mest af móði, 
ef mik spyrja dauðan, 
mín stjúpmóðir mildum 
mögum sínum til segja. 


Var nú svá gert, at Eiríki var lyft upp á spjótsoddun- 
um, ok dó hann svá uppi yfir valnum. Ok er þessi 
tíðendi spyrjast út á Selund til Áslaugar, þá ferr hun 
þegar á fund sona sinna, ok segir þeim þessi tíðendi. 
Þeir Björn ok Hvítserkr léku tafl, enn Sigurðr stóð at 
framan. Þá kvað Áslaug: 


Eigi mundi yðar, 

ef ér dæið fyrri 

eitt misseri eftir 
óhefnt vera, bræðra; 
lítt ráðumst því leyna, 
er líf hafa knætti 
Eiríkr sitt ok Agnarr 
óbornir mér niðjar. 

Þá svarar Sigurðr ormr Í auga: 
Þat skal þriggja vikna, 
ef þik tregar, móðir, 
leið eigu vér langa, 
leiðangr búinn verða; 
skal Uppsölum eigi 
þóat ofafé bjóði, 
ef oss duga eggjar 

á Eysteinn beli ráða. 


Þá kvað Björn járnsíða: 


Duga man hugr ok hjarta 
í hauksnöru brjósti, 

þótt minnr um þat mæli, 
manni innan rifja; 

eigi er os Í augum 

ormr né fránir snákar, 
bræðr glöddu mik mínir, 
man ek stjúpsonu þína. 


Þá svarar Hvítserkr: 


Hyggjum at áðr héitim, 
at hefnt megi verða; 
látum ýmsu illu 

Agnars bana fagna; 
hrindum húf á rannir, 
höggum ís fyri barði, 
sjám á hitt, hvé snekkjur 
snemst vér fáim búnar. 


Þá kvað Ívarr beinlausi : 


Hafið ofrhuga ærinn 

ok áræði bæði, 

þess mundi þá þurfa, 

at þrá mikit fylgdi; 

bera man mik fyrir bragna 
beinlausan fram verða, 

þó gat ek hönd til hefnda, 
at ek hváriga nýta. 

Eftir þat drógu Ragnars synir saman Óóvígan her, ok 
er þeir vóru búnir, þá fóru þeir með skipaher til 
Svíþjóðar; enn Áslaug drotning ferr með fimtán hundr- 
uðum riddara landveg, ok var þat fólk allvel búit; sjálf 
bar hun herklæði, ok var formaðr þess hers, ok kallað- 
ist Randalín, ok mætast þau í Svíþjóð, ok ræna ok 
brenna, hvar sem þau fara yfir. Þetta spyrr Eysteinn 
konungr, ok samnar her í móti þeim, hverjum þeim 
manni, er vígr var í hans ríki; ok er þeir mætast, 
verðr þar mikil orrosta, ok fá Loðbrókar synir sigr, 
enn Eysteinn konungr fell; spyrst þetta (ok) verðr mjök 
frægt. Ragnarr konungr, þar sem hann var í hernaði, 
spyrr þetta, ok líkar stórilla við sonu sína, at þeir létu 
eigi hefndina bíða hans. Ok er hann kom heim í ríki 
sitt, þá segir hann Áslaugu, at hann skal gera eigi minna 
frægðarverk, enn synir hans höfðu þá gert: hefi ek nú 
flest alt þat ríki aftr unnit undir mik, er mínir forellris- 
menn hafa átt, utan England eigi, ok því hefi ek ná 
látit gera knörru tvá í Líðum á Vestfold. Þvíat hans 
ríki stóð alt til Dofrafjalls ok Líðandisness. Ás 
laug svarar: Mörg langskip máttu þér hafa gera látit 
með verði þessa knarra; vitu þér ok, at stórskipum er 
ekki gott at halda at Englandi sakir straums og út 
grynnis, ok er þetta ekki vitrlega ráðit. Enn alt at 
einu ferr Ragnarr konungr með þessu knörrum vestr 
til Englands með fimm hundruð manna, ok brýtr bæði 
skipin við England, enn sjálfr hann ok allr herr hans 
kom heill á land; tekr hann nú at herja, hvar sem 
hann ferr. 

ITI. Í þann tíma réð sá konungr fyri Norðhumbru- 
landi, er Ella hét; ok er hann spyrr, at herr er koðm- 
inn í ríki hans, þá samnar hann miklu liði, ok ferr 
móti honum með óvígan her, ok verðr þar orrusta mikil 


RAGNARS SONUM. 287 


ok hörð. Ragnarr konungr var yzt í silkihjúp þeim, 
er Áslaug gaf honum at skilnaði; enn því at landherr- 
inn var mikill, svá at ekki mátti við haldast, þá fell 
nálega alt fólk hans, enn hann gekk sjálfr vel fjórum 
sinnum í gegnum fylking Ellu konungs, enn ekki járn 
festi á silkiskyrtu hans; varð hann um síðir handtek- 
inn, ok settr í einn ormgarð, ok vildu ormarnir ekki 
koma nær honum. Ella konungr sá, at hann bitu eigi 
járn um daginn, er þeir börðust, ok nú vildu eigi orm- 
arnir granda honum; þá lét hann fletta af honum klæði 
þat, er hann hafði yzt haft um daginn; ok þegar hengu 
ormarnir á honum alla vega, ok lét hann þar líf sitt 
með miklum hraustleik. Ok er synir Ragnars konungs 
spyrja þessi tiðendi, þá fara þeir vestr til Englands, 
ok berjast við Ellu konung; ok af því, at Ívarr vildi 
eigi berjast ok ekki hans fólk, enn landherrinn var 
drjúgr, þá fengu þeir ósigr. ok fóru við svá búit heim 
til Danmarkar. Enn Ívarr var eftir í Englandi, ok fór 
á fund Ellu konungs, ok beiddist af honum bóta fyri 
föður sinn. Ok fyri því at Ella konungr sá, at Ívarr 
vildi eigi berjast með bræðrum sínum í móti honum, þá 
þótti honum trúlegt at gera sætt við hann. Ívarr bað 
konung gefa honum svá mikit af landi í föðurgjöld, sem 
hann breiddi yfir ena mestu öldungshúð, því at hann 
Segir sér eigi vel munu fritt at fara heim fyri bræðr- 
um sínum. Ellu þótti þetta eigi ótrúlegt, ok bundu 
þeir með þessu sætt sína. Tekr Ívarr nú húðina hrá- 
blauta, ok lætr þenja sem mest; ok síðan lætr hann 
rista húðina í enn mjóvasta streng, ok klýfr síðan sér 
hvárt hárram ok holdrosu; síðan lætr hann draga 
um einn sléttan völl, ok marka þar um utan grund- 
völl; hann reisir þar á sterka borgarveggi, ok er sú 
borg nú kölluð Jórvík. Hann vingaðist við alt lands- 

fólk, ok mest við höfðingja, ok svá kom, at allir höfð- 
ingjar hétu honum trúnaði ok bræðrum hans. Síðan 
sendir hann boð til bræðra sinna, ok segir, at þá er 
meiri ván at þeir megi hefna föður síns, ef þeir koma 
með her til Englands. Ok er þeira spyrja þat, bjóða 
þeir her út ok halda til Englands. Ok er Ívarr verðr 
þess varr, ferr hann þegar á fund Ellu konungs, ok 
segir, at hann vill eigi leyna hann slíkum tíðendum, 
enn segir, at hann má eigi berjast móti bræðrum sínum, 
enn þó vill hann fara á fund þeira, ok leita um sættir, 
konungr þiggr þetta. Kemr Ívarr á fund bræðra sinna, 
ok eggjar þá at hefna föður síns, ok ferr síðan aftr til 
Ellu konungs, ok segir, at þeir eru svá ólmir ok óðir, 
at þeir vilja fyrir hvetvetna fram berjast. Konungi 
sýnist þetta enn mesti trúleikr, er Ívarr gerði; ferr 
hann nú móti þeim bræðrum með sinn herr. Ok erþeir 
koma saman, þá snérust margir höfðingjar frá konung- 
inum ok til Ívars; varð konungr þá borinn ofrliði, svá 
at mikill þorri liðs hans fell, enn sjálfr varð hann hand- 
tekinn. Ívarr ok þeir bræðr mintust nú, hversu faðir 
þeira var píndr; létu þeir nú rista örn á baki Ellu, 
ok skera síðan rifin öll frá hrygginum með sverði, svá 
at þar vóru lungun út dregin. Svá segir Sighvatr skáld 
í Knúts drápu: 
Ok Ellu bak 
at lét hinn er sat 


Ívarr ara 
Jórvík skorit. 


Eftir þessa orrostu gerðist Ívarr konungr yfir þeim 
hluta Englands, sem hans frændr höfðu fyrri átt; hann 
átti þá tvá bræðr frilluborna; enn annarr hét Yngvar, 
enn annarr Hústó; þeir pínuðu Játmund konung enn 
helga eftir boði Ívars; ok lagði hann síðan undir sik 

hans ríki. Loðbrókar synir fórn um mörg lönd með 
hernaði: England ok Valland ok Frakkland, ok út 
um Lúmbardí; enn svá er sagt, at þar hafi þeir fram- 
ast komit, er þeir unnu þá borg, er Lúna heitir; ok 
um eina stund ætluðu þeir at fara til Rómaborgar ok 
vinna hana, ok hefir þeira hernaðr frægstr verit um 
öll norðrlönd af danskri tungu. Ok er þeir koma aftr 
í Danmörk í ríki sitt, þá skifta þeir löndum með sér; 
tók Björn járnsíða Uppsala ríki ok alla Svíþjóð, ok 
þat, er þar til heyrir, enn Sigurðr ormr í auga hafði 
Selund ok Skáni ok Halland, ok alla Víkina ok Agðir 
til Líðandisness, ok mikinn þorra af Upplöndum, enn 
Hvítserkr hafði Reiðgotaland ok Vindland, Sigurðr ormr 
Í auga (átti) Blæju, dóttur Ellu konungs; þeira son var 
Knútr, er kallaðr var Hörða-Knútr, er ríki tók eftir 
föður sinn í Selund, Skáni ok Hallandi, enn Víkin hvarf 
þá undan honum; hann átti þann son, er Gormr hét; 
hann var heitinn eftir fóstra hans, syni Knúts fundna; 
hann hélt alt land af sonum Ragnars, meðan þeir vóru 
í hernaði.  Gormr Knútsson var allra manna mestr ok 
sterkastr, ok enn mesti ætgervimaðr um alla hluti, enn 
ekki var hann svá vitr, sem verit höfðu hinir fyrri 
frændr hans. 

IV  Gormr tók konungdóm eftir föður sinn, hann 
fekk Þyri, er kölluð var Danmarkarbót., dóttur Klakk- 
Haralds, er konungr var Í Jótlandi; enn er Haraldr 
var andaðr, þá tók Gormr þat ríki alt undir sik. Gormr 
konungr fór með her yfir alt Jútland, ok eyddi öllum 
neskonungum alt suðr til Slés, ok svá vann hann mik- 
it af Vindlandi, ok margar orrostur átti hann við Saxa, 
ok gerðist hann enn ríkasti konungr; hann átti tvá 
syni; hét enn ellri Knútr. enn Haraldr enn yngri. 
Knátr var allra þeira manna fegrstr, er menn hafa sét; 

konungr unni (honum) um fram hvern mann, ok þar 
með öll alþýða; hann var kallaðr Danaást.  Haraldr 
líktist í móðurætt sína, ok unni móðir hans honum eigi 
minna enn Knúti. Ívarr enn beinlausi var lengi kon- 
ungr í Englandi; hann átti ekki barn, því at hann var 
svá skapaðr, að honum fylgdi engi girnd né ást, enn 
eigi skorti hann spekt eða grimd, ok varð hann elli- 
dauðr á Englandi, ok var þar heygðr. Þá vóru allir 
Loðbrókar synir dauðir. Eftir Ívarr tók konungdóm í 
Englandi Aðalmundr; hann var bróðurson Játmundar 
ens helga, ok kristnaði hann víða England; hann tók 
skatt af Norðhumrulandi, þvíat þat var heiðit. Eftir 
hann tók konungdóm son hans, er Aðalbrigt hét; hann 
var góðr konungr ok varð gamall. Ofarlega á hans 
dögum kom Danaherr til Englands, ok vóru formenn 
hersins Knútr ok Haraldr, synir Gorms konungs; þeir 
lögðu undir sik mikit ríki í Norðhumrulandi, þat er 
Ívarr hafði átt.  Aðalbrigt konungr fór móti þeim, ok 
börðust þeir fyrir norðan Kliflönd, ok fell þar margt 
af Dönum; ok nokkuru síðar gengu Danir upp við 
Skarðaborg, ok börðust þar, ók fengu sigr; síðan fóru 
þeir suðr til Jórvíkr, ok gekk þar undir þá alt fólk, 
ok ugðu þeir þá ekki at sér. Ok einn dag, er heitt 
veðr var, fóru menn á sund; ok svá sem konungssynir 
vóru á sundi millum skipanna, hlupu menn af landi 
ofan, ok skutu á þá; var þá Knáútr lostinn öru til bana, 
ok tóku þeir líkit, ok fluttu út á skip. Ok er lands. 
menn spyrja þetta, samnast þeir saman, svá at síðan 
fá Danir engar uppgöngur sakir samnaðar landsmanna, 
ok fara síðan heim aftr til Danmarkar. Gormr kon- 
ungr var þá á Jútlandi; ok er hann spurði þessi tið- 
endi, þá hné hann attr, ok sprakk af harmi annan dag 
eftir at jamlengd; þá tók konungdóm eftir hann yfr 

Danaveldi Haraldr, son hans; hann tók fyrstr trú ok 
skírn sinna ættmanna. 

V. Sigurðr ormr í auga ok Björn járnsíða ok 
Hvítserkr höfðu herjat víða um Frakkland, þá snéri 
Björn heim til ríkis síns. Eftir þat barðist Örnúlfr 
keisari við þá bræðr, ok fell þá af Dönum ok Norð- 
mönnum hundrað þúshundraða; þar fell Sigurðr ormr í 
auga, ok Guðröðr hét annarr konungr, er þar fell; hann 
var son Ólafs Hringssonar, Ingjaldssonar, Yngvasonar, 
Hringssonar, er Hringaríki er við kent; hann var son 
Dags, ok Þóru drengjamóður; þau áttu níu syni, ok 
er af þeim komin Döglinga ætt. Helgi hvassi hét 
bróðir Guðröðar; hann hafði brott ór orrostunni merki 
Sigurðar orms Í auga, ok sverð hans ok skjöld; hann 
fór heim til Danmarkar með sínu liði, ok fann þar Ás- 
laugu, móður Sigurðar, ok sagði henni tíðendin. Þá kvað 
Áslaug vísu: 

Sitja veiði vitjar 

vals á borgar halsum, 

böl er þat, hefir um hafnat 

hrafn Sigurðar nafni; 

blási nýti njótar 

nás Í spán at hánum, 

ofsnemma lét Óðinn 

álf valmeyjar deyja. 
Enn af því, at Hörða-Knútr var ungr, þá var Helgi 
þar með Áslaugu lengi tillandvarnar. Sigurðr ok Blæja 
áttu dóttur; hun var tvíbura við Hörða-Knút; Áslaug 
gaf henni nafn sitt, ok fæddi hana upp síðan ok fóstr- 
aði; hana fekk síðan Helgi hvassi; þeira son var Sig- 
urðr hjörtr; hann var allra þeira manna fríðastr ok 
mestr ok sterkastr, er menn höfðu sét. Þeir vóru jafn- 
gamlir Gormr Knútsson ok Sigurðr hjörtr. Enn er Sig- 
urðr var tólf vetra, þá drap hann berserk þann í einvígi, 

er Hildibrandr hét, ok þá tólf saman; eftir þat gifti 
Klakk-Haraldr honum dóttur sína, er Ingibjörg hét; þau 
áttu tvá börn: Guðorm ok Ragnhildi. Þá spurði Sig- 
urðr, at Fróði konungr, föðurbróðir hans, var dauðr; fór 
hann þá norðr til Noregs, ok gerðist konungr yfir Hringa- 
ríki, ættleifð sinni; frá honum er löng saga, þvíat hann 
vann margskyns þrekvirki. Enn þat er at segja frá 
lífláti hans, at hann reið út á eyðimerkr at veiða dýr, 
sem vandi hans var til, ok kom þar móti honum Háki 
Haðaberserkr með þrjá tigu manna alvápnaðra, ok barð- 
ist við hann; þar fell Sigurðr; ok hafði drepið áðr tólf 
menn, enn Háki konungr hafði látit hönd sína hægri, 
ok hafði þó þrjú sár önnur. Eftir þat reið Háki kon- 
ungr með sínum mönnum á Hringaríki til Steins, sem 
bú Sigurðar var, ok tók brott Ragnhildi, dóttur hans, 
ok son hans Guðorm ok mikit góðs annat, ok flutti heim 
með sér á Haðaland; ok litlu síðar lét hann efna til 
veizlu mikillar, ok ætlaði at gera brullaup sitt, enn þat 
dvaldist, þvíat sár hans höfðust illa. Ragnhildr var þá 
fimtán vetra gömul, enn Guðormr fjórtán vetra. Leið 
svá haustit ok vetrinn fram um jól, at Háki lá í sárum. 
Þá var Hálfdan konungr svarti á Heiðmörk at búum 
sínum; hann sendi Hárek gand, ok með honum hundr- 
að manna, ok fóru þeir yfir um ís á Mjörs á Haðaland 
á einni nótt ok kómu í dagan á bæ Háka konungs, ok 
tóku allar dyr á þeim skála, er hirðmenn sváfu í; ok 
síðan gengu þeir til svefnskemmu Háka konungs, ok 
tóku Ragnhildi ok Guðorm, bróður hennar, ok alt þat 
fé, er þar var, ok hafa brott með sér þaðan, ok brendu 
skálann ok þar inni í alla hirðmenn, ok fara síðan brott. 
Enn Háki konungr stóð upp ok klæddi sik, ok gekk 
eftir þeim um hríð; ok er hann kom at vatns ísinum, 
þá snöri hann niðr hjöltunum á sverðinu, ok lagðist á 

blóðrefilinn, ok fekk þar bana, ok er þar heygðr á 
vatns bakkanum. Hálfdan konungr sá, at þeir óku yfir 
ísinn með vagn tjaldaðan, ok þóttist vita, at þeira er- 
indi mundi orðit hafa slíkt sem hann vildi; lét hann 
þá senda boð um alla bygð, ok bauð til öllu stórmenni 
á Heiðmörk, ok gerði þann dag mikla veizlu; gerði 
hann þá brullaup til Ragnhildar, ok vóru þau saman 
síðan marga daga. Þeira son var Haraldr konungr 
enn hárfagri, er fyrstr varð einvaldskonungr yfir öllum 
Noregi. 





NORNA-GESTS ÞÁTTR. 


jf 





Norna-Gests þáttr. 


I. Sváer sagt, at á einum tíma, þá er Óláfr kon- 
mgr (Tryggvason) sat í Þrándheimi, bar svá til, at 
enn maðr kom til hans at áliðnum degi, ok kvaddi 
hann sæmilega. Konungr tók honum vel ok spurði, hverr 
hann væri; enn hann sagðist Gestr heita. Konungr 
svarar:  Gestr muntu hér vera, hversu sem þú heitir. 
Gestr segir: Satt segi ek þér til nafns míns, herra, 
enn gjarna vilda ek at yðr gisting þiggja, ef kostr 
væri. Konungr sagði honum þat til reiðu vera. Enn 
með því at áliðinn var dagrinn, vildi konungr ekki 
tala við gestinn, þvíat hann gekk þá skjótt til aftansöngs 
ok síðan til borðs, ok þá tilsvefns ok náða. Ok á þeiri 
sömu nótt vakti Óláfr konungr í sæng sinni, ok las 
bænir sínar, enn aðrir menn sváfu í því herbergi. Þá 
þótti konungi einn álfr eða andi nokkurr koma inn Í 
húsit, ok þó at luktum dyrum öllum; hann kom fyri 
rekkju hvers manns, er þar svaf, ok at lyktum kom 
hann til sængr eins manns, er þar var utarlega. Þá 
Mælti álfrinn, oknam staðar: Furðu sterkr láss er hér 


fyrir tómu húsi, ok er konungr eigi jafnvíss um slíkt, 
17 

sem aðrir láta, at hann sé allra manna spakastr, er 
hann sefr nú svá fast; eftir þat hverfr sá í burt at 
luktum dyrum. Enn snemma um morgininn eftir sendi 
konungr skósvein sinn at verða víss, hverr þá sæng 
hefði bygt um nóttina, ok prófaðist svá, at þar hafði 
legit gestrinn. Konungr lét kalla hann fyri sik, ok 
spurði, hverr hann væri; enn hann svarar: Þórðr hét 
faðir minn, ok var kallaðr þingbítr, danskr at kyni; 
hann bjó á þeim bæ í Danmörk, er Græningr heitir. Þrif- 
legr maðr ertu, segir konungr. Gestr sjá var djarfr Í 
orðum, ok meiri enn flestir menn aðrir, sterklegr ok 
nokkut hniginn í efra aldr; hann biðr konung at dvelj- 
ast þá lengr hjá hirðinni. Konungr spurði, ef hann væri 
skirðr.  Gestr lézt vera prímsigndr, enn eigi skirðr. 
Konungr sagði honum heimilt, at vera með hirðinni, 
enn skamma stund muntu með oss vera óskírðr. Enn 
því hatði álfrinn svá til orðs tekit um lásinn, at Gestr 
signdi sik um kveldit, sem aðrir menn, enn var þó 
reyndar heiðinn. Konungr mælti: Ertu nokkurr íþrótta- 
maðr? Hann kvaðst leika hörpu eðr segja sögur, svá 
at gaman þætti at. Konungr segir: Illa gerir Sveinn 
konungr þat, at hann lætr óskirða menn fara ór ríki 
sínu landa á meðal. Gestr segir: Ekki er þat Dana 
konungi at kenna, þvíat miklu fyrr fór ek burt ór Dan- 
mörk, enn Otta keisari lét brenna Danavirki ok kúgaði 
Harald konung Gormsson ok Hákon blótjarl at taka 
við kristni. Margra hluta spurði konungr Gest, enn 
hann leysti flest vel ok vitrlega. Svá segja menn, at 
Gestr þessi kæmi á þriðja ári ríkis Óláfs konungs; á 
því ári kómu ok til hans tveir menn, er Grímar hétu, 
ok vóru sendir af Goðmundi af Glasisvöllum; þeir færðu 
konungi horn tvau, er Goðmundr gafhonum; þau kölk 
uðu þeir ok Gríma; þeir höfðu ok fleiri eyrendi úl 

konungs, sem síðar mun sagt verða. Nú er at segja, 
at Gestr dvaldist með konungi; er honum skipat utar 
frá gestum; hann var siðsamr maðr ok vel látinn; 
var hann ok þokkasamr af flestum mönnum, ok virð- 


„ ist vel. 


I. Litlu fyri jól kom Úlfr enn rauði heim ok 
sveit manna með honum; hann hafði verit um sumarit 
í konungs eyrendum, þvíat hann var settr til lands- 
gæzlu um haustit í Víkinni við áhlaupum Dana; var 


hann jafnar vanr at vera með Óláfi konungi um há- 


a 


vetr. Úlfr hafði átt at færa konungi marga góða gripi, 
er hann hafði aflat um sumarit, ok einn gullhring hafði 
hann aflat, er Hnituðr hét; hann var hnitaðr saman í 
sjau stöðum, ok var með sínum lit hverr hlutrinn; miklu 
var hann gullbetri enn aðrir hringar. Þann hring hafði 
sefit Úlfi bóndi einn, er Loðmundr hét, enn þenna hring 
hafði átt áðr Hálfr konungr, er Hálfsrekkar eru frá 
komnir ok við kendir, er þeir höfðu kúgat fé af Hálf- 
dani konungi í Ylfing; enn Loðmundr beiddi Úlf í móti, 
at hann mundi halda bænum fyrir honum með full- 
tingi Óláfs konungs; Úlfr játaði því. Heldr konungr 
nú ríkulega jól sín, ok sitr í Þrándheimi. Enn enn 
átta dag jóla gefr Úlfr enn rauði hringinn Hnituð Óláfi 


konungi. Konungr þakkar honum gjöfina, ok alla sína 


trúlynda þjónustu, er hann hafði jafnan veitt honum. 


- Ferr þessi hringrinn víða um herbergit, þar er menn 


drnkku inni, þvíat þá vóru enn eigi hallir smíðaðar í 
þann tíma í Noregi; sýnir nú hverr öðrum, ok þykkj- 
ast menn eigi sét hafa jafngott gull, sem í hringnum 
var; ok at lyktum kemr hann á gestabekk, ok svá 
fyri Gest enn nýkomna; hann lítr á, ok selr aftr hring- 
inn yfir þvera höndina þá, er hann hélt áðr á horninu; 
fnst honum fátt um, ok talar ekki til þessa gripar, 

enn hefir gamanræður sem áðr við sína félaga. Einn 
herbergis sveinn skenkti utar á gestabekkinn. Hann 
spyrr: Lízt yðr vel á hringinn? Allvel, sögðu þeir, 
utan Gesti enum nýkomna, honum finst ekki til, ok 
hyggjum vér, at hann kunni ekki til at sjá, er hann 
ansar engu til um slíka hluti.  Herbergis sveinninn 
gengr innar fyrir konung, ok segir honum þessi en 
sömu orð gestanna, ok þessi"enn nýkomni gestr, hversu 
at hann ansaði lítt til þessa gripar, er honum var sýnd 
slík gersimi. Konungr kvað Gest enn nýkomna fleira 
vita mundu enn þeir ætluðu: ok skal hann koma til 
á morgin, ok segja mér nokkura sögu. Nú talast þeir 
við gestirnir utar á bekkinn; þeir spyrja enn nýkomna 
gest, hvar hann hefir sét jafngott gull eðr hring, eða 
betra.  Gestr segir: Með því, at yðr þykkir ek svá 
fátt til tala, þá hefir ek víst sét þat gull, at engum 
mun er verra, nema betra sýnist. Nú hlæja konungs 
menn mjök, ok segja at þar horfi til gamans mikils: 
ok muntu vilja veðja við oss, at þú hafir sét jafngott 
gull, sem þetta, svá at þú megir þat sanna; skulu vér 
við setja fjórar merkr gangsilfrs, enn þú knif þinn ok 
belti, ok skal konungr um segja, hvárir sannara hafa. 
Gestr svarar þá: Eigi skal hvárttveggja gera, at vera 
í kalsi með yðr, enda halda eigi ummæli þau, sem þér 
bjóðið, ok skal víst veðja hér um, ok svá mikit við 
leggja, sem þér hafið um mælt, enn konungr skal um 
segja, hvárir sannara hafa; hættu þeir þá sínu tali. 
Tekr Gestr þá hörpu sína, ok slær vel ok lengi um 
kveldit, svá at öllum þykkir unat í á at heyra, okslær 
þó Gunnarslag bezt; ok at lyktum slær hann Guðrún 
arbrögð en fornu; þau höfðu menn eigi fyrr heyrt; ok 
eftir þat sváfu menn af um nóttina. 

III. Konungr stendr snemma upp um morgininn, 


a 


. = = 

ok hlýddi tíðum; ok er þeim var lokit, gengr konungr 
til borðs með hirð sinni; ok er hann er kominn í há- 
sæti, gengr gestasveitin innar fyri konung, ok Gestr 
með þeim, ok segja honum sín ummæli öll ok veðjan 
þá, sem þeir höfðu haft áðr. Konungr segir: Lítit er 
mér um veðjan yðra, þó at þér leggið peninga yðra við 
Gest; get ek þess til, at yðr hafi drukkr í höfuð feng- 
it, ok þykki mér ráð, at þér hafit at engu, allra helzt 
ef Gesti þykkir svá betr. Gestr segir: Þat vil ek, at 
haldist öll ummæli vór. Konungr mælti: Svá lízt mér 
á þik, Gestr, at mínir menn muni hafa mælt sik í 
þaular um þetta mál meir enn þú, enn þó mun þat nú 
skjótt reynt verða. Eftir þat gengu þeir í burt ok fóru 
at drekka; ok er drykkjuborð vóru upp tekin, lætr 
konungr kalla Gest, ok talar svá til hans: Nú verðr 
þú skyldr til, at bera fram gull nokkut, ef þú hefir til, 
svá at ek megi segja um veðjan yðra. Þat munu þér 
vilja, herra, segir Gestr; hann þreifar þá til sjóðs eins, 
er hann hafði við sik, ok tók þar upp eitt knýti, ok 
leysir til, ok fær í hendr konungi. Konungr sér, at 
þetta er brotit af söðulhringju, ok sér, at þetta er all- 
gott gull; hann biðr þá taka hringinn Hnituð, ok svá 
var gert; berr konungr saman gullit ok hringinn ok 
mælti: Víst lízt mér þetta betra gull, er Gestr hefir. 
fram borit, ok svá mun lítast fleirum mönnum, þótt 
Sjái; sönnuðu þetta þá margir menn með konungi; síð- 
an sagði hann Gesti veðféit; þóttust gestirnir þá ósvinn- 
ir við orðnir um þetta mál. Gestr mælti þá: Takið fé 
yðvart sjálfir, þvíat: ek þarf eigi at hafa, enn veðit ekki 
oftar við ókunna menn, þvíat eigi viti þér, hvar þér 
hittið þann fyrir, at bæði hefir fleira heyrt ok sét enn 
þér; enn þakka vil ek yðr, herra, órskurðinn.  Kon- 
ungr mælti þá: Nú vil ek at þú segir, hvaðan þú 

fekst gnll þetta, er þú ferr með. Gestr svarar: Trauðr 
em ek til þess, þvíat þat mun flestum þykkja ótrú- 
„legt, er ek segi þar til. Þó viljum vér heyra, segir 
konungr, með því at þú hefir oss heitit sögu þinni. 
Gestr svarar: Ef ek segi yðr, hversu farit er um 
gullit, þá get ek, at þér vilið heyra aðra sögu hér 
með. Vera má þat, segir konungr, at rétt getir þú 
þessa. 

IV. Þá mun ek segja frá því, er ek fór suðr í 
Frakkland; vilda ek forvitnast um konungs siðu ok 
mikit ágæti, er fór frá Sigurði Sigmundarsyni um væn- 
leik hans ok þroska. Varð þá ekki til tíðenda, fyrr 
enn ek kom til Frakklands, ok til móts við Hjálprek 
konung; hann hafði mikla hirð um sik. Þar var þá 
Sigurðr Sigmundarson, Völsungssonar ok Hjördísar 
Eylimadóttur. Sigmundr fell í orrostu fyrir Hundings 
sonum, enn Hjördís giftist Hálfi, syni Hjálpreks kon- 
ungs. Vex Sigurðr þar upp í barnæsku, ok allir synir 
Sigmundar konungs; vóru þeir um fram alla menn um 
afl ok vöxt, Sinfjötli ok Helgi, er drap Hunding kon- 
ung, ok því var hann Hundingsbani kallaðr; þriðji 
hét Hámundr; Sigurðr var þó allra þeira bræðra fram- 
astr; er mönnum þat ok kunnigt, at Sigurðr hefir verit 
allra göfugastr herkonunga, ok bezt at sér í fornum 
siðum. Þá var ok kominn til Hjálpreks konungs Reg- 
inn, son Hreiðmars; hann var hverjum manni hagari ok 
dvergr á vöxt, vitr maðr, grimmr ok fjölkunnigr. Reg- 
inn kendi Sigurði margt ok elskaði hann mjök. Hann 
segir þá frá forellri sínu, ok svá atburðum undarlegum: 
ok er ek hafða skamma stund þar verit, gerðumst ek 
þjónustumaðr Sigurðar, ok margir menn aðrir þjóna hon- 
um. Állir elskuðu hann mjök, þvíat hann var bæði blíðr 
ok lítillátr ok örr af fé við oss. 


NORNA-GESTS ÞÁTTR. 258 


V. Þat var einn dag, at vér Signrör kómum til 
húsa Regins, ok var Sigurði vel fagnat. Þá kvað 
Reginn vísu þessa: 

Kominn er hingat 
konr Sigmundar, 
seggr enn snarráði, 
til sala várra; 

móð hefir meira 

enn maðr gamall, 

ok er mér fangs ván 
at frekum úlfi. 


Ok enn kvað hann: 


Ek man fæða 
fólkdjarfan gram; 
nú er Yngva konr 
með oss kominn, 
sjá man ræsir 
ríkstr und sólu, 
frægr um lönd öll 
af lofi sínu. 


Sigurðr var þá jafnan með Reginn, ok hann sagði hon- 
um margt af Fáfni, er hann lá á Gnítaheiði í orms líki, 
ok at hann var undarlega mikill vexti. Reginn gerði 
Sigurði sverð þat, er Gramr hét; þat var svá snarp- 
eggjat, at hann brá því í ána Rín, ok lét reka ofan at 
ullarlagð fyrir sírauminum, ok tók í sundr lagðinn sem 
Vatnit; síðan klauf Sigurðr steðja Regins með sverðinu. 
Eftir þat eggjaði Reginn Sigurð, at drepa Fáfni bróður 
sinn. Sigurðr kvað þá vísu: 


Hátt munu hlæja 
Hundings synir, 
þeir er Eylima 
aldrs vörnuðu, 

ef meir tiggja 
munar at sækja 

hringa rauða 
enn hefnd föður. 

Eftir þetta býr Sigurðr ferð sína, ok ætlar at herja á 
Hundings sonu, ok fekk Hjálprekr honum margt lið ok 
nokkur herskip. Í þeirri ferð var með Sigurði Hámundr 
bróðir hans ok Reginn; ek var ok þar, ok kölluðu þeir 
mik þá Norna-Gest. Var Hjálpreki konungi kunnleiki 
á mér, þá er hann var í Danmörku með Sigmundi Völs- 
ungssyni. Þá átti Sizgmundr Borghildi ok skildu þau 
svá, at Borghildr drap Sinfjötla son Sigmundar með 
eitri. Síðan fekk Sigmundr suðr í Frakklandi Hjördis- 
ar dóttur Eylima, er Hundings synir drápu, ok átti Sig- 
urðr bæði at hefna föður síns ok móðurföður. Helgi 
Sigmundarson, er Hundingsbani var kallaðr, var bróðir 
Sigurðar, er síðan var kallaðr Fáfnisbani. Helgi, bróð- 
ir Sigurðar, hafði drepit Hunding konung ok sonu hans 
þrjá, Eyjólf, Herruð og Hjörvarð; Lyngvi komst undan 
ok tveir bræðr hans, Álfr ok Hemingr; vóru þeir enir 
frægustu menn um alla atgervi, ok var Lyngvi fyrir 
þeim bræðrum; þeir vóru mjök fjölkunnigir; þeir höfðu 
kúgat marga smákonunga ok marga kappa drepit, ok 
margar borgir brent, ok gerðu et mesta hervirki í Spán- 
landi ok Frakklandi. enn þá var eigi keisararíki komit 
norðr hingað yfir fjallit. Hundings synir höfðu tekit 
undir sik þat ríki, er átt hafði Sigurðr í Frakklandi, 
ok vóru þeir þar mjök fjölmennir. 

VI. Nú er at segja frá því, er Sigurðr bjóst til 
bardaga móti Hundings sonum; hann hafði fengit mikit 
lið ok vel vápnat. Reginn hafði mjök ráðagerð fyrir 
liðinu; hann hafði sverð þat, er Riðill hét, er han 
hafði smíðat; Sigurðr bað Regin eljá sér sverðit; hann 
gerði svá ok bað hann drepa Fáfni, þá er hann kæmi 
aftr ór þeiri ferð; Sigurðr hét honum því. Síðan sigldu 

vér suðr með landi; þá fengu vér gerningaveðr stór, ok. 
kendu þat margir Hundingssonnm; síðan sigldu vér 
nokkuru landhallara. Þá sám mér mann einn á bjarg- 
snös nokkurri, er gekk fram af sjóvarhömrum; hann var 
í heklu grænni ok blám brókum, ok knepta skó á fót- 
um uppháva, ok spjót í hendi; þessi maðr ljóðar á oss, 
ok kvað: 


Hverir ríða hér 

Rævils hestum 

hávar unnir 

haf glymjanda? 

eru segl yður 

sjóvi stokkin, 

munat vágmarar 

vind of standask. 
Reginn kvað í móti: 

Hér 'ro vér Sigurðr 

á sjó komnir, 

er oss byrr gefinn 

við bana sjálfan; 

fellr brattr breki 

bröndum hæri, 

hlunnvigg hrapa; 

hverr spyrr at því? 
Heklumaðr svarar: 

Hnikarr hétu mik 

þá er hugin gladdak 

Völsungr ungi, 

ok vegit hafðak, 

nú máttu kalla 

karl á bergi 

Feng eða Fjölni, 

far vil ek þiggja. 
Þá viku vér at landi; þá lægði skjótt veðrit, ok bað 
Sigurðr karl ganga út á skip; hann gerði svá; þá fell 
þegar veðrit, ok gerði enn bezta byr. Karl settist niðr 

fyrir fætr Sigurði, ok var mjök makráðr; hann spurði, 
ef Sigurðr vildi nokkut ráð at honum þiggja.  Sigurðr 
kveðst vilja; sagði þat, at hann mundi vera mönnun 


ráðdrjúgr, ef hann vildi gagn gera. Sigurðr kvað til 
heklumannsins: 


Segðu mér þat, Hnikarr, 
alls þú hvártveggja veizt 
goða heill ok guma: 
hver bezt eru, 

ef berjast skal, 

heill at sverða svipan? 


Hnikarr kvað: 


Mörg eru góð, 

ef gumar vissi, 

heill at sverða svipan; 
dyggva fylgju 

hygg ek ens dökkva vera 
af hrottameiði hrafns. 


Dat er annat, 

ef þú ert út um kominn 
ok til brottferðar búinn; 
tvá þú lítr 

á tái standa 

hróðrfúsa hali. 


Þat er et þriðja, 

ef þú þjóta heyrir 

úlf und asklimum, 

heilla auðit 

verðr þér af hjálmstöfum, 
ef þú sér þá fyrri fara. 


Engi skal gumna 
Í gögn vega 

síð skínandi 
systur Mána; 

þeir sigr hafa, 

er sjá kunnu 
hjörleiks hvatir 
eða hamalt fylkja. 


Þat er fár mikit, 

ef þú fæti drepr, 

þá er at vígi veðr: 
tálar dísir standa 

þér á tvær hliðar, 

ok vilja þik sáran sjá. 


Kembör ok þveginn 
skal kænna hverr 

ok at morgni mettr, 
þvíat óvíst er, 

hvar at aftni kemr; 

ilt er fyr heill at hrapa. 


Ok eftir þat sigldu vér suðr fyrir Hollsetuland, ok svá 
fyrir austan Frísland, ok þar at landi. Þegar fregna 
Hundings synir um ferð vára, ok samna liði, ok verða 
brátt fjölmennari enn vér. Tókst þar harðr bardagi. 
Var Lyngvi þeira framastr í allri framgöngu; sóttu þó 
allir fast fram. Sigurðr sækir í móti svá hart, at alt 
hrökk fyrir honum, þvíat sverðit Gramr varð þeim skeinu- 
samr, enn Sigurði þarf eigi hugar at frýja. Oker þeir 
Lyngvi fundust, skiftust þeir mörgum höggum við, ok 
berjast alldjarflega; verðr þá hvíld á bardaganum, þvíat 
menn horfðu á þeira éinvígi; þat var langa hríð, at 
hvárgi þeira kom sári á annan, svá vóru þeir vígfimir. 
Síðan sækja bræðr Lyngva fast fram, ok drepa margan 
mann, enn sumir flýja. Þá snýr Hámundr bróðir Sig- 
urðar í móti þeim, ok ek með honum; verði“ þá enn 
nokkur móttaka; enn svá lýkr með þeim Sigurði ok Lyngva, 
at Sigurðr gerði hann handtekinn, ok var hann settr í 

járn. Enn er Sigurðr kom til vár, þá verða skjótt um- 
skifti; falla þá Hundings synir ok alt lið þeira, enda 
myrkvir þá af nótt. Ok þá er lýsti um morgininn, var 
heklumaðrinn horfinn, ok sást eigi síðan, hyggja menn, 
at þat hafi Óðinn verit reyndar; var þá um þat talat, 
hvern dauða Lyngvi skyldi hafa. Reginn lagði þat til 
ráðs, at rista skyldi blóðörn á baki honum; tók Reginn 
þá við sverði sínu af mér, ok reist með því bak Lyngva, 
svá at hann skar rifin frá hryggnum, ok dró þar út 
lungun; svá dó Lyngvi með mikilli hreysti. Þá kvað 
Reginn: 

Nú er blóðugr örn 

bitrum hjörvi 

bana Sigmundar 

á baki ristinn; 

fár var fremri, 

sá er fold ryði, 

hilmis arfi 

ok hugin gladdi. 
Þar var allmikit herfang; tóku liðsmenn Sigurðar þat 
alt, þvíat hann vildi ekki af hafa; var þar mikit fé í 
klæðum ok vápnum. Síðan drap Sigurðr Fáfni ok Reg- 
in, þvíat hann vildi svíkja Sigurð; tók Sigurðr þá gull 
Fáfnis, ok reið á brott með; var hann síðan kallaðr 
Fáfnisbani. Eftir þat reið hann upp á Hindarheiði, ok 
fann þar Brynhildi, ok fóru svá þeira skifti, sem segir 
Í sögu Sigurðar Fáfnisbana. 

VII. Síðan fær Sigurðr Guðrúnar Gjúkadóttur, var 
hann þá um hríð með Gjúkungum mágum sínum. kk 
var með Sigurði norðr í Danmörku; ek var ok með Sig- 
urði, er Sigurðr hringr sendi Gandálfs sonu, mága sína, 
til móts: við Gjúkunga, Gunnar ok Högna, ok beiddist, 
at þeir mundu lúka honum skatt, eðr þola her ella, enn 
þeir vildu verja land sitt. Þá hasla Gandálfs synir Gjúk- 

ungum völl við landamæri, ok fara aftr síðan. Enn 
Gjúkungar biðja Sigurð Fáfnisbana fara til bardagans 
með sér; hann sagði svá vera skyldu; ek var þá enn 
með Sigurði; sigldu vér þá enn norðr fyrir Hollsetuland, 
ok lendum þar, sem Járnamóða heitir; enn skamt frá 
höfninni vóru settar upp heslistengr, þar sem orrostan 
skyldi vera. Sjám vér þá mörg skip norðan sigla; vóru 
Gandálfs synir fyrir þeim; sækja þá hvárirtveggja fast 
fram. Sigurðr hringr var eigi þar, þvíat hann varð at 
verja land sitt Svíþjóð, því at Kúrir ok Kvænir herjuðu 
þangat; Sigurðr var þá gamall mjök. Síðan lýstr þar 
saman liðinu, ok verðr þar mikil orrosta ok mannskæð. 
Gandálfs synir ganga fast fram, þvíat þeir vóru bæði 
meiri ok sterkari enn aðrir menn. Í þeira liði sást einn 
maðr mikill ok sterkr; drap þessi maðr menn ok hesta, 
svá at eki stóð við, þvíat hann var líkari jötnum enn 
mönnum. Gunnarr bað Sigurð sækja í móti þeim mann- 
skelmi, þvíat hann kvað svá eigi duga mundu. Nú 
bjóst Sigurðr í móti þeim mikla manni, ok nokkurir 
menn með honum, ok vóru þó þess flestir ófúsir; finnum 
vér þá skjótt enn mikla mann, ok frétti Sigurðr hann 
að nafni, ok hvaðan hann væri. Hann kveðst Starkaðr 
heita Stórverksson, norðan af Fenhring ór Noregi. Sig- 
urðr kveðst hans heyrt hafa getið, ok oftar at illu; eru 
slíkir menn eigi sparandi til ófagnaðarins. Starkaðr 
mælti: Hverr er þessi maðr, er mik lýtir svá í orðum? 
Sigurðr sagði til sín. Starkaðr mælti: Ertu kallaðr 
Fáfnisbani? Svá er, segir Sigurðr. Starkaðr vill þá 
undan leita; enn Sigurðr snýr eftir, ok færir á loft 
sverðit Gram, ok lamdi hann með hjöltunum á jaxlgarð- 
inn, svá at hrutu ór honum tveir jaxlarnir; var þat 
meiðsla högg. Sigurðr bað þá mannhundinn í brott 
dragast þaðan. Starkaðr snarast þá í burt þaðan; enn 

ek tók annan jaxlinn ok hafði hann með mér; er sá nú 
hafðr í klukkustreng í Danmörk, ok vegr sjau aura; 
þykkir mönnum forvitni á at sjá hann. Þegar er Stark- 
aðr lagði á flótta, flýðu Gandálfs synir; tóku vér þá 
mikit herfang; fór Sigurðr heim í ríki sitt, ok setjast 
þar um hrið. 

VITI. Litlu síðar heyrðu vér getit niðingsvígs 
Starkaðar, er hann hafði drepit Ála konung í laugu. 
Var þat einn dag, at Sigurðr Fáfnisbani reið til ein- 
hverrar stefnu, þá reið hann í eina veisu, enn hestrinn 
Grani hljóp upp svá hart, at sundr gekk brjóstgjörðin, 
ok fell niðr hringjan, enn er ek sá, hvarhun glóaði Í 
leirinum, tók ek upp, ok færða Sigurði, enn hann gaf 
mér; hafi þér nú fyrir litlu sét þetta sama gull. Þá 
stökk Sigurðr af baki, enn ek strauk hest hans, ok þó 
ek leir af honum, ok tók ek einn lepp ór tagli hans, 
til sýnis vaxtar hans: sýndi Gestr þá leppinn, ok var 
hann sjau álna hár. —Óláfr konungr mælti: Gaman 
þykki mér at sögum þínum. Lofuðu nú allir frásagnir 
hans ok frækleik. Vildi konungr, at hann segði miklu 
fleira um atburði frænda sinna. Segir Gestr þeim marga 
gamansamlega hluti alt til aftans; fóru menn at sofa, 
enn um morguninn eftir lét konungr kalla á Gest, ok 
vill enn fleira tala við Gest. Konungr mælti: Eigi Íæ 
ek skilit til fulls um aldr þinn, hver líkendi þat megu 
vera, at þú værir við staddr þessi tíðendi; verðr þú at 
Segja sögn aðra, svá at vér verðim sannfróðir um slíka 
hluti. Gestr svarar: Vita þóttumst ek þat fyrir, at 
þér mundið heyra vilja aðra sögu mína, ef ek segða um 
 gullit, hversu farit væri. Konungr mælti: Segja skalta 
víst. 

IX, Þá er nú at segja, segir Gestr, at ek fór norðr 
til Danmerkr, ok settumst ek þar at föðurleifð minni, 

þvíat hann andaðist skjótt; ok litlu síðar frétta ek dauða 
Sigurðar ok svá Gjúkunga, ok þótti mér þat mikil tíð- 
endi. Konungr mælti: Hvat varð Sigurði at bana? 
Gestr segir: — Sú er flestra manna sögn, at Guðormr 
Gjúkason legði hann með sverði í gegnum sofanda í 
sæng Guðrúnar; enn þýðerskir menn segja Sigurð drep- 
inn hafa verit úti á skógi; enn í Guðrúnarkviðu segir 
svá, at Sigurðr ok Gjúka synir hefði riðit til þings 
nokkurs, ok þá dræpi þeir hann; enn þat er alsagt, at 
þeir vágu at honum liggjanda ok óvörum, ok sviku hann 
Í trygðum. Einn hirðmaðrinn spurði: Hversu fór Bryn- 
hildr þá með? Gestr segir: Þá drap Brynhildr sjau 
þræla sína ok fimm ambáttir, enn lagði sik sverði í 
gegnum, ok bað sik aka með þessa menn til báls, ok 
brenna sik hjá Sigurði; ok svá var gert, at henni var 
gert annat bál, enn Sigurði annat, ok var hann fyrr 
brendr enn Brynhildr. Henni var ekit í reið einni, ok 
var tjaldat um guðvef ok purpura, ok glóaði alt við gull, 
ok svá var hun brend. Þá spurðu menn Gest, hvárt 
Brynhildr hefði nokkut kveðit dauð; hann kvað þat 
Satt vera; þeir báðu hann kveða, ef hann kynni. Þá 
mælti Gestr: Þá er Brynhildi var ekit til brennunnar 
á helveg, ok var farit með hana nær hömrum nokkur- 
um; þar bjó ein gýgr; hun var úti fyrir hellis dyrum, 
ok var í skinnkyrtli ok svört yfirlits; hun hefir í hendi 
sér skógarvönd langan ok mælti: Þessu vil ek beina 
til brennu þinnar, Brynhildr, segir gýgr, ok væri betr, 
at þú værir lifandi brend fyrir ódáðir þínar þær, at þú 
lézt drepa Sigurð Fáfnisbana, svá ágætan mann, ok oft 
var ek honum sinnuð, ok fyrir þat skal ek ljóða á þik 
með hefndarorðum þeim, at öllum sér þú at leiðari, er 
slíkt heyra frá þér sagt. Eftir þat ljóðast þær á, Bryn- 


hildr ok gýgr. Gýgr kvað: 
18 

Skalattu í gögnum 
ganga eigi 

grjóti studda 
garða mína; 

betr sæmdi þér 
borða at rekja, 
heldr enn at vitja 
Vers AnNAFTAF. 


Hvat skaltu vitja 
af Vallandi, 
hverflynt höfuð, 
húsa minna? 
þú hefir vórgum, 
ef þik vita lystir, 
meini blandat 
manns blóð gefit. 
Þá kvað Brynhildr: 
Bregðu eigi mér, 
bráðr ór steini, 
þótt værak fyrr 
í víkingu: 
ek mun okkur 
æðri þykkja 
hvars öðli menn 
okkart kunnu. 
Gýgr kvað: 
Þú ert Brynhildr 
Buðladóttir, 
heilli verstu 
í heim borin; 
þú hefir Gjúka 
um glatat börnum 
ok búi þeira 
brugðit góðu 
Brynhildr kvað: 
Ek man segja þér 
sanna rcðu, 
vélgjarnt höfuð, 


ef þik vita lystir: 
hvé gerðu mik 
Gjúka arfar 
ástalausa 

ok eiðrofa. 


Lét hami vára 
hugfullr konungr 

átta systra 

undir eik borit; 

var ek vetra tólf, 

ef þik vita lystir, 

þá er ek ungum gram 
eiða svarðak. 


Ek lét gamlan 


heljar ganga ; 

gaf ek ungum sigr 
Öðu bróður, 

þar var mér Óðinn 
ofgreypr fyrir. 


Lauk hann mik skjöldum 
í Skatalundi 

rauðum ok hvítum, 
randir snurtu ; 

þann bað hann slíta 
svefni minum, 

er hvergi lands 

hræðask kynni. 


Lét hann um sal minn 
sunnanverðan 

hávan brenna 
hrottgarm viðar; 

þar bað hann einn þegn 
yfir um ríða, 

þanns mér færði gull 
þas und Fúfni lá. 


NOKNA-GESTS ÞÁTTR. 268 
————.—.—.—AgAg...........................—. 


oe 

Reið góðr Grana ; Því brá mér Guðrún 
" gullmiðlandi, Gjákadóttir, 

þars fóstri minn at ek Sigurði 

fletjum stýrði ; svæfak á armi; 

einn þótti hann þar þá varð ek þess vís, 

öllum betri er ek vildigak 

víkingr Dana at þau véltu mik 

í verðungu. Í verfangi. 

Sváfum vit ok undum - Munu við ofstríð 

Í sæing einni, alls til lengi 

sem hann bróðir minn konur ok karlar 

of borinn væri; kvikvir um fæðask; 

hvárki knátti vit skulum okkrum 

hönd yfir annat aldri slíta, 

átta nóttum Sigurðr, saman. 

okkart leggja. Sökztu nú, rög gýgr. 


Þá æpti gýgr ógurlegri röddu, ok hliðar inn í bjargit. 
Þá sögðu hirðmenn, at þetta væri gaman: ok segðu enn 
fleira. Konungr mælti: Eigi er nauðsyn at segja fleira 
af slíkum hlutum. Konungr spyrr: Vartu nokkut með 
Loðbrókar sonum? Gestr svarar: Skamma stund var 
ek með þeim; ek kom til þeira, þá er þeir herjuðu suðr 
at Mundíafjalli ok brutu Vífilsborg; þá var alt við þá 
hrætt, þvíat þeir höfðu sigr, hvar sem þeir fóru, ok þá 
ætluðu þeir at fara til Rómaborgar. Þat var einn dag, 
at maðr nokkurr kom fyrir Björn járnsíðu, ok heilsaði 
honum; konungr tekr honum vel, ok spyrr, hvaðan hann 
væri at kominn. Hann sagðist kominn sunnan frá 
Rómaborg. Konungr spurði: Hvé langt er þangat? Hann 
svaraði: Hér máttu sjá, konungr, skó, er ek hefir á 
fótum; tók hann þá járnskó af fótum sér, ok vóru all- 
þykkir ofan, enn mjök sundr neðan; svá er löng leið 
héðan til Rómaborgar, sem þér meguð nú sjá á skóm 
mínum, hversu hart at þeir hafa þolat. Konungr mælti: 
18* 

Furðu löng leið er þetta at fara, ok mun ek aftr snúa 
ok herja eigi á Rómaríki; ok svá gera þeir, at þeir fara 
eigi lengra, ok þótti hernum þetta undarlegt, at snúa 
svá skjótt sínu skapi við eins manns orð, er þeir höfðu 
áðr alt ráð fyrir gert. Fóru Loðbrókar synir við þetta 
aftr, ok heim norðr, ok herjuðu eigi lengra suðr. Kon- 
ungr segir: Auðsýnt var þat, at helgir menn í Róma 
vildu eigi yfirgang þangat, ok man sá andi af guði 
sendr verit hafa, at snúa svá skjótt þeira fyrirætlan, at 
gera ekki spellvirki enum helgasta stað Jesú Kristi í 
Rómaborg. 

X. Enn spyrr konungr Gest: Hvar hefir þú þess 
komit til konunga, er þér hefir bezt þótt? Gestr svarar: 
Mest gleði þótti mér með Sigurði ok Gjúkungum; enn 
þeir Loðbrókar synir vóru menn sjálfráðastir at lifa, sem 
menn vildu; enn með Eireki at Uppsölum var sæla mest; 
enn Haraldr hinn hárfagri var vandastr at hirðsiðum 
allra fyrnefndra konunga. Ek var ok með Hlöðvé kon- 
ungi á Saxlandi, ok þar var ek prímsigndr, þvíat ek 
mátti eigi þar vera ellegar, þvíat þar var kristni vel 
haldin, ok þar þótti mér at ölln bezt. Konungr mælti: 
Mörg tíðendi muntu segja kunna, ef vér viljum spyrja. 
Konungr fréttir nú margs Gest; enn Gestr segir þat alt 
greinilega ok um síðir talar hann svá: Nú má ek segja 
yðr, þvíat ek em Norna-Gtestr kallaðr. Konungr sagð- 
ist þat heyra vilja. 

XI. Þat var þá er ek var uppfæddr með föður 
mínum í þeim stað, er Græningr heitir; faðir minn var 
ríkr at peningum, ok hélt ríkulega herbergi sín. Þar 
fóru þá um landit völvur, er kallaðar vóru spákonur, ok 
spáðu mönnum aldr, því buðu menn þeim ok gerða þeim 
veizlur, ok gáfu þeim gjafir at skilnaði. Faðir minn 
gerði ok svá, ok kómu þær til hans með sveit manná, 

ok skyldu þær spá mér örlaga; lá ek þá í vöggu, enn 
þær skyldu taia um mitt mál; þá brunnu yfir mér tvau 
kertisljós. Þær mæltu þá til mín, ok sögðu mikinn 
auðnumann verða mundu ok meira enn aðra mína frændr 
eðr forellra, eða höfðingja syni þar í landi, ok sögðu 
alt svá fara skyldu um mitt ráð. En yngsta nornin 
þóttist oflítils metin hjá hinum tveimr, er þær spurðu 
hana eigi eftir slíkum spám, er svá vóru mikils verðar; 
var þar ok mikil ribbalda sveit, er henni hratt ór sæti 
sínu, ok fell hun til jarðar. Af þessu varð hun ákaf- 
lega styge; kallar hun þá hátt ok reiðulega, ok bað 
hinar hætta svá góðum ummælum um mik: þvíat ek 
skapa honum þat, at hann skal eigi lifa lengr, enn 
kerti þat brennr, er upp er tendrat hjá sveininum. Eft- 
ir þetta tók en ellri völvan kertit, ok slökti, biðr móð- 
ur mína varðveita, ok kveykja eigi fyrr, enn á síðasta 
degi lífs míns. Eftir þetta fóru spákonur í burt, ok gaf 
faðir minn þeim góðar gjafir at skilnaði. Þá er ek var 
roskinn maðr, fær móðir mín mér kerti þetta til varð- 
veizlu; hefi ek þetta nú með mér. Konungr mælti: Hví 
Íórtua nú hingat til vár? Gestr svarar: Þessu sveif mér 
í skap; ætlaða ek mik af þér nokkura auðnu hljóta 
mundu, þvíat þér hafið fyrir mér verit mjök lofaðir af 
góðum mönnum ok vitrum. Konungr segir: Viltu nú 
taka helga skírn? Gestr svarar: Þat vil ek gera at 
yðru ráði; var nú svá gert, ok tók konungr hann í kær- 
leika við sik, ok gerði hann hirðmann sinn. Gtestr varð 
trúmaðr mikill, ok fylgdi vel konungs siðum; var hann 
ok vinsæll af mönnum. 

XII. Þat var einn dag, at konungr spyrr Gest: 
Hversu lengi vildir þú nú lifa, ef þú ráðir? Gestr svar- 
ar: Skamma stund héðan af, ef guð vildi svá. Konungr 
mælti: Hvat mun nú líða, ef þú tekr kerti þitt? Gestr 

tók kerti sitt ór hörpustokki sínum. Konungr bað þá 
kveykja, svá var gert; ok er kertit var tendrat, brann 
þat skjótt. Konungr spurði Gest: Hversu gamall maðr 
ertu? Nú er ek þrjúhundruð vetra (segir Gestr). Gam- 
all maðr ertu, sagði konungr.  Gestr lagðist þá niðr; 
hann bað þá ólea sik; þat lét konungr gera; ok er þat 
var gert, var lítit óbrunnit af kertinu. Þat fundu menn, 
" at þá leið at Gesti; var þat ok jafnskjótt, at kertit var 
brunnit, ok Gestr andast, ok þótti öllum merkilegt hans 
andlát; þótti konungi ok mikit mark at sögum hans, 
ok þótti sannast um lífdaga hans, sem hann sagði. Ok 
lýkr þar frá Norna-Gesti at segja. 





SÖRLA ÞÁTTR. 

Hér hefr Sörla þátt. 


—.—.— 


I. Fyrir austan Vanakvísl í Asía var kallat Asía- 
land eðr Asíaheimr, enn þat fólk var kallað Æsir, er 
þar bygðu, enn höfuðborgina kölluðu þeir Ásgarð. Óðinn 
var þar nefndr konungr yfir; þar var blótstaðr mikill. 
Njörð ok Frey setti Óðinn blótgoða; dóttir Njarðar hét 
Freyja; hun fylgdi Óðni ok var friðla hans. Menn þeir 
vóru í Asía, er einn hét Álfregg, annarr Dvalinn, þriðji 
Berlingr, fjórði Grérr; þeir áttu heima skamt frá höll 
konungs; þeir vóru menn svá hagir, at þeir lögðu á alt 
gerva hönd. Þess háttar menn, sem þeir vóru, kölluðu 
menn dverga; þeir bygðu einn stein; þeir blönduðust þá 
meir við mannfólk enn nú. Óðinn unni mikit Freyju, 
enda var hun allra kvenna fegrst í þann tíma; hun 
átti sér eina skemmu; hun var bæði fögr ok sterk, svá 
at þat segja menn, at ef hurðin var aftr ok læst, at 
engi maðr mætti koma í skemmuna án vilja Freyju. Þat 
var einn dag, er Freyju varð gengit til steinsins; hann 
var þá opinn. Dvergarnir vóru at smíða eitt gullmen; 
þat var þá mjök fullgert. Freyju leizt vel á menit; 
dvergunum leizt ok vel á Freyju; hun falaði menit at 


970 SORLA ÞÁTTR. 


dvergunum, bauð í móti gull ok silfr ok aðra góða gripi, 
Þeir kváðust ekki féþurfi; sagðist hverr vilja sjálfr sinn 
part selja í meninu, ok ekki annat fyrir vilja hafa, enn 
hun lægi sína nótt hjá hverjum þeira; ok hvárt sem hun 
lét at þessu komast betr eða ver, þá keyptu þau þessu. 
Ok at liðnum fjórum náttum ok enduðum öllum skil 
daga, afhenda þeir Freyju menit; fór hun heim í 
skemmu sína, ok lét kyrrt yfir sér, sem ekki hefði í 
orðit. í 

II. Maðr hét Farbauti, hann var karl einn, ok 
átti sér kerlingu þá er Laufey er nefnd; hun var bæði 
mjó ok auðþrifleg, því var (hun) Nál kölluð. Þau áttu 
sér einn son barna, sá var Loki nefndr; hann var ekki 
mikill vöxtum; orðskár var hann snemma, ok skjótlegr 
í bragði; hann hafði fram yfir aðra menn vizku þá, er 
slægð heítir. Hann var mjök kyndugr þegar á unga 
aldri, því var hann kallaðr Loki lævíss; hann réðst til 
Óðins í Ásgarð, ok gerðist hans maðr. Óðinn mælti hvat- 
vetna eftir honum, hvat sem hann tók til, enda lagði 
hann oft stórar þrautir fyrir hann, ok leysti hann þær 
allar vánum betr af höndum; hann varð ok nálega alls 
víss, þess er við bar; sagði hann ok alt Óðni, þat er 
hann vissi. Þat er ok sagt, at Loki varð víss, er Freyja 
hafði fengit menit, ok svá hvat hun hefði móti geft; 
sagði hann þetta Óðni. Enn er Óðinn varð þess víst, 
sagði hann, at Loki skyldi ná meninu ok fá sér. Loki 
kvað þat óvænlegt, sakir þess, at engi maðr má í skemm- 
una komast fyrir utan vilja Freyju. Óðinn sagði, át 
hann skyldi fara verða, ok eigi aftr koma, fyrr enn hann 
hefði náð meninu. Loki snöri þá í brottu æpandi, flest- 
ir urðu við þat kátir, er Loka gekk lítt til. Hann 
gengr til skemmu Freyju, ok var hún læst; hann leit 
aði við inn at komast ok gat eigi.  Kuldaveðr var úti 

mikit, ok tók horium fast at kólna; hann varð þá at 
einni Íugu; hann flökti þá um alla lása, ok með öllum 
fellum, ok gat hvergi loft fundit, svá at hann mætti 
inn komast, uppi alt hjá bustinni, ok þó eigi meiri boru 
fann hann, enn sem stinga mætti Í nál; þá boru bogr- 
ar hann inn. Enn er hann kom inn, var hann flenn- 
eygr mjök, ok hugði at, ef nokkurir vekti; enn hann 
gat þat sét at alt svaf í skemmunni; hann ferr þá inn 
st sænginni Freyju, ok skynjar þá, at hun hefir menit 
á hálsi sér, ok nistin horfðu niðr á. Loki verðr þá at 
einni fló; hann sezt á kinn Freyju, ok höggr svá, at 
Freyja vaknar, ok snörist við, ok sofnar aftr. Þá dregr 
Loki af sér flóar haminn; lokkar þá af henni menit, 
lýkr þá upp skemmunni, ok ferr í burt ok færir Óðni. 
Freyja vaknar um morgininn, ok sér at opnar eru dyrn- 
ar enn ekki brotit, enn menit var í brottu et góða; hun 
bykkist vita, hver brögð í munu vera, gengr inn í höll- 
ina, þegar hun er klædd, fyrir Óðinn konung, ok talar 
um, at hann hafi illa látit gera, at stela frá henni góð- 
grip hennar, ok biðr hann fá sér aftr góðgrip sinn. Óð- 
in segir, at hun skal þat aldri fá, svá at eins hefir 
hun að því komizt: nema þú orkir því, at þeir konung- 
ar tveir, at tuttugu konungar þjóna hvárum, verði mis- 
sáttir, ok berist með þeim álögum ok atkvæðum, at þeir 
skulu jafnskjótt upp standa ok berjast, sem þeir áðr 
falla, utan nokkurr maðr kristinn verði svá röskr, ok 
honum fylgi svá mikil gifta síns lánardrottins, at hann 
þori at ganga í bardaga þeira, ok vega með vápnum 
þessa menn; þá et fyrsta skal þeira þraut lyktast, hverj- 
um höfðingja sem þat verðr lagit, at leysa þá svá ór 
ánauð ok erfiði sinna fárlegra framferða. Freyja játt- 
aði því, ok tók við meninu. 

IL Í þann tíma, er liðnir vóru frá falli Friðfróða 

fjórir vetr ok tuttugu, réð sá konungr Upplöndum í 
Noregi, at Erlingr hét. Hann átti sér drottningu ok 
tvá sonu; hét Sörli sterki enn ellri, enn Erlendr enn 
yngri; þeir vóru efnilegir menn; Sörli var þeira sterk- 
ari; þeir lögðu í hernað, þegar þeir höfðu aldr til. Þeir 
börðust við Sindra víking Sveigisson, Hákasonar sækon- 
ungs í Elfarskerjum, ok fell þar Sindri víkingr ok alt 
lið hans; í þeiri orrostu fell ok Erlendr Erlingsson: 
Eftir þat hélt Sörli í et Eystra salt, ok herjaði þar, ok 
- Vann svá mörg stórvirki, at seint er öll at skrifa. 

IV. Hálfdan hefir konungr heitit; hann réð fyrir 
Danmörk; hann satí stað (þeim), (er) Hróiskelda heitir; 
hann átti Hveðnu ena ellri; þeira synir vóru þeir Högni 
ok Hákon; þeir vóru afburðamenn á vöxt ok afl ok 
atgervi; þeir lögðu í hernað, þegar þeir vóru þroskaðir. 
Nú er þar til at taka, at Sörli er, at einu hausti heldr 
hann til Danmerkr. Hálfdan konungr hafði þá ætlat í 
konungastefnu; hann var þá mjök hniginn í efra aldr, 
er sjá saga gerðist; hann átti dreka svá góðan, at eigi 
fanst annarr slíkr á norðrlöndum, sakir sterkleika ok 
alls hagleiks; hann flaut um strengi á höfninni, enn 
Hálfdan konungr var á landi, ok hafði látit heita far- 
armungát sitt. Enn er Sörli sá drekann, rann í hjarta 
hans eigingirnd mikil, svá at hann vildi drekann eiga 
fyrir hvern mun ok einn, enda er þat ok flestra manna 
sögn, at eigi hafi betri gripr verit í skipi, enn í þessu, 
at fráteknum drekanum Elliða ok Gnoð, ok Orminum 
langa, á Norðrlöndum. Hann talaði þá við menn sína, 
at þeir skyldu búast til bardaga: þvíat vér skulum 
drepa Hálfdan konung enn eignast drekann. Máli hans 
svarar sá maðr, er Sævar hét; hann var stafnbúi hans 
ok stallari. Þat er eigi ráð, herra, segir hann, þvíat 
Hálfdan er höfðingi mikill ok frægr maðr; hann á ok 

sonu þá tvá, er fáðnir eru til hefnda, þvíat þeir eru nú 
einir hverir frægastir menn. Þó at þeir sé goðunum 
fremri, sagði Sörli, þá skal ok einnveg berjast ok áðr. 
Búast þeir nú til bardaga.  Kemr nú njósn Hálfdani 
konungi; bregðr hann við, ok ferr til skipa ok menn 
hans allir; búast þegar til bardaga; lögðu þat sumir 
menn til með Hálfdani, at honum væri óráð í at berj- 
ast, ok hann skyldi flýja sakir liðsmunar. Konungr 
sagði, at fyrr skyldi hverr falla um annan þveran enn 
hann skyldi flýja. Búast nú hvárirtveggju til orrostu, 
ok slær nú í enn harðasta bardaga ok lýkr með því, at 
Hálfdan konungr fellr ok alt lið hans; síðan tók Sörli 
drekann, ok alt þat, er á honum var fémætt. Síðan 
spurði Sörli, at Högni var kominn ór hernaði ok lá við 
Óðinsey; þangat heldr Sörli skipum sínum; ok þegar 
þeir finnast, sagði (hann) honum fall Hálfdanar 
föður síns, ok býðr honum sættir ok sjálfdæmi, ok þar 
með fóstbræðralag; enn Högni neitaði því öllu. Síðan 
börðust þeir, sem segir í Sörla stikka; gekk Hákon all- 
vel fram, ok drap Sævar, merkismann Sörla ok stafn- 
búa; eftir þat drap Sörli Hákon, enn Högni drap Erling 
konung, föður Sörla. Síðan börðust þeir Högni ok Sörli, 
ok fell Sörli fyrir Högna af mæði ok sárum, ok lét 
Högni síðan græða hann, ok svörðust þeir í fóstbræðra- 
lag, ok heldu þat vel meðan þeir lifðu báðir; enn Sörli 
lifði þeira skemr, ok fell í Austrvegi fyrir víkingum, 
sem segir í Sörla stikka, ok hér segir: 

Fell enn forsnjalli | 

fyrst inn víglysti 

ýgr í Austrvegi 

allr á helpalla, 


dauðr um dalreyðar 
dáðkunnr miskunnar, 

beit at brandmóti 
brynstingr víkingum. 

Enn sem Högni frétti fall fall Sörla, herjaði hann í 
Austrveg á sama sumri, ok hafði allstaðar sigr, ok varð 
þar konungr yfir, ok segja menn svá, at tuttugu kon- 
ungar urðu skattgildir undir Högna konung, ok heldu 
af honum ríki. Högni varð svá frægr af sínum stór- 
virkjum ok hernaði, at hans nafn var jafn vel kunnigt 
norðr við Finnabú sem út Í París, ok alt þar í milli. 

V. Hjarrandi hefir konungr heitit; hann réð fyrir 
Serklandi; hann átti sér drotningu ok einn son, þann 
er Héðinn er nefndr; hann var snemma afreksmaðr at 
afli, vexti ok atgervi. Hann lagði í hernað á æskualdri, 
ok gerðist sækonungr, ok herjaði víða um Spanía ok 
Græcia, ok öll nálæg ríki, svá at hann skattgildi undir 
sik tuttugu konunga, svá at allir heldu af honum land 
ok lén. Héðinn sat á vetrum heima í Serklandi. Þat 
er sagt einhvern tíma, at Héðinn fór á skóg með hirð 
sinni; hann varð staddr í rjóðri einn sinna manna; hann 
sá konu sitja á stóli í rjóðrinn, mikla vexti ok fríða 
sjónum; hun kvaddi Héðin kurteislega; hann spurði hana 
at nafni; enn hun nefndist Göndul. Síðan talast þan 
við; spyrr hun hann af stórvirkjum sínum: enn hann 
sagði henni alt af létta ok spurði hana, hvárt hun vissi 
nokkurn konung sér jafnan at hreysti ok harðræði, 
frægðum ok framkvæmdum. Hun kveðst þann vita, er 
ekki skyrti við hann, ok eigi þjónuðu síðr tuttugu kon- 
ungar enn honum, ok kvað hann Högna heita, ok sitja 
norðr í Danmörk. Þat veit ek, sagði Héðinn, ok þat 
skulum vit reyna, hvárr okkarr fremri er. Mál mun 
þér, segir Göndul, til manna þinna; þeir munu leita þín; 
síðan skilja þau; ferr hann til manna sinna, enn hun 
sat þar eftir. Þegar at vordögum býr Héðinn ferð sina, 

hefir einn dreka ok á þrjú hundruð manna; hann heldr 
norðr í heima; hann siglir þat sumar ok þann vetr; at 
„ várdögum kom hann í Danmörk. 

VIL. Högni konungr sat þá heima; ok er hann 
spyrr, at ágætr konungr er þar við land kominn, býðr 
hann honum heim til ágætrar veizlu; Héðinn þektist þat. 
Ok er þeir sátu við drykk, spurði Högni, hvert eyrendi 
Héðinn hefði, er hann fýstist svá langt norðr í heima. 
" Héðinn sagði þat sitt eyrendi, at þeir reyndi með sér 
, hug ok hreysti, íþróttir ok alla atgervi. Högni lézt 
þess búinn. Ok annan dag árla fóru þeir á sund ok í 
- skotbakka; þeir frömdu ok burtreið ok vápnfimi; ok 
allar íþróttir, ok váru svá jafnir á alla atgervi, at engi 
þóttist mega í milli sjá, hvárr fremri væri. Eftir þetta 
gert sverjast þeir í fóstbræðralag, ok skyldu alt eigaat 
helmingi. Héðinn var ungr ok ókvæntr, enn Högni var 
nokkuru eliri; hann átti Hervöru Hjörvarðsdóttur, Heið- 
rekssonar úlfhams. Högni átti dóttur, er Hildr hét; 
hun var allra kvenna vænst ok vitrust; hann unni mik- 
it dóttur sinni; ekki átti hann barna fleira. 

VII. Þat er sagt, at nokkuru síðar færi Högni í 
hernað, enn Héðinn sat eftir, ok skyldi geyma ríkis. 
Þat var einn dag, at Héðinn fór á skóg at skemta sér; 
þá var blítt veðr; honum varð enn vikit í brott frá 
mönnum sínum; hann kom í eitt rjóðr; þar sá hann 
sitja konu á stóli þá sömu, er hann sá fyrr á Serklandi, 
ok leizt honum, sem hun væri nú, alt fegri enn fyrr. 
Hun kastaði enn orðum fyrr á hann, ok gerði sik blíða 
í máli; hun hélt á einu horni, ok var lok yfir; konungi 
rann hugr til hennar. Hun bauð honum at drekka, enn 
konungr var þyrstr, þvi at honum var varmt orðit; tekr við 
ok drekkr; enn er hann hafði drukkit, brá honum mjök 
undarlega við, þvíat hann mundi engan hlut þann, sem 

áðr hafði yfir gengit; hann settist þá niðr, ok töluðust 
þau við. Hann spurði, hvárt honum hefði nokkut svá 
reynzt, sem hun hafði sagt honum fyrr, um íþróttir 
Högna ok harðræði. Héðinn sagði þat satt vera: þvíat 
hann skorti ekki við mik neina atgervi, er vit reynd- 
um, ok því höfum vit kallast jafnir. Ekki eru þit þó 
jafnir, segir hun. Hvat finnr þú til þess? segir hann. 
Þat finn ek til, segir hun, at Högni á sér drotningu 
af stórum ættum, enn þú átt þér enga konu. Hann 
svarar: Högni giftir mér þegar Hildi dóttur sína, er 
vil biðja, ok er ek þá ekki verr kvæntr enn hann. Mink- 
ast þá metnaðr þinn, segir hun, ef þú biðr Högna mægða; 
hitt væri heldr til, ef þik skyrti hvárki hug né hreysti, 
sem þú lætr at sé, at nema hildi í burtu, enn drepa 
drotningu með því móti, at taka hana, ok leggja hana 
niðr fyrir barðit á drekanum, ok lát hann sníða hana í 
sundr, þá er hann er fram settr. Svá var Héðinn fang- 
iun í ilsku ok óminni af öli því, er hann hafði drukkit, 
at honum sýndist ekki annat ráð enn þetta, ok ekki 
mundi hann til, at þeir Högni væri fóstbræðr. Síðan 
skildu þau, ok fór Héðinn til manna sinna; þetta var 
at áliðnu sumri. Héðinn skipar þá mönnum sínum at 
búa til drekann, þvíat (hann) kveðst heim vilja til Serk- 
lands. Síðan gekk hann til skemmu, ok tók sinni hendi 
hvára drotningu ok ok Hildi, ok gengr út með þær. 
Menn tóku klæði ok gripi Hildar. Þeir einir vár 
menn í ríkinu, at ekki þorðu at gera, sakir Héðins ok 
manna hans, þvíat hann var mjök ófrýnlegr.  Hildr 
spurði Héðinn, hvat er hann ætlaði; enn hann sagði 
henni: hun bað hann eigi svá gera: þvíat faðir minn 
mun gifta mik þér, ef þú vilt biðja mín. Ei vilekþat ' 
gera, segir Héðinn, at biðja þín. Ok þó at þat Sé, | 
Segir hun, at þú vilir ekki annat, enn flytja mik í burt, 

þá munu þit faðir minn þó sættast, enn ef þú gerir 
svá illa ok ómannlega, at þú vinnir bana móður minni 
þá munu þit faðir minn aldri sættast, ok þesslega hafa 
mér draumar gengit, sem þit munið berjast, ok drepast 
niðr, ok þó muni þar annat þyngra á koma, ok mun 
mér þat mikill harmr, ef ek skal horfa upp á föður 
minn, at hann skuli standa undir meingerðum og mikl- 
um álögum, enn mér er þó engi gleði í, at sjá þik íill- 
endum ok erfiðismunum. Héðinn kveðst aldri hirða, hvat 
er bak kæmi, ok sagðist gera mundu sem áðr. Eigi 
máttu nú at gera, segir Hildr, þvíat þér er eigi sjálf- 
rátt um. Síðan gekk Héðinn til strandar; var þá settr 
fram drekinn; skaut hann þá drotningu niðr fyri barðit; 
lét hún þar líf sitt; enn Héðinn gengr út á drekann. 
Ok er hann er albúinn, fýsir hann at ganga á land 
einn sinna manna, ok í þann sama skóg, sem fyrr hafði 
hann gengit; ok er hann kom fram í rjóðrit, sá hann 
þar Göndul sitja á stóli; þau kvöddust kunnlega. Héð- 
inn sagði henni frá framferðum sínum; hun lét vel yfir. 
Hun hafði þar hornit þat, er hun fór fyrr með, ok 
bauð honum að drekka af. Hann tók við ok drakk; 
enn er hann hafði drukkit, seig at honum svefn, ok 
hallaði hann sér í kné henni. Enn er hann var sofn- 
aðr, fór hun undan höfði honum ok mælti: Nú vígi ek 
þik undir öll þau atkvæði ok skildaga, sem Óðinn fyrir 
mælti ok ykkr Högna báða, ok alt lið ykkart. Síðan 
vaknaði Hóðinn, ok sá svipinn af Göndul, ok sýndist 
honum þá svört ok mikil; mundi nú alt, ok þótti mik- 
it slys sitt; hugsar nú, at fara nokkut langt í burt, 
svá at hann mætti eigi daglega heyra .brigzli sinna 
vándra framferða; ferr nú til skips, lætr skjótt ór 
landfestum, stendr byrr af landi, ok siglir svá í brott 
með Hildi. 

| 19 

VIII. Nú kemr Högni heim; verðr nú víss ens 
sanna, at Héðinn hefir siglt í brott með Hildi ok drek- 
ann Hálfdanarnaut, enn drotning lá dauð eftir. Högni 
varð við þetta mjök reiðr, ok bað menn við bregða þeg- 
ar ok sigla eftir Héðni; gera þeir nú ok svá, ok fá 
enn bezta byr; koma æ þar at kveldi á þær hafnir, sem 
Héðinn hafði burt siglt áðr um morgininn. Þat var 
einn dag, er Högni helt til hafnar, at þá vóru segl 
Héðins at sjá við hafi; þá halda þeir Högni þegar 
eftir. Þat er sannlega sagt, at þá fekk Héðinn and- 
viðri í móti sér, enn Högna helzt enn sami byr. 
Héðinn leggr þá upp at eyju þeiri, er Há heitir, ok 
leggr þar í lægi. #Bráðlega kemr Högni eftir; ok er 
þeir finnast, kveðr Héðinn hann blíðlega. Þat er bþér 
at segja, fóstbróðir, segir Héðinn, at mik hefir hent svá 
mikit slys, at þat má engi bæta, nema þú; ek hefir 
hertekit dóttur þína ok dreka, enn veitt líflát drota- 
ingu þinni, ok þó eigi af eiginlegri ilsku minni, heldr 
af vándum spám ok illum álögum; vil ek nú, at þú 
skerir einn ok skapir okkar í milli; þat vil ek ok 
bjóða þér, at leggja bæði af Hildi ok drekann, menn 
alla ok fé, enn fara svo langt út í heima, at ek koma 
aldri til norðrlanda né þér í augsýn meðan ek lifi. 
Högni svarar: Ek hefði gift þér Hildi, ef þú hefðir 
hennar beðit; nú þó ok, at þú hefðir hertekið Hildi, 
þá mættim vit þó sættast fyrir þat: enn nú, er þú hefir 
gert svá mikit óverkan, at þú hefir níðst á drotningu 
ok drepit hana, er engi ván á, at ek vili sáttum 
taka; skulu vér ok reyna þegar í stað, hvárir stærst 
kunna at höggva. Héðinn svarar: Hitt er ráð, ef þú 
vilt ekki annat enn berjast, at vit reynim tveir með 
okkr, þvíat hér áttu við engan mann sakir nema við 
mik; dugir þat eigi, at ómaklegir menn gjaldi 

“ glæpa minna ok illgerða. Fylgdarmenn þeirra svör- 
2 uðu allir sem eins munni, at þeir skyldu fyrr falla 


. hverr á fætr öðrum, heldr enn þeir næði höggum 


- við að skiftast. Enn er Héðinn sá, at Högni vildi 


ekki annat enn berjast, þá bað hann sína menn á 
" land ganga: skal ek eigi lengr bila við Högna, né 


- biðjast undan bardaga, ok dugi nú hverr eftir dreng- 
 mensku. Ganga þeir nú á land ok berjast; er Högni 
= allefr, enn Héðinn bæði vápnfimr ok stórhöggr. Þat 
“ ér með sannendum sagt, at svá mikil atkvæði ok ilska 
" fylgdi þessum álögum, at þóat þeir klyfist í herðar 
; niðr, þá stóðu þeir upp sem áðr ok börðust. Hildr 


; sat í einum lundi, ok sá upp á þenna leik. Þessi ar- 


; mæða ok ánauð gekk alla stund, frá því, er þeir tóku 
- til at berjast, ok framan til þess, er Óláfr Tryggvason 


Varð konungr at Noregi. Segja menn, at þat væri 


- fjórtán tigir ára og þrjú ár, áðr enn þessum ágæta 
manni, Óláfi konungi, yrði þat lagit, at hans hirðmaðr 
leysti þá frá þessu aumlega áfelli og skaðlegum skap- 
. Taunum. 


IX. Á fyrsta ári ríkis Óláfs konungs er sagt, at 


hann kæmi við eyna Há, ok legði þar í lægi eitt kveld. 
; Sá var þar vani við fyrr sagða ey, at þar hurfu hverja 
- nátt varðmenn, svá at engi vissi, hvat af varð. Ívarr 
- ljómi átti vörð at halda þessa nátt. Enn er allir 


- Menn vóru sofnaðir á skipum, tók Ívarr sverðit, er 
átt hafði Járnskjöldr, enn Þorsteinn son hans hafði 
- sefit honum, ok öll herklæði sín, ok gekk upp á eyna; 
- enn er hann er upp kominn á eyna, sá hann mann 
- ganga Í móti sér; sá var mikill vexti ok allr blóðigr, 


- með miklum áhyggjusvip. Ívarr spurði þenna mann 


at nafni. Hann kvaðst Héðinn heita, ok vera Hjarr- 


, andason, kynjaðr utan ór Serklandi: er þér þat satt 
192 

at segja, at þóat hér hafi horfit vökumenn, at þat er 
mér at kenna ok okkr Högna Hálfdanarsyni, þvíat 
vit erum orðnir fyrir svá miklum atkvæðum ok ánanð- 
um ok okkrir menn, at vér berjumst bæði nætr ok 


daga, ok hefir þessu gengit marga mannsaldra, em 
Hildr Högnadóttir sitr ok sér upp á, enn Óðinn hefir 
þetta lagit á oss, ok ekki annat til undanlausnar, em 


nokkurr kristinn maðr berist við oss, þá skal sá eigi 
upp standa, er hann drepr, ok þá er hverr sá leystr 


a = rm 
A #3 


frá sinni ánauð. Nú vilda ek biðja þik, at þú færir, 


til bardaga með oss, þvíat ek veit, at þú ert vel krist- 
inn, svá ok at konungr sá, er þú þjónar, er mikillar 
hamingju, segir mér ok svá hugr um, at vér munim 
af honum ok hans mönnum nokkut gott hljóta. Ívarr 
játtar at fara með honum. Héðinn varð glaðr við þat, 
ok mælti: Þess skaltu varast at ganga eigi framan 
at Högna, ok þess annars, at drepa mik eigi fyrr enn 
Högna, sakir þess, at þat er einkis mensks manns, at 
ganga framan at Högna, eðr drepa hann, ef ek er áðr 
dauðr, þvíat hann hefir ægishjálm í augum, ok hlífir 
engu vætta, ok því er þat eina til, at ek gangi at hon- 
um framan, ok berjumst ek við hann, enn þú gangir 
at baki honum, ok veitir honum banatilræði, þvíat þér 


man lítit fyri verða, at bana mér, þó at ek lifi vár, 


allra lengst. Síðan ganga þeir til bardaga, ok sér 
Ívarr, at þetta er alt satt, sem Héðinn hafði sagt hon- 
um; gengr hann at baki Högna, ok höggr í höfuð hon- 
um, ok klýfr hann í herðar niðr; fellr Högni þá dauðr, 
ok stóð aldri upp síðan. Síðan drap hann þar þá menn 
alla, er at bardaganum vóru, enn síðast Héðinn, ok 
varð honum lítit fyrir því. Síðan gekk hann til skipa. 
ok var þá lýst af degi; hann fór til konungs, ok sagði 
honum. Konungr lét vel yfir verki hans, ok sagði hon- 


Pa 

um giftulega tekizt hafa. Eftir um daginn gengu 
" þeir á land, og þar til, sem bardaginn hafði verit, ok 


" sá þar engan stað þeirra tíðenda, er þar höfðu verit, 
“ enn blóð sást á sverði Ívars til merkja, ok aldri hurfu 


“, þar varðhaldsmenn síðan. Konungr fór heim eftir þetta 
“ Í ríki sitt. 

Sögubrot af nokkurum fornkonungum í Dana 
ok Svía veldi. 


„ neita. Konungr svarar: Sé ek, at þetta mál 
þarf at lítt sé á loft borit, at menn biði þín, þvíat þat 
var siðr fyrri konunga dætra, at láta koma þrjá biðla 
eða fleiri, enn taka eigi enn fyrsta, ok eru konungar 
fleiri vel mentir enn Helgi.  Uðr svarar: Því skiftir 
litlu, hvárt þú spyrr mik at þessu eða eigi, þvíat ek 
veit, at áðr muntu fastráðit hafa, at öðru víss mun 
fara enn at mínum vilja, ok eigi líklegt, at þú mundir 
mér svá góðs gjaforðs unna, ok annat muntu mér ætla. 
Konungr stóð upp ok svarar: Rétt getr þú þessa. Aldri 
skaltu fá Helga konung, ok því síðr sem þú girnist 
meir; hittir nú Helga konung, ok segir honum, at 
hann hafi rætt þetta mál fyrir dóttur sinni, ok kveðst 
þat hugatsamlega gert hafa; lézt því ómerkilegar virð- 
ast hennar svör, sem þau ræddust lengr við; kvað eng- 
an konungsson þann, er henni þætti sér fullkosta; miklu 
er ofsi hennar meiri; enn þó lézt hann enn tala mundu 
málit fyrir hans hönd; enn at svá búnu tjár ekki. 

Helgi ferr heim, ok spyrr þetta Hrærekr bróðir hans; 
ok með því at hann sat heima í ríkjum, eggja vinir 
Hræreks hann at kvænast; honum felst þat velí skap, 
ok ræddu, at hann mundi biðja dóttur Ívars konungs, 
er þá var ágætastr konungr; hann lét eigi vænt, at 
hann mundi þann kost fá, er bróðir hans fekk eigi, er 
miklu var framar í hvern stað; þeir kváðu hann eigi 
mundu fá hávan kost, ef hann bæði eigi, enn sögðu 
honum enga svívirðing, þótt honum væri synjat kon- 
unnar. Þá berr hann upp fyrir bróður sínum málit, ok 
spyrr hann ráða um; enn hann kvað vera mikit happa- 
ráð, ef hann fengi; kveðst ok eigi vita, hverr fengi, 
enn kvað vænt til gæfu þeim er hlyti. Nú biðr Hræ- 
rekr, at Helgi muni fara at biðja honum konu; enn 
hann lézt fara munu; enn meiri ván at ekki muni tjóa 
sem fyrr. Helgi ferr til Svíþjóðar á fund Ívars kon- 
ungs, ok er honum þar vel fagnat sem fyrr; hann 
hafði þar skamma stund verit, áðr hann berr upp málit, 
ok biðr Unnar nú fyrir hönd bróður síns. Konungr 
svarar þunglega, ok lét þess óvitrlega leitat; kvað þess 
enga ván: ok þat andra ek, at þú ferr með því máli, 
ef henni sýndist eigi með yðr at ganga, eða hví mun 
hun þann vilja, er miklu er óframar. Helgi lét hann 
í engan stað minna verðan enn sik, enn fyrir þá sök 
eigi jafnfrægan, at hann var heima jamnan í ríkinu, 
ok því frá honum minni sögur, ok biðr hann þetta mál 
bera fyrir Unni. Konungr lézt þess ófúss, ok kveðst 
vætta af henni illra svara sem fyrr. Annan dag eftir 
kallar hann til sín dóttur sína, ok heimtir hana á ein- 
mæli, ok segir þar kominn Helga konung, ok biðr 
hennar til handa bróður sínum; ok vill hann vita svör 
af yðr þessa máls. Hun svarar, kvað nú eigi vera 
skyldu sem fyrr, at hun gerði svá óveglega för Helga, 

at hun tæki svá vel þessu máli, at hun væri Hræreki 
gift. Konungr svarar: Ómerkileg virðast mér þín svör, 
ok eigi veit ek, hvar þú ætlar til um gjaforðit, er þú 
synjast hverjum konungi, er þín biðr; ætla ek at þú 
verðir oss skjótt ofstýri, ef þú vilt ekki hafa vár ráð. 
Hun svarar: Því mun engu skifta enn sem fyrr, at 
tala við mik um málit, at þú munt áðr fastráðit hafa, 
hvert gjaforð ek skyldi hafa, ok mun því engu máli 
skifta, hvárt ek em Hræreki gefin, eða öðrum manni, 
at ilt eitt gjaforð mun ek hljóta þér undan hendi. Kon- 
ungrinn gengr á brott, ok hittust þeir Helgi. Hann 
spyrr, hvert örendi hans má þangat vera. Konungr 
svarar, at mikit hefir honum í brugðizt; ferr þat orð á, 
dóttir mín sé kvenna vitrust, enn ef hun væri et mesta 
fól, mundi hun eigi annan veg um þetta kjósa, at neita 
þér þvílíkum konungi, enn mér virðist miklu heldr 
Hræreki; þykki mér þat og vænast, at hun hafi þat, 
er hun beiðist; ok luku þeir svá þessu máli, at hann 
heitr Hræreki dóttur sinni, ok var hun nú búin til 
ferðar með Helga; fara þau nú sína leið, ok er þau 
kómu ór Svíaveldi, tala þau þetta mál sín í milli hvé 
farit hefði, ok hvat Ívarr konungr hefir rætt fyrir hvárn 
þeira; koma nú heim í ríkit á Selund; verðr Hrcrekr 
varr við, lætr senda í móti þeim reiðskjóta, ok mikit 
lið, lætr búa veizlu, ok at þeiri veizlu fær hann Unnar. 
Helgi dvelst heima á Selund þann vetr; ok at sumri 
fór hann í hernað sem vandi hans var til.  Hrærekr 
átti son við konu sinni, ok hét Haraldr; þat mark var 
á honum: at-tennr í öndverðu höfði, ok vóru miklar 
ok gulls litr á; hann var mikill ok fríðr sýnum; ok er 
hann var þrévetr, var hann svá mikill sem tíu vetra 
gamlir sveinar. 

Il. Þat var eitt sumar, at Ívarr konungr kom 

með her sinn austan af Svíþjóð til Reiðgotalands; hann 
lagði öllu liðinn við Selund; hann gerði orð Hrcreki, 
mági sínum, at hann kæmi til hans. Konungr segir 
Unni konu sinni. Hún spyrr, hvárt hann ætlaði at 
fara á fund mágs síns at bjóða honum til veizlu upp á 
land. Ok um kveldit, er Hrærekr konungr gekk at 
sofa, hafði Uðr búa látit nýja rekkju, ok þar með öll 
klæðin í, ok var sett á mitt gólf, ok bað hun konung 
þar í sofa, ok hugsa hvat hann dreymdi: ok seg mér 
at morgni, enn hun fekk sér aðra sæing. Ok um morg- 
ininn kemr þar Uðr, ok spyrr eftir draumum hans. 
Mik dreymdi, segir hann, at ek væra staddr nær skógi 
nokkurum, ok hjá völlr sléttr ok fagr, ok þar sá ek 
einn hjört standa á vellinum; þá rann ór skóginum 
einn hlébarðr, ok þótti mér fax hans sem gull, ok 
hjörtrinn stakk hornunum undir bóg dýrinu, enn þat 
fell dautt niðr; þar næst sá ek, hvar flaug flugdreki 
mikill, ok kom þar, sem hjörtrinn var, ok greip þegar 
í klær sér, ok sleit allan í sundr; þá sá ek bjarndýr 
eitt, ok fylgdi húnn ungr, ok vildi drekinn taka hann, 
enn beran varði, ok vaknaða ek þá. Hún mælti: Þetta 
er mikill draumr, ok varast þú Ívar konung föður minn, 
at hann véli þik, er þú hittir hann, þvíat þar hefir þú 
sét konunga fylgjur, ok munu þeir eigast við orrostur, 
ok væri betur, at eigi ættir þú þann hjörtinn, er þér 
sýndist, enn til þess þætti mér þú líklegastr. Þann 
sama dag fór hann með marga menn á fund Ívars kon- 
ungs, ok gekk á konungs skipið, ok fyrir lyftingina, 
ok heilsaði Ívári konungi, enn hann svaraði engu, ok 
lét sem hann sæi hann eigi. Þá segir Hrærekr, at 
hann hefir látit búa veizlu í móti honum, ok vildi hon- 
um til sín bjóða. Konungr svaraði: kvaðst hafa illa 
gift dóttur sína, ok kvað eigi vera undr fyrir þá sök, 

þótt hun hefði illa við hann búit. Hann svarar: kveðst 
vel við una, kveðst ok ætla, at hun yndi eigi illa við 
sitt gjaforð. Þá svarar konungr reiðulega, segir, at 
hann vissi ógerla, hversu þau bjuggu við hann Helgi 
ok Uðr; kvað þat í hvers manns munni, at Haraldr 
væri son Helga konungs, ok hans mynd væri á þeim 
sveini, ok lézt til þess kominn, at láta hann vita þessi 
svik, ok kveðst honum sýnast, at eigi ætti þeir hana 
báðir; ok heldr vil ek, at þú gefir hana bróður þínum, 
enn þannig fari lengr fram, at þú þorir eigi at hefna. 
Hrærekr lézt þat ekki heyrt hafa, enn fyrir hvatvetna 
fram vill hann eigi láta konu sína, ok bað Ívar konung 
ráð til leggja; enn hann kveðst ekki kunna öðru víss 
til leggja, enn hann dræpi Helga, lét ok aldri fyrr 
mundu verða með þeim vel; eða hinn ella, at hann léti 
konuna fyrir Helga; kvað óhæft svá búit.  Hrærekr 
kvaðst aldri mundu konuna láta, ok heldr hefna; ríiðr 
á brott við sína menn; enn konungr fór suðr til Reið- 
gotalands. Um haustit, er Helgi kom heim, var Hræ- 
' rekr svá ókátr, at engi maðr fekk orð af honum; enn 
Uðr lét búa veizlu ríkulega í móti honum, ok at þeiri 
veizlu vóru margs konar leikar, ok þótti Helga mikit 
mein, er bróðir hans var svá ókátr, ok bað hann fara 
í leik með sér; enn hann kveðst ekki leika mundu at 
svá búnu; hann bað hann vera kátan; ok tökum hesta 
okkra, ok ríðum í turniment, sem vit erum vanir. 
Hrærekr spratt upp, gekk til sinna manna þegjandi, 
tekr vápn sín, hjálm ok brynju, ok sverð ok spjót, ríðr 
út; aðrir menn riðu með burtstengr. Helgi bróðir hans 
kemr móti honum með burtstöng. Hrærekr leggr undir 
hönd honum með spjóti ok í gegnum hann, ok fell hann 
dauðr af hestinum. Nú riðu til allir þeir, sem hjá vóru 
ok spurðu, hví hann hefir þetta et illa verk gert; hann 

lét ærnar sakir til; kveðst at sönnu spurt hafa, at 
hann hefir glapið konu hans; allir duldu þess, ok kváðu 
vera mikla lygi. Ok er Uðr spyrr þetta lézt hun vita, 
at þat vóru ráð föður hennar: ok er enn eigi alt fram 
komit, þat er hann hyggr; kvað þat mundu sýnast brátt; 
hun tók son sinn Harald, ok reið brott við marga menn; 
enn Hrcærekr fór at veizlum, sem vandi er til. Oklitlu 
síðar kom sunnan Ívarr konungr; ok er Hrærekr spyrr 
þat, reið hann á fund hans. Ok er Ívarr konungr spyrr, 
at Helgi var drepinn, segir hann þetta vera níðings- 
verk mikit, ok biðr vápnast lið sitt skjótt, ok hefna 
vinar síns Helga, ok spyrr, at Hrærekr ætlar á fund 
hans, ok býr lið sitt til atgöngu; fara á land upp, ok 
í skóg þann, er var á leið þeiri, er ván var, at Hræ- 
rekr mundi ofan ríða, ok hann kom ofan til sjóvar; ok 
gekk Ívarr konungr sjálfr á land með því liði, er eftir 
var hjá skipum, ok lét setja upp merki sitt ok gekk í 
móti Hræreki. Ok er þeir heyrðu lúðr Ívars konungs, er í 
skóginum vóru, runnu þeir ór skóginum eftir þeim Hræ- 
reki ok hans liði; ok er þeir fundust, börðust þeir; fell 
þar Hrærekr ok alt lið hans. Ok þá beiddist Ívarr 
konungr, at þat ríki væri honum gefit til forráða, ok 
allir þeir, sem næstir vóru, gengu undir hann. Litlu 
síðar kom af landi ofan Uðr en djúpauðga, dóttir hans, 
með her allan þann, sem hun fekk. Ok með því, at 
Ívarr konungr hafði ekki svá mikinn her, at hann 
mætti berjast við landsherinn at sinni, þá fór hann 
brott ok til Svíþjóðar. Þann sama vetr samnar Uðr 
til sín öllu gulli ok dýrgripum, er hún mátti fá í því 
ríki, er átt hafði Hroærekr konungr, ok sendi til Ey- 
gotalands; ok þegar várar, býr hun ferð sína, ok hefir 
með sér Harald son sinn, ok margt stórmenni fór með 
með henni ór landi, ok hefir með sér alt þat fé, sem 

hun mátti með komast; fór fyrst til Eygotalands, ok 
síðan austr í Garðaríki. Þar réð fyrir sá konungr, er 
Raðbarðr hét; hann tók vel við henni ok liði hennar, 
ok bauð henni með sér at vera ok öllu liði hennar, ok 
hafa gott yfirlæti í sínu landi; þetta þiggr hun. Ívarr 
konungr lagði undir sik ríki þat alt, er átt höfðu þeir 
bræðr. Enn Raðbarðr konungr biðr Uðar, ok með því, 
at hun var landflótta af Selundi með son sinn, þykkir 
henni þurfa nokkurt traust, þat er syni hennar væri til 
hjálpar, er hann yxi upp; ok með því, at Raðbarðr var 
ríkr konungr, þá var hun gift honum með ráði Haralds, 
enn at var ekki spurðr Ívarr konungr. 

III. Ok er Ívarr konungr spyrr þessi tíðendi, at 
Uðr var gift, þykkir honum Raðbarðr konungr firna 
djarfr, er hann fekk hennar án hans leyfi, samnar her 
miklum um öll sín ríki, Svíþjóð ok Danmörk, ok samn- 
ar svá miklum her, at engi kunni telja, hvé mörg skip 
hann hafði; hann stefnir her þeim í Austrríki á hendr 
Raðbarði konungi; kveðst eyða skulu ok brenna alt 
hans ríki. Ívarr konungr var þá gamall mjök; ok er 
hann kom liðinu austr í Karjálabotna, ok ætlar upp at 
ganga af skipum með herinum, þar tók til ríki Rað- 
barðar konungs. Þat var eina nótt, er konungr svaf 
á dreka sínum í lyftingu, at honum þótti sem dreki 
mikill flygi utan af hafinu, ok þótti litr hans sem gull 
eitt, ok sindra af honum upp á himininn, sem síur 
lygi ór afli, ok lýsir á öll lönd en næstu af honum; ok 
þar eftir fljúga allir fuglar þeir, sem honum þóttu vera 
á norðrlöndum; ok þá sá hann í annan stað, at dregr 
upp ský mikit af iandnorðri, ok sér, at þar fylgir svá 
mikit regn ok hvassviðri, at honum þótti, sem allir 
skógar ok alt land flyti í vatni því, sem ofan rigndi; 
þar fylgdu reiðar ok eldingar. Ok er sá enn mikli 

dreki fló af sænum á landit, kom móti honum regnit 
ok illviðrit, ok svá mikit myrkr, at því næst sá hann 
eigi drekann né fuglana, enn heyrði þó gný mikinn af 
reiðunum ok af illviðrinu, ok gekk alt svá suðr ok 
vestr um landit, ok svá víða sem hans ríki var; ok þá 
þóttist hann sjá þar til, sem skipin vóru, at öll vóru 
orðin at hvölum einum, ok renna út í haf, ok síðan 
vaknar hann; ok hann lét kalla til sín Hörð fóstra sinn, 
ok segir honum drauming, ok bað hann ráða. MHörðr 
kveðst vera svá gamlaðr, at hann kvaðst ekki kunna 
at skynja drauma; hann stóð í bjargi fyrir ofan bryggju- 
sporð; enn konungr lá í lyftingu ok spfettir langskarir, 
er þeir ræddust við.  Konunginum var óskaplétt, ok 
mælti:  Gakk á skip, Hörðr, ok ráð draum minn. 
Hörðr segist eigi munu út ganga; ok þarf eigi at ráða 
draum þinn; sjálfr máttu vita, hvat hann er, ok meiri 
ván,; at skamt líði héðan, áðr skipast munu ríki í Sví- 
þjóð ok Danmörk, ok er nú kominn á þik helgráðr, er 
þú hygst öll ríki munu undir þik leggja, enn þú veizt 
eigi, at hitt mun fram koma, at þú munt vera dauðr, 
enn óvinir þínir munu fá ríkit. Konungr mælti: Gakk 
hingat, ok seg illspár þínar. Hörðr mælti: Hér mun 
ek standa, ok heðan segja. Konungr mælti: Hverr var 
Hálfdan snjalli með Ásum? Hörðr svarar: Hann var 
Baldr með Ásum, er öll regin grétu, ok þér ólíkr. Vel 
segir þú, kvað konungr; gakk hingat, ok seg tíðendi. 
Hörðr svarar: Hér mun ek standa ok heðan segja. 
Konungr spyrr: Hver var Hrærekr með Ásum? (Hörðr 
svarar:) Hann var Hænir, er hræddastr var Ása, ok 
þó þér ill. Hverr var Helgi enn hvassi með Ásum? 
segir konungr. Hörðr svarar: Hann var Hermóðr, er 
bezt var hugaðr, ok þér óþarfr. Konungr mælti: Hverr 
var Guðröðr með Ásum? Hörðr svarar: Heimdalir var 

hann, er heimskastr var allra Ása, ok þó þér illr. 
Konungr mælti: Hverr em ek með Ásum? Hörðr 
svarar: Muntu vera ormr sá, sem verstr er til, er 
heitir Miðgarðsormr. Konungr svarar, reiðr mjök: 
Ef þú segir mér feigð mína, þá segi ek þér, at þú 
munt eigi lengr lifa, þvíat ek kenni þik, hvar þú stendr, 
þrúðna þursinn. Þá far þú nú nær Miðgarðsorminum, 
og reynum með okkr. Þá hljóp konungr ór lyftinginni, 
og var hann svá reiðr, at hann hljóp út um skarirnar. 
Enn Hörðr steyptist ór bjarginu ok á sæinn út, ok þeir 
menn, er vörð heldu á konungs skipinu, sá þat síðast 
til konungs ok Harðar, at hvárrgi kom upp síðan. Ok 
eftir þessi tíðendi er blásit liðinu til landgöngu, ok eiga 
þing. Þessi tíðendi spyrjast nú um allan herinn, at 
konungr er dauðr; ok þá er ráðs leitat, hvé með þess- 
um mikla her skal fara. Þat sýndist þeim, þar sem 
Ívarr konungr var dauðr, enn áttu engar sakir við 
Raðbarð konung, at hverr færi heim sem skjótast at 
góðum byr; þat var ráðs tekit, rofinn leiðangrinn,; sigl- 
ir hverr til síns lands. Ok er þetta spyrr Raðbarðr 
konungr, setr hann Harald stjúpson sinn yfir sunnan- 
herinn; fer þá Haraldr með liðinu á Selund, ok var 
hann þar til konungs tekinn; því næst fór hann á Skáni 
til þess ríkis, er átt höfðu móðurfrændr hans, ok var 
þar tekit við honum vel, ok efldist þaðan mjök at liði. 
Þá fór hann upp á Svíþjóð, ok leggr undir sik alt 
Svíaveldi ok Jótland, er átt hafði Ívarr móðurfaðir hans; 
hóf þá upp marga fylkiskonunga, er áðr vóru teknir af 
ríki fyrir Ívari konungi.  Haraldr konungr hefir starf- 
samt ríki öndverða daga sína, fyrir þá sök, at hann er 
ungr maðr; þótti mönnum sem dælla mundi at leita 
eftir föðurleifðum sínum, er áðr vóru teknir af ríki fyr- 

IV. Haraldr var þá fimtan vetra, er hann var 
til ríkis tekinn; ok með því at vinir hans vissu, at 
hann mundi eiga mjök herskátt at verja ríkit, er hann 
var ungr at aldri, þá var það ráð gert, at aflat var at 
seið miklum, og var seitt at Haraldi konungi, at hann 
skyldi eigi bíta járn, ok svá var síðan, at hann hafði 
aldregi hlíf í orrostu, ok festi þó eigi vápn á honum. 
Hann gerðist brátt hermaðr mikill, ok átti svá margar 
orrostur, at engi maðr var sá í ætt hans, at þvílíkan 
herskap hafi haft með ríki sem hann, ok því var hann 
kallaðr Haraldr hilditönn. Hann eignaðist með orrostum 
ok hernaði öll þau ríki, er átt hafði Ívarr konungr, ok því 
meira, at engi konungr var sá í Danmörk eða Svíþjóð, 
at eigi gildi honum skatt, ok allir gerðust hans menn. 
Hann lagði undir sik þann hlut Englands, er átt (hafði) 
Hálfdan snjalli ok síðan Ívarr konungr. Hann setti 
konunga ok jarla, ok lét sér skatta gjalda; hann setti 
Hjörmund konung, son Hárvarðs ylfings yfir Eystra- 
Gautland, er átt hafði faðir hans ok Granmarr kon- 
ungr. 

V. Ok í þann tíma, er Haraldr konungr hilditönn 
settist í ríkin, Svíþjóð ok Danmörk, var sá konungr í 
Reiðgotalandi, er hét Hildibrandr, ok var ríkr konungr 
(ok) hermaðr mikill; ok er hann tók at eldast, settist 
hann at löndum; hann átti tvau börn; son hans hét 
Hildir, enn Hildr dóttir; hun var allra meyja fríðust, 
ok skapstór mjök. Ok er konungr var mjök gamall, 
tók hann banasótt; ok er sóttin tók at honum at líða, 
heimtir hann son sinn til sín, ok réð honum mörg heil- 
ræði, ok segir, at þat var et fyrsta, at hann gifti syst- 
ur sína langt í brott; ok þat með, at hann miðlaði henni 
engan hlut af jörðum í landi sínu; ok þat et þriðja, at 
hann fengi (henni) enga þjónunarmenn, at hun mætti 


FORNKONUNGUM. 295 


með valdi halda sik ok menn sína; mun nú skilja vár- 
ar samvistur; halt ok sömum vinum, sem ek hefi haft, 
er þú ert ungr maðr, og þarft forsjá at skipa ríkit. 
Konungr andaðist; enn landsmenn stefna fjölment þing 
at landslögum; ok (á) þinginu setja þeir Hildi konungs 
son Í hásæti, ok gefa honum konungs nafn; sverja þeir 
honum hlýðni sem hann þeim landslög. Ok eftir þat 
gerir hann veizlu mikla, ok erfi eftir föður sinn, ok 
fagnaðaröl vinum sínum, gefr nafnbætr öllum vinum sínum 
ok ríkismönnum, sem fyrr höfðu haft með (enum) gamla 
konungi. Ok er skipat var ríkit með þessum hætti, gengr 
Hildr konungsdóttir fyrir bróður sinn, lýtr honum, ok 
kveðr hann blíðum orðum ok fögrum, talar ok 

VI. .... má í hernað. Ok á einu hausti sótti 
hann á fund Haralds konungs, föðurbróður síns, ok fekk 
þar góðar viðtökur, ok var þar um hríð í góðu yfirlæti. 
Ok fyrir því, at Haraldr konungr tók mjök at eldast, 
setti hann Hring frænda sinn konung yfir Uppsölum, 
ok gaf honum til forráða Svíþjóð alla ok Gautland 
vestra, enn hann sjálfr hefir yfirsókn um alla Dan- 
mörk ok Eystra-Gautland. Hringr konungr fekk Álf- 
hildar, dóttur Álfs konungs, er land átti milli elfa 
tveggja, Gautelfar ok Raumelfar; þat vóru ok þá kall- 
aðir Álfheimar; þat vóru marklönd mikil.  Hringr átti 
einn son við konu sinni; sá hét Ragnarr. Haraldr kon- 
ungr átti tvá sonu við konu sinni; var annarr Hrærekr 
slöngvandbaugi, enn annarr Þrándr gamli. 

VII. Ók er Haraldr konungr hilditönn var orðinn 
svá gamall, at hann hafði hálft annat hundrað vetra, 
þá lá hann í rekkju, og mátti eigi ganga, ok var þat 
víða um ríki hans, er á gengu víkingar með hernað; ok 
þá þótti vinum hans illa fara ríkin, er eyðast tók lands- 

stjórnin, þótti ok mörgum hann fullgamall, ok nokkurir 
ríkismenn gerðu ráð, er konungr tók kerlaug, at þeir 
lögðu yfir ofan viðu ok báru á grjót, ok vildu kæfa 
hann í lauginni. Ok er hann vissi, at þeir vildu tapa 
honum, bað hann þá láta sik í brott ór lauginni: veit 
ek, at yðr þykkir ek of gamall; þat er ok satt, enn vel 
mætta ek verða skapdauði; eigi vil ek þenna dauðann, 
at deyja í lauginni; vil ek deyja miklu konunglegar; þá 
kómu til vinir hans ok tóku hann í brott. Og litlu síð- 
ar gerði hann menn upp á Svíþjóð til Hrings konungs, 
frænda síns, með þeim orðsendingum, at hann skyldi 
samna her um alt þat ríki, sem hann varðveitti, ok 
koma í móti honum at landamæri ok berjast við hann, 
ok lét segja honum allan atburð, er til hafði komit, at 
Dönum þótti hann til gamall. Ok eftir þetta samnar 
Hringr konungr liði um alt Svíaveldi ok Vestra-Gaut- 
land; ok mikit lið hafði hann af Noregi; og er svá sagt, 
at þá er Svíar ok Norðmenn fóru út með leiðangrinn 
um Stokksund, at þá var hálfr þriði tugr hundraða 
skipa. Enn Hringr konungr reið með hirð sína ok 
Vestr-Gautum et efra um Eyrarsund, ok sótti svá vestr 
landveg til skógarins Kolmerkr, er skilr Svíþjóð ok 
Eystra-Gautland. Ok þá er Hringr konungr kom af 
skóginum vestr þar, sem heitir Brávík, þá kom þar Í 
mót skipaherr hans, ok setti Hringr konungr þar her- 
búðir sínar á Brávelli undir skóginum, milli ok víkr- 
innar. Haraldr konungr dregr nú saman her um alt 
Danaveldi, ok mikill herr kom ór Austrríki ok alt ór 
Kocnagarði, ok af Saxlandi. Ok þá er herr hans var 
þar saman kominn á Selund, þar sem Kægja heitir, ok 
yfir til Skáneyrar af Landeyri, máttu menn ganga þar 
yfir at skipum einum, ok allr sær þótti þakiðr af skipa- 
her hans. Þá sendir hann þann mann, er Herleifr hét, 

ok með þeim Saxa her, á fund Hrings konungs, ok 
láta hasla honum völl, ok taka þeim orrostustað, ok 
segja Í sundr griðum og friði. Haraldr konungr fór 
með herinn á sjau dögum, áðr hann kom austr í Brá- 
vík; ok þá bjuggust hvárirtveggju til orrostu ok fylktu 
liði sínu. 

VIII. Svá er sagt, að í her Haralds konungs var 
höfðingi sá, er Bruni hét; hann var allra þeira manna 
vitrastr, er með honum vóru; hann lét Bruna fylkja 
liðinu og skipa höfðingjum undir merki; stóð merki 
Haralds konungs í miðri fylkingu, ok var um hans 
merki hirð hans. Þessir kappar vóru með Haraldi kon- 
ungi: Sveinn, Sámr, Gnepi enn gamli, Garðr, Brandr, 
Blængr, Teitr, Tyrfingr, Hjalti; þeir vóru skáld Haralds 
konungs ok kappar. Þeir vóru heiman ór hirð Haralds 
konungs: Hjörtr, Borgarr, Beli, Barri, Beigaðr, Tóki. 
Þar var skjaldmærin Visma, ok önnur Heiðr, og hefir 
hvártveggi komit með mikinn her til Haralds konungs. 
Visma bar merki hans; með henni vóru þessir kappar: 
Kari ok Milva. Vébjörg hét enn skjaldmær, er kom til 
Haralds konungs með mikinn her sunnan af Gotlandi, 
ok fylgdu henni margir kappar, af þeim öllum var mestr 
ok ágætastr Ubbi enn fríski, Bratr írski, Ormr enski, 
Búi Brámuson, Ari eineygi, Geirálfr. Vismu skjald- 
meyju fylgdi mikill Vinda herr; vóru þeir auðkendir; 
þeir höfðu löng sverð ok buklara, enn þeir höfðu ekki 
langa skjöldu sem aðrir menn. Ok í annan fylkingar 
arm Haralds konungs var Heiðr skjaldmær með sínu 
merki, ok hefir hún með sér hundrað kappa; þeir vóru 
berserkir hennar: Grímr, Geirr, Hólmsteinn, Eysöðull, 
Heðinn mjóvi, Dagr lífski, Haraldr Óláfsson; þeir vóru 
margir höfðingjar með Heiði í arminn. Í annan fylk- 
ingar. arm var sá höfðingi, er hét Haki höggvinkinni, 

ok vóru fyrir honum merki borin; margir vóru kon- 
ungar ok kappar með honum; þar vóru þeir Alfarr ok 
Alfarinn, synir Gandálfs konungs, er þá höfðu áðr verit 
hirðmenn ok heimilismenn Haralds konungs. Haraldr 
konungr var í vagni, þvíat hann var eigi vápnfærr, 
svá at hann mætti í orrostu gánga. Konungr sendir 
Bruna ok Heiði at skynja, hversu Hringr hefði fylgt 
liði sínu, ok hvárt hann væri búinn til orrostu. Bruni 
segir: Svá lízt mér, sem Hringr muni búinn at ber- 
ast ok hans lið; hann hefir undarlega fylkt; hann 
hefir svínfylkt her sínum, ok mun eigi gott at berj- 
ast við hann. Þá segir Haraldr konungr: Hverr mun 
Hringi hafa kent hamalt at fylkja; ek hugða engan 
kunna, nema mik ok Óðinn, eða mun Óðinn vilja 
skjöplast í sigrgjöfinni við mik; þat hefir aldri fyrr 
verit, ok enn bið ek hann, at hann geri eigi þat; enn 
með því, at hann vili nú eigi veita mér sigr, þá láti 
hann mik falla í orrostu með her minn allan, ef hann 
vill eigi, at Danir hafi sigr sem fyrr, ok allan þann 
val, sem fellr á þeima velli, gef ek Óðni. Svá var 
sem Bruni hafði (sagt), at Hringr hafði svínfylkt öllu 
liði sínu; þá þótti þó svá þykk fylkingin yfir at sjá, 
at hrani var í brjósti, enn hun var þó svá löng, at 
armrinn tók at á þeiri, er Vará hét, enn annarr ofan 
til Brávíkr. Hringr konungr hafði með sér til orrostu 
marga konunga ok kappa; þar var enn æðsti maðr 
með honum konungr sá, er hét Áli enn frækni, er 
mikinn fjölda hers hafði ok marga aðra ágæta kon- 
unga ok kappa; með honum var sá kappi, er ágætastr 
hefir verið í fornsögum: Störkuðr enn gamli Stórverks- 
son, er upp hafði fæðst í Noregi á Hörðalandi í eyj- 
unni Fenring, ok farit hafði víða um lönd, ok verit 
með mörgum konungum. Margir kappar aðrir vóru 

komnir ór Noregi til þessarrar orrostu:  Þrándr 
þrænzki, Þórir mærski, Helgi enn hvíti, Bjarni, Hafr, 
Fiðr firzki, Sigurðr, Erlingr snákr af Jaðri, Sögu-Eiríkr, 
Hólmsteinn hvíti, Einarr egðski, Hrútr vafi, Oddr víð- 
förli, Einar þrjúgr, Ívarr skagi. Þessir vóru kappar 
miklir Hrings konungs: Áki, Eyvindr, Egill skjálgi, 
Hildir, Gautr, Guði tollus, Steinn af Væni, Styrr enn 
sterki. Þessir höfðu enn eina sveit: Hrani Hildarson, 
Sveinn uppskeri, Hlaumboði ok Sóknarsóti, Hrokkell 
hækja, Hrólfr kvensami. Þeir vóru enn: Dagr enn 
digri, Gerðarr glaði, Dúkr vindverski, Glúmr vermski 
vestan af Elfinni, Saxi flettir, Sali gauzki. Þessir 
vóru ofan af Svíaveldi: Nori, Haki, Karl kekkja, 
Krókarr af Akri, Gunnfastr, Glismakr goði. Þessir 
vóru af Sigtúnum:  Sigmundr kaupangskappi, Tolu- 
frosti, Aðils ofláti frá Uppsölum; hann gekk fyrir fram- 
an merki ok skjöldu, ok var eigi í fylkingu: Sigvaldi, 
er komit hafði til Hrings konungs ellefu skipum: 
Tryggvi ok Tvívífill höfðu komit tólf skipum: Læsir 
hafði skeið, ok alla skipaða með köppum: Eiríkr hels- 
ingr hafði dreka mikinn, vel skipaðan hermönnum. 
Menn vóru ok komnir til Hrings konungs af Þelamörk, 
er kappar vóru, ok höfðu minst yfirlát, þvíat þeir 
þóttu vera dragmálir ok tómmálir; þessir vóru þaðan: 
Þorkell þrái, Þorleifr goti, Haddr harði, Grettir rangi, 
Hróaldr tá. Sá maðr var enn kominn til Hrings kon- 
ungs, er hét Rögnvaldr hái, eða Raðbarðr hnefi, allra 
kappa mestr; hann var fremstr í rananum, ok næst 
honum vóru þeir Tryggvi ok Læsir, út frá Álreks syn- 
ir ok Yngvi; þá vóru Þilirnir, er allir vildu sízt hafa, 
ok hugðu litla liðsemd mundu at vera; þeir vóru bog- 
menn miklir. 

IX. Ok er þessi herr var allr búinn til orrostu, 
létu hvárirtveggja blása lúðrum, ok (æptu) því næst 
' heróp. Þá gengu saman fylkingar, ok var sú orrosta 
svá snörp ok mikil sem segir í öllum fornum sögum, 
at engi orrosta á norðrlöndum hafi háit verit með jam- 
miklu ok jamgóðu mannvali til orrostu at telja. Ok 
er litla hríð hafði orrostan staðit, sótti sá kappi fram 
í her Haralds konungs, er hét Ubbi fríski, ok réð 
hann þar at, sem var raninn á fylking Hrings konungs, 
ok átti et fyrsta víg við Rögnvald raðbarð, ok var 
þeira skifti allharðlegt, ok ógurleg högg mátti þar sjá 
í herinum, er þessir ofrhugar gengust at; veitti hvárr 
öðrum mörg högg ok stór; enn svá var Ubbi mikill 
kappi, at eigi léttir hann fyrr, enn með því skildist 
þeira einvígi, at Rögnvaldr fell fyrir Ubba; ok því 
næst hljóp hann at Tryggva ok særði hann banasári. 
Ok er þat sjá Alrekssynir, hvé ógurlega hann ferr í 
herinum, ráðast þeir í móti honum, ok berjast við 
hann; enn svá var hann harðgerr ok mikill kappi, at 
báða þá drepr haun; ok eftir þat drepr hann Yngva; 
ok þá fór hann svá geystr í herinum, at hvatvetna 
stökk fyrir, ok feldi hann alla þá, sem fremstir stóðu 
í rananum, nema þá, sem viku í móti öðrum köppum. 
Ok er þetta sér Hringr konungr, eggjaði hann herinn, 
at eigi sætti einn maðr yfir alla, þvílíkir yfirgangs 
menn, sem með honum vóru, eða hvar er kappinn 
Störkuðr, er enn hér til bar ávalt hærra skjöld? vinn 
oss sigr. Hann svaraði: Höfum vér ærit at vinna, 
herra, segir hann, enn við skulum vér leita, at vinna 
slíkan sigr, sem vér megum, enn þar er sá maðr, er 
Ubbi er, at maðr má koma í fulla raun. En við kon- 
ungs áeggjan hleypr hann fram í herinn á mót Ubba, 
ok verðr þar orrosta mikil millum þeira, sett með stór- 

um höggum ok miklu afli, er hvárrtveggi var ofrhugi, 
ok gekk svá um hríð, ok veitti Störkuðr honum eitt 
mikit sár, ok þar í móti fekk Störkuðr sex sár, ok öll 
stór, og þóttist varla komit hafa í slíka raun af ein- 
um manni; ok með því at fylkingar vóru svá styrkjar, 
reiddi (þá) ýmsa vega, ok sleit fyrir því þetta einvígi. 
Síðan vegr Ubbi þann kappa, er Agnarr hét, ok ruddi 
æ jafnan fyrir sér stíginn, ok höggr á tvær hendr; 
hefir báðar hendr blóðgar til axlar; ok þá sótti hann 
at þeim Þilunum. Ok þá er þeir sá hann, mæltu þeir: 
Nú þurfu vér eigi annarstaðar í herinum at leita fram, 
ok látum þenna mann sækja örvar um stund, ok fyrr 
Eg 0 ðs sigrinn, ok svá lítit sem öllum þykkir til vár 
koma, gerum nú því meira um oss, ok sýnum oss 
vaska menn. Þeir taka (at) skjóta á hann, er ágæt- 
astir vóru af þeim Þilunum, Haraldr harði ok Hróaldr 
tá, ok vóru svá ágætir menn at skotum, at þeir skutu 
at honum tvennum tylftum örva ok í brjóst honum, ok 
eigi var lítit til fjörs; þessir menn veittu honum bana; 
ok áðr hafði hann drepit sex kappa, enn um fram 
veitt stór sár ellefu köppum, enn drepit sextán menn 
af Svíum ok Gautum, er framarla stóðu (í) fylkingu. 
Ok á þeiri stundu sótti Vébjörg skjaldmær mjök á 
hendr Svíum ok Gautum; hun sótti fram at þeim 
kappa, er hét Sóknarsóti; ok svá hefir hun vant sik 
með hjálmi ok brynju og sverði, at hún var framarla 
í riðdaraskap, sem Störkuðr enn gamli segir; hun fær 
stór högg kappanum, ok sækir lengi; ok eitt högg 
höggr hun á kinnina, ok sneið sundr kjálkann ok af 
hökuna; hann drap í munn sér skegginu, ok beit á, 
ok svá upp at sér hökunni; ok hun vinnr mörg stór 
verk í herinum. Litlu síðar mætir henni Þorkell þrái, 
kappi Hrings konungs, ok eigast þau við harða sókn; 

ok áðr enn létti drap hann hana með mörgum sárum 
ok mikilli hugprýði. Nú verða þar mörg stór tíðendi 
á skammri stundu, ok ganga ýmsar fylkingar betr; 
misti þar margr maðr heimkvámu, eða fekk örkuml, 
af hvárutveggja liði. Nú sækir Störkuðr á hendr Dön- 
um; hann ræðst í móti þeim kappa, er Húnn hét, ok 
eigast þeir við orrostu, ok lýkr svá, at Störkuðr drepr 
hann, ok litlu síðar þann, er hans vill hefna, er Ella 
hét; ok þá sótti hann at þeim, er Borgarr hét, ok 
áttu hart víg saman ok lýkr svá, at hann drap hann. 
Störkuðr hleypr nú um fylkingar með brugðit sverð, 
ok höggr hvern (at) öðrum; ok því næst hjó hann þann, 
er Hörðr hét; ok þá mætti honum Visma skjaldmær, 
er bar merki Haralds konungs. Störkuðr sækir at 
henni fast. Hun mælti þá til Störkuðar: Nú er kom- 
inn á þik helfíkr, ok muntu nú deyja skulu, þursinn. 
Hann svaraði: Fyrr muntu þó halla merkinu Haralds 
konungs, ok hjó af henni vinstri hönd; ok þá gerðist 
sá maðr í móti honum, at hefna hennar, er hét Brái 
Sækálfs faðir, ok leggr Störkuðr hann í gegnum með 
sverði; ok víða í herinum mátti nú sjá stóra valkösta 
á valfalli. Nokkuru síðar kom í móti Störkuði Gnepja, 
mikill kappi, ok áttust við harða sókn, ok veitti 
Störkuðr honum banasár; ok því næst drap hann þann 
kappa, er Haki hét, ok þá fekk hann þar mörg stór 
sár í þeiri svipan; hann var höggvinn á hálsinn við 
herðarnar, svá at sá inn í holit, ok framan á brjóstinu 
hafði hann mikit sár, svá at lungun fellu út, ok látit 
hafði hann einn fingr á hægri hendi. Ok er Haraldr 
konungr sá svá mikit mannfall af hirð sinni ok köpp- 
um, þá reis hann upp á knéin, ok tók tvau söx, ok 
keyrði fram fast hestinn, er fyrir vagninum var, ok 
lagði hvárutveggja saxinu báðum höndum, ok veitti 

mörgum manni bana með sínum höndum, þóat hann 
mætti eigi ganga né á hesti sitja. Gekk nú orrostan 
svá um hríð, at konungrinn vann mörg stórvirki. Ok 
ofarla þessa bardaga var konungrinn Haraldr hildi- 
tönn sleginn kylfu í höfuðit, svá at haussinn rifnaði í 
sundr, ok var þat hans banasár, ok drap Bruni hann. 
Ok þá sá Hringr konungr vagn Haralds konungs auð- 
an, ok þóttist vita, at konungr mundi vera fallinn; 
lét hann blása, ok kallaði, at herrinn stöðvaðist. Ok 
er Danir urðu þessa varir, þá staðnaði orrostan, ok 
bauð Hringr konungr grið öllum her Haralds konungs, 
ok þat þágu allir. Ok annan dag eftir at morgni lætr 
Hringr konungr kanna valinn, ok leita at líki Har- 
alds konungs, frænda síns, ok var mikill herr valsins 
fallinn yfir, þar sem líkit lá; var þá orðinn miðr dagr, 
er líkit fanst ok valrinn var rofinn, ok lét Hringr 
konungr þá- taka lík Haralds konungs, frænda síns, 
ok þvá af blóð, ok búa um veglega eftir fornri sið- 
venju; lét leggja líkit í þann vagn, er Haraldr kon- 
ungr hafði til orrostu; ok eftir þat lét hann kasta 
mikinn haug, ok lét þá líki hans aka í þeim vagni, 
á þeim hesti, er Haraldr konungr hafði til orrostu, ok 
lét svo aka í hauginn; ok síðan var sá hestr drepinn. 
Ok þá lét Hringr konungr taka þann söðul, er hann 
Sjálfr hafði riðit í, ok gaf hann Haraldi konungi 
frænda sínum, ok bað hann gera hvárt er hann vildi, 
ríða til Valhallar eða aka; ok þá lét hann gera þar 
mikla veizlu, ok veita útferð Haralds konungs frænda 
síns. Ok áðr enn haugrinn væri aftr lokinn, þá biðr 
Hringr konungr til ganga alt stórmenni ok alla 
kappa, er við vóru staddir, at kasta í hauginn stórum 
hringum og góðum vápnum, til sæmdar Haraldi kon- 

ungi hilditönn, ok eftir þat var aftr hyrgðr haugrinn 
vandlega. | 

X. Sigurðr hringr var konungr yfir Svíþjóð ok 
Danmörku eftir Harald konung hilditönn; ok þá óx 
upp son hans Ragnarr í hirð föður síns; hann var allra 
þeira manna mestr ok fríðastr, er menn hefði sét, ok 
var hann líkr móður sinni ásýndar, ok í hennar ætt 
at sjá, þvíat þat er kunnigt í öllum fornum frásögum 
um þat fólk, er Álfar hétu, (at þat) var miklu fríðara 
enn önnur mannkind á norðurlöndum; þvíat alt foreldri 
Álfhildar móður hans, ok allr ættbálkr, (var) kominn 
frá Álfi gamla; þat vóru þá kallaðar Álfa ættir; af 
honum tóku nöfn þær tvær meginár, er elfr heitir 
hvártveggi síðan; önnur skildi ríki hans af Gautlandi, 
var sú fyrir því kölluð Gautefr; enn önnur fell at því 
landi, er nú heitir Raumaríki, ok heitir sú Raumelfr. 
Ragnarr var líkr feðr sínum ok föðurfrændum á vöxt, 
sem verit hafði Haraldr konungr hilditönn, eða Ívarr 
víðfaðmi. Ok er Hringr konungr tók at eldast ok 
þungfærast, tók at minkast ríki hans, ok tók mest af 
því, er first honum var. Sá konungr er nefndr Aðal- 
brikt, er kominn var af ætt Ellu konungs, þess er 
drepit hafði Hálfdan ylfingr, ok lagði undir sik þann 
hluta Englands, er Norðimbralahd heitir; þann hlut 
átti Hringr konungr, ok áðr Haraldr konungr; Aðal- 
brikt konungr réð því ríki langar stundir; synir 
hans hétu Áma ok Ella, er konungar vóru í Norð- 
imbralandi eftir föður sinn. Þá er Sigurðr hringr 
var gamall, var þat á einu hausti, er hann hafði riðit 
um ríki sitt, Gautland vestra, at dæma mönnum lands- 
lög, at þá kómu í móti honum Gandálfs synir, mágar 
hans, ok báðu, at hann mundi veita þeim lið at ríða 

á hendr þeim konungi, er Eysteinn hét, er því ríki 
réð, er þá hétu Vestmarar, enn nú heitir Vestfold. 
Þá vóru höfð blót í Skíringssal, er til var sótt um 
alla Víkina A 


Hervarar saga ok Heiðreks. 





Hér hefr upp-sögu Heiðreks konungs ens vitra. 


I. Svá er sagt, at í fyrndinni var kallað Jötun- 
heimar norðr í Finnmörk, enn Ýmisland fyrir sunnan 
millim ok Hálogalands; þar bygðu þá risar víða, enn 
sumir vóru hálfrisar; var þá mikit sambland þjóðanna, 
þvíat risar fengu kvenna af Ýmislandi. Guðmundr hét 
konungr í Jötunheimum; hann var blótmaðr mikill; bær 
hans hét á Grund, enn heraðit á Glasisvöllum; hann 
var vitr ok ríkr; hann ok menn hans lifðu marga 
mannsaldra, ok því trúa heiðnir menn, at í hans ríki 
sé Ódáinsakr, enn hverr, er þar kemr, hverfr af sótt 
ok elli, ok má eigi deyja. Eftir dauða Guðmundar 
blótuðu menn hann, ok kölluðu hann goð sitt. Hans 
son hét Höfundr; hann var bæði forspár ok spakr at 
viti, ok var dómandi allra mála yfir þeim ríkjum, er 
þar vóru Í nánd; hann dæmdi aldri rangan dóm, ok 
engi þorði at rjúfa hans dóma. Maðr hét Hergrímr; 
hann var risi ok bergbúi; hann nam af Ýmislandi Ámu - 
Ýmisdóttur, ok fekk síðan; þeira son var Þorgrímr hálf- 
troll; hann nam af Jötunheimum Ögn álfasprengi, ok 
fekk síðan; Grímr hét son þeira. Hana hafði fest 
Starkaðr Áludrengr; hann hafði átta hendr; hann var 

farinn norðr um Elivága, ok var hon þá brott tekin; 
enn er hann kom heim, þá drap hann Hergrím á hólm- 
göngu. Ögn lagði sik sverði í gegnum, ok vildi eigi 
giftast Starkaði. Eftir þat nam Starkaðr Álfhildi, dótt- 
ur Álfs konungs ór Álfheimum, enn Þórr drap Starkað. 
Fór þá Álfhildr til frænda sinna, ok var Grímr með 
henni þar til er hann fór í hernað, ok varð enn mesti 
hermaðr; hann fekk Bauggerðar, dóttur Starkaðar Álu- 
drengs; hann fekk sér bústað í ey þeiri á Hálogalandi, 
er Bólm heitir; hann var kallaðr Ey-Grímr bólmr. Son 
þeirz Bauggerðar hét Arngrímr berserkr, er síðan bjó 
í Bólm, ok var enn ágætasti maðr. 

II. Konungr hét Sigrlami; svá er sagt, at hann 
væri son Óðins; hans son hét Svafrlami; hann tók ríki 
eftir föður sinn; hann var enn mesti hermaðr. Ok einn 
dag, er konungr reið á veiðar, og hann varð einn sinna 
manna, sá hann einn stein mikinn við sólarsetr, ok þar 
hjá dverga tvá; konungr vígði þá utan steins með mála- 
saxi; þeir beiddu fjörlausnar. Konungr mælti: Hvat 
heiti þit? Annarr nefndist Dvalinn, enn annarr Dul- 
inn. Konungr mælti: Af því at þit eruð allra dverga 
hagastir, þá skulu þit gera mér sverð, sem bezt kunni 
þit; hjöltin ok meðalkaflinn skal vera af gulli; þat skal 
svá bíta járn sem klæði, ok aldri ryðr á festast; því 
skal fylgja sigr í orrostum ok einvígjum, hverjum er 
berr. Þessu játta þeir. Konungr ríðr heim. Enn er 
stefnudagr kemr, þá ríðr konungr til steinsins; eru þá 
dvergarnir úti, ok fengu konungi sverðit, ok var et 
fríðasta. „Enn er Dvalinn stóð í steinsdurum, þá mælti 
hann: Sverð þitt, Svafrlami, verðr manns bani hvert 
sinn er brugðit er, ok með því skulu unnin vera þrjú 
níðingsverk; þat skal ok verða þinn bani. Þá hjó kon- 
ungr sverðinu til dverganna; hlupu þeir í steininn; 

höggit kom ok í steininn, ok fal báða eggteina, þvíat 
dyrnar lukust aftr á steininum. Konungr kallaði 
sverðit Tyrfing, ok bar hann jamnan síðan í orrostum 
ok einvígjum, ok hafði jamnan sigr. Konungr átti dótt- 
ur, er hét Eyfura; hun var kvenna vænst ok vitrust. 
Arngrímr var þá í víking í austrveg um Bjarmaland; 
hann herjaði í ríki Sigrlama konungs ok átti orrostu 
við hann, ok áttust þeir vápnaskifti við, ok hjó kon- 
ungr til hans. Arngrímr kom fyrir sik skildinum, ok 
tók af skjaldarsporðinn, ok nam sverðit í jörðu staðar. 
Þá hjó Arngrímr af konungi höndina, ok fell þá niðr 
Tyrfingr; Arngrímr þreif sverðit Tyrfing, ok hjó með 
konunginn fyrst ok síðan marga aðra; tók hann þar 
herfang mikit ok flutti brott með sér Eyfuru konungs- 
dóttur, ok flutti hann hana heim til bús síns í Bólm; hann 
átti með henni tólf syni: Angantýr var ellstr, þá Her- 
varðr, þá Hjörvarðr, Sæmingr ok Hrani, Brámi, Barri, 
Reifnir, Tindr ok Búi, ok tveir Haddingjar, ok unnu 
þeir báðir eins verk, þvíat þeir vóru tvíburar ok yngst- 
ir; enn Angantýr vann tveggja verk; hann var ok höfði 
hærri enn aðrir menn; allir vóru þeir berserkir, ok um- 
fram aðra menn at afli ok áræði; enn þó at þeir færi 
í hernað, þá vóru þeir aldri fleiri á skipi enn tólf bræðr. 
Þeir fóru víða um lönd at herja, ok vóru mjök sigr- 
sælir, ok urðu enir frægstu. Angantýr hafði Tyrfing, 
enn Sæmingr Mistiltein, Hervarðr Hrotta, ok allir höfðu 
þeir ágæt hólmgöngusverð; enn þat var siðvenja þeira, 
þá er þeir vóru með sínum mönnum einum, at þá er þeir 
fundu, at berserksgangr kom at þeim, fóru þeir á land 
upp ok brutust við skóga, eða stóra steina, því at þeim 
hafði þat orðit, at þeir höfðu drepit menn sína, ok hroðit 
skip sín; stórar sögur fóru af þeim ok mikil frægð. 
III. Einn jólaaftan í Bólm þá strengdi Angantýr 

heit at bragarfulli, sem siðvenja var til, at hann skyldi 
eiga dóttur Yngva konungs at Uppsölum, Ingibjörgu, 
þá mey, er fegrst var ok vitrust á danska tungu, eða 
falla at öðrum kosti, ok eiga enga konu aðra; eigi er 
sagt af fleirum heitstrengingum þeira. Sú náttúra fylgdi 
Tyrfingi, at hvert sinn, er hann var ór slíðrum dreginn, 
þá lýsti af sem af geisla, þó at myrkt væri, ok hann 
skyldi slíðra með vörmu manns blóði; ekki lifði þat ok 
til annars dags, er blæddi af honum; hann er mjök 
frægr í öllum fornsögum. Þat sumar fóru þeir bræðr 
til Uppsala í Svíaríki, og gengu inn í höllina, ok segir 
(Angantýr konungi) heitstrenging sína, ok þat með, að 
hann vill fá dóttur hans; allir hlýddu, er inni vóru. 
Angantýr bað konung segja, hvert þeira erindi skyldi 
vera. Í því sté fram yfir borðit Hjálmarr enn hugum- 
stóri, ok mælti til konungs: Minnist, herra, hversu 
mikla sæmd ek hefir þér unnit, síðan ek kom í yðart 
ríki, ok í mörgum lífsháska fyrir yðr verit; ok fyrir 
mína þjónustu bið ek, at þér giftit mér dóttur yðra; 
þykkist ek ok maklegri mína bæn at þiggja enn ber- 
serkir þessir, er hverjum manni gera ilt. Konungr hugs- 
ar fyrir sér, ok þykir þetta mikill vandi, hversu þessu 
skal svara, svá at minst vandræði mætti af standa, ok 
svarar um síðir: Þat vil ek, at Ingibjörg kjósi sér 
sjálf mann, hvern hun vill hafa. Hun segir: Ef þér 
viljið mik manni gifta, þá vil ek þann eiga, er mér 
er áðr kunnigr at góðum hlutum, enn eigi þann, er ek 
hefir ekki af annat, enn sögur einar ok allar illar. 
Angantýr mælti: Ekki vil ek hnippast orðum við þik, 
þvíat ek sé, at þú elskar Hjálmar; enn þú, Hjálmarr, 
kom suðr á Sámsey til hólmgöngu við mik, ella ver 
hvers manns níðingr, ef þú kemr eigi at miðju sumri 
at ári. Hiálmarr kvað sik ekki dvelja at berjast. Fóru 

Arngríms synir heim til föður síns, og sögðu honum svá 
gert; hann kveðst ekki fyrr hafa óttazt um þá enn nú. 
Vóru þeir heima um vetrinn; ok um várit bjuggust þeir 
heiman, ok fara fyrst til Bjartmars jarls, ok tóku þeir 
þar veizlu. Ok um kveldit beiddist Angantýr, at jarl 
gifti honum dóttur sína; ok þetta sem annat var gert 
eftir þeira vilja, at brúðhlaup var gert; ok síðan 
bjoggust Arngríms synir brott. Ok þá nótt, áðr þeir 
fara, dreymdi Angantý draum, ok sagði jarlinum: Ek 
þóttist vera staddr í Sámsey og bræðr mínir; þar fundu 
vér marga fugla, ok drápum alla, er vér sám; ok síðan 
þótti mér, sem vér snerim annan veg á eyna, ok flugu 
móti oss ernir tveir, ok gekk ek móti öðrum, ok áttum 
vit hart viðrskifti saman; ok um síðir settumst vit 
niðr ok vórum til einkis færir. Enn annarr arinn átti 
við ellifu bræðr mína og vann alla þá. Jarl segir: Þar 
var þér sýnt fall ríkra manna. Síðan fara þeir bræðr 
brott, ok kómu til Sámseyjar ok gengu upp á land at 
leita Hjálmars: ok fara þeira skifti svá, sem greinir í 
Örvar-Odds sögu, fyrst, at þeir kómu í Munarvága, ok 
drápu þar alla menn af þeim tveim skipum, sem þeir 
Hjálmarr ok Oddr áttu; ok síðan fundust þeir uppi á 
eynni; drap Oddr ellifu bræðr Angantýs, enn Hjálmarr 
drap Angantý, ok dó þar sjálfr síðan af sárum. Síðan 
lét Oddr leggja þá í stóra hauga alla, með öllum sín- 
um vápnum, enn flutti Hjálmar heim til Svíaríkis. Ok 
þegar Ingibjörg konungsdóttir sá lík Hjálmars, þá fell 
hun dauð niðr, ok eru þau heygð bæði saman at Uppsölum. 

IV. Nú er þar til at taka, at dóttir Bjartmars 
jarls fæddi meybarn, ok þótti flestum ráð, at út væri 
borit ok sögðu at eigi mundi konu skap hafa, ef föður- 
frændum yrði líkt. Jarl lét ausa vatni og upp fæða, 
ok kallaði Hervöru, og sagði, at eigi var þá aldauða 

ætt Arngríms sona, ef hun lifði. Enn er hun vóx upp, 
þá var hun fögr; hun tamdi sik við skot ok skjöld ok 
sverð; hun var mikil ok sterk; ok þegar hun mátti 
nokkot, gerði hun oftar ilt enn gott; ok er henni var 
meinat, þá hljóp hun út á skóga, ok drap menn til fjár 
sér. Enn er jarl varð þess varr, þá lét hann taka hana, 
ok færa heim, ok var hun þá heima um stund. Hun 
kemr at jarli einn dag, ok mælti: Brott vil ek heðan, 
þvíat ekki fæ ek hér yndi. Litlu síðar hvarf hun ein 
saman með karlmanns búnaði ok vápnum, ok fór til 
víkinga, ok var með þeim um stund, og nefndist Her- 
verðr; ok litlu síðar dó höfðingi víkinga, ok tók þá 
Hervarðr forræði liðsins. Ok eitt sinn, er þeir kómu 
til Sámseyjar, gekk Hervarðr á land, ok vildi engi 
hans manna fylgja honum, þvíat þeir sögðu þar engum 
manni duga um nætr úti at vera. Hervarðr kvað vera 
mikla féván í haugunum, ok fór á land, ok gekk upp 
á eyna nær sólarglaðan. Þeir lágu í Munarvági; þar 
hitti hun hjarðarsvein einn, ok spurði hann tíðenda. 
Hann segir: Er þér ókunnigt hér í eyjunni, ok gakk 
heim með mér, þvíat hér dugir engum manni úti at 
vera eftir sólarsetr, ok vil ek skjótt heim. Hervarðr 
svarar: Seg mér, hvar Hjörvarðs haugar heita. Sveinn- 
inn svarar: Vanfarinn ertu, er þú vilt þat forvitnast 
um nætr, er fár þorir á miðjum dögum, ok brennandi 
eldr leikr þar yfir, þegar sól gengr undir. Hervarðr 
kveðst at vísu skyldu vitja hauganna  Féhirðir mælti: 
Ek sé, at þú ert drengilegr maðr, þó at þú sér óvitr; 
þá vil ek gefa þér men mitt, ok fylg mér heim. Her- 
varðr segir: Þó at þú gefir mér alt þat, er þú átt, fær 
þú mik eigi dvalt. Enn er sólin settist, gerðust dunur 
miklar út á eyna, ok hlupu upp hauga eldarnir; þá 
hræddist féhirðir, ok tók til fóta ok hljóp í skóginn, 

sem mest mátti hann, og sá aldri aftr. Þetta er kveðit 


eftir viðræðu þeira: 


Hitt hefir mær ung 

í Munarvági 

við sólarsetr 

segg at hjörðu. 
„Hverr er einn saman 
í ey kominn? 

gaktu greiðlega 
gistingar til“. 


„Munkat ek ganga 

gistingar til, 

þvíat ek engan kann 

eyjarskeggja; 
"segðu hraðlega, 

áðr heðan líðir: 

hvar eru Hjörvarði 

haugar kendir?“ 


„Spyrjattu at því, 
spakr ertu eigi, 
vinr víkinga, 

þú ert vanfarinn; 
förum frálega, 

sem okkr fætr toga, 
alt er úti 

ámátt fírum“. 


„Men bjóðum þér 
máls at gjöldum, 
muna drengja vin 
dælt at letja; 


fær engi mér 

svá fríðar hnossir, 
fagra bauga, 

at ek fara eigi“. 


„Heimskr þykki mér, 
sá er heðra ferr 
maðr einn saman 
myrkvar grímur, 
hyrr er á sveimum, 
haugar opnast, 
brennr fold ok fen, 
förum harðara“. 


„Hirðumat fælast 
við fnösun slíka. 
þótt um alla ey 
eldar brenni; 
látum eigi okkr 
liðna rekka 

skjótla skelfa, 
skulum við talast“. 


Var þá féhirðir 
fljótr til skógar 
mjök frá máli 
meyjar þessar; 
enn harðsnúinn 
hugr í brjósti 
um sakar slíkar 
svellr Hervöru. 


Hun sá nú haugaeldana ok haugbúa úti standa, ok gengr 
til hauganna ok hræðist ekki, ok óð hun eldana sem 
reyk, þar til er hun kom at haugi berserkjanna, þá 


kvað hun: 

Vaki þú, Angantýr, 
vekr þik Hervör, 
einga dóttir 

ykkur Tófu; 

seldu mér ór hangi 
hvassan mæki, 
þann er Svafrlama 
slógu dvergar. 


Hervarðr, Hjörvarðr, 
Hrani, Angantýr, 
vek ek yðr alla 
undir viðar rótum, 


hjálmi ok með brynju, 


hvössu sverði, 
rönd ok með reiði, 
roðnum geiri. 


Mjök eruð orðnir, 
Arngríms synir, 
megir at meinsamir 
moldar auka, 

er engi skal 

sona Eyfuru 

við mik mæla 

i Munarvági. 


Hervarðr, Hjörvarðr, 
Hrani, Angantýr, 
svá sé yðr öllum 
innan rifja, 

Sem ér Í maura 
mornið hanga, 


V. 


Þá 


nema Sverð selið mér 
þat er sló Dvalinn, 


 samir eigi draugum 


dýr vápn fela. 


svarar Angantýr: 


Hervör dóttir, 

hví kallar svá? 

full feiknstafa, 

ferr þú þér at illu, 

ær ertu orðin 

ok örvita, 
villhyggjandi, - 
vekr menn dauða. 


Grófat mik f 
né frændr aðr 


ir, niðr, 


þeir höfðu Tyrfing 
tveir er lifðu; 
varð þó eigandi 
einn um síðir. 


(Hun svarar:) 


Segðu einn satt mér, 
svá láti áss þik 
heilan í hangi, 

sem þú hafir eigi 
Tyrfing með þér, - 
trautt er þér at veita 
arfa þínum 

einar bænir. 


Þá var sem einn logi væri alt að líta um haugana, er 


opnir stóðu. 


Hnigin er helgrind, 
haugar opnast, 
allr er í eldi 


Þá kvað Angantýr: 


eybarmr at sjá; 
atalt er úti 
um at litast, 

skyntu, mær, ef þú mátt, 


til skipa þinna. 


Hun segir: 


Brennið ér eigi svá 
bál á nóttum, 

at ek við elda 

yðra fælumst; 
skelfrat meyju 
muntún hugar, 

þó at hun drang sjái 
í durum standa. 


Þá kvað Angantýr: 
Segik þér, Hervör, 
hlýttu til meðan, 
vísa dóttir, 
þat er verða mun: 
sjá mun Tyrfingr, 
ef þú trúa mættir, 
ætt þinni, mær, 
allri spilla. 


Muntu son geta, 
þann er síðan mun 
Tyrfing bera 

ok trúa afli; 

þann munu Heiðrek 
heita lýðar, 

sá man ríkstr alinn 
und röðuls tjaldi. 


Hun kvað: 
Ek vígi svá 
virða dauða 
at er skuluð 
allir liggja 
dauðir með draugum 
i dys fúnir; 
sel mér, Angantýr, 


út ór haugi 
hlífum hættan 
Hjálmars bana. 


Hann segir: 


Kveðkat ek þik, mær ung, 
mönnum glíka, 

er þú um hauga 

hvarfar á nóttum 
gröfnum geiri 

ok með Gota málmi, 
hjálmi ok með brynju 
fyrir hallar dyrr. 


Hun kvað: 


Maðr þóttumst ek 
menskr til þessa, 

áðr ek sali yðra 
scekja réðak, 

seldu mér ór hangi, 
þann er hatar brynjur, 
dverga smíði 

dugira þér at leyna. 


Angantýr kvað: 


Liggr mér und herðum 
Hjálmars bani, 

allr er hann utan 

eldi sveipinn; 

mey veit ek enga 
moldar hvergi, 

at þann hjör þori 

í hefdr nema. 


Hun segir: 


Ek man hirða 

ok í hendr nema 
hvassan mæki, 

ef ek hafa mættak; 
uggi ek eigi 

eld brennanda: 
þegar loga lægir, 
er ek lít yfir. 


Hann kvað: 


Heimsk -ertu, Hervör, 
hugar eigandi, 

er þú at augum 

i eld hrapar; 

ek vil heldr selja þér 
sverð ór haugi, 

mær en unga, 

mákat er þér synja. 


Hun kvað: 


Vel gerðir þú, 
víkinga niðr, 

er þú seldir mér 
sverð ór hangi, 
betr þykkjumst nú, 
buðlungr, hafa 

enn ek Noregi 
næðak öllum. 


Hann kvað: 
Veizt eigi þú, 
vesöl ertu mála, 
fláráð kona, 
hverju fagna skal: 
sjá mun Tyrfingr, 
ef þú trúa mættir, 
ætt þinni, mær, 
allri spilla. 


Hun segir: 
Ek mun ganga 


Síðan gekk hun til skipa; ok er lýsti, sá hun, at skip 
in vóru brottu, höfðu víkingar hræðst dunur ok elda Í 


til gjálfrmara, 

nú er hilmis mær 
í hugum góðum; 
lítt hræðumst þat, 
lofðunga niðr, 

hvé synir mínir 
síðan deila. 


Hann kvað: 


Þú skalt eiga 

ok una lengi, 

hafðu á huldu 
Hjálmars bana; 
takattu á eggjum, 
eitr er í báðum, 
sá er manns mjötuðr 
meini verri. 


Far vel, dóttir, 

fljótt gæfak þér 

tólf manna fjör, 

ef þú trúa mættir, 

afi ok eljun, 

alt et góða, 

þat er synir Arngríms 
at sik leifðu. 


Hun kvað: 


Búið ér allir, 

brott fýsir mik, 
heilir í haugi, 

heðan vil ek skjótla, 
helzt þóttumat nú 
heima í millim, 

er mik umhverfis 
eldar brunnu. 


N 

eynni; fær hun sér far þaðan, ok er ekki (getit) um 
hennar ferð fyrr enn hun kemr á Glasisvöilu til Guð- 
mundar, ok var hun þar um vetrinn, ok nefndist enn 
Hervarðr. 

VI. Einn dag, er Guðmundr lék skáktafl og hans 
tafl var mjök svá farit, þá spurði hann, ef nokkurr kynni 
honum ráð til at leggja. Þá gekk til Hervarðr, ok 
lagði litla stund til, áðr Guðmundar var vænna. Þá. 
tók maðr upp Tyrfing, ok brá; þat sá Hervarðr, ok 
þreif af honum sverðit, ok drap hann, ok gekk út síð- 
an; menn vildu hlaupa eftir honum. Þá mælti Guð- 
mundr: Verið kyrrir, ekki man svá mikil hefnd í 
manninum, sem þér ætlið, þvíat þér vitið ekki, hverr 
hann er, man þessi kvenmaðr yðr dýrkeyptr, áðr þér 
fáið hans líf. Síðan var Hervör langa stund í hern- 
aði, ok varð mjök sigrsæl; ok er henni leiddist þat, fór 
hun heim til jarls móðurföður sins; fór hun þá fram sem 
aðrar meyjar, at (hun) vandist við borða ok hannyrðir. 
Þetta spyrr Höfundr, son Guðmundar, ok ferr hann ok 
biðr Hervarar ok fær ck flytr heim. Höfundr var manna 
vitrastr, ok svá réttdæmr, at hann hallaði aldri réttum 
dómi, hvárt sem í hlut áttu innlenzkir eða útlenzkir, ok 
af hans nafni skyldi sá höfundr heita í hverju ríki, er mál 
manna dæmdi. Þau Hervör áttu tvá syni; hét annarr 
Angantýr, enn annarr Heiðrekr; báðir vóru þeir miklir 
menn ok sterkir, vitrir ok vænir. Angantýr var líkr 
feðr sínum at skaplyndi, ok vildi hverjum manni gott; 
Höfundr unni honum mikit, ok þar með öll alþýða, ok 
svá margt gott, sem hann gerði, þá gerði Heiðrekr enn 
fleira ilt; Hervör unni honum mikit; fóstri Heiðreks hét 
Gizurr. Ok einn tíma. er Höfundr gerði veizlu, var 
öllum höfðingjum til boðit í hans ríki, utan Heiðreki,; 
honum líkaði þat illa, ok fór alt at einu, ok kveðst 

skyldu gera þeim nokkut ilt; ok er hann kom í höllina, 
stóð Angantýr upp móti honum, ok bað hann sitja hjá 
sér. Heiðrekr var ekki kátr; hann sat lengi um kveldit, 
síðan Angantýr var genginn; hann snerist þá til þeira 
manna, ok ok kom hann svá sinni (ræðu) við þá, er 
hjá honum sátu, at þeir heituðust við; ok er Angantýr 
kom aftr, hað hann þá þegja. Ok öðru sinni, er Ang- 
antýr gekk út, minti Heiðrekr þá á sitt mál ok kom 
þá svá at hvárr sló annan; kom þá enn Angantýr aftr 
ok sætti þá til morgins. Ok et þriðja sinn er Angan- 
týr gekk brott, þá mælti Heiðrekr til þess, er sleg- 
inn var, hví hann þyrði eigi at hefna sín; ok svá kom 
hans fortala, at sá hljóp upp er sleginn var, ok drap 
félaga sinn; þá kom Angantýr inn, ok lét illa yfir þessu 
verki. Enn er Höfundr varð þessa varr, bað hann 
Heiðrek flýja ór hans ríki, eða fá ella dauða; gekk þá 
Heiðrekr út ok með honum bróðir hans; þar kom þá 
móðir hans, ok fekk honum Tyrfing. Þá mælti Heið- 
rekr: Eigi veit ek, nær ek get svá mikinn mun gert 
föður míns og móður, sem þau gera mín; faðir minn 
gerir mik útlægjan, enn móðir mín gaf mér Tyrfing, 
er mér þykkir betra enn mikit ríki, ok skal ek gera 
þat eitthvert, er honum má verst þykkja. Hann brá 
þá sverðinu, ok lýsti af mjök ok sindraði; hann eiskr- 
aði þá mjök, ok helt við berserkgang. Nú með því, at 
þeir bræðr vóru tveir sáman, enn Tyrfingr varð manns 
bani hvern tíma, er honum var brugðit, þá hjó hann 
bróður sinn banahögg. Þetta var sagt Höfnndi. Heið- 
rekr varð þegar brottu í skógi. Höfundr lét gera erfi 
eftir son sinn, ok var Angantýr hverjum manni harm- 
dauði. Heiðrekr undi stórilla við verk sitt, ok var 
hann lengi á skógum, ok skaut dýr ok fugla til matar 
sér, Enn er hann hugleiddi sitt mál, þá þótti honum 

sem eigi væri gott frásagnar, ef engi vissi, hvat af hon- 
um yrði; kom enn í hug, at hann mætti enn verða 
frægr maðr af stórum verkum, sem ættmenn hans enir 
fyrri; fór nú heim, ok fann móður sína, ok bað hana 
biðja föður sinn, at honum ráða heilræði at skilnaði. 
Hun gekk fyrir Höfund, ok bað hann ráða syni sínum 
heilræði. Höfundr svarar, kveðst fá mundu kenna hon- 
um, enn lét honum þó verr mundu í hald koma; hann 
kveðst ok ekki mundu fyrir hans bæn gera: Þat er 
et fyrsta, at hann hjálpi eigi þeim manni, er drepit 
hefir lánardróttin sinn; annat, at hann gefi eigi þeim 
manni frið, er drepit hefir félaga sinn; þriðja „at kona hans 
sé eigi heimanförul til frænda sinna; fjórða, at vera 
eigi síð úti hjá frillu sinni; fimta, at ríða eigi bezta 
hesti sínum, ef hann skal skunda; sétta, at fóstra eigi 
sér ríkara manni barn; þat et sjaunda, at eiga jamnan 
kerski við komanda gest; þat et átta, at setja aldri 
Tyrfing at fótum sér; enn ekki mun hann hafa af. 
Móðir hans segir honum þessi heilræði. Heiðrekr svar- 
ar: Með illum huga munu ráðin vera kend, enda mun 
ek ekki af hafa. Móðir hans gaf honum mörk gulls at 
skilnaði, ok bað hann sér jamnan láta í hug koma, 
hversu bitrt hans sverð var, ok hversu mikit ágæti 
hverjum hefir fylgt þeim, er bar, ok hversu mikit traust 
þeim er í hans bitru eggjum, er þat berr í orrostum 
eða einvígjum, ok hversu mikill sigr því fylgdi; ok 
skildust þan síðan. Fór hann leið sína; ok er hann 
hafði eigi lengi farit, þá mætti hann mönnum; þeir fóru 
með bundinn mann. Heiðrekr spurði, hvat þessi maðr 
hefði gert; þeir sögðu hann svikit hafa lánardróttin 
sinn. Hann spurði: Vili þér fé fyrir hann? Þeir 
játtaðu því; hann leysti hann fyrir hálfa mörk gulls. 
Þessi maðr bauð honum sína þjónustu; hann segir: 

Eigi mantu mér trúr ókunnum, er þú sveikt herra þinn, 
þann er þú áttir margt gott at launa. Ok litlu síðar 
fann hann menn ok einn bundinn; hann spurði, hvat 
sá hefði gert; þeir sögðu hann myrt hafa félaga sinn; 
hann leysti hann fyrir aðra hálfa mörk gulls. Sjá bauð 
honum sína þjónustu; enn hann neitaði. Síðan fór hann 
þar til, er hann kom á Reiðgotaland, hann fór á fund 
konungs þess, er þar réð fyrir, ok Haraldr hét; hann 
var þá gamall; konungr tók vel við honum, ok dvald- 
ist hann með konungi um hríð. 

VII. Tveir jarlar höfðu herjat fyrr á ríki Haralds 
konungs ok lagt undir sik, ok af því at hann var 
gamall, þá lauk hann þeim skatt á hverju ári.  Heið- 
rekr kom sér í vináttu við konung, ok svá kom um 
síðir, at hann gerðist formaðr herskapar konungs, ok 
lagðist hann í hernað, ok gerðist brátt víðfrægr ok 
sigrsæll. Hann herjar nú á jarla þá, er undir höfðu 
lagt ríki Haralds konungs; varð með þeim hörð orrosta. 
Heiðrekr vá með Tyrfingi, ok stóðst ekki við honum nú 
sem fyrr, þvíat þat beit svá stál sem klæði; ok um 
síðir drap hann jarlana báða, enn alt þeira fólk flýði; 
ok fór hann síðan yfir ríkit, ok lagði undir Harald kon- 
ung, ok tók þar gisla til, ok fór hann síðan heim; ok 
gekk sjálfr Haraldr konungr móti honum með miklum 
veg, ok varð hann mjök frægr af þessu. Konungr gifti 
honum dóttur sína, er Helga hét, ok gaf honum hálft 
ríki, og varði Heiðrekr landit fyrir báða þá, ok fór svá 
fram um hríð. Haraldr konungr átti son í elli sinni; 
enn annan son átti Heiðrekr; sá hét Angantýr. Síðan 
kom hallæri mikit á Reiðgotaland; þat heitir nú Jút- 
land, ok horfði til landsauðnar. Síðan var feldr blót- 
spánn, ok gekk svá fréttin, at eigi mundi fyrri koma 
ár á Reiðgotaland, enn þeim sveini væri blótat, er æztr 

væri. Heiðrekr segir son Haralds konungs vera æztan; 
enn konungr kallaði son Heiðreks vera æztan, enn ór 
því máli mátti engi leysa, utan Höfundr, þvíat þar vóru 
allar órlausnir trúar.  MHeiðrekr fór þá á fund föður 
síns, ok var honum þar vel fagnat; beiddi hann nú föð. 
ur sinn dóms um þetta mál. Höfundr sagði hans son 
æztan vera Í því landi. Heiðrekr mælti: Hvat dæmir 
þú þá mér fyrir minn skaða? Höfundr segir: Þú skalt 
skilja þér í móti annanhvárn mann í hirð Haralds kon- 
ungs; síðan þarf eigi at kenna þér ráð at slíkum her 
ok þínu skaplyndi. Síðan fór Heiðrekr heim ok kvaddi 
þings, og sagði dóm föður síns: at hann dæmdi son minn 
til blóts, enn mér til huggunar dæmdi hann mér annan- 
hvárn mann, þann er með Haraldi konungi er, ok vil 
ek, at þér sverit mér þetta; ok svá gerðu þeir. Þá 
báðu bændr, at hann léti fram son sinn ok bætti ár- 
ferð þeira. Heiðrekr mælti þá við sína menn, síðan 
skilt var liðit; þá beiðist hann af nýju trúnaðareiða af 
sínum mönnum, ok þeir gerðu þat, at þeir sóru honum, 
at fylgja honum utan lands ok innan til þess, er hann 
vildi. Hann mælti þá: Svá lízt mér sem goldit muni 
vera Óðni fyrir einn svein, ef þar kemr fyrir Haraldr 
konungr ok son hans, ok herr hans allr. Hann bað nú 
setja upp merki sitt, ok veita Haraldi konungi atgöngu, 
ok drepa hann ok alt lið hans; kveðst hann þetta fólk 
gefa Óðni fyrir son sinn, ok lét rjóða stalla blóði kon- 
ungs ok Hálfdanar sonar hans, kona hans fór sér í 
dísarsal. Var nú Heiðrekr til konungs tekinn yfir alt 
þat ríki. Hann tók sér til frillu dóttur Humla hertoga 
af Húnalandi, er Sifka hét; þeira sonr hét Hlöðr; hann 
 vóx upp með móðurfeðr sínum. 

VIII. Heiðrekr konungr fór í hernað ok kom við 
Saxland; hann hafði mikinn her. Konungr af Saxlandi 


324 HERVARAR SAGA 





sendi honum menn, ok gerðu þeir frið sín í millum, ok 
lét konungr bjóða Heiðreki til veizlu, ok þat þá hann, 
Af þeiri veizlu bað Hciðrekr dóttur konungs ok fekk 
hennar með miklu fé ok ríki, ok við þat fór Heiðrekr 
heim í ríki sitt. Hun beiddist oft at finna fóður sinn; 
hann lét þat eftir henni ok fór með henni Angantýr 
stjúpson hennar. Ok eitt sinn, er Heiðrekr kom ór 
hernaði, lá hann við Saxland í einu leyni; hann gekk 
um nótt á land upp, ok kom hann í þá skemmu, er 
drotning hans svaf Í; einn maðr gekk með honum; 
varðmenn allir sváfu. Hann sá fagran mann í sæing 
hjá konu sinni; hann tók son sinn Angantý ok hafði 
með sér; hann skar ór lepp ór hári þess manns ok fór 
síðan til skips. Um morguninn lagði hann Í konungs- 
lægi, ok gekk þá alt fólk móti honum, ok var honum 
þá búin veizla. Litlu síðar lét hann þing stefna, ok 
spurði, hvat menn vissi til sonar hans; drotning sagði, 
að hann varð bráðdauðr; hann bað fylgja sér til leiðis 
hans; drotning sagði, at þat mundi auka harma hans; 
hann kveðst ekki þat hirða; var þá til leitat, ok var 
þar hundr sveipaðr í dúki. Heiðrekr kvað eigi son sinn 
vel hafa skipazt; lét konungr þá leiða fram þann mann, 
er í hvílunni hafði verit, ok var þat þræll einn. Heiðrekr 
sagði þar skilit við drotningu ok fór heim síðan í ríki 
sitt. 

Eitt sumar, er Heiðrekr var í hernaði, kom hann 
í Húnaland ok herjaði þar.  Humli mágr hans flýði 
undan; tók Heiðrekr þar herfang mikit ok dóttur hans, 
er Sifka hét, ok fór hann síðan aftr í ríki sitt, ok var 
þeira son Hlöðr, sem fyr var ritat; ok litlu síðar sendi 
hann hana heim. Hann tók enn af Finnlandi at her- 
fangi konu þá, er enn hét Sifka; hun var allra þeira 
kvenna fríðust, er menn höfðu sét. Eitt sumar sendi 

hann menn austr í Hólmgarða, at bjóða Hrollaugi kon- 
ungi barnfóstr, er þá var ríkastr konungr, þvíat Heið- 
rekr konungr vildi öll ráð föður síns á bak brjóta. 
Sendimenn koma til Hólmgarðs, og segja honum sín 
erendi. Konungr átti son ungan, er Herlaugr hét. 
Konungr svaraði: Hver ván man þess, at ek senda 
honum son minn til fóstrs, þar sem hann sveik Harald 
konung mág sinn ok aðra frændr sína ok vini? Drotn- 
ing mælti: Afsvarið þessu ekki svo skjótt, þvíat víss 
er þér ófriðr, ef þú þiggr eigi þetta boð; vænti ek at 
þér fari sem flestum öðrum, at þungr verði hans ófriðr; 
hefir hann ok sverð það þat, er ekki stenzt við, ok sá 
hefir jamnan sigr, er berr. Tók konungr þat til ráðs, 
at senda son sinn tíl Heiðreks, ok tók Heiðrekr vel við 
honum, ok fæddi hann upp ok unni mikit. Þat hafði 
faðir hans enn ráðit honum, at segja eigi frillu sinni 
leynda hluti sína. 

IX. Sumar hvert fór Heiðrekr konungr í hernað; 
jamnan fór hann í Austrveg, ok átti friðland með 
Hrollaugi konungi. Einn tíma bauð Hrollaugr honum 
til veizlu. Heiðrekr réðst um við vini sína, hvárt hann 
skyldi þiggja boð konungs. Flestir löttu ok báðu hann 
minnast heilræða föður síns. Hann svaraði: Öll hans 
ráð skal ek rjúfa, ok sendi þau orð konungi, at hann 
mundi sækja veizluna. Heiðrekr skifti liði línu í þrjá 
staði, einn lét hann gæta skipa, annarr fór með hon- 
um, þriðja bað hann ganga á land ok leynast í skógi 
hjá bænum, þar sem veizlan skyldi vera, ok halda njósn 
til, ef honum yrði liðs þörf. Heiðrekr kom til veizl- 
unnar, ok annan dag, er konungar vóru komnir í sæti, 
þá spurði Heiðrekr, hvar vera mundi konungs son, 
fóstri hans; leitat var hans, og fanst hann eigi. Heið- 


rekr var mjök ókátr ok gekk snemma at sofa; enn er 
22 

Sifka kom þar, spurði hun, hví hann var ókátr. Hann 
svarar: Vant er um þat að tala, þvíat þar liggr við 
líf mitt, ef upp kemr. Hun kveðst leyna mundu: ok 
ger fyrir ást okkra ok seg mér. Hann segir: Ek reið 
í gær á skóg at skemta mér, ok sá ek einn villigölt 
ok lagða ek hann með spjóti, enn þat beit ekki, ok 
brast sundr skaftit. Ek hljóp þá af hestinum, ok brá 
ek Tyrfingi; hann beit sem vant var, ok drap ek gölt- 
inn, enn er ek sá um mik, þá var engi maðr nær 
mér utan konungs son, enn sú náttúra fylgir Tyrfingi, 
at hann skal slíðra með vörmu mannsblóði, ok drap ek 
þá sveininn. Nú er þetta minn bani, ef Hrollaugr kon- 
ungr spyrr, þvíat vér höfum hér lítinn her. Enn um 
morguninn, er Sifka kom til drotningar, spurði drotning, 
hví Heiðrekr var ókátr. Hun kveðst eigi þora at segja. 
Drotning taldi henni hughvarf, svá at hun sagði drotn- 
ingu alt þat, er Heiðrekr hafði henni sagt. Hun svar- 
aði: Mikil tíðindi, ok gekk broti með harmi miklum, 
ok sagði konungi: enn þó hefir Heiðrekr eigi gert þetta 
eftir vilja sínum. Konungr mælti: Nú gáfust mér ráð 
þín sem ek hugsaða. Gengr konungr nú út ór höllinni, 
ok biðr nú sína menn vápnast. Heiðrekr þóttist vita, 
hvat Sifka hafði sagt, ok segir mönnum sínum, at þeir 
herklæddist leynilega: ok gangið svá úti í riðlum, ok 
vitið, hvat tíðs er. Litlu síðar kom Hrollaugr konungr 
inn ok bað Heiðrek ganga með sér á einmæli, ok er 
þeir kómu í einn grasgarð, þá hlupu þar menn at Heið- 
reki, ok gripu hann ok settu fjötr á fætr, ok bundu 
hann sterklega. Tveir menn vóru þeir, er fastast bundu 
hann, ok kendi hann þá, at þat vóru þeir menn, er 
hann hafði leyst undan bana. Konungr bað flytja hann 
til skógar ok hengja hann. Þeir vóru tvau hundruð 
manna, enn er þeir kómu í skóginn, þá hlupu eftir 

þeim menn Heiðreks konungs með vápnum hans ok merki 
ok lúðri, ok blésu þegar, er þeir kómu eftir þeim. Þat 
heyrðu þeir kumpánar, er á skóginum leyndust; þá sóttu 
þeir móti þeim. Enn er þetta sá landsmenn, þá flýðu 
þeir allir, er lífit þágu; enn flestir vóru drepnir. "Tóku 
Gotar þar konung sinn ok leystu. Síðan fór Heiðrekr 
til skipa, ok hafði með sér konungs son, þvíat hann 
lét hann vera hjá þeim mönnum, er í skóginum leynd- 
ust. Hrollaugr konungr samnar nú her ok varð mjök fjöl- 
mennr, enn Heiðrekr herjaði í hans ríki, hvar sem hann 
fór. Hrollaugr konungr mælti þá til drotningar: Illa 
hafa mér þín ráð gefizt; ek hefi spurt, at son okkarr 
er með Heiðreki, ok svá sem hann er nú reittr, þá man 
honum með illvirki sín lítit þykkja fyrir at drepa hann, 
þar sem hann drap bróður sinn saklausan. Drotning 
mælti: Halzti höfu vér verit auðtrygg. Sáttu þegar 
vinsæld hans, er engi vildi fjötra hann, nema tveir illir 
menn, enn son okkarr er velhaldinn; hefir þetta verit 
prettr hans ok tilraun, enn þér vilduð illa launa hon- 
um barnfóstr; ger nú menn til hans ok bjóð honum 
sætt ok slíkt af ríki þínu, sem ykkr semr, ok bjóð hon- 
um dóttur þína með ríki, ef við nám syni okkrum, 
heldr enn þit skilizt ósáttir. Enn þó at hann hafi ríki 
mikit, þá á hann eigi konu jafnfríða. Konungr segir: 
Eigi hafða ek ætlat at bjóða hana nokkurum, enn af 
því at þú ert vitr, þá skaltu ráða.  Vóru nú sendir 
menn til Heiðreks konungs, at leita um sættir, ok var 
komit á stefnulagi, ok sættust þeir með því, at Heið- 
rekr fekk Hergerðar dóttur Hrollaugs konungs, ok fylgdi 
henni heiman Vindland, er næst liggr Reiðgotalandi, ok 
skyldust þeir sáttir; fór Heiðrekr konungr heim í ríki 
sitt með konu sinni. Einn tíma er konungr reið bezta 
hesti sínum, er hann skyldi láta flytja Sifku heim, þat 
22 

var síð um kveld, ok er konungr kom at á einni, þá 
sprakk hestr hans; litlu síðar kom hun milim herða 
honum; hann kastaði henni þá ofan ok braut í henni 
fótlegginn. Síðan settist Heiðrekr konungr at ríki sínu 
ok gerðist spekingr mikill. 

X. Dóttir þeira hét Hervör; hun fæddist upp með 
þeim manni, er Ormarr het; hun var allra meyja vænst 
ok mikil ok sterk sem karlar. Hun vandi sik með 
örvar ok boga. Geestumblindi hét einn ríkr maðr í Reið- 
gotalandi; hann var í óblíðu Heiðreks konungs. Í kon- 
ungs hirð vóru þeir sjau menn, er dæma skyldu öll 
mál manna þar í landi. Heiðrekr konungr blótaði Frey; 
þann gölt, er mestan fekk, skyldi hann gefa Frey; köll- 
uðu þeir hann svá helgan, at yfir hans burst skyldi 
sverja um öll stór mál, ok skyldi þeim gelti blóta at 
sónarblóti; jólaaftan skyldi leiða sónargöltinn í höll fyrir 
konung; lögðu menn þá hendr yfir burst hans ok strengja 
heit. Heiðrekr konungr strengdi þess heit, at engi maðr 
skyldi svá mikit hafa af gert við hann, ef á vald hans 
kæmi, at eigi skyldi kost eiga, at hafa dóm spekinga 
hans; hann skyldi ok friðheilagr vera fyrir honum, ef 
hann bæri upp gátur þær, er konungr kynni eigi ór at 
leysa. Enn er menn freistuðu at bera upp gátur fyrir 
honum, þá varð engi sú upp borin, er hann réði eigi. 
Konungr sendi orð Gestumblinda, at hann komi til hans, 
ok setti honum dag, ella sagðist konungr mundu láta 
koma til hans. Honum þótt ihvárrgi góðr kostrinn, þvíat 
hann vissi sík vanfæran at skifta orðum við konung. 
Honum þótti ok sín ván eigi góð, ef hann verðr at hafa 
dóm spekinganna, þvíat sakir vóru nógar; veit hann ok, 
ef konungs menn koma til hans, at þat kostar líf hans. 
Síðan blótaði hann Óðin ok bað hann fulltings ok hét 
honum stórum gjöfum. Eitt kveld kom gestr til Gest- 

umblinda; hann nefndist Gestumblindi. Þeir vóru svá 
líkir, at hvárigan kendi fyrir annan. Þeir skiftu klæð- 
um, ok fór bóndi at hirða sik, enn allir hugðu þar vera 
bónda, er gestrinn var. Þessi maðr ferr á konungs 
fund "ok heilsar honum. Konungr sá við honum ok 
þagði. Gestumblindi mælti: Því em ek hér kominn, 
herra, at ek vil sættast við yðr. Konungr spurði: Viltu 
hafa dóm spekinga? Gestumblindi mælti: Eru engar 
fleiri undanlausnir? Konungr segir: Bera máttu upp 
gátur, skaltu lauss, ef ek sé eigi. Gestumblindi svarar: 
Lítt em ek þar til færr, enn harðr er á annat borð. Kon- 
ungr mælti: Viltu heldr dóminn? Nei, segir hann, 
heldr vil ek bera gáturnar upp. Konungr mælti: Þat 
er ok rétt, enn mikit liggr á: sigrar þú mik, þá skaltu 
eiga dóttur mína, ok á þér eigi þessa at varna. Enn 
ólíkr ertu til mikillar speki, enn aldri varð þat enn, 
at ek sá eigi gátur þær, er fyrir mik vóru upp bornar. 
Var síðan stóll settr undir Gestumblinda, ok hugðu menn 
gott til, at heyra þar vitrleg orð. Þá mælti Gestumblindi : 


XI. 
Hafa ek þat vilda, 
er ek hafða í gær, 
konungr, vittu, hvat þat var: 
lýða lemill 
ok orða tefill 
ok orða upphefill. 
Heiðrekr konungr, 
hygðu at gátu. 
Heiðrekr svarar: 
Góð er gáta þín: 
Gestumblindi, 
getit er þeirar: 
fái honum mungát, þat lemr margra manna vit; sumir 
verða margmæltir þar af, enn sumum vefst tungubragð 


Gestumblindi mælti; 

Heiman ek fór, 
heiman ek för gerðak, 
sá ek á veg vega: 
vegr var undir 

ok vegr yfir 

ok vegr á alla vega. 
Heiðrekr konungr, 
hygðu at gátu. 


Heiðrekr svarar: 


Góð er gáta þínu, 
Gestumblindi, 
getit er þeirar: 


þar fórtu yfir brú, ok var árvegrinn undir henni, enn 

fuglar flugu yfir höfði þér ok tveim megin þín; þat var 

þeira vegr; þú sátt lax í ánni, ok var þat hans vegr. 
Gestumblindi mælti: 


Hvat er þat drykkja, 

er ek drakk í gær, 

varat þat vín né vatn, 

mjöðr né mungát, 

né matar ekki, 

þó gekk ek þorstalauss þaðan ? 
Heiðrekr konungr, 

hygðu at gátu. 


Heiðrekr svarar: 


Góð er gáta þín, 
Gestumblindi, 
getit er þeirar: 


þar lagðist þú í forsælu ok kældir varrir þínar á dögg. 
Enn ef þú ert sá Gestumblindi, er ek ætlaða, þá ertu 
vitrari enn ek hugða, þvíat ek hefi spnrt orð þín óvitr- 
leg, enn gerast nú á leið spakleg. Gestumblindi mælti: 
Þat er ván, at mik þrjóti brátt, enn þó vilda ek enn 


at þér hlýðið. 
Glestumblindi mælti: 


Hverr er sá enn hvelli, 

I 
er gengr harðar götr, | 
ok hefir hann þær fyrr of farit; 
mjök fast kyssir 
ok hefir munna tvá, 
sá er á gulli einu gengr? 
Heiðrekr konungr, 
hygðu at gátu. 


Heiðrekr svarar: 
Góð er gáta þín, 
Gestumblindi, 
getit er þeirar: 
þat er gullsmiðs-hamarr, er gull er með slegit. 


Gestumblindi mælti: 
Hverr er sá enn mikli, 
er ferr mold yfir, 
svelgr hann vötn ok veisur; 
glygg hann óask, 
enn guma eigi. 
ok yrkir á sól til saka? 
Heiðrekr konungr. 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeirar: 
þat er myrkvi, fyrir honum sér eigi sæ, enn hann 
hverfr þegar, er vindr kemr, ok megu menn ekki at 
honum gera; hann drepr skini sólar. Enn vélasamlega 
berr þú upp slíkar gátur ok vandmæli, hverr sem þú 
ert. | | 
Gestumblindi mælti: 
Hverr er sá enn mikli, 
er mörgu ræðr 
ok hórfir til heljar hálfr; 
öldum hann bergr, f 
ann við jörð sakask, / þð 
ef hann hefir sér veltraustan vin? í) 

Heiðrekr konungr, 
hygðu at gátu. 
Heiðrekr svarar: 

Góð er gáta þin, 

Gestumblindi, 

getit er þeirar: 
þat er akkeri með digrum ok sterkum streng; þat ræðr 
mörgu skipi; þat hrifr öðrum fleini í jörð, ok horfir sá 
til heljar; hann bergr mörgum manni. Enn mjök undr- 
umst ek orðfimi þína ok vitrleik. 


Grestumblindi mælti: Ek em nú ok nálega þrotinn 
at gátum, enn frekr er hverr til fjörsins: 


Hverr byggir há fjöll, 

hverr fellr í djúpa dali, 

hverr andalauss lifir, 

hverr æva þegir? 

Heiðrekr konungr, 

hygðu at gátu. 

Heiðrekr svarar - 

Góð er gáta þín, 

Gestumblindi, 

"getit er þeirar: 
hrafn byggir jafnan á hám fjöllum, enn dögg fellr jafn- 
an Í djúpa dali, fiskr lifir andalauss, enn þjótandi fors 
þegir aldregi. 


Vandast mun nú, segir Gestumblindi, ok veitka ek 
nú, hvat fyrir verðr: 
Hvat er þat undra, 
er ek úti sá; 
fyrir Dellings durum: 
höfði sínu vísar 
heljar til, 
enn fótum til sólar snýr? 
Heiðrekr konungr, 
hygðu at gátu. 
Heiðrekr svarar; 

Góð er gáta þín, 
Gestumblindi, 
getit er þeirar: 
þat er laukr; höfuð hans horfir í jörð, enn blöðin í 
loft. 
Gestumblindi mælti: 


Hvat er þat undra, 
er ek úti sá 

fyrir Dellings durum: 
ókyrrir tveir 
andalausir 

sáralauk suðu ? 
Heiðrekr konungr, 
hygðu at gátu. 


Heiðrekr svarar: 
Góð er gáta þín, 
Gestumblindi, 
getit er þeirar: 
smiðbelgir eru þat, þeir hafa vind enn öngvan anda. 


Gestumblindi mælti: 
Hvat er þat undra, 
er ek úti sá 
fyrir Dellings durum: 
hvítir fljúgendr 
hellu ljósta, 
enn svartir Í sand grafask ? 
Heiðrekr konungr, 
hygðu at gátu. 
e Heiðrekr svarar: 
Góð er gáta þín, 
Gestumblindi, 
getit er þeirar: 
smækkast nú gáturnar, enn þat er hagl ok regn, þvíat 
hagli lýstr á stræti, enn regnsdropar sökkvast í sand ok 
sækja í jörð. | 
Gestumblindi mælti: 
Hvat er þat undra, 

er ek úti sá 
fyrir Dellings durum: 
svartan gölt ek sá 
Í sauri vaða 
ok reisat hánum burst á baki ? 
Heiðrekr konungr, 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeirar: 
þat er tordýfill, ok er nú margt til tínt, er tordýflar 
eru ríkra manna spurningar. 


Gestumblindi svarar: Frest eru böls best, enn margr 
maðr vill at meira leita, ok sést því sumum yfir; sé ek 
nú ok, át allra útfæra verðr at leita: 

Hvat er þat undra, 
er ek úti sá 

fyrir Dellings durum; 
tíu hefir tungur, 
tuttugu augu, 

fjóra tigu fóta, 

ferr hart sú vættr? 
Heiðrekr konungr, 
hygðu at gátu. 

Heiðrekr svarar: 

Góð er gáta þín, 

Gestumblindi, . 

getit er þeirar: o 
þar sáttu sú, ok vóru í henni níu grísir. 

Lét þá konungur drepa súna, ok vóru í henni níu 
grísir, svá sem Gestumblindi hafði sagt; þá mælti kon- 
ungr: Eigi veit ek nú, nema vitrari eigi hlut í, ok 
eigi veit ek, hvat manna þú ert. 

Gestumblindi segir: Slíkr em ek, sem þú mátt sjá, 
ok vilda ek gjarna þiggja lif mitt ok vera lauss af þess- 

um þrautum. Konungr svarar: Upp skaltu nú bera 
gátur, þar til er þik þrýtr, ella mik að ráða. 
Gestumblindi mælti: 


Hvat er þat undra, 
er ek úti sá 
fyrir Dellings durum: 
ofarlega flýgr, 
arnhljóð gellr, 
harðar 'ro, hilmir (greipr)? 
Heiðrekr konungr, 
hygðu at gátu. 
Heiðrekr svarar: 

Góð er gáta þín, 
Gestumblindi, 
getit er þeirar: 

ör er þat, segir konungur. 

Gestumblindi mælti: 

Hvat er þat undra, 
er ek úti sá 
fyrir Dellings durum: 
fætr hefir átta 
enn fjögr augu, 
berr þat ofar kné enn kvið? 
Heiðrekr konungr, 
hygðu at gátu. 


Heiðrekr konungr svarar: Er nú bæði, at þú hefir 
höttinn síðan, enda sér þú niðr undan fleira enn flestir 
henn aðrir, er þú hugsar hvert skrípi jarðarinnar: enn 
þat er köngurváfa. 


Gestumblindi mælti: 
Hvat er þat undra, 
er ek úti sá 
fyrir Dellings durum: 
lýðum lýsir 
lönd öll yfir 
ok keppask um þat vargar ávalt? 

Heiðrekr konungr, 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeirar: ; 
Þat er sól; hun lýsir lönd öll ok skínn yfir alla menn, 
enn Skalli ok Hatti heita vargar; þat eru úlfar, er 
annarr þeira ferr fyrir enn annarr eftir sólu: 


Gestumblindi mælti: 
Hvat er þat undra, 
er ek úti sá 
fyrir Dellings durum: 
horni harðara, 
hrafni svartara, 
skjalli hvítara, 
skafti réttara ? 
Heiðrekr konungr, 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeirar: 
þú sátt hrafntinnu, ok skein á sólargeisli, er lá í einu 
húsi. Eða kantu eigi á annan veg upp at bera enn 


hafa et sama upphaf at, þar sem mér virðist þú fróðr 
maðr? 


Þá mælti Gestumblindi: 


Báru brúðir 
bleikhaddaðar, 

ambáttir tvær, 

öl til skemmu; 

vara þat höndum horfit 
né hamri klappat, 

þá er fyrir eyjar útan 
örðigr ker gorði? 


OK HEIÐREKS. 837 


Heiðrekr konungr, 
hygðu at gátu. 
Heiðrekr svarar: 

Góð er gáta, 

Gestumblindi, 

getit er þeirar: 
þat eru æðar, þær er eggjum verja; eggin eru eigi 
ger með hamri né höndum, enn þjónustumeyjar báru ölit 
í eggskurninni. 

Gestumblindi mælti: Liðs verðr sá at leita, er lítit 
sax hefir ok mjök er fáfróðr, ok vilda ek enn tala 
fleira. Eða á 

hverjar 'ro þær rýgjar 

á reginfjalli, 

elr við kván kona, 

mær við meyju 

mög of getr, 

ok eigu þær þar verðir vera ? 
Heiðrekr konungr, 

hygðu at gátu. 

Heiðrekr svarar: 

Góð er gáta þín, 

Gestumblindi, 

getit er þeirar: 
þat eru fjallhvannir tvær saman, ok rennr upp hvann- 
kálfr í milli þeira. 


Gestumblindi mælti: 
Hverjar 'ro þær drógir, 
er um sinn dróttin 
vápnalausar vega; 
enar jörpu hlífa 
alla daga, 
enn enar fegri fara? 
Heiðrekr konungr, 
hygðu at gátu. 
Heiðrekr svarar: 
Góð er gáta þín, 

Gestumblindi, 

getit er þeirar: 
þat er hneftafl, töflur drepast vápnalausar um hnefann, 
ok fylgja honum enar rauðu. 


Gestumblindi mælti: 


Hverjar 'ro þær leikur, 
er líða lönd yfir ; 
at forvitni föður; 
hvítan skjöld 
þær á vetrum bera, 
enn svartan um sumar? 
Heiðrekr konungr, 
hygðu at gátu. 
Heiðrekr svarar: 
| Góð er gáta þín, 
Gestumblindi, 
getit er þeirar: 
þat eru rjúpur. 


Gestumblindi mælti: 
Hverjar 'ro þær snótir, 
er ganga syrgjandi 
at forvitni föður; 
hadda bleika hafa þær 
enar hvítföldnu, 
ok eigu í vindi at vaka? 
Heiðrekr konungr, 
hygðu at gátu. 

Heiðrekr svarar: 
Góð er gáta þín, 
Gestumblindi, 
getit er þeirar: 

þat eru bylgjur, er heita Ægis meyjar. 


Gestumblindi mælti: 
Hverju 'ro þær meyjar, 
er margar ganga saman 
at forvitni föður, 
mörgum hafa manni 

þær at meini komit 
ok eigut þær þar varðir vera ? 
Heiðrekr konungr, 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeirar: 
enn þetta eru bárur sem áðan. 
Gestumblindi mælti: 
| Hverjar 'ro þær brúðir, 
er ganga brimserkum í, 
ok eigu eftir firði för, 
; harðan beðshafa þær 
| enar hvítföldnu 
ok leika í logni fátt ? 
| Heiðrekr konungr: 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeiraft 
þat eru enn Ægis meyjar, ok förlast þér nú mjök fram- 
burðrinn, ok muntu nú vilja þola dóm spekinga. 
Gestumblindi segir: Tregr em ek þess, enn þó vænt- 
ir mik, at þar komi nú skjótt. 
Fara ek sá 
foldar moldbúa, 
á sat nár á ná; 
blindr reið blindum 
brimreiðar til, 
jór er andarvani? 
Heiðrekr konungr, 
hygðu at gátu. 
Heiðrekr svarar: 
Góð er gáta þin, 
Gestumblindi, 
getit er þeirar: 

| 
þat komtu at á einni, ok rak ísjaka eftir ánni, ok lá | 
þar á dauðr hestr ok á hestinum einn dauðr ormr, ok 
bar þar blindr blindan, er þeir vóru þrír saman. 


Gestumblindi mælti: 
Hvat er þat dýra, 
er drepr fé manna 
ok er járni kringt útan; 
horn hefir átta 
enn höfuð ekki 
ok rennr, er (renna) má? 
Heiðrekr konungr, 
hygðu at gátu. 


Heiðrekr svarar: 
Góð er gáta þín, 
Gestumblindi, 
getit er þeirar: 
þat er húnn í hnefatafli, hann heitir sem björn; hann  } 
 rennr, þegar er honum er kastat. 


Gestumblindi mælti: 
Hvat er þat dýra, 
er Dönum hlífir, 
ber blóðugt bak 
enn bergr fírum, 
geirum mætir, 
gefr líf sumum, 
leggr við lófa 
lík sitt gumi? 
Heiðrekr konungr, 
hygðu at gátu. 


Heiðrekr svarar: | 

Góð er gáta þín, 

Gestumblindi, 

getit er þeirar: 
þat er skjöldr, hann bergr mörgum, hann berr oft blóð- 
ugt bak. 


Gestumblindi mælti: 
Mjök varp forðum, 

nösgás vaxin, 
barngjörn sú er bar 
bútimbr saman; “ 
hlífðu henni 
hálms bitskálmir, 
þó lá drykkjar 
drynhraun yfir. 
Heiðrekr konungr, 
hygðu at gátn. 
Heiðrekr svarar: 
Góð er gáta þín, 
Gestumblindi, = 
getit er þeirar: 
þar lá önd á eggjum millum nautskjálka, er þú hálms 
bitskálmir kallar, enn drynhraun hausinn, enn bútimbr 
hreiðrit. 
Gestumblindi mælti: 


Fjórir ganga, 
fjórir hanga, 
tveir veg vísa, 
tveir hundum verja, 
einn eftir drallar, 
ok oftast óhreinn. 
Heiðrekr konungr, 
hygðu at gátu. 
Heiðrekr svarar: 
Góð er gáta þín, 
Gestumblindi, 
; getit er þeirar: 
þat er kýr, hun hefir fjóra fætr ok fjóra spena, tvau 
horn ok tvau augu, enn halinn drallar eftir. 


Gestumblindi mælti: 
Hverr er sá enn eini, 
er sofr í ösku grjá 
ok er af grjóti einu gerr, 
föður né móður 
áat sá enn fjárgjarni, 
32 

þar mun hann sinn aldr ala? 
Heiðrekr konungr, 
hygðu at gátu. 
Heiðrekr svarar: 

Góð er gáta þín, 
Gestumblindi, 
getit er þeirar: 

þat er fólginn eldr á arni, er drepinn er við tinnu. 


Gestumblindi mælti: 
Hest sá ek standa, 
hýddi meri, 
dúði dyndil, 
drap hlaun und kvið; 


ór skal draga 
ok í oftat góða stund. 


Heiðrekr konungr, 
hygðu at gátu. 

Þá svarar konungr: Þessa gátu skulu ráða hirðmenn 
mínir. Þeir gátu margs til ok eigi fagrs mjök; þá mælti 
konungr, sem hann sá, at þeir gerðu ekki at: Hest 
þann kallar þú línvef, enn skeið meri hans, enn upp 
ok ofan skal hrista vefinn. 


Gestumblindi mælti: 
Hverir 'ro þeir þegnar, 
er ríða þingi at 
ok eru sextán saman; 
lýði sína senda þeir 
lönd yfir 
at byggja bólstaði ? 
Heiðrekr konungr, 
hygðu at gátu. 


Heiðrekr svarar: 
Góð er gáta þín, 
Gestumblindi, 
getit er þeirar: 
þat er tafl Ítreks konungs. 

Gestumblindi mælti: 
Sá ek á sumri 
sólbjörgum á 
verðung vaka 
vilgi teita; 
drukku jarlar 
öl þegjandi, 
enn cpandi 
ölker stóðu. 
Heiðrekr konungr, 
hygðu at gátu. 
Heiðrekr svarar: 
Góð er gáta þín. 
Gestumblindi, 
getit er þeirar: 


þat er grísasýr; þá er grísir sjúga hana, þá hrínn hun, 
enn þeir þegja. Enn eigi veit ek, hvat manna þú ert, 
er þvílíka hluti gerir svá mjúklega af litlum efnum. 
Ok nú biðr konungr í hljóði, at byrgja skuli hallar- 


dyrrnar. 
Gestumblindi mælti: 


Meyjar ek sá 
moldu glíkar, 


vóru þeim at beðjum björg, 


svartar ok sámar 
í sólviðri, 


enn þess at fegri, er færa of sér. 


Heiðrekr konungr, 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeirar: 
þat eru glæðr fölnaðar á arni. 


Gestumblindi mælti: 
Sat ek á segli, 
sá ek dauða menn 


23 

blóðshol bera 
í börk viðar. 
Heiðrekr konungr, 
hygðu at gátu. 
Heiðrekr svarar: 
Góð er gáta þín, 
Gestumblindi, 
getit er þeirar: 
þar saztu á vegg ok sáttu val fljúga, ok bar æði í 
klóm sér. 


Gestumblindi mælti: 
Hverir 'ro þeir tveir, 
er hafa tíu fætr, 
augu þrjú, 
ean einn hala? 
Heiðrekr konungr, 
hygðu at gátu. 


Heiðrekr svarar: Margs freistar þú nú, er þú finnr 
þan rök til framburðar við mik, er forðum váru; þat er 
þá er Óðinn reið hestinum Sleipni; hann hafði átta fætr, 
enn Óðinn tvá, enn þeir höfðu þrjú augu; Sleipnir tvau 
enn Óðinn eitt. 


Gestumblindi mælti: 
Segðu þat et hinzta, 
ef þú, Heiðrekr, ert 
hverjum vitrari vísa: 
hvat mælti Óðinn 
í eyra Baldri, 
áðr hann var á bál um borinn ? 
Konungr svarar: 
Undr ok argskap 
ok alla bleyði 
væntik verit hafa; 
enn orð þau, er mæltir 
einn þú veizt, 
ill vættr ok örm. 

Konungr brá þá Tyrfingi ok hjó til Gestumblinda, 
enn hann brást í vals líki ok fó út gegnum hallar- 
glugginn, enn sverðit kom á vélit valsins, ok er hann 
því vélstuttr jafnan síðan, svá sem heiðnir menn trúa. 
Ok er nú Óðinn honum reiðr orðinn, síðan hann hjó til 
hans; ok á þeiri nótt var konungr drepinn. , 

XII. Þat er sagt, at Heiðrekr konungr átti þræla 
nokkura, þá er hann hafði tekit í vestrvíking; þeir váru 
níu saman; þeir váru af stórum ættum ok kunnu illa 
ófrelsi sínu. Þat var á einni nótt, þá er Heiðrekr kon- 
ungr lá í svefnstofu sinni ok fátt manna hjá honum, þá 
tóku þrælarnir sér vápn ok gengu fyrir konungs her- 
bergi ok drápu fyrst útvörðuna; því næst gengu þeir 
at ok brutu upp konungsherbergit ok drápu þar Heið- 
rek konung ok alla þá, er inni vóru. Þeir tóku sverðit 
Tyrfing ok alt fé þat er inni var ok höfðu á brott með 
sér; ok engi vissi fyrst, hverir þetta höfðu gert eða 
hvert hefnda skyldi leita. Þá lét Angantýr son Heið- 
reks konungs kveðja þings, ok á því þingi var hann til 
konungs tekinn yfir öll þau ríki, er Heiðrekr konungr 
hafði átt. Á þessu þingi strengdi hann heit, at aldri 
skyldi hann fyrr setjast í hásæti föður síns, enn hann 
hefði hefnt hans. Litlu eftir þingið hverfr Angantýr á 
brott einn saman ok ferr víða at leita þessa manna. 
Eitt kveld gengr hann ofan til sjávar með á þeiri, er 
Grrafá hét; þar sá hann þrjá menn á fiskibát, ok því 
næst sá hann, at maðr dró fisk, ok kallar, at annarr 
skyldi fá honum agnsaxit at höfða fiskinn, enn sá kveðst 
eigi laust megu láta. Hinn mælti: Taktu sverðit und- 
an höfðafjölinni ok fá mér, enn sá tók ok brá ok sneið 
höfuðit af fiskinum, ok þá kvað hann vísu: 


Þess galt hun gedda 
fyrir Grafár ósi, 

er Heiðrekr var veginn 
und Harvaða fjöllum. 

Angantýr kendi þegar Tyrfing; gekk hann þá brott í 
skóg ok dvaldist þar til þess er myrkt var. Enn þess- 
ir fiskimenn reru at landi ok fara til tjalds þess, er 
þeir áttu, og lögðust til svefns. Enn nær miðri nóttu 
kom Angantýr þar ok feldi á þá tjaldit ok drap þá alla 
níu þræla, enn tók sverðit Tyrfing, ok var þat þá til 
marks, at hann hafði hefnt föður síns; ferr Angantýr 
nú heim. Því næst lætr Angantýr gera veizlu mikla á 
Danparstöðum á þeim bæ, er Árheimar heita, at erfa 
föður sinn. Þá réðu þessir konungar löndum, er hér 
Segir: 

Ár kváðu Humla 
Húnum ráða, 
Gizur Gautum, 
Gotum Angantý, 
Valdar Dönum, 
enn Völum Kjár, 
Alrek enn frækna 
enskri þjóðu. 

Hlöðr son Heiðreks konungs fæddist upp með Humla 
konungi, föðurföður sínum ok var allra manna fríðastr 
sýnum ok drengilegastr. Enn þat var fornt mál þann 
tíma, at maðr væri borinn með vápnum eða hestum; 
enn þat var til þess haft, at þat var mælt um þau 
vápn, er þá vóru ger þann tíma, er maðrinn var fæddr, 
svá ok fé, kykvendi, yxn eða hestar, ef þat var þá 
fætt, ok var þat alt fært saman til virðingar tignum 
mönnum, sem hér segir um Hlöð Heiðreksson: 

Hlöðr var þar borinn 
í Húnalandi 

saxi ok með sverði, 
síðri brynju, 

hjálmi hringreifðum, 

hvössum mæki, 
mari vel tómum 
á mörk enni helgu. 


Nú spyrr Hlöðr fráfall föður sins, ok þat með, at Ang- 
antýr bróðir hans var til konungs tekinn yfir alt þat 
ríki, sem faðir þeira hafði átt. Nú vilja þeir Humli 
konungr ok Hlöðr, at hann fari at krefja arfs Angantý 
bróður sinn, fyrst með góðum orðum, sem hér segir: 


Hlöðr reið austan 
Heiðreks arfi, 
kom hann at garði 
þar, er Gotar byggja, 
á Árheima 
arfs at kveðja, 
þar drakk Angantýr 
erfi Heiðreks. 
Nú kom Hlöðr í Árheima með miklu liði, sem hér 

Segir: 
Segg fann hann úti 
fyrir sal hávum 
ok síðförlan 
síðan kvaddi: 
Inn gakktu, seggr, 
í sal hávan, 
bið mér Angantý 
andspjöll bera. 


Sá gekk inn fyrir konungsborð ok kvaddi Angantý 
konung vel, ok mælti síðan: 


Hér er Hlöðr kominn 
Heiðreks arfþegi, 
bróðir þinn 

enn böðskái; 

mikill er sá maðr ungr 
á marsbaki, 

vill nú, þjóðann, 

við þik tala, 

Enn er konungr heyrði þetta, þá varpaði hann knífin- 
um á borðit, enn sté undan borðinu ok steypti yfir sik 
. brynju, ok (tók) hvítan skjöld í hönd, enn sverðit Tyrf- 
ing í aðra hönd. Þá gerðist gnýr mikill í höllinni, sem 
hér segir: | 
Rymr var í ranni, 
risu með góðum, 
vildi hverr heyra, 
hvat Hlöðr mælti 
ok þau er Angantýr 
| andsvör veitti. 
Þá mælti Angantýr: 


Vel þú kominn, 
vel þú verir, 


gakk inn með oss til drykkju, ok drekkum mjöð eftir 
föður okkarn fyrst til sama ok öllum oss til vegs með 
öllum várum sóma. Hlöðr segir: Til annars fóru vér 
hingat, enn at kýla vömb vára; þá kvað Hlöðr: 


Hafa vil ek hálft alt, 
þat er Heiðrekr átti, 
al ok af oddi, 

einum skatti, 

kú ok af kálfi 

kvern þjótandi; 

þý ok af þræli 

ok þeira barni. 


Hrís þat et mæra, 

er Myrkviðr heitir. 

gröf þá ena helgu, 

er stendr á Goðþjóðu; 

stein þann enn fagra, 

er stendr á stöðum Danpar, 
hálfar herborgir, 

þær er Heiðrekr átti, 

lönd ok lýða 

ok ljósa bauga. 

Angantýr kvað: 


Bresta mun, bróðir, 
en blikhvíta rönd 
ok kaldr geirr 
koma við annan 
ok margr gumi 

Í gras hníga, 

áðr enn Tyrfing 

í tvau deilak, 

eða þér, Humlungr, 
hálfan arf gefak. 


Ok enn kvað Angantýr: 


Ek mun bjóða þér 

bauga fagra, 

fé ok fjölð meiðma, 

sem þik fremst tíðir; 

tólf hundruð gef ek þér manna, 
tólf hundruð gef ek þér mara, 

tólf hundruð gef ek þér skálka, 
þeira er skjöld bera. 


Manni gef ek hverjum 
mart at þiggja, 

annat æðra 

enn hann áðr á; 

mey gef ek hverjum 
manni at þiggja, 
meyju spenni ek hverri 
men at hálsi. 


Mun ek um þik sitjanda 
silfri mæla, 

enn ganganda þik 

gulli steypa, 

svá á vega alla 

velti baugar; 

þriðjung Goðþjóðar 

því skaltu einn ráða. 

KIII. Gizurr Grýtingaliði, fóstri Heiðreks konungs, 
var þá með Angantý konungi; hann var þá ofrgamall; 
ok er hann heyrði boð Angantýs konungs, þótti honum 
hann ofmikit bjóða, ok mælti: 

Þetta er þiggjanda 

þýjar barni, 

barni þýjar, 

þótt sé borinn konungi; 

þá hornungr 

á haugi sat, 

er öðlingr 

arfi skifti. 
Hlöðr reiddist nú mjök, er hann var þýbarn ok horn- 
ungr kallaðr, ef hann þægi boð bróður síns; snori hann 
þá þegar í brott með alla sína menn, til þess er hann 
kom heim í Húnaland til Humla konungs, móðurföður 
síns; ok sagði honum, at Angantýr bróðir hans hafði 
eigi unt honum helmingaskiftis. Humli konungr spurði 
alt tal þeira; varð hann þá reiðr mjök, ef Hlöðr dóttur- 
son hans skyldi ambáttarson heita, ok mælti: 

Sitja skulu vér í vetr 

ok sællega lifa, 

drekka ok dæma 

dýrar veigar; 

kenna Húnum 

hervápn búa, 

þau er fræknlega 

skulum fram bera. 

Ok enn kvað hann: 

Vel skulu vér, Hlöðr, 

herlið búa 

ok rammlega 

randir knýja 

með tólf vetra mengi 

ok tvevetrum fola, 

svá skal Húna 

her of safna. 

Þenna vetr sátu þeir Humli konungr ok Hlöðr um 
kyrt; um várit drógu þeir her saman svá mikinn, at 
aleyða var eftir í Húnalandi vígra manna. Allir menn 
fóru tólf vetra gamlir ok ellri, þeir er herfærir vóru 
at vápnum, ok hestar allir fóru tvevetrir ok ellri. Varð 
nú svá mikill fjöldi manna þeira, at þúsundum mátti 
telja, enn eigi færi enn þúsundir í fylkingar. Enn 
höfðingi var settr yfir þúsund hverja, enn merki yfir 
hverja fylking, enn fimm þúsundir í hverja fylking, 
þeira er þrettán hundruð váru í hverri þúsund, enn í 
hvert hundrað fernir fjórir tigir, enn þessar fylkingar 
váru þrjár ok þrír tigir. Sem þessi herr kom saman. 
riðu þeir skóg þann, er Myrkviðr heitir, er skilr Húna- 
land og Gotaland. Enn sem þeir kómu af skóginum, 
þá váru bygðir stórar ok vellir stéttir, enn á völlunum 
stóð borg ein fögr; þar réð fyrir Hervör, systir Angan- 
týs ok Hlöðs, ok með henni Ormarr fóstri hennar; váru 
þau sett þar til landgæslu fyrir her Húna; höfðu þau 
þar mikit lið. 

XIV. Þat var einn morgun um sólarupprás, at 
Hervör stóð upp á kastala einum yfir borgarhliði; hun. 
sá jóreyki stóra suðr til skógarins, svá löngum fal sól- 
ina; því næst sá hun glóa undir jóreyknum, sem á gull 
eitt liti, fagra skjöldu ok gulli lagða, gylta hjálma ok 
hvítar brynjur. Sá hun þá, at þetta var Húna herr ok 
mikill mannfjöldi. Hervör gekk ofan skyndilega ok. 
kallar lúðrsvein. sinn ok bað blása saman lið. Ok síð- 
an mælti Hervör: "Takið vápn yður ok búizt til orr- 
ostu, enn þú, Ormarr, ríð í mót Húnum ok bjóð þeim 
orrostu fyrir borgarhliði enu syðra. Ormarr kvað: 

Skal ek víst ríða 


ok rönd bera, 
(Húnum bjóða 

fyrir hliði syðra) 

(við) Gota þjóðum 

gunni heyja. 
Þá reið Ormarr af borginni mót Húnum; hann kallaði 
þá hátt, bað þá ríða til borgarinnar og mælti: Úti fyr- 
ir borgarhliðinu suðr á völlunum þar býð ek yðr orr-" 
ostu; bíði þeir þar annarra, er fyrr koma. Nú reið 
'Ormarr aftr til borgarinnar, ok var þá Hervör albúin 
ok allr hennar herr. Síðan riðu þau út af borginni 
með allan herinn móti Húnum; hófst þar allmikil orrosta. 
Enn með því at Húnar hafa lið miklu meira, sneri 
mannfallinu í lið þeira Hervarar, ok um síðir fell Her- 
vör ok mikit lið umhverfis hana. Enn er Ormarr sá 
fall hennar, flýði hann ok allir þeir er lífit þágu. Orm- 
arr reið dag ok nótt, sem mest mátti hann, á fund 
Angantýs konungs í Árheima. Húnar taka nú at herja 
um landit víða ok at brenna. Og sem Ormarr kom 
fyrir Angantý konung, þá kvað hann: 

Sunnan em ek kominn, 

at segja spjöll þessi: 

sviðin er öll mörk 

ok Myrkviðar heiðr, 

drifin öll Goðþjóð 

gumna blóði. 

Ok enn kvað hann: 

Mey veit ek Heiðreks 

(fyrir mækis eggjum), 

systur þína, 

svigna til jarðar; 

hafa Húnar 

hana felda, 

ok marga aðra 

yðra þegna. 


Léttari gorðist hun at böðvi. 
enn við biðil ræða 

eða í bekk at fara 
at brúðar gangi. 


Angantýr konungr, þá er hann heyrði þetta, brá hann 
grönum ok tók seint til orða ok mælti þetta um síðir: 
Óbróðurlega vartu leikin, 

en ágæta systir, 
ok síðan leit hann yfir hirð sína, ok var ekki mart 
lið með honum; hann kvað þá: 

Mjök vóru vér margir, 

er vér mjöð drukkum, 

nú eru vér færi, 

er vér fleiri skyldum. 


Sékkat ek mann 

í mínu liði, 

þótt ek biðja 

ok baugum kaupa, 
er muni ríða 

ok rönd bera, 

ok þeira Húna 
herlið finna. 


Gizurr gamli sagði: 

Ek mun þar einkis 

eyris krefja 

né skjallanda 

skarfs ór gulli; 

þó mun ek riða 

ok rönd bera, 

Húna þjóðum 

herstaf bjóða. 
Þat vóru lög Heiðreks konungs, ef herr var í landi, 
enn landskonungr haslaði völl, ok lagði orrostustað, þá 
skyldu víkingar ekki herja, áðr orrostan væri reynd. 
Gizurr herklæddist með góðum vápnum, ok hljóp á hest 
sinn, Sem ungr væri; þá mælti hann til konungs: 

Hvar skal ek Húnum 

hervíg kenna? 

Angantýr konungr kvað: 
Kendu at Dylgju 
ok á Dúnheiði, 
ok á þeim öllum 
Jösurfjöllum; 
þar oft Gotar 
gunni háðu, 
ok fagran sigr 
frægir vágu. 
Nú reið Gizurr í brott ok þar til, er hann kom í her 
Húna; hann reið eigi nær enn svá at hann mátti tala 


við þá; þá kallar hann hári röddu ok kvað: 


Felmtr er yðru fylki, 
Íeigr er yðarr vísir, 
gnæfar yðr gunnfáni, 
gramr er yðr Óðinn. 


Ok enn: 
Býð ek yðr at Dylgju 
ok á Dúnheiði 
orrostu undir 
Jósurtjöllum; 
hræ sé yðr 
at há hverri, 
ok láti svá Óðinn: flein fljúgja, 
sem ek fyrir. mæli. 
Þá er Hlöðr hafði heyrt orð Gizurar, þá kvað hann: 
Takið ér Gizur 
(Grýtingaliða), 
mann Angantýs 
kominn af Árheimum. 
Humli konungr sagði: 
Eigi skulum 
árum spilla, 
þeim er (um) fara 
einir SAMAN. 
Gizurr mælti: 

Né vélað oss, Húnar, 
hornbogar yðrir. 

Gizurr drap þá hest sinn sporum ok reið á fund Ang- 
antýs konungs ok gekk fyrir hann ok kvaddi hann vel. 
Konungr spyrr, hvárt hann hefði fundit Húna. Gizurr 
mælti: Talaða ek við þá, ok stefnda ek þeim á vígvöll 
á Dúnheiði ok at Dylgjudölum. Angantýr spyrr, hvat 
mikit lið Húnar hafa. Gizurr mælti: 

Mikit er 

mengi þeira. 

Sex ein 

eru seggja fylki, 
í fylki hverju 
fimm þúsundir, 

í þúsund hverri 
þrettán hundruð, 
í hundraði hverju 
halir fjórtaldir. 

Angantýr spyrr nú til Húna hers; þá sendi hann menn 
alla vega frá sér ok stefndi hverjum manni til sín, er 
honum vildi lið veita ok vápnum mátti valda. Fór 
hann þá á Dúnheiði með lið sitt, ok var þat allmikill 
herr. Kom þá á móti honum herr Húna, ok höfðu þeir 
lið hálfu meira. | 

XV. Á öðrum degi hófu þeir sína orrostu ok börð- 
ust allan þann dag ok fóru at kveldi í herbúðir sínar. 
Þeir börðust svá átta daga, að höfðingjarnir vóru þá 
enn allir heilir, enn engi vissi manntal, hvat margt fell; 
enn bæði dag ok nótt dreif lið til Angantýs af öllum 
áttum, ok þá kom svá, at hann hafði eigi minna lið 
enn í fyrstu. Varð nú orrostan enn ákafari enn fyrr; 
váru Húnar allákafir ok sá þá sinn kost, at sú ein var 
lífs ván, ef þeir sigruðust, ok ilt mundi Gota griða at 
biðja. Gotar vörðu frelsi sitt ok fóstrjörð fyrir Húnum; 

stóðu því fast ok eggjaði hverr annan. Þá er á leið 
daginn, gerðu Gotar atgöngu svá harða, at fylking Húna 
svignaði fyrir; ok er Angantýr sá þat, gekk hann fram 
ór skjaldborginni ok í öndverða fylking ok háfði í hendi 
Tyrfing ok hjó þá bæði menn ok hesta. Rauíst þá 
fylking fyrir Húna konungum, ok skiftust þeir bræðr 
höggum við. Þar fell Hlöðr ok Humli konungr, ok þá 
tóku Húnar at flýja, enn Gotar drápu þá ok feldu svá 
mikinn val at ár stemdust ok fellu ór vegum enn dalir 
vóru fullir af dauðum mönnum ok hestum. Angantýr 
gekk þá at kanna valinn ok fann Hlöð bróður sinn. Þá 
kvað hann: 

Bauð ek þér, bróðir, 

basmir óskerðar, 

fé ok fjölð meiðma, 

sem þik fremst tíddi; 

nú hefir þú hvárki 

hildar at gjöldum 

ljósa bauga, 

né land ekki. 
Og enn kvað hann: 

Bölvat er okkr, bróðir, 

bani em ek þinn orðinn, 

þat mun æ uppi, 

illr er dómr norna. 


XVI. Angantýr var lengi konungur í Reiðgota- 
landi; hann var ríkr ok örr ok hermaðr mikill, ok eru 
frá honum komnar konunga ættir. Sonr hans var Heið- 
rekr úlfhamr, er síðan var lengi konungr í Reiðgota- 
landi. Hann átti dóttur, er Hildr hét; hun var móðir 
Hálfdanar snjalla, föður Ívars ens víðfaðma. Ívarr enn 
víðfaðmi kom með her sinn í Svíaveldi, sem segir í kon- 
ungasögum; enn Ingjaldr konungr enn illráði hræddist 
her hans, ok brendi sik sjálfr inni með allri hirð sinni 


á lái 
Húnt 
fran 
hend 
ist þá 
brælt 
kh 
a si 
dalr 
alt 
„ þi 


| 
| 
| 
| 
| 
| 

á þeim bæ, er á Ræningi heitir. Ívarr enn víðfaðmi 
lagði þá undir sik alt Svíaveldi: hann vann ok Dana- 
veldi ok Kúrland ok Saxland ok Eistland ok öll austr- 
ríki alt til Garðaríkis; hann réð ok vestra Saxlandi, ok 
vann hlut Englands, þat er kallat er Norðimbraland. 
Ívarr enn víðfaðmi lagði þá undir sik alt Danaveldi ok 
síðan setti hann þar yfir Valdar konung ok gifti honum 
Álfhildi dóttur sína; þeira synir vóru Haraldr hilditönn 
ok Randvér, er síðan fell á Englandi. Enn Valdarr 
andaðist í Danmörk; tók þá Randvér Danaríki ok gerð- 
ist konungr yfir. Enn Haraldr hilditönn lét gefa sér 
konungsnafn í Gautlandi, ok síðan lagði hann undir sik 
öll fyrrnefnd ríki, er Ívarr konungr enn víðfaðmi hafði 
átt. Randvér konungr fekk Ásu, dóttur Haralds kon- 
ungs ens granrauða norðan ór Noregi; son þeira var 
Sigurðr hringr. Randvér konungr varð bráðdauðr, enn 
Sigurðr hringr tók konungdóm í Danmörk. Hann barð- 
ist við Harald konung hilditönn á Brávelli í eystra 
Gautlandi, ok þar fell Haraldr konungr ok mikill fjöldi 
liðs með honum. Þessar orrostur hafa í fornum sögum 
frægastar verit ok mest mannfall í orðit, ok sú, er 


- Angantýr ok hans bróðir Hlöðr börðust á Dúnheiði. Sig- 


'urðr konungr hringr réð Danaríki til dauðadags; enn 


eftir hann Ragnarr konungr loðbrók, son hans. Sonr 
Haralds hilditannar hét Eysteinn enn illráði; hann tók 
Svíaríki eftir föður sinn, ok réð því, þar til er synir 
Ragnars konungs feldu hann, svá sem segir í hans sögu. 
Þeir synir Ragnars konungs lögðu þá undir sik Svía- 
veldi; enn eftir dauða Ragnars konungs tók Björn son 
hans, járnsíða, Svíaveldi, enn Sigurðr Danaveldi, Hvít- 
serkr Austrríki, Ívarr enn beinlausi England. Synir 
Bjarnar járnsíðu vóru þeir Eiríkr ok Refill; hann var 


herkonungr ok sækonungr; enn Eiríkr konungr réð Svía- 
4 

ríki eftir föður sinn, ok lifði litla hríð. Þá tók ríkit 
Eiríkr son Refils; hann var mikill hermaðr ok allríkr 
konungr. Eiríks synir Bjarnar sonar vóru þeir Önuundr 
uppsali ok Björn konungr; þá kom Svíaríki enn í bræðra 
skifti, þeir tóku ríki eftir Eirík Refilsson. Björn kon- 
ungr efldi þann bæ, er af Haugi heitir; hann var kall- 
aðr Björn at Haugi; með honum var Bragi skáld. Eiríkr 
hét son Önundar konungs, er ríki tók eftir föður sinn 
at Uppsölum; hann var ríkr konungr. Á hans dögum 
hófst til ríkis í Noregi Haraldr konungr enn hárfagri, 
er fyrstr kom einvaldi í Noreg sinna ættmanna. Björn 
hét son Eiríks konungs at Uppsölum; hann tók ríki 
eftir föður sinn, ok réð lengi. Synir Bjarnar vóru þeir 
Eiríkr enn sigræli ok Óláfr; þeir tóku ríki eftir föður 
sinn ok konungdóm; Óláfr var faðir Styrbjarnar ens 
sterka. Á þeira dögum andaðist Haraldr konungr enn 
hárfagri. Styrbjörn barðist við Eirík konung föður- 
. bróður sinn á Fýrisvöllum; ok þar fell Styrbjörn. Síð- 
an réð Eiríkr Svíaríki til dauðadags; hann átti Sigríði 
ena stórráðu. Óláfr hét son þeira, er til konungs var 
tekinn í Svíþjóð eftir Eirík konung; hann var þá barn, 
ok báru Svíar hann eftir sér; því kölluðu þeir hann 
skautkonung, enn síðan Óláf sænska. Hann var lengi 
konungr ok ríkr; hann tók fyrstr kristni Svíakonunga, 
ok um hans daga var Svíþjóð kölluð kristin.  Önundr 
hét son Óláfs konungs sænska, er konungdóm tók eftir 
hann, og varð sóttdauðr,; á hans dögum fell Óláfr kon- 
ungr helgi á Stiklastöðum.  Eymundr hét annarr son 
Óláfs sænska, er konungdóm tók eftir bróður sinn; um 
hans daga heldu Svíar illa kristni. Eymundr var litla 
hríð konungr. Steinkell hét ríkr maðr í Svíaríki ok 
- kynstórr; móðir hans hét Ástríðr, dóttir Njáls Finnsson- 
ar ens skjálga af Hálogalandi; enn faðir hans var Rögn- 

valdr enn gamli. Steinkell var fyrst jarl í Svíþjóð, enn 
eftir dauða Eymundar konungs tóku Svíar hann til kon- 
ungs; þá gekk konungdómr ór langfeðgaætt í Svíþjóð 
enna fornu konunga. Steinkell var mikill höfðingi; 
hann átti dóttur Eymundar konungs; hann varð sótt- 
dauðr í Svíþjóð nær því, er Haraldr konungur fell á 
Englandi. Ingi hét son Steinkels, er Svíar tóku til kon- 
ungs næst eftir Hákon. Ingi var þar lengi konungr ok vin“ 
sæll ok vel kristinn. Hann eyddi blótum í Svíþjóð ok bað 
fólk alt þar at kristnast; enn Svíar höfðu ok mikinn átrún- 
að á heiðnum goðum ok heldu fornum siðum. Ingi 
konungr gekk at eiga þá konu, er Mær hét; bróðir henn- 
ar hét Sveinn; Inga konungi þoknaðist enginn maðr 
svá vel, ok varð Sveinn því í Svíþjóð enn ríkasti maðr. 
Svíum þótti Ingi konungr brjóta forn landslög á sér, er 
hann vandaði um þá hluti marga, er Steinkell faðir hans 
hafði standa látit. Á þingi nokkuru, er Svíar áttu við 
Inga konung, gerðu þeir honum tvá kosti, hvárt hann 
vildi heldr halda við þau forn lög eða láta af konung- 
dómi. Þá mælti Ingi konungr ok kvaðst eigi mundi 
kasta þeiri trú, er rétt væri; þá æptu Svíar upp ok 
þröngdu honum með grjóti ok ráku hann af lögþinginu. 
Sveinn mágr konungs var eftir á þinginu; hann bauð 
Svíum, at efla blót fyrir þeim, ef þeir gæfi honum kon- 
ungdóm. Því játa þeir allir við Svein; var hann þá til 
konungs tekinn yfir alla Svíþjóð. Var þá fram leitt 
hross eitt á þingit, ok höggvit í sundr, ok skift til áts, 
enn roðit blóðinu blóttré. Köstuðu þá allir Svíar kristni, 
ok hófust blót; enn þeir ráku Inga konung í brott, ok 
fór hann í vestra Gautland. Blót:Sveinn var þrjá vetr 
konungr yfir Svíum. Ingi konungr fór með hirð sína 
ok sveit nökkura; hafði þó lítinn her; hann reið austr 


um Smáland ok í eystra Gautland, ok svá í Svíþjóð; 
| g4* 

reið bæði dag ok nótt ok kom óvart Sveini snemma 
morguns. Þeir tóku á þeim hús ok slógu í eldi, ok 
brendu lið þat, er inni var. Þjófr hét lendr maðr, er 
þar brann inni; hann hafði áðr fylgt Blót-Sveini. Sveinn 
gekk út ok var þegar drepinn. Ingi tók svá konung- 
dóm at nýju yfir Svíum, ok leiðrétti þá enn kristnina 
ok réð ríkinu til dauðadags ok varð sóttdauðr. Hall- 
steinn hét son Steinkels konungs, bróðir Inga konungs, 
er konungr var með Inga konungi bróður sínum. Synir 
Hallsteins vóru þeir Philippus ok Ingi, er konungdóm 
tók í Svíþjóð eftir Inga konung gamla. Philippus átti 
Ingigerði, dóttur Haralds konungs Sigurðarsonar; var 
hann skamma stund konungr. 


að 


Íslendinga sögur 


eru nú á dögum orðnar fágætar hjer á landi, enda sjaldan 
lesnar, en það kemur auðvitað ekki til af því, að hugur 
manna hafi horfið frá þeim, heldur af hinu, að þær af sögun- 
um, sem prentaðar hafa verið, eru fyrir löngu uppseldar og 
með öllu týndar, einkum meðal alþýðu, svo lestur þeirra 
hefir því lagst niður vegna ómögulegleikans að eignast þær. 

Boðsbrjef mitt að ódýrri alþýðu-útgáfu af Íslendinga sög- 
um hefir því vakið nýja eptirtekt á þeim; hvervetna er út- 
gáfu þeirri fagnað, eins og vænta mátti, og sýnir það ljós- 
lega, að ást sú, sem landsmenn hafa haft á þessum dýrmætu 
ritum forfeðranna, er engan veginn kólnuð, heldur lifir fylli- 
lega í meðvitund manna, og sem við endurvakinn lestur á 
sögunum og vaxandi menntun alþýðu mun jafnan dafna og 
blómgast meir og meir, því tíminn getur aldrei gjört þær 
gamlar, þær eru og verða ætíð nýjar.. 


Reykjavík, 8. ágúst 1891. 


órgurður Kristjánsson. 

